STROLIC 
FURLAN 


Societàt | Società 
Filologjiche . . Filologica 
Furlane ‘ 1919 . Friulana 


STROLIC 
FURLAN 


= 2022 


Diretòr Responsabil Giuseppe Bergamini 
Strolegant Dani Pagnucco 
Revision dai tescj Elena De Sanctis 


Grafiche e impagjinazion Anna Maria Domini 


> La cuviertine, la cuarte di cuviertine e i disens che a fasin tacà ogni més 
a son di proprietàt dai autòrs. 


>» |disens che a compagnin cualchi conte a son di Annalisa Gasparotto e 
Oriana Cocetta. 


> Chés altris imagjinis che a compagnin i tescj a son dai autòrs. 


In cuviertine: 
Federica Pagnucco, Cocdl sul cîl de libertàt 


Dadr di cuviertine: 
Alessandra D'Este, Si bruse l’ulîf pe burascje di Sant Ermacure 


© 2021- Societàt filologjiche furlane 
vie Manin, 18 - 1 33100 Udin 

tel. +39 0432 501598 
info@filologicafriulana.it 
www.filologicafriulana.it 


ISSN 1120-916X 
ISBN 9783-88-7636-365-8 


STROLIC FURLAN=2022 


2022 


de vignude di Crist 


Il 2022 al rispuint 


VVWVWVWVWvwv 


al 945 dal Stàt patriarcjal furlan 

al 2203 de fondazion di Aquilee 

al 2775 de fondazion di Rome 

al 5782 dai Ebreus 

al 1443 (par nò, 1396) dai Maometans 
al 2566 dai Budiscj 

al 76 de Republiche taliane 


Fiestis variabilis 


> 


> 
> 


> 


> 


> 


La Cinise (2 di Marc) 

Il miercus denant de prime domenie di Cuaresime 

La Domenie dal Ulîf (10 di Avrîl) 

Pasche (17 di Avrîl) 

La prime domenie dopo il pleniluni dal ecuinozi de Vierte 
La Sense di N.S. (29 di Mai) 

40 dîs dopo de Resurezion 

Lis Pentecostis (5 di Jugn) 

50 dîs dopo Pasche 

| Corpus Domini (19 di Jugn) 


Fiestis di precet 


> 
> 


> 


Dutis lis domeniis 

| Prindalan 

Circoncision di N.S. 

La Pifanie (6 di Zenàr) 

Pasche Tafanie 

La Madone di Avost (15 di Avost) 
La Assunzion in cîl di Marie Vergjine 


Fieste dai Sants (1" di Novembar) 
Pasche dai Muarts 

La Madone Imacolade (8 di Dicembar) 
Imacolade Concezion 

Nadal (25 di Dicembar) 

Nassite di Crist 


Fiestis talianis 


> 
> 
> 


La Liberazion (25 di Avrîl) 
La Fieste dal Lavòr (1" di Mai) 
La Istituzion de Republiche (2 di Jugn) 


Ricorincis furlanis 


> 

Riviel dal Carnevàl dal 1511 (27 di Fevràr) 

La joibe grasse 

Aprovazion de leg 15 dal 1996 (22 di Marc) 
Ricognossiment regjondl de lenghe furlane 
Costituzion dal Stàt patriarcjàl intal 1077 (3 di Avrîl) 
Fieste de Patrie dal Fridl 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunàt, Patrons dal Friùl (12 di Lui) 
San Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de leg 482 dal 1999 (15 di Dicembar) 
Ricognossiment statàl de lenghe furlane 


StrolicFurlan pal 2022: 
i colors da la sperance 


n chel jenfri che si sta preparant il Strolic Furlan pal 2022, si cja- 
tin ancjemò tal mieg di cheste scugnussude pandemie che no 
da tante clarece par cumò e par l’avignî. La situazion no je come 
la aghe di risultive, e purtrop a son tantis lis veretàts e ognidune 
e tint a sconfessà ché altre, pa la cuàl al somee di jessi dentri dal 
pantan plui pene. Par furtune in Furlanie si rive a vé cualchi pont 
di riferiment che nus jude a vivi cun serietàt e disponibilitàt. 

Ma vignìn al nestri Strolic. Un altri numar che al fàs rivà a 103 
agns filàts di stampe! Grant e biel risultàt par l’intîr Friùl e par la 
Filologjiche in particolàr. O provi a dà sens a duc] chescj librische a 
puartin il stes titule che a àn viodùt presints centenàrs di personis 
cui lòr scrits miòr, disens e fotografiis che a dan lustri a la golaine. 
O ringracii alore, ancje par chest numar, ducj i autòrs che cun 
spontaneitàt mi àn mandàt cetantis contis, cussì tantis che 
rispiet al an passat il libri al è cressQt di 32 pagjinis e a restin a 
disposizion altris scrits pai agns che a vignaran. 

In ducj i més si cjatin scrits di Claudio Romanzin (bulo Strolegant 
tai timps passàts); i sieitescj a regalin une flabe da lui pensade che 
e scor su la olme dai elaboràts creàts dai fradis Grimm tai prins 
agns dal 1800. O riten che a sedin flabis che a meretin di jessi letis 
ai fruts: “Una flaba a la sera, e il frut al duarm encja par cjera!”. 
Po dopo al è simpri presint Gianni Colledani: une racuelte di 
tescj che nus puartin a Clausîet cun personagjos e fats che a 
son sucedùts pardabon e che a lassin memorie soredut par chei 
che a vignaran dopo di nò. Parimentri Antonino Danelutto cun 
Scluse e la Val Racolane. 


Nol pues mancjà l’istrionic Agnul Floramo che, intant che tu 
pensis, al burìs fàr contis di chés che ti dan bielece di leture e 
gjoldiment dai contigndts. Il libri al è fat ancje di autòrs che a vi- 
vin in dut il Friùl e che a fevelin e a scrivin tes diferentis varietàts 
che a pandin diviersis contaminazions lenghistichis e diferents 
stàts di conservazion da la lenghe. 


Chest an il Strolic al è insioràt dai pinsîrs, da lis mans e dai 
“colòrs da la sperance” di ilustradòrs furlans. Dilunc il percors 
da la costruzion dal libri mi soi cjatàt cun altris dòs ilustradoris: 
Annalisa Gasparotto, mestre di furlan, ma cognossude ancje tal 
mont da la ilustrazion pari biei disensche e à proponUttai Strolics 
dai agns passàts, e dongje di jé si è zontade Oriana Cocetta che in 
ponte di pîts e je jentrade ta la grande famee da la Filologjiche. 
Chest an il Strolic al à un fal, no dîs cuàl; ognidun al pues cirîlu ta 
lis pagjinis pensadis, scritis, vivudis dai tancj autòrs, e... scrivétmi 
par dîmi se lu vés cjatàt: jo o ai metùt in palio alc, par chel che 
al induvine. O passi a ringracià almancul une part da lis personis 
che mi àn dàt une grande man par burî fùr chest Strolic Furlan pal 
2022, numar 103 da la sò lungje e impuartante storie tal bielvedé 
da lis rivistis furlanis. O dîs graciis ai ilustradòrs, a ducj i autòrs di 
contis, poesiis, al personal da la Filologjiche ein particolàr a Elena 
De Sanctis, a Anna Maria Domini e a la stamparie Sincromia. 
Oaiagratancje a chés personis che tal cidinòra danunemanemi 
mandin contis e poesiis racueltis ator pal Friùl e ancje tal forest. 


Che il Strolic al puarti a ducj vualtris il ben vivi cun salùt, salams, 
saradelis e sagris; che al lassi di bande miedis, midisinis, mi- 
gnestrutis e miseriis. A ducj, bon 2022. 

Dani Pagnucco 


Ilustradoris e ilustradòrs 


contemporanis in Friùl 


CREATIVITÀT E TECNICHE 
PAR UNE COMUNICAZION MODERNE 


| Strolic Furlan alà simprivude atenzion ala grafiche, afidade a pi- 

tòrsde nomee di Mitri, Tubaro, Pittino, Caucigh; in dì di vué ancje 
graficseilustradòrsa sonfigurisprofessionàlsautonomis, tantche 
i disegnadòrs di graphic novel e di fumuts, dispès autòrs dai tescj. 
La stampe di tancj libris in Coree e Gjapon e è fat cognossi len- 
ti jù cetancj ilustradòrs, par esempli Alessandra D'Este, Marisa 
Moretti, Pia Valentinis, biel che tal stes timp si son infuartidis 
lis lidrîs locals cul ùs dal furlan e cu la atenzion pe storie e pal 
teritori regjonal. 
Alessandra D'Este e à format gjenerazions di ilustradérs tal Isti- 
tùt Statàl di Art di Udin, cussì come ancje ta chel di Cordenons e 
te Scuele dal libri di Urbin. 
Il cecoslovac StèpAn Zavrel al à influencat une vore i ilustradérs 
furlans in gracie de Mostre di Sarmede, tant che tal 2011 a 
Morug i è stat dedicàt il Museu Artistic. 
Lorenzo Mattotti, Gianluigi Toccafondo, Francesco Tullio Altan 
a son altris mestris e dongje de Fiere dal libri di Bologne e de 
bienal / colori del sacro di Padue si è zontade, te nestre regjon, la 
Mostre internazionàl di ilustrazion pe infanzie Sentieri illustrati 
dal centri di Iniziativis Culturàls “A. Zanussi” di Pordenon. 
A Pordenon al è stàt ancje istituît il PAFF, Palac Art Fumut FriQl, 
il prin sît talian dedicàt al fumut. A Udin si è consolidade la 
Bienal dal libri di artist par cure de associazion Dars. Il Friùl al à 


lis percentuals di letòrs plui altis di dute l’Italie, e chest al jude il 
lavòr dai ilustradòrs presentàts culì. 

La cuviertine e je un salt tes rafinadis texture turchinis di 
Federica Pagnucco (Pordenon, 1978). Lis s©s ilustrazions, li che 
disen e colòr si esaltin un cul altri, a mostrin l’idee di «contà par 
mieg dai colòrs e des formis, gjavant dut ce che nol è necessari». 
Su lis olmis di Picasso e Klee, Federica Pagnucco e pratiche cun 
ironie lizere une astrazion fantastiche. 

La cuarte di cuviertine e je di Alessandra D’Este (Vignesie, 1946), 
che e à format gjenerazions di artiscj. E studie a Vignesie cul 
pitor Carlo della Zorza e tal 1971 si trasferìs a Udin par insegna 
Progjetazion grafiche tal Istitàt di Art. Dal 1977 si dediche a 
la rapresentazion di paisags e animài, cuntun disen sintetic e 
pineladis minuziosis a tempare abinadis al acuarel. 

Il més di Zenàr si vierg cun trè modernis 7ré Rés che a lumin 
la stele cjalant di palagons contemporanis. L’opare e je di Pia 
Valentinis (Udin, 1965), une des miòr ilustradoris talianis. «Tant 
che il bràf tradutòr, l’ilustradòr al cîr la figure che e puedi pandi 
al miòr i contignùts di contà» e osserve. Cun tratinaments sutîi 
in blanc e neri e stesuris niveladis di colòr pùr, l’ilustrazion e nas 
par istint. 

Lis mascaris di carnevàl dal més di Fevràra son di Luisa Tomasetig 
(Cividat, 1968), arleve di Alessandra D'Este. E je origjinarie des 
Valadis dal Nadison, che cui mîts dal imagjinari sloven a ispirin lis 
sòs figuris tradizionals. Dai prins agns ’90 si ocupe di ilustrazion 
e piture cun esperiencis di senografie. 

Il més di Marg al è ilustràt cun tonalitàts di vert di Alessandra 
Cimatoribus (Spilimberc, 1967), che e considere l’art «un lùc 
di libertàt, di cognossince, di espression di se, di incuintri cun 
chel altri». Lis s6s figuris animals e feminîls dai colòs preziòs 


e verzelàts a son evidenziadis di un segn armoniòs di contor. 
Ilustradore poliedriche, e cree ancje zùcs di taule e figuris 
feminîls di cjarte pestade. Il més di Avrîl al mostre la rinassite de 
nature, rapresentade dal Sa/van di Alessandro D’Osualdo, che al 
bragole cun delicatece un frut. In plui di cuarante agns di lavòr 
grafic, l’artist al à simpri valorizàt la culture e la lenghe furlane, 
doprade ancije tai siei libris su la storie e i mîts dal Friùl. 

La imagjin dal mes di Mai, realizade a collage, e je di Maria Ellero 
(Udin, 1973), che e à lavoràt par tant timp in teatri e cu la dan- 
ze, fondant tal 2003 l’associazion Teatrimperfetti. Si dediche a la 
ilustrazion cun figuris a collage. 

Tal més di Jugn o cjatìn il pipinat inventàt di Emanuele Bertossi 
(Udin, 1970). Ancje lui arléf di Alessandra D'Este, al scomence la 
sò cariere tal 1998 cun ilustrazions che a imbinin segn grafic e 
atenzion al colòr. Si à avodàt ancje a la sculture, assemblant cun 
fantasie e ironie ogjets di fier e di len di recupar. 

Il cjalt més di Lui al è evocat de gnot lusorose li che e comparìs la 
bolp, opare di Barbara Jelenkovich (Triest, 1961), che e aferme 
che «l’art grafiche al è dà forme a lis peraulis e ai siums». Lis sòs 
ilustrazions a son sioris di particolàrs che a incuriosissin i siei 
picui letòrs, dai doi ai sîs agns. Si esprim par solit cul acuarel e e 
à une vore di contats cu la editorie todescje. 

La isule tal mieg dal mar di Pietro Nicolaucich (Glemone, 1984), 
apassionàt di storiis esotichis e di marinars, e je il simbul dal més 
di Avost. L’ilustradòr al è une vore interessàt al colòr e al dopre 
cun facilitàt i gnùfs imprescj digjitài. «Par me l’art e je la capaci- 
taàt di capî lis intuizions e trasformalis in alc di biel e perturbant». 
Il més di Setembar al è rapresentàt di Sara Colautti (Spilimberc, 
1984), diplomade a Urbin, che si ispire a lis flabis e al mont 
naturàl cuntun fuart sens dal colòr. «L'ilustrazion par me e je il 


mùt di puartà une storie a la Iùs. Si crein cussì spazis gndfs li che 
l’osservadòr o il letòr a puedin viazà cu la fantasie». 

La scuvierte de Americhe dai 12 di Otubar dal 1492 e je evocade 
in mùt scherzòs di Anna Mattiuzzo (Grau, 1983). Lis sòs oparis a 
presentin simpri il mont incjantàt de infanzie e lis figuris a son 
dispès puartadis dal aiar, tant che cheste barcje realizade in mùt 
tradizional cun matite, pastei, temparis e colòrs acrilics. 

Lis fumatis e i colòrs dal bosc a presentin ben il més di Novem- 
bar, te magjiche ilustrazion di Marisa Moretti (Mueg, 1958). Par 
jé «l'art grafiche e vàl dî rindi visibil une idee e comunicale par 
miec di une conte visive». E propon figuris umanis e senis na- 
turàls cu la sò personal tecniche materiche. 

Tal més di Dicembar i flocs di néf a taponin i pegs parsore Cjani- 
ve, tal elaboràt di Silvia Pignat (Pordenon, 1982), che e je ancje 
la fondadore de Mostre internazionàl di ilustrazion pe infanzie 
Sentieri illustrati di Pordenon. Il so disen elegant, dal trat seces- 
sionist, al è essenzial e sperimental. 


Un mont di flabe, chel de ilustrazion, che nus compagne par do- 
dis més. 


Gabriella Bucco 


ZENAR 


1 S S.te Marie Mari di Diu Prindalan 
2 D S.Basili il Grant 
3 L NondalSignòr 
4 M S. Ermis martar 
5 MSS.te Melie martare 
6 J Pifanie dal Signòr 
7 V S.Luzian martar Fieste dal Tricolòr 
8 S S. Severin abàt 
9 D S.Julian martar 
10 L S.Aldorimit 
11 M S. Paulin di Aquilee 
12 M Batisim dal Signòr 
13 J S.Ilari vescul 
14 VB. Durì di Pordenon 
15 S S.Maurabàt 
16 D S. Tizian di Auderz 
17 L S. Antoni abàt 
18 M Ste Prische martare 
19 M S. Mario martar 
20 J SS.Fabiane Bastian martars 
21 V S.te Gnese vergjine e martare 
22 S S.Vissent diacun e martar 
23 D S.te Merenziane vergjine 
24 L S. Francesc di Sales vescul 
25 M Conversion di S. Pauli 
26 M SS. Tito e Timoteu, vescui 
27 J S.te Agnule Merici muinie Zornade de Memorie 
28 VS. Tomàs d'Aquin dotòr de Glesie 
29 S S. Costant vescul 
30 D S.te Martine vergjine 
31 L S.Zuan Bosc predi 


La bolp e il Iòf 


jerin une bolp e un lòf, ch'a vivevin tai boscs di Subît, parsore 

Atimis. A jerin dîs di Invier e nol jere nuie ce mangja. Alore 
la bolp e disè: «Scoltait mo, copari l6f, ca dongje e je la cjase 
dal Pieri. Sigùr in cantine o cjatìn alc ce mangja». «Ce diséso sù, 
comari bolp, che chel nus impire cu la forcje a pene che nus 
viòt». «Ma cumò lui al è fàr cui nemài e in cjase e je restade 
dome la femine». «Piés cun piés, la Mie e je un sacrabolt!» «Ma 
jo o ai une idee...». 
Cussì, spietàt il moment just, intant che il Iòf al stave platàt, la 
bolp e tacà a là sù e jù fùr da la cjase di Pieri, sivilant e cjantucant. 
La Mie, viodude la bestie cu la code sglonfe e drete, e le fùr di 
corse. «Brute porche, cumò ti insegni jo a vignîmi sot» i vosà, 
menant il mani da la scove parsore dal cjàf. Ma la bolp e sghindà 
ducj i colps e, saltant un pdc di ca e un pdc di là, si slontanave 
plan plan da la cjase cu la Mie simpri daùr. 
Cuant ch'a forin lontan, il lòf al jentrà in cantine pe barconete 
(che sclagn come ch'al jere, al podeve passà par dut) cun ché di 
cjapà sù dut ce ch’al podeve e scjampà vie tal bosc, cussì dopo 
lui e la bolp a varessin fat a miezis. Ma cuant ch'al fo dentri... 
ce spetacul! A jerin luianiis picjadis, salams e sanganei. E su la 
scansie cuintri il mQr: piecis di formadi, scudielis di ont e ogni 
altri ben di Diu. AI Iòf i vignive l’aghe in bocje. E cussì, dopo pòc, 
invezit di cjapà sù e scjampà, aljere sentàt par tiere ch'al cergave 
“dome” une ponte di formadi, “juste juste” un murel di luianie, 
une “pigule” lecade di ont. 
Intant, dopo un toc ch’e coreve, cu la Mie simpri tacade daùr dal 


cùl, la bolp si stufà. «Ma dulà da l’ostie isal finît chel sempio di 
un lòf?». Cussì si tirà dongje da la cjase e, cjalant pe barconete, 
lu lampà ch'al parave dentri plui ch'al podeve. «Ah, carogne! Isal 
cussì? Tu viodaràs cumò!». E cuntune sivilade e tirà la Mie dentri 
cjase. 

Cuant che la femine e fo su la puarte, e sintì rumòrs vignî da 
la cantine e e dismontà lis scjalis, par capî cemùt mai. «E tu ce 
fàstu ca?» i disè la Mie, co viodè il Iòf che si jemplave la panze. 
Chel, figuràsi! Plen di pòre al cirì di là fùr pe barconete, ma al 
jere talmentri sglonf e passùt che si incjastrave. E la femine, jù 
pachis cul mani da la scove! Fin che, dut insanganàt e cui vues 
rots, al rivà adore di passà. 

Intant, disore, la bolp e jere jentrade in cusine e si jere butade 
dentri da la pigne, lecant la spongje che la Mie e veve preparade. 
E dopo vie, cu la muse dute sporcje. 

Sot sere il I6f e la bolp si cjatarin dentri dal bosc. «CemQt po, 
copari lòf?». «S'o savessis, comari bolp! Intant ch’o jeriin cantine, 
no ise rivade la Mie? Mi ind à dadis tantis, ma tantis, che no ai 
plui un vues intîr... E vò, comari bolp?» «Jo? Intant ch’o corevi, 
no soio ingopedade? La Mie e je rivade sot e mi à petàt». «Ma 
ce ise ché robe blancje ch’o vés ta la muse?». «Ce robe blancje? 
— e domandà la bolp, netantsi da la spongje — Oh Signòr! La Mie 
mi à spacàt il cjàf e cumò mi vegnin fùr i cerviei! O soi par murî! 
Copari lòf, fasét contente cheste puare bolp: puartaitmi a cjoli 
un pocje di aghe tal poc, sù in casere». Cussì il lòf, dut rot, si 
cjamà la bolp sane su la schene e le menà sù pa la rive fin in 
casere. Ma une volte rivats, la bolp ide un sburt e lu butà dentri 
tal poc. «Astu mangjàt, golosat di un l6f? E cumò béfl». 


Claudio Romanzin 


La livine di Corone 


() re presint, se tu vas a piè da Clausîet a la glisiute di San Mar- 
tin, tu cjates encjamò i clapons lassàts da la livine di Corone. 
Dut al cumingà il 21 di Marg dal 1914. Gno nono Zomarie, che 
al veve alore 36 agns, al si recuardave che a veve plot par une 
setemane e che l’aghe di risultive a faseve slacà dut lunc il ru di 
Lavandarie e che la livine a sbrissave bel planc come un madrac, 
strassinant cun sé pràts e stales, vîts e pomàrs intun gratei! im- 
pressionant di cjere, copes? e radîs. Dut al galegjave intun paltan 
ros, tignic3 e flof che al sameave un baldan?* di vacje. 

A fo frucade la stale di Nardin, ché di Pieri Cjanalin e di Danél. 
La livine a sdrumà encje las cjases di Nadal, di Pilin, di Pecol, 
di Gjeromete e di Tite, tirades sù cun tencj lambics e francs 
strussiaàts vie par las Gjermanies. Ma il pas lent da la livine al 
permetè ai parons, cul jutori di tencj paisans, da salvà vacjes, 
fedes e cjares e da recuperà seraments, trafs, diurints, brees e 
cops e dut ce che al podeve tornà bon. Ai for sgragnolàts da la 
livine encje doi mulins e il grant lavadùer. A sparì dal dut encje 
la macile? da la cjanaipe tant che vuîe a nos reste nome il non. 
Las fotografîes di chel sbrego enfri Clausîet e Vît ai nos fàs vignî 
encjamò i grisulons, se a si pense a las 11 cjases e a las 12 stales, 
ai tencj cristians che intun amen ai vedèr frugàsi il mont, uì enfri 


groviglio 

zolle 

vischioso 

trippa 

fossa da macero 


UU saWN 


Musate par sfornareà il gjaul 


Volaes, Triviàt, Flaugnat e Scozai. 
L’ancone di Volaes ai la cjatàr jù 
in Scozai cu la Madonute cui vdei 
come ledrosàts che a cjalave no pi 
l’Arzin, ma Pale. E la grande melarie 
di calemans di Nardin Simoni, che a 
ere in Comun di Clausîfet, dopo siet 
dîs di viac a zè a plagasi cundute 
la sò cope dongje la maserie da la 
stale di Regolo Gerometta in Comun di Vît. E cumò, di cui erie la 
melarie? Al contave gno nono che a flurì e a fasè tencj mîei che 
Nardin e Regolo ai tiràr a miezes. Cualchidun al scrupulà che dut 
chel flagjel al fos sortît dai spirits malefics, cualchidun inveze al 
deve la colpe a las aganes di Lavandarie, inrabiades cu las femi- 
nes che ai zeve a lavà e resentà la rube sporcje tala aghe nete dal 
Iùer ru. A dà une man al rivà il Gjenio Militàr di Udin e da Puart 
al vignè sù il vescum Isola a puartà une peravole di confuart e la 
sò benedizion. Dal flagjel a si interessà encje la stampe nazional 
pi preseade: // Resto del Carlino e L’avvenire d’Italia. Famose a 
reste la cuiertine da La Domenica del Corriere dal 5-12 Avrîl 1914, 
dulà che Achille Beltrame al cerì da dà forme cul sio pinel a dut 
chel scuancàs. Tencj di lùer ai mandàr jutoris, in rube e bégs; fra 
chescj al dè 1000 francs encje il contin Mario Ceconi di Pielunc in 
recuart di sio pari Jacum, il famùes Eisenbahner, che tant al veve 
vt a còr la int asìne. 


Gianni Colledani 
Furlan di Clausîet 


Cjace sot de glacere Tiliaventine, 
10.000 prime dal Crist 


| frét peng, crdt, cul so flàt blanc al fàs cricà le anime di ogni 
vivent. Parfin ché da lis montagnis. Parfin ché dal aiar e dai siei 
spirts. Il len dai arbui, il cjant da la civuite, le gobe de lune, il berli 
dal I6f. Su le néf i pîts dai cjagadòrs a fasin “croc” e “cric” prime 
di sprofondà, glotint il cuarp intune strente, blancje ancje ché. 
Lis olmis dal cierf a son ben stampadis, a disegnin il gucul dividàt 
in doi, perfet. Cualchidun si ferme, al cjape sù cu le man un grop 
di balutis neris e lis puarte dongje dal nàs. A ulissin di muscli. 
Le prede no pues jessi lontane. Cuete, le cjar e darà di mangjà 
a dute le grande famee. | cuars a saran pal siaman. Il pél par 
paràsi dal frèt. Gnerfs e budiei par fà cuardis di arc. E cui vues le 
brudie ch'e scjalde. Il plui grues dal trop al fàs un mot a ducj chei 
altris che si metin a cori formant une strente che no permeti 
a le bestie di cjatà vie di salvece e di scjampà vie lontane inte 
fonde dal bosc. Al pàr cuasi di sintîle a vaî, mentri ch'e scjampe. 
E ognun e ten strente inte man le sò lame di piere batude, un fîl 
resistent che al taie e che al cope. 

Ma propite cuant che le prede e pàr plui vicine, un “et” e un ru- 
mòr sec, fuart, come di lamp e di ton intun colp sél ch'al baline. 
Ramags che si crevin, un vosà di gose e di stomi, profont e neri 
come il muardi da la muart. | oms si zirin di scat e sul principi ur 
pàr di viodi ma cence rivà a capî. 

E pùr al baste pOc e subit le sene si fàs plui nitide e clare, pandint 
ché pòre antighe che ti cjape, chè pòre cjantade dai antenàts 
devant dal fàc cui voi lusints pal bal da lis boris, vie pe gnot, 
cuant che il cjant al dovente liende e le liende si fas mît. 


Un demoni grant e pelòs al sta smuarseant cui siei dincj un di lòr, 
il plui zovin, il plui inespert, no pront ancjemò a frontàle. Cuntu- 
ne furie tremende lu ten strent sot da lis sgrifis, lu tire sù pal ffl 
da la schene menant il cjàf mo ca e mo là, mostrant rabie e fam 
inte curve paurose di ché sò muse grande e pelose. 

AI sbrane le cjar ancjemò vive, intun oròr di sanc e di vite ch'e 
scjampe berlant da la gose. In pòc altri nol reste, dome che une 
carogne fumant sbandonade sul blanc da la néf maglade di sanc 
ros e clip. 

Cumò chel spirt dal bosc si alce in pîts, tant che un zigant, e 
pandint l’oròr de sò bocje plene di dincj tant che pugnài al berle, 
profont, viers dal grop di chei oms mangjats da la pòre. Dopo 
si lasse colà, pesant, su lis gatis denant e si slontane, ma cence 
premure. 

Le gnot ch'e vignarà a laran dadr da lis olmis de bestie. Cun ba- 
stons fervints di lenghis di fùc a jentraran intal landri, inte panze 
profonde de tiere, là che si cjate le sò tane. Le pelice e sarà pal 
plui coragjòs, al plui zovin i dincj e lis sgrifis, par fà une golaine. 
Ducj a smuarsearan il so cùr e il so fiat, slidrisàts da la cjar inmò 
cjalde di vite, parcè che li dentri e cove le fuarce de bestie. Il re- 
spîr da la tiere al ven di li dentri, e ognun di lòr al sa di jessi part 
di ché fuarce, tant che i fàcs che a corin jenfri dal cîl, vie pe gnot, 
o l’aiar ch'al busine dal nord. 


Angelo Floramo 


Un jeur cressùt inta cuninarie 


| Renato Cudîl al veve un stàli ben tignùt intal Cjanal di 
Racolane, intun biel puest a plan, cun melugàrs e cocolàrs; aì 
si podeve rivà cu le machine. Le stanze al plan teren, comude e 
ospitàl, a le veve tal miec un biel fogolàr. Tancj agns fa, a le vé 
da le Pifanie il Renato al veve pensat di passa aì une simpatiche 
serade cui amîcs. A si faseve indavant une gnot di lune plene, 
clare. Le valade sblancjade di neif a l’ere inluminade come di 
dì, si podeve facilmentri lei il gjornal! In cinc-sîs di lòr ai vevin 
organizàt une cene improvisade, tirant dongje a le svelte pan, 
formadi, bagjigjis e vin (une damigjanute di cuindis litros: no 
si podeve savé se dongje il fùc il glotidòr si sarès secjat!). Al 
mancjave alc di cusinà su le boris. 

Eco che al Toni Sàuc ai è vignOt un lamp di gjenio: al podarès 
portà un cunin di fà sul spét, ma nissun al veve di savélu. Il trop 
dai fantats al è rivàt intal stali viers le vot di sere. Ognun al veve 
il so compit e in pouc timp dut al ere pront pa’ le cene. Cui al 
preparave il mantîl, cui al tirave fùr le’ tacis e le’ implenave di 
vin, cui al ere impegnat cul fùc, cui al taiave il pan, cui al faseve 
a fetis il formadi... al ere un pigul furmiàr. 

Al ere vignùt il moment dal cunin ch'al ere stàt lassàt di fur, su le 
neif, sieràt intun sac. 

Il Toni al ere jessUt, al veve liberàt il cunin dut ingrisignît dal freit 
e al ere jentràt di corse a visà i compagns: “Un jeur, un jeur!” Il 
Vigji, un cjagadòr cun tante passion e poucje mire, a si ere preci- 
pitat fùr e a si ere butàt sul cunin ch’a nol veve fuarce di movisi: 
“Lu ài cjapàt, jo ai cjapat il jeur”. 


Il paîs di Patoc, tal Cjanàl di Racolane 


J veve dati un colp sec tal copin e in pòucs minùts a lu veve 
spelat e presentàt in taule. 

Par cuèilu, il jeur (ducj lu consideravi tàl) al ere stat infilzàt su 
di un tondin di fier par un spét improvisàt. Ma il fier al girave a 
vueit e il Toni al veve scugnOt stuargilu plui voltis insieme a le 
bestie. Viers miezegnot, a coture ultimade, il jeur cressùt inta 
cuninarie al ere stàt onoràt cun grande sodisfazion dai amigons. 


Antonino Danelutto 
Furlan di Scluse 


N 


Il bicjarin 


eniut in ché sere al jere content. Inte sachete al veve une 

buine grampe di bégs, beh, insome, no tancj, ma vonde par 
cjolisi un biel bicjarin di chel cognac che i plaseve tant ma che al 
costave ancje tant. 
Al jentre inte ostarie cul pas sigùr di cui che al sa ce che al vùl. 
L’ostîr nol pues fà di mancul di une smorfie, cuant che lu viòt, 
chel vagabont! 
«Un cognac!» al ordene. E al fàs sghinglina i bégs. ‘Cheste volte 
magari al paie, dal moment che al à bégs’, al pense l’ostîr. AI 
jemple il bicjarin cu la dose juste. Meniut al ingrume i bégs sul 
banc, une zumiele di palanchis. L’ostîr si met a contà, prime di 
slungjài il bicjarin. 
«No son vonde». 
«Eh?». 
«A mancjin otante liris. Il cognac al coste votcent, culì a son 
dome sietcent e vincj. A mancjin otante». 
Meniut al reste scaturît, al torne a sgarfà intes sachetis. Nuie. 
L’ostîr al è za che al pense. Tornà a disvuedàlu inte flascje no 
si pues, che e à il tapon salve-gote. Tignîlu in bande, eco, sì, ti- 
gnîlu in bande par Lussinut o par Agnul, che a vegnin scuasi ogni 
sere e che dispès a comandin un cognac. Ma Meniut lu cjale cun 
muse di ridi. Al è cjatade la soluzion. Prin che l’ostîr al rivi a fer- 
mèalu, al à za brincàt il bicjarin, al à za parade jù la prime glutade. 
«No sta vé fastidi. O lassi par te une glutade di otante liris. Ma- 
gari ancje otantecinc!». 

Laurin Zuan Nardin 


Suaze 


O tignarai dentri 
tant che pic dizi 
il cîl di Avost 
inceàt di soreli, 


a brag di ché Iùs 
inmò platade tal cùr 
dioms e sants, 

prin de ploie. 


Aldo Rossi 


2° premi tal Concors nazionàl “Vie della memoria - Mario Monaco” 


Sulmona 2020 


El pog 


A Basilian a son aromai anorums che lu àn gjavàt. Tal miec de 
place dal paîs, tra le bancje e el monument, devant da osta- 
rie (in ché volte e jere le cooperative) al jere un pog sistemàt 
apene un pc in alt rispiet le strade. 

In chei agns nol esisteve l’acuedot e ducj, specialmentri femines, 
e levin a trai l’aghe cui podins, puartàts a spale cul buing: i po- 
dins, plens fin tal òr, e sbicjavin un fregul di aghe. 

D’Invier, chés sbicjades di aghe s’inglagavin e dai vuè dai doman 
e fasevin une lastre di glace li che nò fruts o lavin a sglicià. 

Cui podins plens e l’ecuilibri inciert, spes les femines e colavin di 
lunc, spandint dute le aghe: altre aghe, ancjemò plui glace, cussì, 
nò o podevin sglicià ancje cu le slite. 

Cualchi om volenteròs al lave a rompi le glace par fà un troi libar 
par chés femines, ma cussì nus ruvinave le piste e, par dongje, 
nus gjavave el divertiment di viodi colà les femines. 

Di gnot, cuant che nissun nus viodeve, o lavin a butà gnove aghe 
par gnove glace, fin tant che no si son visàts i nestris paris che, 
mediant une “vescolade”, e àn fate sparî le glace. 


Antonio De Anna 
Furlan di Basilian misclicàt cun chel di Buri 


Il mascjel da l'aga santa 


lo sera da la visilia da l’Epifania, par na vecja tradission da la Glesia 
di Aquileia, a si fa la benedission da l’aga, dal sàl e dal frutàn (da 
mangjà l’indoman matina a dizun par cjapà la benedission; invessi 
un pon a si lu mangjava il dì di san Blas par il mal di gola). M’impensi 
che, tai ains sincuanta, il nonsul, cul ordin dal predi, al partava tal 
mies da la glesia un grant mascjel di len, di chei ch'a si dopravin par 
fà la lissiva, e lu impleniva di aga che dopo in timp di Messa a vigniva 
benedida coma duta ché altra roba che dug a vevin portàt da cjasa 
insiemit a una butilia, pi o mancul granda, par toi encja l’aga santa. 
A chei timps a era tradission di partà a cjasa l’aga santa par benedî 
li vacjis in ta la stala, il pursit e dug i nemài ch'a si veva. Un pucja a 
si meteva, in duta l’an, tai singlùs ch'a erin un de ca e un de là da la 
testada dal liet in cjamara. Se in famea al moreva cualchidun, ta la 
stansia dulà ch'a si faseva la veia, a si meteva ’na scugjela cu l’aga 
santa, par benedî il muart. In timp di Messa, forsi par poura di 
restà sensa, li’ feminis e tancju fioi a si preparavin ator dal mascjel 
cu la butilia in man par podéi eissi i prins a implenîla. Ma il predi al 
meteva di guardia il nonsul par che nissun al tolès l’aga prin da la 
fin da la funsion. Finida la Messa, al dava il via e alora ti jodevis li’ 
feminis ch'a si fasevin larc cui comedons e pocavin chei da vissin 
par rivà prima a meti dentri la sò bossa tal mascjel. Cualchiduna si 
presentava parfin cu la vasa dal lat. Cussì, poca tu chi pochi encja jo, 
a no era di ràr che cualchidun al finìs dentri tal mascjel. AI dì di vuoi 
l’aga a ven partada da cjasa dentri la butilia e il predi la benedìs. 


Regina (Ginetta) Cecco 
Furlan di Sopula 


Dispiets da fiuòl 


nu biel dì, ignè doi nevous, mandàts cun bruti’ intensions dal 
pari, a vegnin dongia e a me domandin: «Nonu, ne contitu dei 
dispiets e de li’ marachelis che te as cumbinàt co te eris pissul 
coma che sen nos adès?». 

Però, jessint stàt jo, senpri un “ansulut”, ai fat tantissima fadia a 
ciatà memoria, ancia soul che de un pissul dispiet! 

Ma dopu veir pensat almancu cinc seconts, cualcussuta... al è 
tornàt sù da dentri. 

Sessanta an fa, dì pi dì mancu, eri de spès a ciasa de un gno bar- 
ba (fradi de gno pari), ch'al steva a niancia sentu metri da ciasa 
nuostra. Zî ulà, al era coma zî a scuprî un mondu. Cualchi feda, 
cunicius, gialinis, giai.. e una part del pulinàr distinada a deis, 
cuindis ochis. Li’ ochis, a chel fiuòl, a i fevi’ un po’ de sudission, 
par via de chel carater sbraurìn e la inclinassion a becà par di- 
fendi ‘| teritoriu. 

Ma chel fiuòl al voleva fà jodi da jessi pi furbu e pi inteligente 
de che’ ochis. Par dî ‘| veru, roba niancia massa difissil, e no tant 
pa’ l’inteligensa del fiuòl, cuant parsè che liì ochis... a son ochis 
par difinission! Ma la creatura, pensa che ti pensa, al veva indi- 
viduàt’na tatica par faighila paeà a che’ bestis deventadis ormai 
al nemigu. 

Al va dentra ‘| pulinar, al roba la mangiadora colma del paston, 
de arba e de blava sclapada, e a la posta par four, tacada a la 
grilia del siarai. In man, un muriel de trenta schei e... fermu ulì... 
spetant che li’ ochis a butasi four al ciaf da la grilia, par butà ‘1 
bec dentra la mangiadora. 


E li’ ochis, ch'a son ochis e no furbis... una a la uolta a eàn butàt 
four al ciaf e... un muart... doi muarts... tre muarts... fin che chel 
nini al veva finit i nemigus. 

Finit al sterminiu, chel fiuòl al era sigur da veir vinsut la batalia... 
ma dopu puoc, al à scugndt inacuàrsisi da veir piardùt la guera. 
Siò pari e siò barba, rivàts sul louc del disastru, a eàn fruntàt al 
descors in maniera no massa conpagna. 

Al barba a i à rendùt “l’onour de li’ armis” a chel pissil general; 
invensi ‘| pari al è preferît spiegàighi (coma ch’a se usava spiegà 
in ché uolta), che chel pissul sbaliu al sarès stàt paeàt ciàr! E 
sensa che chel pari al disès niancia ‘na parola, chel pissul generàl 
al eis stàt degradat sul louc de la batalia e l’umiliassion a no eis 
stada nuia in confrontu a che’ muta spiegassiòn! 

A eis finida che chel barba, par pi de ’na stimana, a nol à pi parlàt 
cun sio fradi, par colpa de la consistensa de la spiegassion data 
al nini, e ‘| pari... cruot ch'al aipi scugnùt lavorà pi de cualchi 
sabu, par riplanà ‘| debit! 

Giuri però che chel che ve ai contàt al eis stàt l’unicu dispiet che 
jo aipi mai fat in duta la me vita! Ma jessint ormai veciu... forsi, la 
memoria... cualche brut schersu a podarès ancia famelu. 


Aldo Polesel 
Folpo de Cordenons 


San Pauli 


DE mè il 25 di Genàr, dì di San Pauli, a è sinpi stada una dì in- 
portant par via di un grunp di ròbas ch'as sucét. Intant la pri- 
ma a è l’alba; il cricà dal dì di San Pauli né i lu cjalìn ogni an, e mai 
i na si dismentein: a capita chi si telefonìn cun mè màri incjamò 
CUMÒ, e i si contin cemòt ch'a è stada da mè e da jè. 

Mama a nu contava sinpi chesta lienda: “Di dutas las albas i na 
mi cùri, a basta che ché di San Pauli a na si scùri”, parcè che da 
como ch'a si fas viodi, a si capìs cemòt ch'a larà la stagjon ta 
canpagna: insoma, a à da esi biela clara. 

Dopo, un’àta roba, a è che propi in ché dì il soréli al va éltra, 
finalmenti al riva a passà sora da mont chi vin didavant di cjasa 
e cussì al scjàlda un'ora di plui e, s'a si pensa che dai prins di di- 
cenbre al dura nomo das undis a miesdì, i podés ben capî cetant 
ch’i spietìn ch'al rîvi San Pauli! 

E na è finida: a è sagra tal paîs! 

Una vélta, a buinora al vigniva jù il prédi a dî messa e dopomie- 
sdì mama a parecjava i crustui. Un an a mi à mandada a toli un 
véri di vueli par dopràntint un pòc insieme cul saìn par rustîju, 
ma las stradas as era dutas glagadas e jo, lant jù pa riba dal Micul 
e rivant ta Gòcia, i soi sbrissada e i ai rot il véril | soi rivada in 
cjasa begarant, cui tocs dal véri ta sporta e il vueli dut samenàt 
pal stradon. Mé vava Cumina a à fat duta una belarìa, dijint che a 
sucét una disgracia cuant ch'a si spant il vueli e, propi in chel ant, 
il prin dì di Avrîl al è muart il nòno, e jo i mi soi sintuda in colpa 
par un grumon di ang... Biàt nòno, al mi voleva tant bon, dut il 
bon ch'a na mi à mai volùt mé vava. 


La sera ai balava ta lataria. A’nd era sinpi tanta néf e tant frèt ma 
par nò canaia a era una fiesta sintî a sunà e dopo, da granduts, 
là a viodi a balà denti ta sala! Da bevi, oltra al vin e as bibitas, ai 
deva il brout, ch'a i lu parecjava ta cjalderia indulà ch'ai fajeva il 
ciug. Un ant al era tant di chél frét ch'a i voleva nomo brout e, 
a la fin, ai àn scuignùt slungjàlu cu l’aga par incontentà duc. Un 
biel pòc di ciug gratàt denti, un cimi di pèvar e bon ch'al era! 
Cumò al ven incjamò il prédi a dî messa, e dopo la int a si ferma 
un ièsunp davant da gléja e a si mangja alc dug insieme: las fe- 
minas dal paîs, propi bravas, a si scuin dî, as puarta alc da bevi, 
i crustui e tantas àtas buinas ròbas. Propi nomo un cimi, par fà 
dòs cjacaras e dopo via incorint in cjàsa a scjaldàsi. 

Ma, ce volésa, a mi a mi resta sinpi tal cour il ricuart da musica, 
da la int, da fiesta ch'a si fajeva ta lataria e di tanta tanta néf par 
chés stradas... 


Iside Del Fabbro 
Furlan di Davoussja (Pràt di Cjargne) 


Masenant sorc 


ero ju agns Cincuanto e Sessanto di chel ati secol. Fruto, Elena 
dal Stradin (Elena Del Fabbro) e davo uno man tal mulin fat da 
so pari Min al For tal timp de segondo vuero mondiàl par dàur 
da mangjà e numeroso fiolango: dîs bocjos da sfamà, sîs fradis 
e cuatri sòrs. 

E masenavo sorc pe farino da polento. A lu portavo Pillinini, ch'al 
vevo butìogo di alimentàrs al For dulà ch'al vendevo ei clients 
la farino integral; ducj i vevo ce dî: «Ce buino la polento scuro 
masjenado tal mulin dal Stradin!». 

Elena e tegnevo la mulduro pal so lavùor. Lu pari al vevo fato 
parfin la stederio: al vevo segnat sù pes sbaros di fier ju segnos 
dei etos e dei chilos, par che lu so lavùor al ves rindùt un franc! 
La int da Culino e puartavo encje sialo a masjenà, coltado tei 
cjamps aventi sù. Cuant che no ero avondo suto, la muelo 
s’impetavo blocantsi e, s'and ero cetant lavùor, si stavo sù encje 
duto la not! 

Uno client fedìol e jero Letizio da Culino, nassudo tal 1898, fe- 
meno minudo ch'e preavo cetant. E rivavu jù al For cul gei e cui 
sio sacs da masjenà. Cuant ch'al ero frìot, Marino, mari di Elena, 
ai davo un plat cjalt di mignestro; dopo Letizio e tolevo sù lu sac 
di farino e chel de semolo e a pedulino e tornavo sù a Culino 
frontant dòs oros di cjaminà. E jero cussì usado a vio lu gei sù pe 
scheno ch'e puartavo parfin la speso al ricovero Marinelli. D’In- 
vier e lavo sù al mulin cul craut fat da lio, lu metevo tar un cjaldér 
di ram ben lustràt e lu poiavo como lu solit tal gei. 

E coltavo a puesto lu cjamp par Elena parcè che, encje dopo ma- 


ridado, lio e lavo sù a cjatàlo e a comprà cartufulos. Ai disjevo: 
«E rivo Elena cu lu so miedeut!». 

Un an es murîr te stesso zornado dòs femenos: uno a Culino 
pigiulo e uno sot la plago a Culino grando. Di sero, insiemo, ju 
fradis Mariano e Vincenzo dal Stradin, cu la macheno di Oscar, i 
van sù a trai la recuie. Intant rosjari e rivà Letizio sburido, s'inge- 
noglà dapè de varo e e disjè: «Doi muarts tar un colp nol sucedè 
mai, no si sa indulà là in veglo, se di uno o di ché ato bando!». 
Letizio e jero uno femeno un grum simpatico; uno dì e contà ce 
che ei ero tocjàt agns indevòr: «Como ogni dì i lei tal cjùot a regi 
las més vacjos. | viergei la puarto dal cjùot e a mi si presentà 
su la puarto un biel alpin, ch'al ero vignùt sù a Culino a fà lu 
campo invernàl. Lui, gentîl, mi domandà s’al podevo dami uno 
man; al tirà jù cul rari lu ledan, a lu ingrumà tal missilin, dopo 
al tolè a brats lu fen de trombo e lu poià tes trisìofs pes vacjos. 
Intant ch'al pausavo, io i muolgevi las més bestios, metint lu lat 
tal vagan. Finît ju lavùors, i jessierin dal cjùot e lui si svizinà... ce 
volevel? M’ingosai. | cjapai tanto di ché poro che i fuì di corso, 
rivant a cjaso sflazeant. | sierai lu porton cul clostri, mi sentai par 
cjapà flàt pensant a ce ch’a mi ero suced0Qt: po ve — i disjevi — i 
plàs imò!». 


Novella Del Fabbro 
Furlan di For Davùatri 


| numers dal lot 


È cusine a ere cjalde e plene di int, il spolert al sbrovave e la 
Marie a ere indafarade a fà la polente pai paesans ch'a erin 
vignùs a dà l’ultim salùt al Toni ch'al ere in vàres al plan di sére. 
Il Coleto al ere rivà za un tic “brillo”, un neri daùr chel ati, la po- 
lente e frico e une sgnapute a lu vevin “sistema pas fiestes” imò 
prime di tacà a dî il rosari. 

«Jòi ce tant ch'a mi displàs — al diseve il Coleto cjalant la Marie — 
a erin da classe, a vin fat plui di trei stagjons insieme in France, 
ce bon om». 

«Cumò — al dîs il Coleto — a vuei a trai l’aghe sante al Toni» e 
insieme al Remigjo al tache a là sù pas scjales in len par là in ta 
cjamare. 

Ancje s’a vevin i scarpets ducj e doi, a fasevin cricà i scjalins, la 
puarte ere vierte e, pescjant un tapét metà sul plancum e com- 
prà pa circostanze, a si fermin di flanc dal jet. 

Il Coleto a si inguchie, si cjave un scarpet e, tegnintlu in man, a 
si svicine al Toni e ai mole un snap a plene muse: «Brut sborà, tu 
mi veves promet che cuant ch'a tu murives tu mi vorès puartàs 
i numers dal lot!». 

Bia Toni, al ere in vàres da cualchi ore... 


Paride Radivo 
Furlan di Paulàr 


Robà saresis e... Stro/ics 


(ha alzi la man chi ch'a nol è mai stàt a robà saresis. Sì, parsè 
che li’ saresis a son pi bunis s'a son mangjadis sul arbul e... 
robadis. Jo i eri canai tai ains ch'a no era ‘na nuvitàt sintî contà 
ch'a vevin robàt gjalinis. Si zeva al cine par jodi Ladri di biciclette 
di Vittorio De Sica, Guardie e ladri cun Totò e Aldo Fabrizi e i Tre 
ladri di Lionello De Felice. E dopo chistis premessis, sintèit se chi 
ai da contàvi: a è susseduda ‘na roba da no crodi! | prins di Zenàr 
dal 2021, coma dug i ains, a Sopula al è stàt fat un pac par spedî 
libris e lunaris ai paesans a Toronto, in Canadà. Coma simpri, 
dentri al è stàt metÙt di dut, libris par talian, par furlan, e i vin 
zontàt encja trè copiis dal Strolic. In tancju ains, fin adès, dut al 
era zÙt ben, magari il pac a ghi veva metàùt un puc pi di timp, ma 
li” postis a vevin fat simpri il òr dovéi. Stu an, invessi, la nuvitàt: 
il pac al è rivàt un puc sdrondenat e la cjarta ch'a lu ingulissava 
a era sbregada tant da lassà un bus. Al è stàt subit controlat il 
contignùt cu ‘na sorpresa: dentri a erin dug i libris, ma a mancja- 
vin li copiis dal Strolic. Mi àn subit telefonàt par visàmi dal fat 
e il coment al è stàt: «Sperìn doma ch'a nol sedi stat un furlan 
a robàju, e disighi pùr a Elena 
in Filologjica che, stu an, bi- 
sugna ch'a stedi atenta a chei 
ch’a si notin al ‘Cors pratic di 
furlan on line’!». 


Claudio Petris 
Furlan di Sopula 

Luisa Tomasetig 


1 M Ste Brigjide di Irlande badesse 
2 M Presentazion dal Signòr Madone Cereole 
3 J S.Blàs vescul e martar 
4 V S.Gjilbertabàt e S. Simon il vieli 
5 S S.te Aghite vergjine e martare 
6 D SS. Martars gjaponés 
7 L S.Ricartre de Inghiltere 
8 M S.Jaroni Emiliani predi 
9 MSte Polonie vergjine 
10 J S.te Scolastiche vergjine 
11 V Madonedi Lourdes Zornade dal malét 
12 S S.teLalie martare 
13 D SS. Foscje e Maure 
14 L SS.Ciril e Metodi patrons d'Europe e S. Valantin martar 
15 M S. Faustin vescul 
16 M S.te Juliane vergjine 
17 J SS. Martars di Concuardie 
18 V S. Simeon vescul 
19 S S.Conràtrimit 
20 D S. Zenobi martar 
21 L S.te Noreregjine 
22 M Catedre di S. Pieri 
23 MS. Livi martar 
24 )J S. Sergjo di Cesaree martar Joibe grasse 
25 V S. Cesari martar 
26 S S. Sandri di Alessandrie vescul 
27 D SS.Basili e Procopi 
L 

S. Roman abàt 


{\ ljere une volte un pescjadòr, ch'al viveve intun cjason sot Cjar- 
{\lins, dulà che la Zeline si bute in lagune. Ducj i dîs al impirave la 
lescje e al butave il fîl in aghe, cu la sperance di pescjà alc di bon. 
Une dì al tirà sù un biel pesson colòr dal aur, che — maravee! — al 
cjacarave. «Ti prei, molimi — i disè chel —. Jo o soi un princip, une 
strie mi à voltàt in pes. Se tu mi molis, o podarai tornati util». «Va 
là cun Gjò» i rispuindè il pescjadòr, e lu butà in aghe. 

«E tu no i àstu domandàt nuie? — i cridà la femine sustade —. Cjale 
in ce bùs di cjason ch'o sin, dut sporc e rot, ch'al fàs fin riviel. No 
podevistu domandài une cjasute gnove?». 

Il pescjadòr alore al tornà su la rive e al clamà: «Pessut, pessut gno 
biel». «Contimi dut, ce àstu di vé?» i domandà il pes di aur. «La mé 
femine e volarès vé une cjasute gnove. Judimi, ti prei». 

E cussì, dulà ch'al jere il vecjo cjason di paie al cjatà une biele 
cjasute gnove di clap, cul camarin plen di robe e la cjamare 
grande. «Ben, cumÒò tu saràs contente, mo ve» i disè l’om. 

Ma la dì dopo la femine e soflave. «La cjase e je masse strete e 
il bearg al è masse pigul. No puedistu domandài un biel palag di 
piere?». «Ma aromai...». «Aromai nuie! Va là di corse e domandii 
un palag!». 

L’om al tornà indalr. «Pessut, pessut gno biel». «Ce vùstu cumò?» 
i domandà il pessut. «La mé femine e volarès vé un palag. Judimi, 
ti prei». E cussì, al puest da la cjase di clap al cjatà un palag di piere, 
grant e siòr, cun lampadaris di cristal, scjalis di marmul, cuadris, 
carocis, cjans e cjavai. «Ben, baste che tu sedis contente...». 

Ma la dì dopo la femine za e pestave i pîts. «Cjale ca. Nò o vin 


il palac, ma la tiere dulintor no je nestre. Domandii al pes di 
deventà re». «Ma jo no vuei deventà re...». «Tu no, ma jo sì! Va a 
domandài che mi fasi deventà regjine!». 

L’om al tornà su la rive, cul cjàf bas. «Pessut, pessut gno biel». «E 
cumò, ce vùstu?» i domandà. «Ah, no i baste plui il palac, e vàl 
deventà regjine. Judimi, ti prei». 

E cussì, tornàt indar, al cjatà un grant cjistiel, cu lis muris altis 
altis e lis bandieris, soldàts cun lancis e pichis, damis, galantoms 
e bufons. E inta la sale dal tron: la femine, cu la corone sul cjàf. 
“Plui di cussì, ce si puedial vé?” al pensave il pescjadòr. 

Ma la dì dopo la femine e jere marumide. «Jo o soi regjine — 
e fricave — ma no ducj mi ubidissin. No puedistu domandài di 
fàmi deventà une papesse?». «Ma cemUt fastu...» al tentà di dfîi 
il pescjadOr. «Tu no sta impagati, va là e domandii che mi fasi 
deventà papesse!». 

«Pessut, pessut gno biel». «E cumò?». L'om i contà dut. E cussì, 
impen dal cjistiel e jere vignude sù une catedràl cu la cupule e lis 
cjampanis, cui vescui e gardenài ch'a cjantavin messe. E tal miec: la 
femine cun tré coronis di aur. “Cheste po...” al pensà il pescjadòr. 
Finide li? Nancje par idee! La dì dopo la femine e rugnave 
ancjemò: «O soi la persone plui impuartante dal mont, ma pàr no 
rivi a comandà ni al soreli ni a la lune. Domandii di fami deventà 
come il Signòr!». «Ma...». «Nuie ma, va là vie svelt!». 

«Pessut, pessut gno biel». «E alore? No i bastie ancjemò no ce 
ch’e à vùt?». «Cumò e vùl stà tal puest dal Signòr». «Ben, tu 
viodaràs ch'e starà tal puest ch’e merte». 

E cuant che il pescjadòr al tornà a cjase, al tornà a cjatà il vecjo 
cjason di paie dut sporc e rot. E li a son a stà ancjemò vuè. 


Claudio Romanzin 


| ne volte il timp dal samenà e dal racuei, dal monteà e dal di- 
\/ smonteà, dal cjalt e dal frîet a nol ere marcàt sul lunari ma al si 
poave su las fiestes dai sants e su las detules che i vons ai si passa- 
ve di bocje in bocje e di gjenerazion in gjenerazion. Enfre la glace 
penze di San Vissens (22 di Zenàr: “A San Vissens la gran criure”) 
e il soreli flaput di Sante Polonie (9 di Fevràr: “A Sante Polonie il 
frîet al va in Polonie”), la none Batelin a saveve che il trie dal meis 
al sarès rivàt San Blàs, un sant cetant innomenàt cuintri tos, reu- 
mos e mà di cuel, prime che in speziarie al rivàs il Benagol. Chest 
patronàt a i rivave dal fat che, cuant che al ere vescum di Sebaste, 
la citàt da l’Armenie dulà che al ere nassàt, al salvà par meracol 
un canai che al steve scjafoantsi cuntune spine di pes plantade tal 
gargat.! La dì di San Blàs la none Batelin a meteve tune zigotute 
une zumiele? di cocoles, une pugnasse di noles di chés di San Ja- 
cum, cuatri biei mfei da rui, une prese di sàl e une butiliute di aghe 
e po a zeve sù in glisie dulà che il pridi prime al ti poave dòs cjan- 
deles in crùes sot il menton e po al benedive dut il frutam. Mangjà 
une fetute di chescj mîei o crugnà une nole benedete a zovave, 
par scombati il mal di gole, pi dal miei sirop, e a no costave nuie. 
Ma soredut la none Batelin a saveve che par San Blàs, dongje las 
verzes, la polente, chel tocut di formadi e il solet radic cuingàt 
cul argjel, a sarès forsit rivàt sul desc encje cualchi ouf par saurî 

il stomi. Cu las sòs comaris a usave dî: “A San Blas ogni polace a 


gola 


2 doppia manciata 


Barconete par las gjalines 


fas”, cuasi a nudrî la sperance che 
chés cuatri gjalines (propit cuatri) 
che a tignive tala stale, tal traglet* 
che al ere stàt dal roc, ai si dezidès a 
poni. Vîe un ouf par companadi, da 
fà dùr o in antian cuntune cocole di 
butiro, da compagnà a un ruf di po- 
lente e a un mîel cuet tal for, al ere 
un lusso. Par inzità las gjalines a poni a si meteve tal nît un nuiàar, 
ven a stài un ouf pustig di legn, magari chel stes che a si doprave 
par mendà i cjalcins. Ma se une femine a ere puliziose a ’nd faseve 
fà un apueste dai marangons, da Matiute o dal Nelo che ai veve il 
torno, o a mandave jù tala Cose la canae a cirî un clap che al ves la 
forme juste. A si crodeve encje che dant viers a las gjalines, i oufs 
ai sarès rivàts adore. Par chest la Marcolfe, che a veve nome une 
gjaline, a la tignive leade par une talpe dongje la cort dal ledan par 
sgjarfà tant che a voleve. E sul fà di scùr, par protezile da la bolp, a 
la cuzave dapiè dal spolert cun cuatri frocons di polente tun citut. 
Insome, par vîe un ouf, une femine di cjase a varès vindùt l'anime 
al gjaul. E se, par scalogne, la bestie a ere sterpe? Nuie pòre, al 
vignive a consolà il det: “Il brout di gjaline al va par ogni aine”.4 


Gianni Colledani 
Furlan di Clausîet 

|_ je rivade su lis aghis cu le prime lùs al cricà dal dì. Si le à vio- 
| dude comparî di lontan, in ché Iùs cuvierte di fumate ch'e ven 
sù dai fossài in su le prime ore dal dì, come se a fos un spirt che 
si mostre in chel moment. 

Oms e feminis dal Clan le stevin spietant parcè che cuant che i 
tréè fùcs che si viodin intal cîl da le gnot a smontin bas sul prin 
cercli lontan, e cuasi a tocjin le aghe dal grant lac, tant che si son 
sbassàts, alore al vùl dî ch'al è biel za rivàt iltimp da le tiere, e al 
è rivàt il moment di vierzi il grim da le Mari par lassài colà jenfri 
da le plee une man di semence. Cuant che e je smontade da le 
barcje in su le rive, ducj a vioderin ce tant biele e tremende ch'e 
jere, le Siore dai Spirts. Il so cuarp segnàt di une rét di disens 
al someave il cîl da le gnot, cuant che ducj i fùcs si alcin adalt e 
a segnin intal scùr une schirie di figuris mistereosis. Pols da lis 
mans e canole dai pîts a jerin strents jenfri cuardis intorteadis, 
là ch'a jerin peadis plumis di uciei coloradis. Sul sen e balave une 
golaine di congilie e di pieris verdis, blu e neris. Jenfri dai cjavei, 
luncs e salvadis, si podevin viodi picui arpions di vues, sclesis di 
cuar di cierf, dincj di Iòf. E jere jé il spirt stes da le Mari Divine. 
Femine feconde, e puartave le lùs cul so respîr ch'al cor svelt e 
al bat cul cor tant che le man ch'e fas sunà le piel di un tamblr. 
Cualchidun al tacà a sunale, ché piel di cjare, tindude jenfri un 
telàr di len. Cualchidun altri invessite al tacà a soflà dentri di un 
vues svuedàt. Il pas al dovente salt, e il salt tant alt che agns 
plui tart cualchidun al varès contàt che le siamane si ere algade 
adalt, plui in sù da le fumate de buinore, doventant dutun cu le 


Iùs dal soreli. Po dopo di une fuee verde, le prime a rinassi dal 
scùr dal bosc, e bevè di chè aghe ch’e nas, frescje e monde, dal 
grim da le Mari. E mentri che i siei lavris si imbombavin di vite, 
a rivavin a contà ducj i nons dal Mont. E cussì chè femine mara- 
veose ch’e veve il respîr libar dal aiar de Vierte e podè mudasi 
intune cierve, ch'e cor su lis gatis magris e lizeris saltant parsore 
dal fùc. E subit dopo in uciel, cu lis plumis di mil colòrs diferents, 
e svolant par tré voltis, cu lis alis viertis e tacà a zirà parsore 
dal cercli dai oms, par tré voltis cjantant parsore dal cercli da 
lis feminis. E ancjemò une volte, traviersant lis lenghis di fùc, e 
doventà orse, e po love, e mil altris animài, dai plui grancj ch'a 
corin libars su lis pradariis ai plui picui che si strissinin tal polvar 
e jenfri il patùs. A le fin e fo dome che sunsàr cidin di aiar. Ta 
chel moment i puartarin devant le frute. Il so cuarp, intorteàt 
jenfri lis ramacis gnovis, cuviert da le scusse dal len, someave 
cuasi une pome madressude, pronte par jessi liberade mostrant 
dome le polpe. No à nancje vaît. Lizér i scjampave il respîr, ch'al 
da le vite a ogni semence. A poiarin il so cuarp sot da le grande 
piere, come se al tornàs jenfri il grim da le Mari. Dongje di jé le 
manarie di piere verde, le stesse che le veve copade. Abondan- 
ce e sarès stade tai cjamps, ricjece di cjar. Nissun spirt crudél al 
varès berlàt inte gnot dongje da lis capanis. Parcè che il sacrifi- 
ci al jere stàt gradît. Inte fumate di chè prime sere di Vierte e 
scomparì le siamane, cussì come ch'e jere vignude. 


Angelo Floramo 


{_ inide le simpatiche serade da le vé da le Pifanie intal stàli dal 
Renato Cudîl, lui e i siei amîcs a si erin premuràts di lassà dut 
in ordin. Di ce ch'al ere stàt portàt in taule par contentà il stomi 
tal mieg di tante spensierade ligrìe, al ere vanzat propi il vin. 
Puartade le damigjanute inta cantine dal Toni Sàuc, aì a l’ere 
stade dismenteade par cualche meis. 
Une dì il Toni a si ere impensat dal vin e a lu veve cergàt: al ere 
diventàt garp, ma forsi si podeve recuperàlu. Insieme cul Renato 
a si ere metta sfida l’alchimie e a le fin al è nassùt un tai di neri 
acetabil: bisugnave cressi i gràts cuntune juste dose di sgnape e 
indulcîlu cuntune ben misurade cuantitàt di zucar. Il gnùf vin al 
podeve jessi scambiàt par chel ch'al vignive da le zone di Tarcint 
o di Nimis, cussì ai varessin dit i doi amîcs burlons. E infati, im- 
plenade une butilie di chel vin special e passade inta telis di rai 
da le cantine par dai le parvence dal vecjo, i doi ai erin laàts inta 
ostarie dal Matiòl a sperimentà il prodot. Nissun come l’ustîr al 
podeve dà un judizi su le bontàt o manco dal vin. Spiegade le 
divignince dal vin, naturalmentri false, l’ustîr al ere curious di 
bévilu e dopo vélu massedàt a lunc in bocje, a le fin a lu veve 
promovàt: al ere veramentri un bon tai. Grande a l’ere stade le 
sodisfazion dai doi amîcs, che subit ai vevin domandàt in cambio 
une butilie di un bon traminer di bevi insieme cui clients. Il zùc al 
ere lat indavant par un poucjis di setemanis: stes vin dal Tarcen- 
tin, stes traminer dal Trentin. 
Fintramai che une sere — sbaliàt il dosagjo da le sgnape — l’ustîr, 
che come al solit al ufrive il neri ai presints, a si ere imbatUt intal 


Le fontane di Cjampolàr 


Tòpig, un client intenditor ch'al veve nasàt l’odor dal tai e bleste- 
mant a lu veve rimproveràt: «Mi dastu vin o sgnape?». 

Scuviert l’ingjan, al ustîr mutulît i ere restade un’uniche sodi- 
sfazion: il traminer, in ché sere, a lu veve fat paià ai doi amîcs 
burlons. 


Antonino Danelutto 
Furlan di Scluse 

I) Nn p 0 i di mu fe 


| )ieri e Paulute, cu la pòre che l’amòr cence barufe al ledi di 
mufe, si ticavin dispès, ancje par stupidagjinis, ma il probleme 
al jere che daspò lis sfuriadis, volint vè reson ducji doi, si tignivin 
il mustic e no si cjacaravin par un biel pieg. 

Pieri al jere mestri di schi e al tignive i cors a Sapade. Jessint a 
stà a Tumieg, al scugnive partî adore par jessi su lis pistis in orari. 
Savint di vé un sium a prove di bombe, si fidave dome de pocade 
di Paulute par sveàsi, ma stant che di un par di dîs in ca no si 
devin udience, nol saveve cemùt cumbinà. Pense che ti pense... 
al decît di scrivi un biliet: Domani svegliami alle 6. E biel grant lu 
poie sul cussin di Paulute. Lant tal jet, cu la code dal voli, al sta 
atent che Paulute lu lei. “Bon, dut a puest”. Si volte di ché altre 
bande e... buonanotte suonatori! 

A buinore, si distire... “Une durmide cui fiocchi, o soi propit in 
forme”, al dîs tra se, ma il voli i cole su la svearine... A son lis 8! 
Un salt fùr dal jet, un nervoson di chei... 

«Paulute! — al berle — parcè no mi astu sveat?». Paulute e poie 
cun dute calme la cjicare dal cafè, lu cjale e cence vierzi bocje lu 
compagne inte cjamare. 

Sul dar dal biliet, in grant, cu la biro rosse, al jere scrit: Sono le 
6, svegliati! 

Forsit al è miòr un pocje di mufe. 


Ameris Verzegnassi 


Pai, tu as ziràt 

il mont, ma cumò, 

tu ti pierdis 

in cuatri mars. 

Lis tòs peraulis a son 

i pài de me vite che, 

come a Vignesie a tegnin sù 
une storie, le nestre. 


Stefano Lombardi 


1" premi tal concors di poesie “Uno scritto d'Amore - Amore ti scrivo” 
Cjasteons di Copule 2021 


| ol ere facil tegni a dovei il trop di mularie che a girave par 
\ \ cjase, encje pal fat che la stanse no ere grandone e cundiplui, 
in buine part, ocupade dal bancjon e da grande taule che nus 
viodeve ducj atorn atorn tas oras dai gustàs. 
Place par giuà e corisi daùr no ’nd ere e cuindi, se il timp lu per- 
meteve, si ere dibot simpri difùr ta cortute davant da cjase o 
daùr, in Busort, ta cort plui grande dulà che i discjamavin dute la 
noste vòe di vivi. Cuant che l’arint vîf da noste etàt al ere dificil 
da governà, mari a dave ordin al plui grandut di tolisi daùr doi o 
trei fradis plui picui e là a fà un gîr tal bosc a ravuei une pece, dòs 
panolas o dòs bruscjas par impià il fOc. 
Se a vignive la plòe, stà cujetuts in cjase al ere complicàt, e i fasùi 
da scosolà o las panolas da sfoà nos reonave par simpri; cussì 
tra un pataf, un scufiot, un dispiet, i compits da fà tai timps di 
scuele, cualchi giùc in compagnie, si stave dome a cjalà fur dal 
balcon cu la sperance che no plovès plui. 
Intun di chescj dopomiesdìs sieràts denti gno pàri, stuf di so- 
puartà, di cridà, di coregi, al invente une das sés. | èrin a carne- 
val e cuindi cualchi mateg al ere ben acet encje tra nou mularie, 
ma nissun si spietave un alc dal gjenar da gno pari. 
«Cumò avonde! Meteisi in rie dal plui grant al plui pigul, schene 
cuintre la pareit, no veis di cjalàsi un cul ati. Veis di cjalàmi dome 
me e guai a cui che nol ubidìs!». 
| èrin in cinc, jo il plui grandut sui dodis agns. «No steit a movisi! 
| rivi subit». 
| sintin a ramogià inta credince e pouc dopo al torne cun sîs 


plats, nus dà un par on racomandant: «Tignîlu ben salt tas mans, 
no steit a giràlu. | veis da fa ce che i fàs jo». 

La roube a daventave curiòse. Gno pari al si sente davant di nou, 
al tol encje lui un plat e al comence a contà une storie che no 
vevin mai sintude: un garontan che al girave pai paîs a domandà 
la caritàt. La descrizion dal personagjo a ere precîse: «Al ere un 
toc di om cuntune moschete che da sot il nés a rivave fint a lengi 
las vorèlas». Cussì disint prin al massedave cul deit sot il plat 
e po lu passave ta mùse a disegna la moschete. Nou mularie i 
vevin da fà compagn e cuindi i cirivin di là daùr dal so contà, ma 
no savevin che il nosti girà il deit sot dal plat a coventave a cjapà 
sù cjalìn che cuindi al finive slargjàt su pa noste mùse copiant i 
moviments di pàri. 

Di fat prime di dànus i plats al veve parecjàt il truc, tignint il foncj 
par une dade sére di une cjandele in mUùt che si formàs ché pa- 
tine di cjalin néri e peng. 

Ta descrision dal personagjo, pàri al ere une vòre precîs e sevèr 
se cualchidun al faseve dome un pigul moto di girà la code dal 
vouli viers il fradi dongje. Dut al ere fat cun serietàt e la lungje 
descrision a è finide dome cuant che las nostas mùsas èrin par 
ben cuingadas di cjalìn. 

La magjie final di cjalasi e spieilàsi mi à copàt. Ducj ai rideve a 
viodi in ce condisions ch'i erin paràts, ma a mi chel imbroi no mi 
à plasùt: no varès mai pensàt che pari al podès fànus une tal! 


Celestino Vezzi 
Furlan di Curcuvint 


( uant che gno pari al ere vie par lavér, al capitave di podé 
\_ durmî tal jet grant cu la mame. 

Une volte al è sucedùt che, vie pa l’estàt, la mame a ere jevade 
adore per là in tai prats a seà. In tal jeton a erin restades jo e me 
sùr Flavia. Vorai vOt cuatri agns e jé trei. 

Mi eri sveade par prime e mi erin colàts i voi su la butiglie di 
Ferochine che il papà a tignive platade daùr da cornîs cu la 
fotografie dal dì das gnoces. Me mari: un vistît ch'ai rivave fin 
sot il zenoli, une coronute e un biel vel blanc. Gno pari, biel, 
incravatàt dongje di jè, emozionàt e content, no mi cjalave cun 
arie severe par metimi in vuardie das tentazions. 

E alore, cuant ch'a si è sveade me sàùr, ai pensàt ch'a podevin 
cercà chel licòr che ogni tant il papà al cjoleve la sere, prime di 
là a durmî, “par judà la digjestion”. Cu la Ferochine metude in tal 
bicjerin e in tal tapon, a vin zuiàt a “fà las grandes”. 

Picules e cence gulizion, a vin sintùt subit i risultàts: nus vignive 
di ridie a vin tacàt a fà confusion, tant che gno barbe, ch'al sta lì 
dongije, al è vignùt a viodi ce ch'al sucedeve. 

Al à capît a colp e al è visat i nonos. Une par brag, nus àn puar- 
tades in cusine e intant la nuvitàt a ere lade ator pa borgade. 
No ai ricuarts precîs di chei moments; mi ricuardi la muse 
preocupade da agne Gjentile ch'a mi cjalave di vizin par capî 
cetant grave ch'a ere la situazion. Mi sameave che la sò muse 
lungje si movès dentri dal fazolet ch'ai leave i cjavei e no capivi 
plui ce ch'a diseve. Dopo plui nue: mi sei sveade tal ospedàl pa 
lavande gastriche. Si sin fermades in ospedal par cualchi dì. 


Cuant ch’a sin tornades a cjase, a sin smontades da machine in 
Piedim, par dopo fà a pît i doi chilometros di troi che a puartavin 
a nestre borgade. 

Apene che nus àn viodudes, un grop di fruts di Piedim àn tacàt 
a cjantà: «E trinca, trinca, trinca, buttala giù con una spinta e poi 
vedrai...». 

Mi sei vergognade par tant timp di chest fat, ma cumò ogni volte 
che a lu conti mi fàs une grande ridade. 


Claudia Tolazzi 
Furlan di Plan di Cocès 


Disen di Oriana Cocetta 


al timp de grande vuere mé none e steve inte cjase di La 
Vila dulà che o soi nassude ancje jo. In chel timp e jere tiere 
austriache. 
Butacàs che al rive l’esercit talian e inte braide daùr de cjase di 
mé none al ven fat un acampament militàr. Par passà si scugnive 
vé il permès. 
Ven a stài che mé none e veve di là fùr e passa par li. | rive 
dongije il planton di guardie che i domande il “Pass”. Mé none jal 
presente. Il soldàt nol sa lei: «Leggete nonna», dissal. Méè none, 
ancje jé imbroiade tal lei, e cjape il sfuei e e scomence: 


“Jo soi Zuan dal ort 

che vegni di Triest 

cun dés bisacis su la schena 
ni ben plenis, ni ben vueidis 
o sai plui jo a lei 

financa tu cjalà 

voltiti di schena 

e lassimi passà”. 


E il soldàt content: «Brava nonna, passate pure!». 


Angela Del Bianco 


Bessdl - 1 


îs agns che o cor, su e jù par lavòr. In prin no ti vevi viodQt, tu 
fer, cidin, mai un salùt. 
Une buinore tu ti sei palesàt, fer, imobil, cuasi sprofondàt. 
Lidrîs fuartis par vivi ben, tal nestri dificil mont teren. 
Cuissà in trops che ti an cjalàt, ma bessdl ti vin simpri lassàt. 


Alessandro Miani 


Foto di Alessandro Miani 

ntune cjase lontan dal paîs, fàr intai cjamps, une famee di conta- 

dins e viveve dal so lavòr. La mari, rivade a une etàt avanzade, e 
jere lade a cene cul Signòr; a restavin a lavorà i cjampsil vieli pari, 
di non Pepi, e i doi fîs, Toni e Meni. | fîs no jerin làts a scuele fin a 
la fin, ancje se a vevin fat tancj agns, ma simpri te stesse classe. 
A jerin pitost sturnei, e si dedicavin in dut e pardut al lavòr, tant 
che no vevin nancje cjatàt la morose. Tra di lòr e jere nassude une 
sane competizion, a fasevin simpri a gare cui che al lavorave miòr 
e ognidun al voleve simpri vé un tic di plui rispiet a di chel altri. 
Come che e capite dispès, il pari si è inmalàt e, no podint vuarî, 
al è lat a durmî par simpri cu la sò femine là, insom tal cimiteri. 
Pepi al jere une persone inteligjente e, capint che i ffs a podevin 
fà barufe pe robe, al jere làt dal nodàr e al veve lassàt scrit cemùt 
spartî la ereditàt. Oltri a la cjase e ai cjamps, che il pari al veve 
ben scrit sul testament si che no jerin dubits su la spartizion, 
si son però cjatàts cun doi biei cjavai a pene comprats. Fùr dal 
nodàr, i doi fradis a àn cenàt insiemi e po dopo a son lats a 
durmî come simpri. Dut al someave pacjific. Toni nol rivave a 
indurmidîsi pensant ai cjavai, e alore al à decidUt: si è jevat dal 
jet e al è lat inte stale. Sielzùt il cjaval che i plaseve, par segnalui 
à taiàt i péi de code e dut sodisfat al à tornàt tal jet. 
Ce mal che al è restàt la matine dopo cuant che al à cjatàt ducj 
i doi i cjavai cu la code taiade. Di sigùr so fradi al veve vude la 
stesse idee. Dut il dì al à tasùt, ma la gnot dopo, cidin cidin, al è 
tornat inte stale e al cjaval che al voleve tignî i à limat un péc il 
cocul de gjambe devant. 


Nol podeve crodi ai siei voi, la matine dopo, cuant che al à viodàt 
chel altri cjaval cul gocul limàt compagn. 

La tierce gnot i à taiàt un tocut di orele al cjaval, un tocut pigul, 
cence fài mal. 

La matine dopo, la stesse orele, di chel altri cjaval, e jere taiade 
te stesse maniere. 

A chest pont al à decidùt di frontà Meni, a cost di barufe. 

«Sint Meni—i à dit — resonìn, se no o ruvinìn i cjavai!». 

Meni trancuîl i à rispuindùt: «Tu és reson, Toni, fasìn cussì: tu ten 
chel blanc che jo o ten chel neri!». 


Federico Portelli 


{ ) epi al jera una persona tant educada e simpatica, ma al so 
| ) lavér al jere chel dal comedon alzàt. Ven una granda neveada 
al mes di Fevràr, inta stazion feroviaria a sirìvin un grun di spa- 
ladòrs par tirà via la néf da sìnis. Ducj j disevin: «Bepi và là ancja 
tu, tu podis cjapati una lira!». E Bepi sfoderant la sé filosofia gi 
rispundeva «No coventa tanta int par parà via la néf da sìnis; 
bàstin sol doi: Lui e Avost». 


Dario Aita 
Furlan di Sarvignan 


‘era i ani ‘60 e Toni al fea | camionista. Poret, ogni matina al se 
_ althava ale quatro, al impiava la stua par fase un cafè e s’cialdà 
el lat (no l’avea ancora ‘| gas in chela vuolta). E po al saludhava 
la so femena: «Nina, te puol dormì ancora doi ore, ai metùt un 
biel struc in te la stua. Ciao, biela!». Un luni de matina al va via 
come al solito e, dopo medha ora de stradha, al se ferma al prin 
distributor par fa benzina. 
«Porca miseria, ai desmintiat el tacuin in te le barghese de la 
fiesta». E ‘| torna a ciasa. Rivat in tel cortîf, al clama: «Ninaa, 
buteme dhu el tacuin che l’è in te le barghese, lì inte la cariega!». 
La Nina, che intant l’era drio a fa ‘matieri’ con Bepi, so compare 
e vesîn de ciasa, la ciapa un trin da morì. 
Confusionadha come che l’è, la se sbaglia, la tira fora el tacuin 
da le barghese del compare, e ielo buta dhu. 
Toni i lo ciapa al volo, iè dha un’ociadha e... Toni, l’è Toni, ma no 
mona! Al cor su pa le s’ciale, infuriat come ’na bestia, par fa i 
conti co la Nina. | la trova che la trima, ingrumadha sot i nithuoi. 
E Bepi? Bepi, ‘plen de coragio' l’era beldà saltat dhu dala finestra. 
Toni, thentha dhi né tre né quatro, al ciapa la Nina nudha come 
che l'è, e i la strassina dhu in cusina, i la altha de peso e... i la 
senta sula piastra boènt de la stua. 
Cussì, la pore Nina, par ver vut na sbandadha, la se a trovat co 
la ‘farsora’ brusadha! Ma se la sbandadha i la fea l’on, no iè 
sucedèa nient, anthi, al se tignèa in bon! 


Anna Burigana 
Fevelade di Vinouf di Fontanafredha 


ant timp indavòr, i m'impensi, la mama a stava un grun màl; e 
i jo, piguluta, vevi’na granda pòra jodint la mama duta indebo- 
lida e palida. AI era un dopudimisdì ch'i no vevi scuela e i cjami- 
navi plan plan par la cjasa par no fà rumòr e no dfgi fastidi. | vevi 
lavàt i plats e i stavi par suiàju. La mama a mi è vignuda vissin e 
a mi à dit: «Atu mai fat le’ bufulutes di savon?». | l’ai guardada 
coma ch'a fossi vignuda jù dal salàr cui deigs schissàts intun tara- 
mai. «Speta, speta, adès tu vedaràs ce bieles ch'a son». 
A mi à fàt un pigul surisut strac e gentîl. A à cjapàt sù un gotut e 
a à mitàt drenti un puc di aga savonosa, e da la sacheta da la sò 
vestalia a à tiràt fòr un picul mani di plastica ch'al si finiva cun un 
cercli vueit. | no savarès propit dîsi da indulà ch'a podeva vî vùt 
sta ruba nè da ce tant timp. Alora, cui vui plens di meravees, i 
l’ai guardada ch'a meteva l’arnès intal gotut, ch'a messedava un 
puc e ch'a soflava intal cercli. Il film di savon al è deventàt sglonf, 
sempri pi sglonf, fin ch’al si è distacat dal mani di plastica, fasint 
‘na gruessa bufula luminosa, cun tancju riflès di ducju’ i colòrs 
dal arc celest ch'a corevin parsora. La bufula a si è mituda a zî 
incà e innà duta lisera, po dopu a si è algada inta l’aria e di colp 
a è scupiadal! | si sin mitudes a ridi e a guardàsi. La mama a veva 
i vui ch'a gi lusevin dal plasî da vîmi fat dismenteà la tristega di 
chel dì. | vét incjamò le’ bufulutes ch'i vin soflàt, coma un mira- 
cul, cussì liseres e cussì bieles ch'a balin incjamò davant ai gni vui 
dopu tancju e tancju ains. 


Eleonora Mongiat 
Versailles (France) - Furlan di Secuals 


Alessandra Cimatoribus 


MARG 


1 M S. Albin vescul Ultin di Carnevél 
2 M S. Cuint La Cinise 
3 J S.Selmo di Cividat 
4 V S. Casimîr di Polonie princip 
5 S SS.Focae Luzi 
6 D S.te Rose vergjine I di Cuaresime 
7 L SS.Perpetuee Felicite martaris 
8 M S. Zuan di Diu predi 
9 M S. Domeni Savio fantat 
10 J S. Simplici pape 
11 V S.Costantinre 
12 S B. Luîs Orion predi 
13 D Ste Cristine martare Il di Cuaresime 
14 L S.te Mitilde regjine de Gjermanie 
15 M Ste Luise di Marillac vedue 
16 M SS. Elar e Tazian martars Patrons di Gurize e arcidiocesi 
17 J S. Patrizi vescul 
18 V S.Ciril di Jerusalem vescul 
19 S S.Josef spòs de Madone 
20 D S.te Sandre martare Ill di Cuaresime 
21 L S.Benedet abat 
22 MS. Benvigndt vescul 
23 M S. Turibi vescul 
24 J S.Romulmartar 
25 V Arnunciazion dal Signòr 
26 S S.Manuél martar 
27 D S.te Guste vergjine IV di Cuaresime 
28 L S. Sist Ill pape 
29 M S. Firmin vescul 
30 M S. Secont martar 
31 J S.Beniamin martar 


Il dotòr Alsadùt 


| jere une volte un puar contadin di Luzinîs che si clamave 

Gjambar. AI veve menàt un cjar di lens fin in citàt a Gurize e 
lu veve vendude par dòs palanchis a un dotòr. Intant che lu pa- 
iave, il paron di cjase al jere sentàt in taule ch'al gustave: al veve 
talmentri tantis robis buinis di mangja e di bevi, che i vignive fin 
il lancùr. Vulintîr al varès fat ancje lui ché vite li! 
«Scusait, posaressio deventà ancje jo un dotòr?». «Ma sigùr, nol 
è dificil. Scolte ben: prin di dut tu às di comprà un abecedari, un 
di chei libris cun tantis peraulis dentri; dopo tu às di vendi il cjar 
cun ducj i bùs e cun ce che tu cjapis tu ti compris un vistft bon; 
par ultin, tu às di fati fà un biel cartel “Jo o soi il dotòr Alsadùt” 
e tu lu picjis adalt, parsore da la puarte di cjase, di maniere che 
ducj lu viodin». E cussì al fasè. 
Il contadin al veve viert di pòc la buteghe di dotòr, che intun 
paîs dongje a robarin a cjase di un sioron. Chel al jere daQr a 
là dai gjendarmis, cuant che par strade al viodè il cartel picjàt. 
«Séso vò il dotòr Alsadùt?». «Sì gjo». «Alore, s’o savés dut, o vés 
ancje di savè ce fin ch’a an fat i miei bégs. Vignît a cjase mé e vio- 
dìn di cjatàju fùr». «Benon, però e à di vignî ancje la mè femine: 
jo e jé o sin simpri insiemi». 
Rivats a cjase dal sioron, ch'al jere un grant palag cui servidòrs, 
e jere cuasi ore di gustà e la taule e jere pronte. «Dotòr, o sés 
gno ospit: volèso mangjà alc prime di metisi a lavorà?». «Vulin- 
tîr, ma ancje la mé femine». E cussì si sentarin in taule. O vés di 
savé che chè femine, puarine, no jere mai stade fùr di cjase e 
no saveve stà al mont. Alore, cuant ch’al rivà il prin servidòr cul 


plat dal mangjà, il contadin i dè di comedon a la femine e i disè: 
«Chest al è il prin», par dî ch'al jere il prin plat. Ma al servidòr a 
moments i vignì un colp, parcè ch'al pensave ch'al intindès che 
lui al jere il prin lari. 
E pardabon lis robis a jerin cussì, parcè che a robà a jerin stàts 
i servidOrs. Tornàt in cusine, il prin al contà preocupàt a chei 
altris: «E bute mal, coparis, il dotòr Alsadùt al sa dut! Al à dit che 
jo o jeri il prin». Il secont servidòr nol voleve nancje jentrà, ma al 
scugnive. Cuant ch'al rivà in taule cul plat, un’altre volte il conta- 
din i dè di comedon a la femine e i disè: «Chest al è il secont». E 
chel altri al scjampà fùr di corse, blanc in muse. 
E ancje cul tierc, stesse robe. «Chest al è il tierc». E vie lui! 
Intant ch'a mangjavin, però, il paron di cjase al tignive di voli il 
contadin e par capî se pardabon al saveve dut, al disè a chei in 
cusine di puartà fùr un plat di gjambars, ma ben taponàt. Al vo- 
leve viodi s’al jere bon di induvina. Cussì al rivà il cuart servidòr. 
Il contadin al cjalà par ben e al cirî in ducj i mùts di scrupulà. Ma 
no savint cemUt saltànt fùr di ché situazion, i scjampà dit: «Ah, 
puar Gjambar!». E il paron di cjase dut content al pensà: «Parda- 
bon chel ca al sa dut». 
Ma ancje il cuart servidòr, plen di pòre, al pensà la stesse robe. 
Alore i fasè di mot al contadin di vignî fùr e, cuant ch'a forin tal 
curidòr, cun ducj chei altris i confessà di vé robat lòr i bégs: «Se 
il paron lu sa, nus cope. No stait a dîi nuie e us darìn une part 
ancje a vò». 
Par fàle curte, il dotòr Alsadùt al cjatà fùr i bégs e ju tornà al pa- 
ron, ma cence dîi cui ch'al jere stàt a robàju. E al cjapà une part 
dal paron e une part dai laris! 

Claudio Romanzin 


I cristuts dai Gjarisos 


elzà sot Napoleon a ere ative a Clausîet, in Triviàt, la favrie 

dai Gjarisos. A nos al dîs une cjarte dal 1803, dulà che la fa- 
mee di Gio. Maria Galante a risulte fà staderies e balances par 
certs becjàrs di Triest e vîts da torcju par un bacan di Conean. 
| Gjarisos ai ere bràfs da fà di dut e ben, encje... cees di anzol: 
clàfs e seradures, massancs e manaries, britules e sesolets, pali- 
ces par bolps e tramais par surîs, glacins e foredories e sclopes. 
Ma soredut ai ere inomenàts pai levecs, chei masteluts di bronz 
panzdes cun trie talputes e il cempli che a si tignive simpri sul 
fogolàr a bulignà! cun alc dente. Tala butighe dai Gjarisos la fole 
a ere simpri impiade e la musiche dal marcjel sul incuin, tic-toc, 
tic-toc, a si pierdeve pal paîs atitant che il sun da las cjampa- 
nes. Il fum al issive da la puarte a nivulutes e un cjalìn fumul al 
inmolugave dut. Eder, Zomarie, Vasti, Mio, da vîers cjalgumits,? 
ai veve simpri mans e muses frasanades. Vie pal Estàt la favrie a 
veve ben ce fà, che ducj alore, fòr che il miedi, il spiziar, il pridi e 
forsit il mestri, ai veve vacjes. Ai faseve falgs e falcets, ai acarave 
batadorie, ai preparave fiers da fen e marcjéi da bati e pontài pai 
falcjàrs. Vie pal Unvier inveze, tal cliput da la favrie, cuant che 
for magari a faliscjave o a buerave, ai faseve un lavler di fin: ai 
fondeve, tun stamp fat a pueste da lùer, cuatri cristuts a la volte 
di aur o di arint che las femines ai varès podùt meti, par bilisie, 
come pindul tala golaine. Dopo fondQts, pigui e grencj, ai si inze- 


* sobbollire 


? fabbri ferrai 


Cristut da rifinî 


gnave a limà e a lustrà come se 
ai fos issUts da la butighe di un 
oresin. Po i Gjarisos, in Prime- 
vere, ai consegnave pal export, 
e in conto vendita, chescj pin- 
dui ai Tesins dai Lagorai che, passant pal Friùl, ai zeve in Romanie 
a vendi las stampes popolàrs, pal pi sants e madones, prodotes 
da la stamperie dai Remondini a Bassan. Chescj ambulants Te- 
sins, in struc, ai faseve ce che in todesc a si pant cun hausieren 
e in sclàf cun guziranje, “fare il mercante girovago, vendere di 
casa in casa”. Chescj cramérs, cu la crame? plene, ai pontave su 
la Transilvanie e la Valachie par rivà fintramai a Galati, che a nol 
ere il viac dal ort. Uchì ai spagave las ultimes stampes e ai zeve a 
vendi i ultims cristuts talas famees dulà che ai veve garzones*” da 
maridà. E po da Galati ai si spassave par tornà indavér dilunc la 
Donau. Il viag al si presentave lunc e periculùes parcè che i bégs, 
platàts tala crame, ai faseve gole a cetancj brigants. 

Passade la Save e la Slovenie i Tesins, prime da tornà tai Lagorai, 
ai passave par Clausîet par tirà conts cui Gjarisos e ordenà noufs 
cristuts par noves nuvices. 

Che la fabriche dal amQer, se Diu vél, a no sere mai butighe. 


Gianni Colledani 
Furlan di Clausîet 

Le sepulture dal zovin inte tàùÌmbare 


È culine e vignive sù cence visà nissun intal cùr da le plane. 
Une panse gruesse di une femine plene. Le tete gjenerose 
di une mari ch'e compre. Il grim da le Divine che cumò e tigni- 
ve inte sò strente gjenerose il cuarp di lui, masse adore sflorît, 
prime di ogni timp, cussì fresc e zovin che i siei butui no vevin 
ancjemò cercade le dolcece de rosade. Al veve vivàt pocjis lunis, 
veglant il lent movisi dal trop da lis sòs pioris, pas dopo pas, dai 
pascui a le marine. Al veve viodùt pòcs sorei, sot de lòr lùs al 
steve cressint fuart e brauròs. No plui frut, no ancjemò om. 
Cussì aes voltis al sucét che le pome no ancjemò pronte e madu- 
re e coli ai pîts dal arbul, o che il pigul dal Iòf no si dismovi. Che il 
bec al coli jenfri le creture da le montagne, cuant che si fas sintî 
le stagjon dal amér. Chest al è il volè mistereòs dai spirts, che a 
respirin jenfri le jerbe e che a cognossin i trois là che a van i fîs 
dal om; lòr a san parcè che le aghe dal flum e cor vie, lontane 
dai lavris di chel che si scrufuie par bevile; e a cognossin le reson 
dal businà da lis àfs che a bevin il cùr da lis rosis par meti dongje 
le dolcece de lòr mîl. Cumò li e jere le semence, veglade dai siei 
antenàts. E sarès restade in spiete di tornà a sveòsi, sot di un 
altri cîl, intun timp che za al è stàt, o intun altri che une dì al sarà. 
Sarpint che si incocule sot di une piere, o pùr pavee che l’aiar al 
puarte, lizere, sivilade di marmote intal cidinòr da lis montagnis, 
ombrene di une acuile parsore dai pràts. O forsit si sarès mudàt 
in aghe sultive, intun fîl di jerbe, intune lidrîs di ròl. Lamp da le 
lùs su le aghe, lenghe di fùc sot de volte dal cîl. Par lui cumò al 
bat il tamblr intun pas di bal. 


Discolcis, lis feminis cui cjavei salvadis, crotadis lis tetis, a dise- 
gnin tal aiar cerclis cu lis mans: a movin i déts, sul profîl di siums 
che nissun al pues viodi, dome il lòr cr al rive a sintî, vòs che si 
eterne come il cjant che si alce le gnot, sot dal plen da le lune. Il 
picul si fàs grant, il grant al torne pigul. Cualchidun al pie i fùcs 
su le spice da le coline, mentri che lòr a continuin a balà, fin 
cuant che le ultime stele no sarà sbrissade vie lontan, al di là 
dai burons umits da le gnot. Li, intal scor cence anime di lùs o 
di sperance, dut ce ch'al reste in spiete al starà mut, come ch'al 
fos un cùr di glace pòc prime di sfantasi intal clip dal prin soreli. 
Parcè che sul moment che il timp planc si svoluce e al smuele i 
siei grops, un alc di blanc al puarte lusòr viers orient, sgrisul di 
jerbe ch'e cjante. E tra i ramags dai arbui le vòs di mil e mil uciei 
lu contarà al cîl, sturnîts di bielece e di vite. E alore parfin i grîs 
scuindQts jenfri lis pleis da le tiere, cul l6r sunsùr di anime biele, 
e lis furmiis che a corin sot da le plete dai moràrs lu disaran. 
Apene che il voli di lùs dal soreli al varà suiade le rosade sul colòr 
da lis rosis, alore chè semence poiade inte tiere e metarà le sò 
lidrîs. | muarts no si sepulissin, ma si semenin. E dut al tornarà a 
scomencà un’altre volte. 

Angelo Floramo 


L'ostarie dal Matiòl 


Rat dal Matiòl, a Vilegnove di Scluse, no le pative mai le 
mancjance di clients. Aì si cjatavin i zovins a discuti di balon: 
l’ustîr al ere un interist sfegatàt, al veve picjàt sul mùr il cuadri 
dal scuadron dal cùr cu le’ firmis dai zuadòrs. Inmagjinàsi le con- 
fusion, fra un tai e l’atri di spume o di gasòse, cuant ch'ai rivavin 
i juventins o i milaniscj. Ma le fete plui grande di aventòrs a l’ere 
ché dai pensionàts e di chei cence lavòr. Al ere un vér spas sintî 
i discors ch’a si cjavalgjavin cence un moment di soste, plens di 
riferiments a personagjos curious, a fats ridicui. Di bon, un grum 
raramentri a le jentrave le politiche! 

Un client fedél al ere il Pieri Grispe. AI viveve di bissòl e cuant 
ch'al ere inta ostarie al smenteave il pèis da le solitudin. AI ere 
picul, gobut e al faseve il cantonîr in ferovie. AI ere un bon om 
e al saveve tignî sù le companie cu le’ sòs storiutis. AI contave 
che i plaseve là a càis e une volte a ’ndi veve cjatàt un cussì grant 
numer ch’al veve podUt fà di gusta par dîs di lòr. Al veve brevetàt 
ancje un mt origjnal di copà il cunin: al bastave cjoli un fas di ra- 
clis, chei pai fasùi, orientàlu cu le’ pontis viers il cunin. A le bestie 
si faseva cjapà spavent, cussì al lave a finî intai raclis spigaàts e al 
saltave fùr di ché atre bande biel spelàt. 

In ché legre companie a si sintive di dut. A si diseve che par fà in- 
rabià il Zipele, un bràf panatîr ch'al doprave il for a lens, bastave 
dîsi che dal for le’ pagnochis a le’ jessivin cjochis. 

A un personagjo gjenial dal Cjanàl i ere capitade une disaventu- 
re. Al veve apene compràt une siscent di seconde man e incjimò 
no le cognosseve ben. Sta di fat che une dì le machine no i lave 


L’ostarie dal Matiòl 


in moto, par cause dal freit, al diseve lui. Alore ce vèval fat? AI 
veve cirùt di rimedià metint a scjaldà le benzine sul spolert, però 
a bagnomarie par evità brutis sorprésis! Ma l’espedient nol veve 
funzionàt: a un ciert pont le cite cu le benzine a l’ere scopiade e 
dute le cusine si ere piturade di neri. 


Antonino Danelutto 
Furlan di Scluse 


Jacu dai zeis e il barbiér 


il dai zeis (Giacomo Bonutti), on straordenari, mataran ma 
encje furbu tal stes timp. A voltis, prime di zî a fà il marcjat dal 
miarcui a Tisane, al vignive a durmî a Roncis. A la matine, par 
presentasi ben, al zeve dal barbiér, par fasi la barbe. 

Dopu un «plàn barbiér, chi l’aghe a scuete», Jacu al veve za pen- 
sat di fai un schers. Il barbiér, dopu vé finît di fai la barbe e dopu 
ch'a lu veve prufumàt e sbeletàt, al spete chi Jacu a lu pai. 

Jacu al met la man in sachete e al tire fore un biel rudulut di 
cjartis ben inglussàdis cun drenti un sél santesin. Co ’l scomense 
a disglussa li’ ciartis, il barbiér al pense: “Jacu a ju ten ben strens 
i bés, mi pàr encje che a mi vedi dat bés in pi”. Intant Jacu al va 
vie. Il barbiér, ch'a nol voleve piardi un client come Jacu e crudint 
simpri ch’a fossin bés in pi, al va fore da la puarte e al clame Jacu 
indovér: «Jacu, Jacu, vignét ca, ch'i vi dai indovòr il rest». 

E intant il barbiér al ere simpri ch'al disglusseve cjartis. Jacu, or- 
mai lontan, a i sighe: «Tignît dut, tignît dut, bon on!». 

Il barbiér alore al pense: “Ju darai co ‘| torne”. Finalmenti, dut 
content, al ere rivàt a disglussà l’ultime cjarte, e... drenti al ere 
dome un santesin, dulà chi la fassiture di fà la barbe a costeve 
un franc. Il barbiér, sul moment, al è restàt mal, ma stant ch'al 
conosseve Jacu par un on simpri in vene di matetés, a si è mitàt 
a ridi di bessòl, pensant tal stes timp che cun Jacu un’altre volte 
al sarès stat miòr stà pi atens. 


Benvenuto Castellarin 
Furlan di Roncjis 


Il clap, la sò lùs 


Ten da cont 
chistu clap 

dal Tilimint, 
drenti al à la lùs 
di ‘na truta, 

ché da la luna 
cuant ch'a rît, 
ché dal fòuc 
di’na peraula 
ciatada ta ’na riva 
di bunora, 

pena dismot 

il mont... 

Ten da cont 
chista IÙs 

cuant ch'i ti ciaminaràs 
fra omis scùrs... 


Giacomo Vit 
Furlan di Bagnarola 


1" premi tal concors di poesie “Mario Bernardi” 

Rico dal pan 


o” carneval chè compagnia di matarans, omis e feminis, si 
vistivin di maschera e cun armonica e viulin a zevin ator pai 
paîs a divertîsi. Rico, il fornàr, picul e spelàt, al era chel da la 
compagnia che i plaseva fà schergs a la zent par dopo ridi sora. 
Par chel carneval al era rivàt a cjatà il vistît ch'al voleva e al soul 
pensà ai schergs ai vigneva da ridi di belsoul. Cussì in ché sera... 
Rico al era devour a sveési e tra la veia e il sun cun dut un malstà, 
il cjàf che i smarcjelava e un sens di freit, si stava domandant 
se rassa di cjocona ch'al veva cjapàt sù. Era stada di sigàr colpa 
dal freit e dai sandui cui piè discols. Forsi par scjaldàsi al veva 
prufitàt massa di vin e sgnapa. Po, cuancj cops di brulè cui milùs 
al vevia biùt! Encjamò cui vui sieràts, al spetava che la femina lu 
clamàs. Strani ch'a stes sidina e no ves nuia di dîi. Epùr era un toc 
ch’al sinteva tabaià. Cuant ch'al veva vierzùt un vuli si era sveàt di 
colp. Se fasevial un om, ansi un frari sintàt in banda dal liet, che i 
tabaiava par talian e al parava via a clamàlu fratello, a domandai 
di dulà ch'al vigneva, coma ch'al si clamava e via discorint? E po 
ché li no era la sò cjamara. E la femina? Era in maschera cun lui! 
Eria susseduda ‘na disgrassia? Erial in ospedàl e a vevin clamàt il 
frari par dai il vueli sant? Ma no, ma no! Al si ricuardava benon 
che cui amigus erin zQts vistîs di maschera. E alora? Si veva vuar- 
dat e rindùt cont ch'al era vistît da frari. Tirantsi in sinton tal jet 
cul cjàf che i pesava coma un pieron, al veva domandàt se ora 
ch’a era. «Li seis, fradi, tra pùc o vin di zî a messa parsè ch'al è il 
prin dì di cuaresima. Vuei bisugna cjapà la sinisa e pintîsi di ducj 
i pecjàts. E mi par che tu ind às ‘na vora di pintîti». Sintàt ch'a 


erin li seis, a Rico ai son vegnùts ducj i patimints e sensa pensài 
al veva dit ’na peraulata. Il for! AI veva di impià il for e cuei il 
pan. Intant il frari, no savint coma fà par tenilu cuiet, ai diseva 
che la sera prima un trop di zovenats lu vevin cjatàt in paîs cjoc 
in bala ch'al faseva il stupidel cun li feminis. Robis da vergognàsi 
pensant ch'al fos un frari dal cunvint. Par chel lu vevin partàt li. 
«No soi frari jo! | soi Rico il fornàr, Rico dal pan! Se frari e frari! 
Fami zî via prima chi mi inrabiei. | ai di zî a cuei il pan ch'al è tars 
che mail Altri che fratello!». E par finî il discors al varès dit ’na 
riga di mocui, ma l’era rivàt a strategnisi. Ce era sussedùt? Adès 
al veva dut clàr. Chei brigants dai amigus prima lu vevin incjocàt 
benon e po, za ch'al era vistît di frari, lu vevin partàt tal cunvint 
e imbastît sù la storia dal frari cjoc ch’al faseva il stupidel. In chel 
a vevin sunat la campanela dal porton. Dopo pùc un frari al era 
entràt in cjamara e al veva dit ch’a era ’na siora cun doi zovins 
ch'a sercjavin un om pissulut, gros e spelàt che la sera prima al 
era in mascara vistît da frari. Rico belzà al saveva cui ch'a era 
la femina. Ma era in maschera cun lui! Alora a saveva! Al si era 
recuardat che in chel dì nol veva di fà pan e mancumdl di chel. 
Rivat tal porton la femina lu veva vuardat ridint e compagn i soi 
amigus. 

La storia di fra Pagnoca è zuda indevant un toc e, cuant ch'i do- 
mandavin coma ch'a era susseduda, lui la contava malvolenteir, 
ma mataran coma ch'al era la butava in ridi e al zontava sempri 
alc. Po a carneval ogni scherg al val. 


Adriano Mariutti 
Furlan di Cjasteons di Sopula 


A proposit di Coronavirus 


\ o si intint di sigùr fevelà ca dal problema politic, sanitari e so- 
ciàl nassù cul slargjàsi di una calamitàt che preocupa il mont 
intiér par la fuarza di impat esplosiva e che forsi segnarà l’inizi di 
una gnova epoca. Massa presto par dîlu, ma si capìs che il bati 
dùr di chist virus alc ja za cambiat. L’invît “State tutti a casa” ja 
lassàt ducj disorientàts, ja savoltàt di brut la cuotidianitàt. No 
si pol cambia di una dì a ché altra abitudins saldis, come chés 
dai pensionàts usàts a incontrasi cui amîs al bar o in ostaria par 
una partida di cjartis o dome par fà una cjacarada e scambiòsi 
opinions. Però ‘| è fùr di dubi che la salùt ‘| è una prioritàt, una 
ricjeza in assolùt di difindi a ducj i coscj. E alora si veva di fa 
una pausa di riflession, si doveva là daùr da lis regulis e cjatà fùr 
manieris par no stà li dibant, par no sintîsi inutii e sperà che dut 
vadi pal miòr. Bisugnava intivà chel che ‘| è di bon ta situazion 
contingjent. Nol è mai un mél che no sedi ancja un ben, dîs un 
proverbi. Ma ze si pol fà siaràts a cjasa? E ben, alc sì ve e alora 
vét la pazienza di continuà a lei. 

Son tancj lavoruts che cu la scusa di no vè timp di stàgi daùr no 
si à mai fat, come meti in ordin cantinis o rimessis, i oms, e a lis 
feminis no gi mancjin argoments come disvuedà armàrs di ducj 
i vistiaris che no si doprin plui, ma che podin jessi pardabon utii 
par cuachidun altri. Si podin ispezionà sufitis plenis di polvar, bu- 
sigatui dulà che si ingruma an dopo an ratatuiis che no si dopra 
plui ma che no si vùl butà via. 

Ve alora la mé decision di aventuràmi in sufita par meti un pc di 
ordin e soradut fà repulisti. Madona santa, zetanta roba tra scja- 


tulis, scjatulons, armàrs, armaruts folcjàts di vistiaris. Sbisiant mi 
capita tra lis mans una T-shirt cuntun strani disen stampàat sù. 
Ma ze dal diambar ‘| è? Jari za par butàla tal sac da lis scovazis, 
cuant che alc mi à sburtàt a cjalala miòr e taf! soi sprofondada 
tal passat e jai petàt una ridada. Butàla via! No ve! No va butata, 
"| è un biel ricuart, una antigaia di valòr, ‘| è la maiuta pensada 
dai students e fata stampà in ocasion da la zena di matura di una 
cuinta dal Istitùt Tecnic Industrial là che lava mé fia tancj agns 
indadr. Za la sigla da la scuela che compàr su la maiuta ‘| è dut 
un poema e met in lùs il spirt goliardic dai students che cjapava 
dentri ducj, bràfs e mancul bréfs: 1.T.1. - Inutile Tentar di Istruirli e 
tic e tac si è creàt una atmosfera che mi à cjapàt e mi soi sintuda 
dutun cul spirt che animava i students di una volta. 

Il disen pol è un siòr disen, un zùc di peraulis induvinàt, tema no 
gnéf, ma l’interpretazion dada dai students ‘| è pardabon unica 
e divertenta che mai. 

Proverbi confermàt: nol è mai un mal che no sedi ancja un ben. 


Anna Madriz 
Furlan di Guriza 


Arpalice 


DI zovine Arpalice e jere brute come il so non, ma cussì tant 
che no le varès cjolte nancje un vuarp. Je e varès vùt gole di 
maridàsi, ma ducj i fantats i stevin a la largje. Ven a stài che dopo 
tant spietàt, si rassegne a fà ché gnoce che no varès mai volùt 
fà, e cussì e va muinie, maridantsi cun Jesù Crist, che al jere di 
bocje buine. 

Dopo un pécs di agns di convent, jessintsi rindude cont che ché 
no jere la sò strade, Arpalice e bute jù lis viestis e va a servî in cja- 
se di siòrs. Cumò e je in pension e e vl finî i siei dîs inte sò tiere. 
Tornade di Rome di pòc, Arpalice e jere vignude a stà dongje di 
né. Jessint di bon caratar e fasè subit amicizie cun mé mari e e 
tacà a frecuenta la nestre cjase. Jè e tabaiave nome par talian, e 
par chest mé mari le considerave une siore. Mé mari, che e veve 
fat nome la tierce, che ai siei timps e usave cussì, i rispuindeve par 
talian, ma metint dentri ancje cualchi strambolot, e jo o ridevi. 
Scoltantle a tabaià di mangjà cun mè mari, o sintivi dispès Arpa- 
lice a dî che sedi il rîs che i spaghets a àn di jessi simpri ardente 
e jo, frut, no capivi cemUt che la paste o il rîs a vessin di cjapà 
fùc. Chest dubi mi lu soi puartàt indenant par un pieg, fin che o 
ai scuviert che par i Romans la paste ardente e vùl dî “no masse 
cuete”. Arpalice, vint vivàt tancj agns a Rome, e veve cjapàt la 
fevelade dal puest. 

Cumò Arpalice no je plui, ma ogni tant mi visi di jé, soredut cuant 
che o mangji i spaghets, che o fàs simpri a/ dente. 


Pauli Jacùs 


E ogni vacje e veve il so non 


\ ol jere un mateg ma un alc che al coventave, ancje. Duncje, se 
o lin indaùr intal timp, che jo o jeri frut, ven a stài a za fa une 
otantine di agns (ma ancje plui indenant fintremai intai agns dal 
'60/’70), dibot ogni famee des nestris e tirave indenant cun ce 
che i vignive incà massime strussiant intai cjamps e inte stale (e 
par solit, ancje chei che a fasevin altris mistîrs e che no vevin tie- 
re a fasevin voris pal plui leadis a la contadinance), che no si veve 
chenti ancjemò inviat dut chel davoi che al à fat in maniere che 
biel planc la int e molàs la tiere, tant che risultive di mangjative, 
magari scjarse (ma di sigùr plui sane e gustose di ché di vué), par 
là a vore intes tantis gnovis ativitàts, e po cul franc vuadagnat là 
a comprà ce che al varès coventàt par vivi. 

E ve che o vin vùt labandon gjeneralizàt de tiere e, naturalmen- 
tri, des stalis che a jerin leadis tant che cul umbrigon al mont 
contadin, ven a stài a la tiere. E in chest càs o vuei propit jentrà 
intes stalis di ché volte, che a ’nd jere par sigàr di plui grandecis 
e duncje cun plui o mancul bestiis: daùr de tiere che un contadin 
al veve e jere ancje la grandece de stale e il numar des vacjis di 
mantignî e di molzi. Al tocje dî, a ogni mQt, che chi di né lis vacjis 
no vevin dome la funzion di fà lat, vidieluts... pissoc e ledan, 
robe impuartantone, ma a jerin ancje la fuarce che e coventave 
pes tantis voris dai contadins, massime di chei plui pigui, che no 
vevin altri di tacà intal tamon. 

A la int di cumò, usade a doprà imprescj a motòr dibot par ogni 
vore che ur tocje di fà, salacor no ur ven intal cjàf di pensà che 
cheste e je une ande avonde resinte, stant che fin a ché altre dì 


lis tantis cualitàts di machinis propit no esistevin, e che dut al 
jere fat a sun di vueli di comedon de int istesse e des bestiis che 
l’om si faseve judà parie, massime pes voris plui sfadiosis. E une 
di chestis bestiis, Diu lis benedissi, e jere propit la vacje, che i 
tocjave di fà di cjan e di I6f, ven a stài che no veve di fà dome lat, 
vidiei, pissoc e ledan... ma ancje lavorà tant che un mus, cul jòf 
sul cuel tirant i cjars pe strade e i tancj imprescj dopràts in cam- 
pagne, par rompi la tiere dulà che po al veve di sei semenàt. E 
jere duncje une componente indispensabile pai contadins, mas- 
sime par chei — e a jerin la pluritàt — che no vevin avonde tiere 
e monede par podé permetisi di vé ancje il cjaval, il mus o il ml 
(intal nestri paîs no si à viodùt a doprà i bùs, che a jerin lis bestiis 
che a àn anticipàt la vignude dal tratòr). 

Provìn mo a imagjinàasi di viodi vué i contadins a là intai cjamps 
cul cjar a tîr di dòs vacjis... E ancje a vuidalis e a fàsi ubidî ai co- 
mants che ur vignivin dàts, cuntun lengag di pueste par lòr, di 
simpri dopràt par fasi capî, e a sintî a clamàlis par non. 

Cussì e jere in ché volte. Il contadin al jentrave inte stale e al 
tratave cu la vacje tant che e fos stade une di famee e, par no di- 
smenteàsi dal non di ognidune, a vevin picjat sul màr parsore de 
grepie e dal cjàf de bestie, intal puest di ogni vacje, une tabelute 
di len cul so non, scrit par solit cul zes. 

Ma al podeve ancije sedi scrit sul mùr blanc cuntun stig neri. Cun 
di plui, sot dal non, se al jere il càs, e vignive marcade la zorna- 
de di cuant che la bestie e jere stade menade a compagnà là 
dal taur, in maniere di podé visasi cuant che al vignive dongje il 
moment che e varès vùt di fà chè creature cetant bramade. Po, 
cul là dal timp, chel scrit al vignive mudàt, par ordin che la vacje 
e seguitave a restà plene, e duncje a deventà mari altris voltis. 
Naturalmentri il non che ur vignive metùt al veve par sigùr un 


sens, un significat che al leve massimementri daùr dal aspiet fi- 
sic de bestie, dal so vistît, dal so caratar... o ben che lu sielzeve 
il contadin secont de sò sensibilitàt, o fantasie, o voie di mateà. 
Ve mo che alore su chés tabelutis si podeve lei: Viole, More, 
Beline, Salvine, Stele, Bise, Rome, Parigjine, Fiorentine, Rosse, 
Colombe, Blancje, Valone, Rose, Laure... juste par menzonà chei 
nons che o ai rivàt a visàmi di vé viodùt e sintàt jo, o che mi à 
spiàt cualchidun che ancjemò sai vise. 

Cumò lis vacjis a son a stà in bon numar dentri di grancj stalons, 
passudis come cu va, par che lis lòr tetis a podedin butà plui lat 
pussibil (intal nestri paîs a ‘nd è restat juste un stalon, tal puest 
di passe un centenàr di stalis di une volte), che puescj cussì al 
vignarès di clamaju “fabrichis di lat”, e no àn plui un non chés 
bestiis, ma mi disin che, “par resons burocratichis”, lis clamin 
cuntun numar, tant che i cristians cuant che, magari cussì no, a 
van a finîle in preson. 

Ve mo che alore, salacor cuntun tic di ingjenuitàt, mi ven tal cjàf 
di fàmi une domande: “Ma, cuissà mai se lis vacjis di cumò si 
cjatin a sedi plui contentis des lòr biadis avis?”. 


Rem Spicemei 


La cjadree dal cont Detalmo 


E 2006 o ai cognoss0t il Cjistiel Savorgnan di Brecà, dulà che 
al jere nassùt gno pari Lino Silvano Baschera. Il grant unic de- 
tai al è che Silvano al jere lat tal cîl des acuilis dîs agns indadr. 
O soi rivàt cu la mè femine une cjalde buinore di domenie di 
Sierade. O vevi iniment un grum di particolàrs, cence pùr viodilu 
cui miei propit voi. A jerin i siei, e la sò memorie. 

Fey von Hassell mi à fat cognossi ducj i cjantons dal cjistiel, la 
vile Pirzio Biroli e lis storiis di chei ponts plui alts, simpri cui ri- 
feriments a gno nono bis, e la mè famee. E contà des diviersis 
ocupazions des trupis nazistis, e ancje des trupis inglesis, cuant 
chei a lerin vie. Fey nus contave chel dopomisdì: «| todescs a 
jerin stupits ma rispetòs, e no àn puartaàt nuie des robis de ne- 
stre vile. Ma par altri, no si pues dî cussì dai inglés, che a àn fat 
sparî un grum di robis. Il gno om al veve tignùt cont une cjadree 
une vore antighe, di len di cocolàr, che e jere la preferide dal 
nono cont Detalmo. Cui saial di trop timp che e jere simpri alì. 
Cuant che i ingléès a an lassat la vile par là a stà un timp a Udin, 
mi soi inacuarte che la antighe cjadree e jere sparide! O savevi 
che i inglés a jerin ancjemò te caserme Cavarzerani par un timp. 
Inalore o ai dit a Nonino il maiordom che mi menedi cu la machi- 
ne a Udin a cjatà il comandant par domandà indadr la cjadree. 
Nonino al jere simpri une vore coragjòs, tant che al veve fat chè 
fente cui nestris vicins, cuant che i naziscj mi vevin puartàt chè 
volte. Ma cumò, Nonino mi domandave ce bisugne che o vevi 
di barufà cul comandant inglés, jessint jo todescje, e tornade 
di vot més di presonie... Ma mi sintivi rabine, i miei ffs no jerin 


Il cont Detalmo e la sò cjadree 


ancjemò stats cjatàts di cuant 
che ju vevin puartàt vie i nazi- 
sc), e no mi sintivi di pierdi plui 
nuie in cheste vuere. E cussì o 
vevin cjatàt il comandant. Cuant 
che o soi jentrade tal ufici, il co- 
mandat al jere sentàt propit su 
ché cjadree. No podevi fevelà 
su chest teme dibot, e alore o ai 
scomengàt la tabaiade su lis ro- 
bis che o vin normalizàt a Brecà, 
dopo che lòr a jerin lats. O ai 
domandat se lòr a vevin viodùt 
une antighe cjadree, che e apartignive al nono dal gno om... Il 
comandant, viodintsi scuvierzùt, si à metàt in pîts imbaracàt. 
O zovai a cjapà la cjadree, disintji: “Graciis, comandant, Lui al è 
pardabon zentîl”. No mi vanzavin lis gjambis par scjampà cu la 
cjadree che e jere masse pesante. O rivai dongje Nonino che mi 
judà a metile dentri de machine, che cuasit no vin podUt sieràle! 
La cjadree e jere tornade a Bregà, e nus à dat un moment diligrie. 
Al à preanunziat la plui grande gjonde, chel dì cuant che Nonino 
al coreve dal puarton daspant une cjarte pe man, che e dise- 
ve che mé mari e veve cjatàt i miei fis Robertin e Coradin! Ché 
zornade cuant che o ai visitàt il Cjistiel, e à cambiade la mé vite. 


Eduardo Dino Baschera 
Buenos Aires (Argentina) - Furlan di Brecà 


Alessandro D’Osualdo 

Scufute rosse 


piero une volte a Pocis, dongje Verzegnis, une frute brave e bu- 
ine, che ducj a clamavin “Scufute Rosse” par vie che sò none 
une volte i veve regalàt une scufute di vilùt ros, che jè le meteve 
simpri. 

Une matine la mari i disè: «Scolte, Scufute, la none no sta tant 
ben. Va puartii une fuiace e une butilie di vin, che si tiri un pc in 
ca. Ma mi racomandi: reste simpri sul troi, no sta là a torzeon pal 
bosc come il to solit!». «Sì, mame...». Ma dopo un toc di strade, 
la frute si cjatà devant un lòf. 

«Bundì, Scufute Rosse. Dulà vastu cussì di premure?». «O voi da 
la mé nonute». «E dulà ise a stà la tò nonute?». «Di là dal Arzin: 
la sò cjase e je sot di doi grancj faiàrs». «Ah, o ai capît...». 

Cussì al fasè un tocut di strade cu la frute. Ma, rivàts intun splag, 
i disè: «Cjale ce biei flòrs ch'a son ca parentri. A la none i fasarà 
plasé, che tu i puartis un biel macut di rosis frescjis». E intant che 
Scufute Rosse si pierdeve vie, il Iòf al fasè une corse svelte fin li da 
la none, passant par lis curtis. Une volte rivàt, al tucà a la puarte. 
Toc toc. «Cui isal?». «O soi jo, Scufute Rosse. Ti ai puartàt fuiace 
e vin». «Oh ce ninine! Tire sù il clostri e ven dentri». 

Il Iòf al tirà sù il clostri, al vierzè la puarte e cuntun grant salt... 
gnam, e parà jù la none intun bocon! Dopo si metè intor la sò 
vestalie e si butà tal jet, tirant sù la cuvierte fin sot la muse. Juste 
in timp, parcè che Scufute Rosse e jere za devant da la puarte. La 
frute si sistemà il vistidut e e tucà. 

Toc toc. «Cui isal?». «O soi jo, Scufute Rosse. Ti ai puartàt fuiace 
e vin». «Oh ce ninine! Tire sù il clostri e ven dentri». 


Scufute Rosse e jentrà, e poià fuiace e vin su la taule, e metè lis 
rosis intun vas e si tirà dongje dal jet, dulà ch’e veve di jessi la 
none. Le cjalà ben e no mal. E veve alc di strani intorsi... 

«None, ma ce orelis grandis che tu às». «Par sintîti miòr, frute mè». 
«None, ma ce voi grancj che tu às». «Par cjalàti miòr, frute mé». 
«None, ma ce mans grandis che tu às». «Par cjapàti miòr, frute 
mMé». 

«None, ma ce bocje grande che tu às». «Par mangjati miòr!». 
E cuntun grant salt... gnam, il Iòf al parà jù Scufute Rosse intun 
bocon! Dopo, une volte mangjade la frute, passùt come no mai, 
al tornà a distiràsi tal jet e s'indurmidì pacjific. 

Sul misdì al passà un cjagadéòr, che al jere usàt a fermési ogni 
tant a saluda la vecjute. “E ce maniere ch’e ronfe la nonute — al 
pensà — no le ai mai sintude cussì. Al sarà miei ch’o ledi dentri a 
viodi, che no vedi di stà mal”. Si fasè dongje la puarte, ma s’ina- 
cuarzè ch'e jere vierte. “Strani, che la none e sta simpri atente di 
tignî sieràt, par che no i vegnin dentri bestiis”. 

E cussì al poca biel planchin la puarte, al le dongje dal jet e... 
sacrabolt! Ma al jere il Iòf chel li ch'al durmive tal jet, altri che la 
none! “Ve ca che tu sés, besteate, al è un toc che ti stavi daùr — 
al pensà — ma ce àstu mangjat, che tu às une panze par ca?”. E i 
vignì pensat che al veve di vè mangjàt la none! Ma cuissà forsit 
che no le ves ancjemò parade jù. 

Alore al cjapà il curtissat ch'al veve ta la cinturie e i taià la panze 
al lòf. E subit e saltà fùr Scufute Rosse e daùr di jéè ancje la none, 
ch’e veve la crodie dure. E cussì a la fin, a forin ducj contents: il 
cjacadòr parcè che al veve vuadagnat la piel dal lòf; la none parla 
fuiace e pal vin; e Scufute Rosse parcè ch'e podè tornà a cjase sò! 


Claudio Romanzin 


Il liclef di siòr Anzol 


n Comun di Clausîet il prin a vîe la biciclete al fo Anzol dai Piro- 

nes, une fameone di buines radîs che a Duminisie a veve rube tal 
soreli e bécs tala... ombrene. Bécs che ai vignive da lontan, fats 
cul vendi formadi e butiro a Venezie e vacjes e fedes a la Basse, 
soredut a Oderzo. Anzol al ere un fantat plen di snait,* forzi un nin 
estrùes, ma cetant bonari e di còr e tant passionàt di nemài e di 
agricolture. Di cheste biciclete al veve un grant svant e a la tignive 
come un dîet madùr: a la netave, la lustrave, la onzeve e po a la 
picjave in cjamere a un cagnél.? Vidùt che il fantat al veve tante 
passion di pràts e di stales, di vacjes e di vigjei, la famee tal 1904 
a lu mandà a scuelàsi a Padove par deventà vitrinari. Cuant che, 
un pàr di voltes al an, Anzulin al tornave in Duminisie, come prime 
rube, al zeve diret tala stale di Cjaldiàt a... saludà la sò Morete e 
po in cjamere a dispicjà la biciclete par fà un zirut parie. Par Anzol, 
za nassùt tal bombés, la vite a ere dute roses e flùers. Ma, juste 
indotoràt, a i rivà ju pa la schene une brute magade: in Cjaldiàt a 
ere colade une saete e a veve cjapàt fouc la stale cul taulàt e dut al 
ere zùt a ramengo. Di bon che un famei coragjùes, il Moru di Rau- 
nie, a si ere butàt dente a molà las cjadenes e a salvà las vacjes. 
Ma, a si dîs pur: “Cuant che il Signòr al vél judà nencje il gjaul al 
puès para”. Siòr Anzol al metè une man sul còr e une sul tacuin. 
AI clamà dongje spicepieres, muradùers, carpentérs e manovài, 
favris e marangons. Al fasè menà pieres scuadrades dai Plans e 


® bravura, abilità 


? trave 


Fignestrute di stale 


da Malmuerie, savolon e cjalcine da la 
val da Ros, trafs di laris, brees e diurincj 
di cjastignarie da Fraspedane. Justin a i 
sagomà i tràfs da la linde a cate di pur- 
cel (cussì ai usave i vons), come segnu 
di bon auguri e di bondanze. Matiute al 
fasè i seraments di legn e Vasti i gaters* 
di fier. Tal zîr di une stagjon stale, loze 
e taulàt ai ere da nouf in peis. Par dî grazies a ducj i operaris e ai 
paisans che ai veve dat une man, al imbastì un grant licùef,> sence 
badà a speses. Da Machine al veve compràt une mortadele inte- 
rie che ducj ai podès stronzà intòr cula roncee. Sul tavolag a no 
mancjave salam, formadi vecju e formadi salàt e dòs dumilianes di 
neri, une di Percussùer e une di Frontignan. La Fumatine e la Bolp 
ai veve preparàt une biele polente tala cjalderie dai cuars. E par no 
fà brute figure ducj ai si deve... coragju! A no pareve vere da pudîe 
gjoldi di dut chel ben di Diu. Liduine a recuardave che al fo propit 
intal mieg di cheste fieste che Salabrac al businà: «Fin che ce n'è 
viva il re e quando non ce n'è più viva Gesù». Pi che un licùef a ere 
une noce. Siòr Anzol al si sintive in paradîs, paron di une biele stale 
nove, dongje la sò int, la sò Morete e la sò biciclete. 


Gianni Colledani 
Furlan di Clausîet 

Le lungje gnot di Pasche 
inte Basiliche di Aquilee 


| cidinòr inte grande navade al jere profont. Ogni lùs e jere sta- 
de studade. Si sintive dome che il respîr di chei che a jerin vi- 
gnùts in preiere, e che cumò a stevin in scolte. «Benedet ch'al 
seti il Setentrion, là che ducji nùi si metin adun par regala le ploe 
ch'e monde, le néf ch'e protég, l’aiar ch'al busine gambiant lis 
stagjons dal an; e ch'al seti benedet il Meridion, ream di lùs e di 
calòr, grim flurît di rosis, distese feconde di forment, di len ulîf, 
e di arbul di vite; e benedet ch'al seti il Soreli jevat, ch'al puarte 
il dì, le bielece da lis oris di consumalis preant, studiant, lavorant 
a bon pro dal Om, dal Mont e di Diu; e benedet il Soreli a mont, 
regjon mistereose di ogni fin, imago mortis, puarte su le aghe 
grande dal Nuie, ultin puart, finiment da le Tiere». Il Patriarcje, 
dopo véè benedet i cuatri ponts cardinài, là che il cîl si poie sui 
siei pilastris universài, si puartà dongje dal pesant manoscrit 
protezùt di une cuvierte di len involugade di piel nere, là che lis 
peraulis a son scritis su le antighe pergamene di agnel, coloradis 
di aur e di ros sul principi di ogni cjapitul, opare antighe, tesaur 
di sapience. Al vierzè le cjarte là che le note e spiegave lis perau- 
lis dal vescul Cromazi, scritis in ponte di pene d’ocje almancul 
tresinte agns indalr, e al tacà a lei: «Cheste e je le gnot cuant 
che il Crist al à veglàt. AI à veglat intal sium de sé Passion. Parcè 
che intal sium da le Muart dome le cjar dal Om si indurmidìs, 
mentri che invessite il Spirt al reste dismot. E duncje il Crist al 
veglave. E il Spirt al volè benedî ancje l’Unfier, par puartài vie 
dutis lis animis che le Bestie e tignive in preson. E cussì il Signòr 
e nestri Salvador al volè purifica dutis lis regjons dal Mont, ta 


cheste lungje gnot, par pandi a ducj le sò pietàt. Duncje da le 
tiere al è dismontàt fin intal landri dal Borboros par puartà le 
Iùs a chei che a vivevin intal scùr. Inte strente di cheste grande 
gnot si siere il triduum da le Muart, cuant che il Fi dal Om al 
volè visità l’Unfier. Le panse orende dal antîc Nemì, le gose dal 
Pistrix che al glotè Jonas e prime di butalu fùr a le lùs lu mantignì 
par tré dîs là che al è dome il vaî e il crigà dai dincj. Al ringhie il 
Borboros, ch'al muart le cjar dal spirt, ch'al involuce le anime 
imortal, le mastie fin a le fin di ducj i secui, inte eternitàt da le 
Muart, le seconde, ch'e fàs ancjemò plui pòre di chè dal cuarp, 
parcè che no cognòs mai fin, inte strente dal timp ch’al vignarà. 
A gjoldin duncje i agnui in cîl pe bielece di cheste Vilie. A gjoldin 
i oms su le tiere. Ancje le potence infernal e gjolt, dal moment 
che un splendòr tant grant al decidè di visitàle intune gnot cussì 
tant profonde. Signòr, regalinus le tò voglade misericordiose, ta 
chest moment di dolòr e di lagrimis. Noaltris, cunvignQts insiemi 
in preiere dongje di te, o veglìn inte cripte da le glesie mari di 
Aquilee, le Basiliche, sot da lis lidrîs di une Patrie antighe tant 
che le prime albade; nò o sin come le semence ch'e duar in spie- 
te de Vierte». 


Angelo Floramo 


AI va soldat cence valîs 


(i che j ere rivade le cartuline di precet, il Renato Cudîl a 
si ere rassegnat a scugnî fà cuindis meis di nae. Le sere prime 
da le partence par L’Aquile al veve fat fieste fin cuasi al vignî dì 
cul Toni Sàuc e il Livio Fàmul: ducj e trei amigons e burlons. Il 
Toni, d’acordo cul Renato, al veve preparàt une valîs leade cul 
spali e plene di clas, e al veve preàt il Livio, credulon, di portàle 
lui al treno: un biel scherz! AI veve dit che le mari dal Renato a le 
veve metUt inta valîs ogni ben di Dio: no vistîts (a chei al pensave 
il governo!), ma mangjadorie sì: panins cul salam, un cuart di 
piece di formadi maulìn, biscots, cjocolatis, às, un pàr di melugs 
e une butilie di vin. 

Vigndt il moment di partî, il Renato al ere làt in stazion a cjapà 
il treno compagnàt dai doi amîcs. Cuant che il diret par Udin si 
ere fermàt, il Renato al ere làt di corse trei carocis plui in là, par 
evità che il Livio i ves consegnàt le valîs. Partît il treno, no si puès 
inmagjnà le disperazion dal Livio ch’al ere restàt cul bagaglio in 
man. Il Toni al veve ciràt di consolàlu, disint che al varès pensàt 
lui a spedî dut al lòr amîc. Alore il Livio al veve cjapàt sù malvu- 
lintîr le valîs par puartàle indaùr. Cuant che i doi ai erin sul punt 
da le Fele, il Toni al veve fat capî al Livio ch'al sarès stàt miòr cja- 
minà sul marcjepît cu le valîs su le spàle, in mÙt che le’ busis da 
le strade no le’ varessin scjassat dut il mangjà, ùs comprendQts. 
Rivàts parsore l’àghe, il Toni al veve fat finte di ingumpidîsi, al 
veve dat un poc a le valîs ch'a l’ere colade inta Fele. Il Livio a si 
ere rabiàt tant tant e fùr di sé al ere lat di corse a contà dut a le 
màri dal Renato. Aì a si ere presentàt ancje il Toni, ch'a si veve 


Operaios in partenze ta la stazion di Scluse 


cjapade dute le responsabilitàt, disint ch'al varès rimediàt entro 
cualche dì. 

Trei zornadis dopo al Livio, tignùt a scùr dal fat, a l’ere rivade une 
letare dal Renato, dolà ch'al veve pandQt il scherz. Dut al ere finît 
cuntun cin-cin fra il Tonie il Livio: ristabilide le vecje amicizie! 


Antonino Danelutto 
Furlan di Scluse 

Gjildo a teatri 


A lore, Gjildo, ce maniere ti aial sameàt il teatri?». 

« «Euh... ben. Ben veh!». 

«Àno cjantat ben?». 

«Euh, ben, sì, une vore ben, ben». 

«E chei de orchestre? Àno sunàt ben?». 

«Euh... ben, sì, be veh!». 

«Insome al è stàt biel, no mo?». 

«Euh, sì. Biel». 

«E la storie che a àn contade i atòrs? Biele, no?». 

«Euh, sì. Biele». 

«E ce disevie? Di ce fevelavie?». 

«E fevelave, SÌ...». 

«| atòrs a fevelavin, no mo?». 

«Euh... sì... | atòrs...». 

«Bràfs, no mo?». 

«Euh, sì. Bràfs, veh!». 

«Alore tu sés stàt content di sedi làt?». 

«Dulà?». 

«Al teatri. Biel, no mo?». 

«Euh, sì. Biel, veh... Biel, biel...». 

«Viodistu che ti vevi dit jo! Va là al teatri, val». 

«Sì. Ben. Dome che...». 

«Dome che ce?». 

«Dome une robe...». 

«Ce robe?». 

«Dome che... no si duar nuie ben li dentri, eh!». 
Laurin Zuan Nardin 


Motès dai timps dal mal 


Sotu tu chel on belsòu 
scrufàt tal ciantòn 

coma un cialsìn sbus 
dismintiàt in font dal armaròn? 
Il timp dal mal a si è fermàt 
a li’ tre e miesa 

laiù ta la svea. 

In cusina 

a zira il ciaf la ciadrèa 

il pavimint a no si suia: 

dut al è net 

e nol è nuia. 

In ciambra 

è vuèita la so cova 

la carossela nera 

è vuèita la to cova. 

In chista not di mai 

a no son di nissùn 

il libri vièrt i ociài. 


Silvio Ornella 


1" premi tal concors di poesie “Nelso Tracanelli” 
San Michél 2021 


Tavio il barbîr di cjase 


Si sa che la cjavelade a cres encje a canàe e cussì un cetantas 
voltas ad an tocjave di proviodi a scurtà la creste. Jessint in 
famèe tun biel troput, di sigàr no si veve ni il timp e tant mancul 
las finangas par permetisi di là a Paluce o a Sudri a tosà la 
cjavelade e cussì fintramai a une cierte etàt i vevin nue mancul 
che il barbîr a domicili. 

Si tratave di Tavio, un omenut pigulut che al stave dongje da ca- 
noniche; lui al ere un ragazzo del ‘99, ven a jessi di chè gioventùt 
che, nencje a vincj agns, tal 1917 il stàt al è reclutàt e mandàt 
det e fat in guere. Al faseve il marangon, ma ai lave di man encje 
di fà il barbîr e cussì une volte in pension, plui par passe timp 
che pa monede, al lave pas cjasas dal paîs dulà che lu clamavin. 
Cuant i cjavei èrin masse luncs e la lune ere chè juste, si cla- 
mave Tavio, parcè a coventave la sò man par almancul cuatri o 
cinc còpas da sistema. Al rivave su tal dopomiesdì, parcè che al 
saveve che i coventave une dadute par sistemà dute la famee: 
«Bondì fruts, sino pronts?». 

Chest omenut si presentave sul puarton di cjase cu la sò pachee, 
gjachete e bregons ai genòi di vilùt, cjalgons di lane e un biel 
pàr di scarpons tai pîts. Il cjapiel e la sò bocje, simpri ridint, sot 
di un biel pàr di moschetas, lu rindevin une vòre familiàr. Sot il 
brag ducj i imprescj da sò buteghe: une vecje scjatule di bande, 
forsit di biscots, dulà che a fuarce di puartàle atorn a restave 
juste cualchi segnal di chei che un timp ai veve da jessi scrits e 
disegns. AI entrave in cjase, al poave la scjatule su pa taule, si 
cjalave atorn e po pontant il deit viers di nou mularie in rie su pa 


bancje: «Cun cui comencino?». Come simpri nissun voleve jessi il 
prin e cussì al giontave: «Benon, alore tachin da Batiste!». 
Batiste al ere gno pari che cuant che al rivave Tavio al profitave 
encje lui par sistemàsi la cjavelade. 

La cjadrèe posizionade a favòr da lùs dal balcon, une canovace 
atorn dal cuel da tegni cu las mans sierade dongje di davant e po 
finalmenti, si viergeve, ché scjatule misteriòse. Cun misure Tavio 
al tirave fùr un toc di bische che al slargjave davant da scjatule e 
al meteve in rie dut il so laboratori: une fuarfie, un pietin fruvàt, 
dòs machinetas a man, un pinel. 

«Cemlt fasìno?» tant che cul pietin al cirive di drega la cjavelade 
malderte; une domande che no coventave: «Come al solit!» a 
ere la rispueste. 

E cussì al toleve la machinute plui grossute, al dave cuatri me- 
nadads a vueit pal arie e pò al comengave a segnà l’agàr daùr da 
cope e no si fermave fint che nol rivave dibot insom il cjéf. 

Al veve passion di cjacarà e cussì enfre vie cuntune calme san- 
tissimade al contave las sòs aventuras tant che la machinete a 
splanave, agàr dopo agàr, dut il lanic in plui. AI algave un tic il 
livel juste tal sum dal cjàf, ma pal rest la crodie a vignive metude 
par ben in mostre. 

Tra un tai e chel ati, un flat di vin ch'al ralentave imoviments, ma 
al judave a pescjà i ricuarts ta scjatule da memorie. 


Celestino Vezzi 
Furlan di Curcuvint 


Ch'al scrivi Lui 


hi al fàs l’artesan, simpri indenant, nol à fieste, al à nome dîs 
di vore, a voltis al torne a cjase cence savé ce che le femine i à 
metùt di mangja te gamele. Al à dòs robis che no i pochin di fà: là 
a fà lavòrs in citàt a Udin o ancjemò piés là pai uficis. Cuant che i 
disin di la a fà un lavòr a Udin, par prin al domande se al è il curtîl 
par meti le machine e, se nol po dî di no, al cîr un altri artesan 
par là insiemi. | ven imbast se al à di la pai uficis, nol sopuarte 
di stà a metisi il vistît de fieste, in plui al à un pàr di oris di lavòr 
a mondà les sentis, cence tocjà ducj i soi imprescj, che e van de 
machine al cantîr e dal cantîr in machine. 

Une dì lu clame il comercialist par dîi che al à di là in Cjamare di 
Cumierg. Eto lu ferme e i dîs: «Ch’al sinti dotòr, cence fàmi ba- 
cilà, al sa ben che no le ai cui uficis, lu pai, no puedial là lui tal gno 
puest?». Il comercialist i spieghe che al à di presentàsi di persone 
e soredut cul document di ricognossiment a deponi le firme ori- 
gjinal par dài deleghe e che l’ufici al è viert ogni dì des vot a misdì 
fùr che le sabide. «Ti conven sei li pes vot par no cjatà file». «Bon 
— al dîs Eto— le file! Alore se o ai di fà cetant par no tornà plui o fa- 
sarai chel sfuarg, al vàl dîche domano sarai li prin che e vierzin». 
Biel, cul vistît che al veve metùàt nome pe comunion de fie, 
al rive sul puest. Le jentrade e jere za vierte; al cjape lis scja- 
lis par riva tal ufici, al viòt che e jerin za tré di lòr che e spie- 
tavin e il sorestant nol jere ancjemò. AI salude cul bundì e 
al dîs: «Code, no mol». Chei i fasin di segn cul cjàf e si sente 
a spietà il so turni. | bulive che chel dal sportel al ves viert in 
ritart e le fasès lungje cun chei altris; di ce che al capive, il 


sorestant dal ufici al faseve il safaron cun chescj che no sa- 
vevin. Al spietave seren tant che forsit e jere le ultime volte. 
Vie chel denant, si presente al sportel, al salude viodint che chel 
al leve indenant cence calcolàlu. Passàt un moment chest si zire 
e i dîs: «Ce i covential?». 

E Eto: «A mi no mi covente nuie, us covente a voaltris». 

E chel: «Jo o lavori chi, e lui ce fasial?». 

«Jo di mistîr o fas il piastrelist e vué o ai scugnàt bandonà il lavòr 
par vignî di lui». 

E chel dal sportel, un pél sticat: «Parcè isal vignùt chi?». 

«Par deponi le firme di deleghe al dotòr comercialist». 

Il sorestant al cjol sù un sfuei za stampat, le pene e i domande: 
«Di cognon?». E Eto: «Ch’al scrivi Lui». 

Chel lu cjale secjàt e al torne a domandài: «Il cognon!». 

Eto di gnùf: «Ch'al scrivi Lui!». 

Chest altri, molant un pugn sul marmul, al vose: «Jo o soi chi a 
vore, no a fàmi cjapà pal cùl di un piastrelist di...». 

Eto al tire for dal tacuin le cjarte di identitàt, le poie sul marmul 
denant dal sportel disint: «Jo o soi piastrelist, il gno lavòr o sai 
fàlu, se al è un che al cròt di savé fà il so mistîr e al è cetant ma- 
leducàt no soi jo!». 

Il sorestant ancjemò plui stigàt: «Varessial ancje di insegnai a 
cagà al cùl?». 

Eto cun dute le sò calme sburtant le cjarte dentri dal sportel al 
dîs: «Parcè di no, tant cumò al restarà di mierde!». 

Chest al cjape le cjarte, le vierg e leint Lui Coletto al reste di clap. 
E Eto: «I vevi rispuindùt che al scrivi Lui, e ancjemò al à rigàt il nàs 
a marca le creance che nol à». 


Carlo Zanini 
Furlan di Colorét 


Chewing gum 


MM e pari al veve un fradi emigràt in Americhe, sposàt cuntune 
femine di Sclavons (un rion di Cordenons). Finide le guere, 
tal 1946 me barbe d’Americhe ‘| è vignùt par dòs setemanes a 
Cordenons cun le femine e i doi fîs, el pi grant, da mé etàt, sîs 
agns. Alore, mi àn mandàt a Cordenons ancje me par cognossi i 
cusinuts. Ducj nò fruts o durmivin li de none e vie pal dì o lavin 
a Sclavons da cjase dai soi di mé agne, cjase cun un grant curtîl li 
che si podeve zuià. Le nestres famees italianes no pativin mise- 
rie, ma dut al ere misuràt e ridusùt al stret necessari. La nomee 
dai Merecans, Siòrs, si ere subite manifestade cun une grande 
cuantitàt di chewing gum ch'e vevin regalàt a ducj i parints, in 
particolàr a non fruts. E vevin puartàt ancje chewing gum purga- 
tif, che però lu vevin consegnat dome ai grancj, parcè che ‘| ere 
une vore pericolòs (al bastave mieg confet par fà un grant efiet). 
Al prin plan de cjase, a Sclavons, mé agne a veve une sartorie cul 
laboratori e dòs signorinutes aprendistes. Un dì, nò fruts o vin 
fate une biele pensade: o vin fat fente di barufà pal chewing gum 
corint e berlant, fintant che o vin butade une confezion cun vot 
confets tal barcon de sartorie. A nuie ‘là zovàt domandà indaùr 
el nestri chewing gum: lu àn tignàt les frutes. Puaretes: e àn scu- 
gnùt stà a cjase sîs dîs parcè che i chewing gum erin purgatîfs! 
Ancje non fruts o vin vùt el nestri ben di Diu pe marachele, ma 
mi soi visàt timp dopo che ancje i grancj a vevin ridàt avonde. 


Antonio De Anna 
Furlan di Basilian misclicét cun chel di Buri 


Timistufi 


MM e pense che me mama cuan che la vedeva na dhòvena o an- 
cia una no tant dhòvena duta in ghingheri, col barbìn in su 
come par dise “vàrdeme”, la me diseva: «Veto chela là? Al è na 
timistufi». Naturalmente no feve caso a la parola, veve capìt al 
senso eno domandave spiegathions. E cussì l’è stat partan temp. 
Un dì, che pensave a gliena, che ormai no l’è pi, me à vignùt come 
n’iluminathion a proposito de timistufi. Voto vede che l’era un 
modo de dise venethian? “Ti me stufi!” cioè “Non ne posso più di 
tutte le tue moine, del tuo volerti mettere sempre in mostra”. Sto 
lampo al me à fat vigne in ment de colpo un fato che la me veva 
contat. Un dì l’era dhude, me mama e so suor Ada, a Sathil in 
bicicleta par comprà calcossa. Le veva una vinti ani e chel’altra 
disdoto. Tornando indrìo, me agna forse l’aveva trovat una busa 
pi granda de chele altre (dute le strade chela volta le era blance 
e plene de buse), fato sta che l’à tacàt a di de ca e de là col ma- 
nubrio fin che la se à ciatàt par tera. Una scussada sul dhanòle, 
un bel stris su chel’altra giamba, la se era metuda a plande e a 
thià, ma no dal mal. Parchè alora? L’aveva vedut che ‘| so capelìn 
(gliena i lo clamava cussì al ciapèl che l’aveva sul ciaf) l’era finit 
in tel fossal plen de aga e de tera. La so desperathion la derivava 
dal fato che thentha al capelìn, no la sarave pi stada na timistufi. 
Me mama no i plaseva esse na timistufi, ma a me agna sì. Fi- 
nalmente veve capit bin al significato, ancia se tan temp dopo! 


Euridice Del Maschio 
Fevelade di Dardàc di Buduoia 


Las parussjulos de cjaso di Cano 


i breutos di larg gjavados fòr da uno staipo vecjòno ches' 
puartavo ju segnos dei matez dal timp di nevéros e plòjos, e 
dal sarìali ch'al às vevo parfin imberlados, es deventà lu nît di 
uno famèo di parussjulos (cinciallegre)! 

L’ingegn di Giacomo, marangon di fin, a las’ vevo seghetados 
e a incjastri al vevo fato uno casseto pe puesto propi origjinàl, 
sòro vio al vevo lassjàt la fresjèo par ficjà denti las leteros, e a la 
vevo picjado cun bravuro in bando dal porton de sò cjaso (Ma 
conventine imò cassetos pe puesto, cunsjideràt che nissjun scrif 
e ducj son deventats gjestris a fracà batons tei telefonos par 
saludasi?). 

Cussì uno cubio di parussjulos es vevo pensat ben di fà lu lùor nît 
cun plumos, stecuz e fen, propi denti la casseto di len stagjonàt. 
Ogni buinoro lu paron, jessjint di cjaso, al sintivo chescj doi uci- 
luz ch'i cjantavo di còr fòr. La sero invezo al ero dut un cidinùor 
parcè che la mascjo e covavo ju òs, cussì Giacomo al à scuignùt 
visa lu puestin picjant su pe casseto un cartelin, dulà ch'al vevo 
scrit: No posta, covata in corso, non disturbare! 

Dopo trio setemanos, la musico e jero cambiado a pî vùos, i ero 
nassjOts ju picins, insjiemo cun lùor e jero tornado encje la pri- 
movero cui sìo profums e cul clip de stagjon. 

Aventi atòr al ero dut un cisicament di fiesto, pàri e mari, in- 
dafaràts a cerî muscjiz, viermuz e aitris golosez par sfamà che 
famèuto. Ogni tant te fresjèo de casseto de puesto i saltavo fòr 
cinc cjavuz sbarluffts cun pùocjos plumos e cul becut daviert 
spietant la lùor razion di mangja. 


La mari sui ramaz dal frassen di front e assistevo cun bravuro e 
cresjito de sò nidiado, e cjantavo invidantju a jessji dal nît par 
provà lu prin svual. Dopo un mìos di provos gjeneràls di volo, 
las parussjulos es vevo pensat ben di vedìio cemùot ch'al ero 
lu mont fòr de casseto de puesto, e cussì uno a la volto, sot la 
direzion dei gjenitùors, es partîr par scuviergi las marave6sos 
bielegos dei boscs, dei pràz e dei riùs! 


Novella Del Fabbro 
Furlan di For Davùatri 


Disen di Annalisa Gasparotto 


Une zornade che mi à cambiàt le vite 


A al è un més frét in Canadà. L’aiar ti jentre tai vistîts, ti 
slisse la muse e ti fàs butà lagrimis dai voi. Chist an (2021) al 
à encje neveàt par un par di dîs, cuvierzint la magnolie che cun 
timidece mostrave lis primis menadis. Ma il dì che o soi rivàt a 
Toronto al è stàt diferent. Il prin dal més di chellontan 2010 o soi 
stàt bussat dal soreli e di une zornade infogade che no dismen- 
tearai mai. Cjapàt tiere tal gnùf mont, o podevi respirà l’odér di 
une gnove citàt e o soi stàt svuarbàt di un lusòr radiòs. Il calòr mi 
à sticàt la piel e mi à jemplàt il cùr di fuarce e vigòr. 

Forsit par l’emozion dal acet o par la strache dal svol, mi à so- 
meàt di vè cambiàt recapit cence vé mai lassàt il me Friùl. Parcè 
che o ai vùt la sensazion di jessi a cjase a colp. Toronto mi à so- 
meàt un lùc maraveòs par la coesistence di parcs verts e palags 
di cincuante plans, il sintiment di progrès e chel di apartignince, 
e la convivence di etniis e culturis diferentis prontis a cjapà in- 
siemi lis oportunitàts dal doman. No savevi ce che al sarès su- 
cedùt tai prossims undis agns, ma o vevi cussience che no ere 
une strade indaùr. No cognossevi le lenghe. No vevi amîs. No 
possedevi sparagns o un lavòr. Ma o vevi cjatàt me stes denant 
la maestositàt di aiars secolàrs, cjalant tai voi i zovins de stesse 
classe e lis stelis tal cîl. 

Cuant che o eri picul, me pari al veve plantàt un milugàr di mi- 
lugs ingranats dongje il nestri ort a Codroip. O lavi mat par lis 
nestris freulis e mi plaseve cjapà sù li’ cerniculis e li’ cjariesis dai 
vicins de cjase. Ma o odeavi il nestri milugàr di milugs ingranàts. 
A someave che lis pomis no erin mai maduris. Po daspò nol ere 


avonde dolg e no savevi nancje cemùt mangjàlu cence spor- 
cjàmi i vistîts. La bocje e l’impazience di un canai no mi vevin 
fat apregà chiste straordenarie pome. Dome tai ultims agns o ai 
preseàt il gust e scuviert li s6s cualitàts benefichis. 

Tant che par il milug ingranàt, da emigrant o ai praticàt chistu 
esercizi un grum di voltis: o ai imparàt di gnùf robis che a some- 
avin di nuie e mi soi justàt intune gnove realtàt. O ai cambiàt la 
mé identitàt, lenghe e costums come che a fossin vistîts di sere. 
Nol è stat facil. O ai cetant patît il frét che ti va dentri dai vues, 
parcè che il soreli nol regale simpri zornadis come chel prin di 
Avrîl. Ma encje te clime pi aviers, no ai mai pierdUt le fuarce e il 
vigòr dal prin dì. O ai simpri mantignùt salts i valòrs che mi veve 
insegnàt me pari di pigul. Mi soi sintOt vîf insumiant a voi vierts, 
gjoldint ta li? vitoriis cence disperàsi ta li’ sconfitis. E o ai capît 
che par gjoldi di ciertis pomis, a coventin pazience, perseveran- 
ce e tante fidance. 


Mattia Bello 


Canadà - Furlan di Codroip 


Maria Ellero 


MAI 


1 D S.Joseflavoradòr Fieste dal Lavòr 
2 L S.Atanasi vescul 
3 M SS .Filip e Jacum apuestui 
4 M S. Florian martar 
5 J S.Gotartvescul 
6 V SS. Marian e Jacum martars Aniversari dal taramot (1976) 
7 S S.te Flavie martare 
8 D S.Vitòr martar 
9 L S.Isaie profete Fieste de mari 
10 M S. Antonin vescul 
11 M S.Ignazi di Laconi frari 
12 J SS. NereueAchileu martars 
13 V Madone di Fatime 
14 S S. Matie apuestul 
15 D S.Isidér contadin 
16 L S. Ubalt vescul 
17 M B.de Antonie Mesina di Orgosolo 
18 M S.Zuan| pape 
19 J S.Ivonavocat 
20 V S. Bernardin di Siene 
21 S S.te Gjisele regjine 
22 D Ste Rite di Cassie taum. 
23 L S. Desideri vescul 
24 M Madone dal Jutori 
25 MS. Bede Venerabil predi 
26 J S. Filip Neri predi 
27 V S.Agustin di Canterbury 
28 S S.Milio martar 
29 D S. Massim vescul Sense dal Signér 
30 L SS. Canzi, Canzian e Canzianile martars 

Visitazion de Madone 


Hansel e Gretel 


ntune valade dongje Ravasclét, al jere a stà un puar boscadòr 

cu la femine e doi fîs: Hansel e Gretel. «Joi Signòr — si lamen- 
tave il pari — ce mal metùts! Ce ur dino di mangjà ai fruts, che 
no vin nuie nancje par nò?». «Scolte — i disè la femine — doman 
di matine o nin tal bosc e ju puartìn a pierdi». Ma i fruts a vevin 
sintàt dut. Alore Hansel al le fùr di scuindon in curtîl, al cjapà sù 
une biele grampade di claputs blancs e... op in sachete! 
Sul cricà dal dì, dute la famee e partì pal bosc. Rivats parsore 
Cueste, il pari ur disè ai fruts: «Cumò jo e la femine o nin a taià 
lens. Voaltris stait ca e fasét di mirinde. Cuant ch’o varìn finît, o 
tornarìn». Cussì Hansel e Gretel a faserin di mirinde e po s’in- 
durmidirin. 
Co si svearin, al jere za scùr. «CemUt fasìno cumò?» e domanda- 
ve Gretel preocupade. «Cumò tu viodaràs!» le consolà Hansel. E 
li di un péc, al lusòr da la lune, e scomengà a lusî une lungje rie di 
claputs blancs. | doi a cjaminarin dute la gnot e a rivarin a cjase. 
«Baràbas! Dulà séso stats fincumò?— ur zigà la marilastre— o jerin 
in pene!». E diseve cussì par fàsi viodi, ma e veve une fote di chés. 
Al passà un pòc di timp e la femine e tornà sot: «Doman ju puar- 
tin a pierdi un’altre volte». Ma ancje cheste volte i fruts a vevin 
sintùt. Hansel al dismontà jù pes scjalis e... orpo, la puarte e jere 
sierade! E al scugnì contentàsi dai frugons di pan da la panarie. 
Sul cricà dal dì, dute la famee e tornà a partî. Par fale curte, 
rivàts parsore Zuviel, al sucedè dut come chè altre volte; ma sot 
da la lune i doi no vioderin un’ostie di nuie, parcè che i ucieluts a 
vevin fat fàr ducj i frugons. E cussì si pierderin pardabon. 


Dopo tré dîs e tré gnots ch'a cjaminavin, stracs madùrs, une ma- 
tine a lamparin une cjasute. E jere fate di pan dol, cjocolate e 
zucar! A crodevin di jessi in paradîs: «Cjale il cuviert!». «Cjale i 
veris!». E plens di fam, a scomengarin a mangjà la cjase cence 
remission. 

Ma in chel si vierzè la puarte e e vignì fùr une vecje carampane. 
A viodile, Hansel e Gretel a cjaparin un spac; ma la vecje ur disè 
cu la sò vòs grocje: «Biei frutins, vignît dentri mo» e ur preparà 
une cene di polente e lat, fritulis e scuete cul zucar. Ma intant 
che ju cjalave, e pensave: “O viodarés ce regal che us fasarai, ah 
ah ah!”. 

E l’indoman la strie e sierà Hansel intune scjaipe e i ordenà a 
Gretel: «Prepare alc par to fradi, ch'al meti sù cualchi chilo. Cussì 
dopo... lu mangjarai!». E ogni dì la vecjate i diseve a Hansel: «Tire 
fùr il dét, sintin». Ma chel al meteve fùr un vuessut e la strie (ch'e 
veve il nàs fin ma la viste debile) no capive cemùt mai che nol 
ingrassave. 

Fin che une dì, pierdude la pazience: «Cumò vonde! Gras o ma- 
gri, ti mangji distès. Gretel, jemple la cjalderie, che jo o impii il 
for par cuei il pan». E cuant che il fàc al cjapà ben la flame, i or- 
denà: «Gretel, va dentri tal for e sint s’al è cjalt». Ma la frute, che 
no jere gnogne, i rispuindè: «No sai jo, no lu ai mai fat». «Brute 
rochele! Sèstu buine di nuie?» e e jentrà dentri da la bocje dal 
for. Alore Gretel i dè une pocade e i sierà la puartele par dadr. 
Par dute la cjase si sintì un vosà disperàt: e jere la strie ch'e bru- 
save. E cussì i doi fradis si salvarin. No dome: dentri in cjase a 
cjatarin ancje un casson plen di bégs. «A son miòr dai claputs!» 
al disè Hansel, intant che si jemplave la sachete. 


Claudio Romanzin 


1817, l’an da la fan 


a al fas fà dai salts ma la fan a ju fàs fà pi alts». Cussì 
« al diseve gno pari Mio che al veve vùt la fortune da tornà 
dongje dal cjamp di prisonie in Gjermanie. Brute rube la fan. Se 
po a si compagne, come che di spes a sozeit, a caprizis climatics, 
a caristies e a epidemies, Diu nus vuardi. 

AI fo cussì che il 1817, e no nome in Friùl, al deventà l’an da la 
fan. Colpe da las vueres napoleoniches, da las devastazions e da 
las recuisizions, ma soredut di un vulcan. Sì, dal vulcan Tambora 
in Indonesie che il 10 di Avrîl dal 1815 al tonà e al si davierzè 
come une angurie. La cinise a platà dal dut il soreli e, a nivel pla- 
netari, il clime al si mudà tant che, par vie da la ploe e dal frîet, 
l’an 1816 al fo batiàt “l’an sence Estàt”. E a no zè miei tal 1817, 
clamàt dai mucs “an dai cercandoi” e “an da la disperazion”. 
Sence pi blave e forment, patates e ràfs, pomes, cocoles, cjasti- 
gnes e vin, la int a zeve a la caretàt e a murive pa las strades biel 
a vuàl.? A Spilimberc i sorestants ai veve fat scrivi sui mùrs “Vie- 
tata la questua”. Las cronaches ai ripuarte che a Venezie, licui- 
dàts cjans e gjats, ai veve marcjàt encje i cocài e las pantianes. 
Par restà in Friùl, in cjere asìne, las stories e i numars repuartàts 
dai pridis e dai nadàrs ai ti glace il sanc. Chel an la ue a no vignè 
nencje madure e nissun al rivà a cercjà ni un pîer ni un mîel. Il 
pridi di Vît al repuarte che, a la fin di Otobre, al tirà nome vot 
fics e che za a Setembre las cjastignaries ai ere restades sence 
frent. Di pan e di farine nencje cjacarà, i pi fortunàts ai faseve la 


1 in massa 


La fan a lassave il segnu 


polente cu la semole. Saurî 
il stomi cuntune sghirate? o 
une curnile? al ere un lusso. 
Ai cumingàr las robaries. Da 
las stales, di not, ai sparive cjares e fedes, gjalines no, che chés 
ai veve belzà conossdt la tecje. In cjase di Sabadin, ta la cjanive, 
ai robar formadi, salams e un persut dopo vîe sbusàt il scuret da 
la puarte cuntune foredorie. Cualchi lari malcul inzegnùes, come 
uì da Bepo di Zef, al taà la travamente. Da piè da la sò cronache 
il pridi al lassà scrit: “Propter peccata veniunt adversa”, las di- 
sgracies ai rive par colpe dai pecjats, concludint cuntun “libera 
nos Domine”. A nol ere limit a la disperazion e a la fan cjanine*. 
Il nadàr e perît Cjandit Ciconi, in date 4 di Zenàr, cussì al note: 
«Giorni (or) sono in Pradis, ossia in Gerchia di Clauzetto, certo 
Pietro... detto Svualdella, dalla fame attaccato, voleva ammaz- 
zare una propria sua figlia per mangiarla, al che si oppose la di 
lui madre. Oh gran flagello! Una fame orribile, generale, mai più 
udita». Pensàt a chè puare none e a ché puare gnece. A la fin dal 
flagjel, ve i numars in Pléf di As: se tal 1815 i muarts ai ere stats 
80, tal 1816 ai for 139 e tal 1817 ben 239. Rubes da ingrisulàsi.? 


Gianni Colledani 
Furlan di Clausîet 


scoiattolo 

cornacchia 

fame da cani, gran fame 
rabbrividire 


UU saWN 


Le profezie dal Druit - 1 


lancje le mantele, il capucjo tiràt in sù, cuant che le ore si 

fas plui scure, «Taranis, Cernunnus, lungje corone di cuars, 
pas svelt di cierf, fasétsi dongje de flame ch'e monde ogni lùc, 
cumò che le lune e je lame di arint, cumò che si incjante tal visc 
le lùs dal so fàc mondant da le pòre dal spirt ogni lùc. Plan l’aiar 
al sunsure jenfri lis fueis dal ramag di chel rél, vuardian dal timp 
che svelt come un jeur nus scjampe e ch'al cor, intal cercli dal 
cîl le ponte di piere e ten dentri le stele. Ch'e vegni Medune, le 
divine potence dal sacri furòr, ch'e mene il morbin, ch'e fàs nassi 
l’amòr. Ch'al vegni Timav, cun vòs ch'e busine di aghe e di gnot, 
cul voli dal dràc, le umide bocje ch'e supe cul lavri, le lenghe ch'e 
tocje le piel da le tiere. Di chel landri le mate profezie dai secui 
che a saran, cun dut il ben, zontant insiemi ancje dut il màl che 
a puartaran. Il svol dai uciei nus à dit che a vignaran i vuerfrs di 
lontan, par fà dam. Il cuarp cuviert cul fier fat a scae, a rompi, 
a brusa, a robà in batae. Rosse le mantele, le love che a puartin 
cun lòr e mangjarà le nestre lune e cun jé ogni stele plui biele. 
Une acuile di aur, di un diu mistereòs, che chi nissun nol cognòs. 
Ancje di Lug il corvat, plume nere, brusade de Iùs, al ripet che 
a saran crudéi tal fà ogni sorte di malan. Il lòr mont al clamarà 
le vitorie batint le vòs sul tambùr, mentri che il nestri al è bielzà 
ch'al mùr». 
Cussì al evoche il Druit, mentri che le lùs dal fùc al pie di ros i 
siei voi tal scùr da le gnot. «Nissun al scomparìs». Chest al disè le 
vòs dal l6f, cul so lament che si piert di lontan: «Nissun al scom- 
parìs. Aghe di risultive, profîl di clap su le muse de mont jenfri 


dai crets, flum ch'al cor, faliscje di fùc ch'e pie le gnot, sium ch'al 
cighe e ch'al vai in sul fàsi dal dì. Nissun al scomparìs, dut al reste 
chi». Chest a diserin i spirts, e le ridade di Belenos e doventave 
sclese di lùs su le aghe. (Tantis lunis dopo...) Il soreli al sossedave 
cu lis sòs ridadis di lùs dut d’intor di Aquilee, nancje che Belenos 
in persone si fos pandQt, intal lusòr dal so misteri, in sul prin 
cricà dal dì. 

AI tierc miliàr lontan da le Citàt i grancj muraons di piere che 
a difindevin lis sòs maraveis a jerin aromai bielzà dome che un 
ricuart. Il cjalt al jere cussì fuart e scjafoiant che probabilmentri 
Feton al veve ancjemò une volte robàt il cjar dal soreli a so pari 
e al steve corugant mat dulintor, brusant dut ce ch’al cjatave su 
le sò strade. Vendius al lassave che il so cjaval al les indevant vie 
par le strade ch'e montave sù fin sul Noricum. Ancjemò doi, trè 
dîs e sarès rivàt finalmentri inte sò Virunum, là che al jere nassùt 
vincj agns prime. AI puartave cun se cualchi regal di fà ai Dius 
veneràts dai siei antenàts ce tancj secui prime che Rome e rivàs 
a concuistà dut cu lis sòs legjons, e che ancjemò a splendevin su 
le spice di ché montagne parsore da le citàt. Lis cialis dal misdì 
furibondis e matis a someavin le vòs di Apollon, il dius cul arc di 
aur, potent e fuart plui di ogni altri, che si pant ai oms mortài 
cussì, incjantant i vivents, che a setin plantis o animài, sot di ché 
rét lusint, che intal plen dal Istàt ju incjoche di sium e di lusòr. 


Angelo Floramo 


Le rinascite intai agns Sessante dal Nùfcent 


S uperats i bruts timps di miserie dopo le seconde vuere mon- 
dial, intai agns sessante le int a le veve scomengat a vé fiducie 
intal doman. 

Ancje a Sclùse, come un pouc dapardùt, gran’ part da le’ per- 
sonis a le veve un lavòr, le’ famèis a le’ podevin vivi cun cualche 
comoditàt in plui, il paîs al veve riacuistàt le vite. In chest perio- 
do di rinascite l’entusiasim da le popolazion, massime dai zovins, 
al veve puartat un àiar gnùf a Sclùse: a l’ere nassude le Pro loco 
cun tantis validis iniziativis, ben trei scuadris di balon par grancj 
e zovins, mascaradis, bai, concors dai presepios. | fruts a si di- 
vertivin cui zùcs da le zoventùt, i fantats ai vevin le passion da le 
“marce in montagne” (ai vevin ideàt le gare dai “Trei Comuns”, 
vuèi incjimò in vite, cun partence di Resiute, passag par Resie a 
traguart a Sclùse). 

Un dai plui bràfs coridòrs al ere il Bruno Butierùt. Cressùt intal 
colegjo parcè ch’al ere stàt vuàrfin di mari fin di pigul, al ere tor- 
nàt a cjase ormai grant. A si ere subit integràt inta scuadre dai 
coridòrs e in timp di garis nol molave mai le’ scarpis cui clàuts 
ch'a le’ fasevin sglusìgnis sui clas. AI viveve in miserie, al ere 
màgri tant che une sardele, no simpri al veve le pussibilitàt di 
mangja alc di sostanzious. Il Valter, che cun lui al faseve copie 
inta corsis, a lu clamave par che i des une man intant ch'al come- 
dave le cjase e cussì a misdì a lu tirave sù cuntune bisteche. An- 
cje le Uccia, une simpatiche fantate dal paîs, i faseve fà cualche 
lavorut in cambio dal gustà. Une vòlte a le veve sperimentàt su 
di lui une gnove tinte pai cjavei e al Bruno a i ere tocjat di girà par 


I blancs de scuadre di Racolane 


setemanis cul cjàf coloràt di ciclamin. Personagjo bon, semplig 
e cuièt, nol veve mai dat fastidi a di nissun. Prossim ai cincuante 
agns, tornant a cjase intune cjalde sere di Avost al ere sbrissàt jù 
diun mr e chel salt i ere stat fatal. 


Antonino Danelutto 
Furlan di Scluse 


Vuoi e jeir 


J eir, sintàt insiemit c'un amigu, ai scoltàt doi sòvins, laureàs, un 
biel lavoru pa’ li” mans, ch'a parlavin de la vita ch'a fan. La ma- 
tina, dopu una serata passàda partecipànt a un happy hour, ch’a 
ju veva intorgolàs, spetànt un briefing, ch'al veva da anticipà un 
meeting, da fà dentra un open space, a tachin cu’n coffee break, 
tant par scuminsià a recupera! Suoi sinceru; murivi da l’invidia. 

Beas lour ch'a fan duti’ sti robonis. Miga coma nos, vècius, che la 
matina dopu’na ciòca, spetànt la riuniòn che’l capu al farà dentra 
una de che stansioni’ grandis ch'a fan da uficiu, sen obleàs a bevi 
altriche un cafè, parpodeirtacaaragiona, efanipassà’lmaldeciàf. 


Par chel ducumint 


M iarcui dopu misdì, par robis de famèa, suòi sùt t’un uficiu a 
Pordenon (par creansa no ve dis cuàl), par fami fà ’na ciarta 
in premura. Soi rivàt a li doi e miesa, e al èra anciamò siaràt. 
A li’ tre, nessun sen de vita. Dut scur! Alora, ai provat a sbati li’ 
lastris e, coma da un arloju a cucuc, al è vignut four un ciaf. AI 
podarà pareir de strani, ma ’l era un da Cordenons, ch'al feva al 
vordeàn. Dopu verlu saludàt, j ai domandàt: «Ma al dopu misdì, 
a no lavorini?». E lui: «Sbaliàt! Al è a la matina ch’a no lavorin; al 
dopu misdì, a stan a ciasa». A eis pròpiu vera: cualchi frunt a no 
‘l eis mai stat disonoràt da ’na gota de sudour! 


Aldo Polesel 
Folpo de Cordenons 


No savevin 


A Lorena e Gian Andrea, volontaris 


No savevin ch’a fos ‘na colpa 
curà li’ bugansis dai piè 

ch'a àn scjavassat discols 

i mons di nèif 

no savevin ch’a fos ’na colpa 
disinfetà li’ plais dai curtìs 

dai polissiòs cravuats 

no savevin ch’a fos ’na colpa 
dàighi di mangjà ai muars di fan 
e vistî i fantassins ch'a trìmin 

e daighi a ducjus 

un pu’ di cjalt 

e un tet provisori 

e na buna peraula di cunfuart. 


“Favoreggiamento dell’immigrazione clandestina”. 


Cul rigdòur moral 
da la pansa passuda 
e dal tancuìn sglonf 
a è rivada la les 
cu li’ guardiis 
a meti ordin 
e distudà i còurs. 
Giuseppe Mariuz 


2' premi tal concors di poesie “Nelso Tracanelli” 
San Michél 2021 


Lusignute 


() gni dì, cuant che il Mont alzire, il soreli al ven fùr là sù cucant 
e slusorant di bot la alture, il plan e infin il màr. Ognidun che 
al pues, al lasse il jet rinfrescjant la muse e fasintsi vignî iniment 
ogni sante scugne cuotidiane. 

Ancje il pai Zuan cussì in ché dì, sicu ancje tantis, daspò di vé 
dade une cucade da la puarte in sfese e sincirantsi sul sium di 
Masut, si fasè su la puarte che e da di fùr a vogla il cîl. Là sù, 
cualchi nùl al torzeonave lant a sfiliàsi cence intrigà e fà pinsirà 
su la bielece di ché zornade. Di lontan al vignive il vuacà di un 
cjan dal contor e il rivoc si sfantave tal soflà di une buerisine 
lizere. AI cjapà sù la sesule, al infilà la còt tal codàr e al le sul rivàl 
denant cjase a fà jerbe par lis besteutis dal bearc. Bisugnave, dut 
cas, jemplà ancje la grepie di “Blancje”, la armente che e dave 
une buine part dal dibisugn de fameute. In chel moment al sintì 
la vòs di Masut: al poià ogni robe, al tornà in cjase par scomencà 
la zornade cun lui che al veve bielzà metude dongje la gulizion. 
A screavin une gnove zornade ma, tal cùr, si sveave inmò un lan- 
cùr che nol veve mUt di lassàju: Agnulute, la mame, ché e faseve 
spieli e in chel cjatàsi, dut al tornave iniment, simpri plui penòs: 
une soference. Le vevin metude vie cence stratignîsi fintremai 
da la ultime lagrime, capint che, di chel moment a saressin stàts 
di bessdi. In chel vueit a prevanzavin i sintiments di Masut: tan- 
cj, che chè mamute, ancje cun cualchi scapelot i veve metùts 
adun. Une schirie di mùts par fàlu om, prin che al les indenant 
cui carnevài. Cumò Masut ju sintive chei scapelots ma, soredut, 
ché preture, ben impagjinade tai siei sintiments. Chel marum di 


massime al vignive a pél cuant che, sentàts tor de taule, un don- 
gje l’altri a cjalavin denant, là che za timp si sentave in face a lòr 
Agnulute, insuazade te lùs de balconete, là che cumò al jentre 
il soreli, da la culinute dulà che, puntual al mostrave la sò muse 
taronde... inalore il lòr cùr si cruziave. E jere lade in fe, ricognos- 
sint il volé di Adalt, disintjur che il Signorut al varès proviodt. 
Lèr, di cor a vevin simpri sostignOt chel so prevignî alc di jutori. 
Il timp, fat di agns, més e zornadis al passave, disperàt, ma lòr 
simpri cul cùr in spiete e... al rivà infin ce che a spietavin. Une 
dì, sul èr dal gustà, ducj i doi a sintirin une soflade che e fasè 
smalità i veris dal balcon e po une grande lùs. A dregarin il cjàf 
viodint prime i déts e po, planchin planchin, dòs manutis a rim- 
pinàsi sul soiàr. No faserin di moto, cuant che a vioderin i cjavei e 
une musute gaiarine cun doi biei voglons vignî fùr fasint bocje di 
ridi: a restarin incocalîts. Il prin a movisi al fo Zuan che, cjapadis 
chés dòs manutis, al tirà indentri une frutine, biele tant che un 
agnul. Cun jèé al jentrà un rai di lùs di inceà. Si pues mai crodi la 
maravee di chei doi: «Cui séstu? Dontri vegnistu?» Ché, slargjant 
i voglons, ju cjalave cence fà di moto. Le faserin sentà, dispar- 
tint il (br mangjà e jé e fasè capî di vélu agradît. E veve induès 
une camisole di un blanc cjandit, ma i pîts discolgs: di altri nuie. 
Inalore Zuan al fasè di moto a Masut di la tal cjasàl pòc lontan e 
clamà Siore ’Sine. Cence fàsi preà ché e rivà di bot, cence paral- 
tri platà la sò curiositàt. Ancje ché i fasè cualchi domande, cence 
vé rispueste. | puartà dongje un pàr di stafets che la frutine e 
impirà cun gjonde. Ancje ‘Sine i disè di dî alc, ma jé ur fasè capî 
che nome cui voi e varès podùt “fevelà”. 

Ognidun inalore al convignì di no fà peraule, lassant che il timp 
al fasès clarece su ché singolaritàt, ché stranece. Li, sul òr dal 
bosc, cualchi cjasal in ca e in là, dulà che la vite e veve un valòr in 


plui, pitost che tal davoi de citàt là jù insom dulà che ogni respîr 
al intosseave, là che ogni pinsîr al deventave sotan dal profit... 
e nol coventave zontà altri. Di dì in dì, il pinsîr prin di sudizion 
al lave sfantantsi, lassant chel di maravee, pal estri tal disbratà 
ogni vore, cence ombre di esitance e la gracie e leve incolmant 
di gjonde Zuan e Masut che no si devin pàs par ché comparence 
che e veve dal miracolòs. Zuan e Masut, par mieg di ’Sine, si pues 
dome capî che, par ché seconde Agnulute, a procuravin dut ce 
che i podeve coventa. Il timp nol podeve fermasi e chel don pre- 
seòs al cresseve in bontàt e savé, cussì, par ché sò comparence 
te lùs le clamarin “Lusignute”. 

Il timp al coreve vie lizér e incolm di graciis. Zuan zaromai al veve 
i cjavei indarintàts, Masut, biel zovin, di sest, jentràt te zoventùt 
al veve cjatàt un sintiment che i businave jenfri di se di gjonde, 
cuant che si sentave cu la fie di ‘Sine, graziose e une vore sudi- 
zionose. Ancje par lui e jere rivade la ore di meti sù famee. Ma... 
une gnot si sveà di bot: al tonave, al lampave, aiaradis a fasevin 
un davoi di chei cun chel sbati di puartis mai fermadis, di scu- 
rets... un lampà di lassà inceàts. Masut al jere dut intrunît, cuant 
che so pari al comparì su la puarte. 

asut i berlà: «Viòt di Lusignute» e al continuà a berlài cussì. 
Zuan al cjapà pòre pensant che al fos làt fùr cul cjaf... 

«Sta bon, cumò o voi a sierà dut, cussì ti passarà la pòre». 

a li, di lusignutis magari che a ’nt fossin! Masut al le su la puar- 
te ma nol viodè nissun. Al tornà tal jet spietant il pai. Chel al 
tornà e par ricreàlu i disè che dut al jere al so puest. 

Masut inalore i disè: «Ma Lusignute dulà ise?». 

pai lu cjalà: «Tu viodaràs che e tornarà sui rivài in Primevere». 
Masut al restà discjantàt e al pensà: “AI è stàt un sium...”. Doi 
lagrimons i colarin dai voi, planchin, a segnài su la muse dés co- 


dutis che a lusivin tant che il comparî di Lusignute che lu veve 
fat insumià. | vignì inalore denant dai voi sò mari Agnulute che 
i diseve simpri: “Fas un biel sium, doman tu ti sveis e che chel ti 
consoli par ogni mareositàt!”. 
Masut dal sigùr nol varès plui dismenteat la sò Lusignute: le veve 
tal cùr. 

Mario dai Elars 


“Salvìn Tiere mari” 
sculture di savalon 
Tiliment 08/07/2012; zone: Pléf (Cjamin) 
Opare e foto di Marc Spizzamiglio 


Ucielut di nît 


A jere nassùt il més di Marg chel ucielut, e i pareve che al 
varès podùt comandà il mont. 

Une matine, al met il cjàf fùr dal nît e, cence spietà sò mari, al 
decît di svolà. AI fas un salt, e si cjate sturnît par tiere ai pîts 
dal arbul. In ché dì al jere tornàt frét. Cuasi cuasi al neveave. 
Passade une ore, si sintive dut inglagàt, e i pareve di murî. Aromai 
rassegnàt, al spietave di indurmidîsi par simpri, ma propit in chel 
moment e passave par li une vacje. 

La vacje e mangjave un pòc di jerbe di ca, un pòc di jerbe di là 
e dopo e à fat chel che a fasin lis vacjis dopo mangjat. “Plocji” 
propit parsore dal ucielut. 

L’ucielut, sul moment, si è propit avilît. | mancjave dome chel. 
Nol bastave il frét, ancje dut chel odòr intal ultin moment de sò 
vite? Ma daspò un mint, il pinsîr al è cambiàt, parcè che la robe 
che lu cuvierzeve, ancje lu scjaldave. E tal cjalt si è riparàt. E “cip 
cip cip” al scomengà a cjantà. 

In chel moment al passe un gjat. Sintùt il cjant, al va dongie, al 
sint ché puce, ma e preval la fam. Al cjape sù l’ucielut cuntune 
catute, lu spacole un pòc e lu mangje intun bocon. 

La conte e sarès finide cussì. 

Cumò viodìn la moràl: 

- prin: no ducj chei che ti cuvierzin di ledan ti vuelin mal; 

- secont: no duc] chei che ti tirin fùr dal ledan ti vuelin ben; 

- tierg: se tu sés tal ledan fin tal cuel, viòt almancul di no cjantà. 


Federico Portelli 


Il Zîr d’Italie in Fridl 


#0 che o jeri frut, il més di Mai al jere il més de Madone: 
di 18 agns in ca al è deventàt il més dal Zîr d’Italie in Regjon. 
Il biel al è che no mi soi stufàt dopo tancj agns di impegn orga- 
nizatîf, simpri plui pressant, si viòt che l'amòr pe mé tiere e la 
passion pal ciclisim a son plui fuarts des dificoltàts. La prime 
esperience e je stade cul Zoncolan tal 2003, montagne dedicade 
al sci ma discognossude al gran ciclisim. Biele zornade, chel 22 di 
Mai dal 2003, tante int, un grant vincidòr, Gilberto Simoni, l’ul- 
time grande prove di Marco Pantani. Chescj i ingredients di une 
disfide vingude che e à fat di sburt par altris vincj tapis dal Zîr fin 
vué, tocjant dute la Regjon, scuvierzint localitàts dismenteadis 
cuntune valorizazion turistiche mondial, in gracie de television. 
O vuei ricuardà trè moments de mé storie: l’amarece, l’emigra- 
zion, l’imprevist. 


Lavòrs di 
preparazion 

2011: il Crostis 


Volùt cun fuarce par dà notorietàt a une mont discognossude an- 
cje a tante int furlane, cun dificoltàts tecnichis rilevantis, cuntune 
strade di 7 km a 2000 metris di altitudin che e coleghe il Comun 
di Comelians cun chel di Ravasclèt. Ambient natural straordenari, 
li che cul lavòr di tancj volontaris si vevin fats intervents precîs 
e atents, par rindi pussibil il transit dal Zîr. O savés cemùt che 
invezit e je lade. A lis 18.30 de sere prime de tape: no si fàs il Cro- 
stis parcè che al è masse 
pericolòs: grandissime 
bale! O podés imagjinà 
ce ch'al è sucedùt, cam- 
biament di percors, cirî di 
calmà la int inrabiade, e 
vie indenant. E reste une 
grande delusion, pal fat 
che cualchi grande scua- 
dre (no i coridòrs) e je 
rivade a distruzi il grant 
lavòr fat cun passion dai 
volontaris. Sorelùc al Crostis 


2013: il Cjason di Lanza 


Il Zîr d'Italie al ven presentàt a Milan e dòs oris dopo o stoi tor- 
nant in machine a Udin cun doi gjornaliscj. Al sune il telefon e o 
sint une vòs emozionade, cuasi vaint, che mi dîs: «Grasie di vé 
puartàt il Zîr d’Italie sul Cjason di Lanza là che o ai fat il Cjlamp 
cui Alpins dal Tierg», e jù altris ricuarts emozionants. O domandi: 

«Dì dulà mi clamistu?». Rispueste: «Di Adelaide, in Australie, e 
mandi a ducj i Furlans!». Incredibil dut, a partî dal capî cemàt 
che al veve vùt il gno numar! E dopo di lui, mi son rivadis altris 
clamadis dai Emigrants de Argjentine, dal Canadà, di dute Euro- 
pe: grasie, furlans pal mont! 


2016: Masseris 


Cjavai e cicliscj a Masseris (foto Petrussi) 


E je une pigule frazion dal Comun di Savogne — tes Valadis dal 
Nadison — dilunc la strade ch’e puarte al Matajùr. A un ciert pont 
un grup di cjavai a invadin la strade in rive jù, lant tal mieg dai 
coridòrs. Grande pòre, ma par furtune nuie di graf. Ce jerial su- 
cedùt? Li ator al jere un arlevament di cjavai, ben recintàts e 
controlàts, che a jerin stàts spaventàts dai elicotars de RAI che a 
svolavin masse bas. L’intervent dai Volontaris al è sistemat dut, 
ma il dì dopo ducj i gjornai a vevin la foto di chest moment inu- 


suàl dal Zîr. A lis prossimis! . 
Enzo Cainero 

Lis gjalinis di Angjelin 


ic cala une storie lungje, lungje, di 106 agns! Al jere il furlan 
plui vecjo di Lion! Cui erial Angjelin? Di fat si clamave Ernest 
Tomada, nassOt ai 23 di Fevràr dal 1907, tai palùts di Mulinis a 
Segnà, comun di Tarcint, la perle dal Friùl. 

Angjelin, come ducj i furlans, al veve di vé une cjase sé! Alore al 
veve compràt un toc di tiere dongje il simiteri dal paîs (nissun 
comprave dongje il simiteri!), che alore al costave pòc, al jere 
mieg cjamp pressapòc. Cun pale e picon e cul jutori di atris fur- 
lans, Angjelin al à fat une cjasute, dòs o trè stansies di pît sù, 
naturalmentri ancje il cjòt e il gjalinar! 

La vite a je lade indenant svolugant il so glimug, ma cu lis gjalinis 
Angjelin al fevelave simpri furlan, lòr a vevin imparàt tant ben la 
| gjal dai francés invessi al diseve cocoricooooooo! Robonis! 

Si use dî che lis gjalinis a son stupidis, invezit chés di Angjelin a 
jerin une vorone sensibilis e inteligjentis! 

A 103 agns Angjelin, al viveve di bessdl te sò cjasute. Une dì a si 
incopede tal gjalinàr, al cole e a si romp il femore! Al rive a stris- 
sinàsi sù par lis scjalis fin te cjamare, a nol jere piùl, la cjase a jere 
moderne, dut par dentri, par furtune! Lis gjalinis spaventadis dal 
tombolon di Angjelin a fasevin confusion, il so vizin di cjase al 
crodeve ch’a fos la volp! Al jentre, al sint a berlà de cjamare An- 
gjelin, e al clame i pompîrs, e cu le ambulanze lu àn puartàt tal 
ospedfl. Lis gjalinis si jerin cuietadis, il bràf vizin ur dave di man- 
gjà la blave che Angjelin al produseve tal so ort, ma chistis buinis 
bestiis a jerin preocupadis di no viodi plui Angjelin a cjapà sù i 


Òfs tal gjalinàr; lòr a 
crodevin ch'al fos in- 
rabiàt cun lòr, o alore 
propit malàt, cussì e 
àn pensàt di no fà i 
lòr Òfs tal zeis dal gja- 
linàr, masse lontan 
de cjase, e par no fà 
cjamina Angjelin, di 
Angjelin intenta tindi a lis gjalinis fa l'Ùf plui dongje. E 
àn scomengat don- 
gie i gucui, dopo sul marcjepît denant la puarte! Il vizin di cjase 
si jere inacuart de delicatece des gjalinis pal lòr paron Angjelin, 
e al veve lassàt i Ofs sul tapét! 
Cuant che Angjelin al è tornàt a cjase, al à cjatàt ducj i Ofs sul 
tapét denant la puarte; lis gjalinis ch'a jerin libaris tal curtîl a son 
rivadis di corse par fai viodi che lòr a vevin fat di dut par ch'al 
torni a cjapà sù i Qfs! Alore Angjelin ur à fevelàt come ch'a si fàs 
cui frutins a scuele. Benedetis gjalinutis! 
Angjelin al à continuàt fin a 106 agns, po si è studàt come une 
cjandele. Cumò partît lui, no si cjate plui gjalinis ch'a fevelin il 
furlan a Lion! Piés! Ducj i gjai a cjantin in francés cocoricooo. 
A noatris furlans nus displàs une vorone, cun dut ce ch'al à fat 
Angjelin par che lis gjalinis a fevelassin par furlan! 
| furlans di Lion a sperin simpri che in Friùl si feveli furlan cu lis 
gjalinis, nol covente mandàlis a scuele, ma o vin capît che chi 
vive sperando muore cantando ... chicchirichi! 


Danilo Vezzio 
Lion (France) - Furlan di Buje 


121 


Emanuele Bertossi 


JUGN 


1 M S.Justin martar 
2 J S. Marcelin martar Fieste de Republiche 
3. V S. Carli Lwanga e compagns martars 
4 S S.Quirin vescul e martar 
5 D S. Bonifazi vescul Pentecostis 
6 L B.Bertrantdi Aquilee patriarcje 
7 M S. Norbert vescul (DI 
8 M S. Medart vescul 
9 J S.Efremdiacun 
10 V B.Indrì di Bolzan 
11 S S. Barnabe apuestul 
12 D Cùrimacolat di Marie Santissime Trinitàt 
13 L S.Antonidi Padue frari 
14 M S. Liseu profete O 
15 M S.Proto di Aquilee martar 
16 J S.Aurelian vescul 
17 V S.Rainîrremit 
18 S S.te Marine vergjine 
19 D SS. Gjervas e Protàs martars Santissim Cuarp e Sanc dal Signér 
20 L S. Silveri pape 
21 M S. Luîs Gonzaghe jesuite €) 
22 M S. Nicete di Aquilee vescul 
23 J S.JosefCafas predi 
24 V Nativitàt di S. Zuan Batiste Sacratissim Cr di Jesù 
25 S S.te Eurosie martare 
26 D S.Vigjli vescul e martar 
27 L S. Ciril di Alessandrie vescul 
28 M S. Ireneu vescul 
29 M SS. Pieri e Pauli apuestui (_) 
J 


(99) 
o 


SS. Prins martars de Glesie Romane 


Il vecjo Ildebrant 


| jere une volte, tal paîs di Suzolins, un contadin di non Ilde- 

brant. Il plevan di Suzolins al veve metàùt i voi su la sò femine 
(che ancje a jé la robe no i displaseve) e al veve gole di straviasi un 
pòc cun jéè. Alore une dì lui i disè: «Scolte ce ch’o ai pensàt. Miercui 
cu ven, tu ti metis tal jet e tu i disis a chel batocjo dal to om che tu 
stàs màl. Tu as di lamentàti e fricà saldo fin domenie, cuant ch’o 
fàs messe. In ché volte jo o disarai in predicje che ducj chei ch'a àn 
in famee une persone malade, a àn di là pelegrins fin su la mont 
dal Bec, ta lis Gjermaniis, dulà che par un franc a puedin compréàsi 
un sac plen di barburice miracolose». Cussì vignùt miercui, la fe- 
mine si distirà tal jet e e tacà a lamentàti e a fricà cence recuie; il 
contadin al cirive di confuartàle e i puartave dut ce che i vignive 
tal cjaf che i podès zovaà. Ma al jere dut di bant. Rivade domenie, 
la femine i disè: «O stoi malon, come ch’o ves di murî. Par plasé, 
va tu a messe par me e scolte ben ce ch'al dîs il plevan». «Vulintîri 
larai e za ch'o soi magari o impii ancje une cjandele». E il contadin 
al le a messe. Dopo il Vanzeli, il plevan al scomengà la predicje. 
«Savéso, brave int? Al è un puest ta lis Gjermaniis, dulà ch'a suce- 
din miracui. Se cualchidun di voaltris al à in famee un frut, un om, 
une femine, un pari, une mari, un fradi, une sùr (o cui dal diaul 
che si vùl) malàts, e al va pelegrin su la mont dal Bec, par un franc 
al pues comprà un sac di barburice e il malàt al vuarìs a colp. Cui 
ch'al vùl, dopo messe, ch'al passi in canoniche di me». Insome, par 
fàle curte, la sere stesse il contadin al cjapà sù il sac e al partì pa lis 
Gjermaniis. E timp cinc minùts la femine e jere za in pîts e il plevan 
in bande di jé... Vie pa la strade, il contadin al intivà so copari, ch'al 
tornave dal marcjat di Morsan. «Dulà vàstu, copari, cussì di buride 


cun chel sac?». «Su la mont dal Bec, ta lis Gjermaniis, a comprà 
barburice, ch’o ai la femine malade». E i contà dute la storie. «Ma 
séstu cussì sturnel di crodi a une robe dal gjenar? Sàstu ce ch'o 
pensi? Che il plevan al à fat apueste a mandati vie, par stà cu la tò 
femine». «Oh Signòr, dîstu? Cuissa s’e je vere?». «Al è facil savélu. 
Tu platiti dentri il gno zei, che ti meni cjase di scuindon e cussì tu 
podaràs viodi cui tiei voi cemùt ch'e je la storie». Cussì il contadin 
si scrofà dentri tal zei e so copari lu menà in paîs. Rivats devant di 
cjase, si sintive dut un bacan vignî di dentri: la parone di cjase e 
veve copàt la gjaline, e veve fat lis fritulis e vierte la bote dal vin; 
e il plevan al veve puartade la viole e al sunave. Il copari al tucà la 
puarte. «Cui isal?». «O soi jo, comari. O soi strac e o ai il zei ch'al 
pese. Par plasé, daitmi acet par cheste sere, ch'al è za scùr e no 
rivi fin cjase». «Nol è il moment just, copari. Dut cs, se no si pues 
fà altri, vignît dentri». Il copari al jentrà, al poià il zei par tiere e si 
sentà su la bancje dongje da la stue. Il plevan e la parone di cjase 
a jerin ben pirulàts, ch'a balavin. 


E la femine e cjantave: «Su /a mont dal Bec 
ti ai fat mandà. 
Ohi ce contente, 
no tu pues imagjinà». 


E il plevan: «Magari ch’al stes 
un an intîr o ancije plui, 
di no savé nancje 
ce ch'al è stàt di lui». 


E il contadin dal zei: «Cjantait, cjantait, 
che cumò o ven fùr 
e cul racli us doi 
par devant e par daùr». 


Claudio Romanzin 


A rodes di barel 


A vuere finide al ere dut da meti in dret: strades e puints, cjases 
e stales. E al ere da meti in moto soredut la pigule economie 
che a varès permetùt a la puare int da tornà a la vite dopo tencj 
agns di sconcuàs, enfri bombes e sclopetades, enfri mucs,? cosacs 
e... talians. A cui che al veve pierdùt la vacje il Stàt al provedeve a 
daintint une, la famose vacca del Governo, che a podeve garantî 
almalcul un flat di lat a la canae.l finangots e i vuardians ai serave 
un vàli su cui che al faseve sgnape cul sio lambic e la sò trape, su 
cui che al copave di straforo il vigjel e po al zeve a vendi la cjar pa 
las cjases cul zei, su chèés puares femines che ai menave la cjare a 
passonà in Turîet e su chei fantats che ai zeve a taà une stengje 
di cjarpen tai Comunài e po ai la strassinave fin dal for di Talie par 
un panet. In Autun las femines ai tiràr fòr i barei par zî a baratà. 
A ere dure rivà a Latisane o a La Salùt su strades blencjes cuntun 
barel da las rodes di fier cjamat di mîei e di cjastignes. Ma la vue- 
re a veve puartat encje tantes nuvitàts, soredut motos e rodes di 
gome. Une bielece par un mont che al ere encjamò fer al cos. Ma 
dute cheste mont di rube militàr ce fin veve fat? Dulà ere? Uchì 
in Friùl a ere stade dute ingrumade a Cjasarce, gjestide dal ARAR 
(Azienda Rilievo Alienazione Residuati), un Ent statàl operatîf dal 
29 di Otobre dal 1945. L’ARAR al veve il compit da vendi ducj i 
miegs militàrs bandonàts dai todescs e lassàts dai merecans, mo- 
tos, motoretes e motocaros, camions, jeep e rodes, tantes rodes. 


1 tedeschi 


In vuaite sul paîs 


Pal pi rube caragnade? e sgombade ma 
buine par jessi dismontade e doprade 
in mil mdets da cui che al veve il balin da 
la mecaniche. Un ben di Diu. Cuant che 
a Clausîet a si savè dal ARAR, tencj ai zèr 
jù a Cjasarce a vidîe chest grant simiteri 


di machinaris. Cun Bin e Milio mecanic 
al zè jù ancje Badolio che, tant che cja- 
radùer, al veve bisugne di cuatri rodes, doi cjarpints e la serae par 
fà un cjar nouf. Bécs in man, e tu podeves dismontà e cjapà sù dut 
ce che a ti coventave. Un bon afàr a lu fasè don Tarcisio, il pridi di 
Prades da Bas, che al cjatà une biele Guzzi “500” rosse, nove di pa- 
che. Mio di Vasti al puartà sù une dosene di rodes di motorete par 
imbastî, ta la sò favrie di Triviàt, barei da vendi, lui al varès fat la 
part mecaniche e Mario Justin la part in legn. Barei che po al deve 
encje a nauli* par une zigote di blave in dì a las rivindicules che ai 
zeve a Spilimberc e a Maniàt a vendi cespes* e spiersoi. Insome, 
al ARAR al ere dut un corèir® di int, dut un gargassà intor di chei 
vecjus miegs di vuere che cumò, in timp di pàs, ai ere deventàts 
tant preseats. L’ARAR al serà tal 1958. A ere rivade la Seicento e 
ormai i talians ai svualave Nel blu dipinto di blu. 


Gianni Colledani 
Furlan di Clausîet 


difettata 
noleggio 
prugne 
accorrere 


UU saWN 


Le profezie dal Druit - 2 


I veve fat ben a partî di Aquilee a buinore, sul moment che le 

gnot e mole i siei leams lassant che le prime lùs e sblancji l’O- 
rient. Al jere cussì rivàt a le Statio ad Silanos propite cuant che 
il soreli al lave a mont. Le sò preiere e fo par luno, nuvice e mari 
ch'e protéc lis aghis, ur da le benedizion da le frescjece propite 
là ch'e si fàs risultive pandint par simpri le sò vòs di cjant. Clare 
come s'e fos apene vignude fùr da le néf di une glacere. Dopo 
di vé lassàt il cjaval al servus ch'al custodìs le stale, al jentrà inte 
taverne. Marcjadants e clients a tiravin di dats, cirint di inmagà 
le fortune, blestemant e ridint. L’ostîr i puartà il miòr mangjà che 
lui alves mai prime provàt, cun verdure colorade e frescje di ort, 
cun dentri ancje lis fricis di ardiel saladis intune scudiele plene e 
une buine tace di vin neri, speziàt, propite bon par studà il brusà 
da le gose. Le gnot, passade intal camaron al prin plan de locan- 
de, e fo un torment dir di sopuarta. Il cjalt, i pulcs, il ronfà dai 
cjocs a forin le cause dal so restà dismot, voltantsi tant che un 
polec impiràt parsore dal fùc. In plui al jere simpri mir tignî un 
voli viert e le man poiade su le borse da lis monedis, parcè che 
no si sa mai, di sveàsi le dì dopo muart e cence bécs. Al tornà a 
partî prime che al cricàs il dì. Ché e jere le part plui paurose de 
strade: une regjon scure, le gose da la montagne, pericolose e 
mistereose. | crets a vevin i pîts fin su le strade e dal bosc, scùr 
e fit, al podeve jessi fùr in ogni moment un ors plen di fam ra- 
beose o un berlà di lòfs. O ancjemò piés une bande di brigants 
pronts a taiati il cuel par robàti chei cuatri tocs di arint metùts 
in scarsele, e magari ancje il cjaval. Ma passade le Statio Ploru- 


censis, le prime dogane, al sarès stàt ancje piés! Cussì a brene 
vierte al fasè cori il cjaval come l’aiar. A ogni curve i pareve che 
il pericul al podès saltà fùr di ché ombre che si agjitave, forsit 
plui dentri di lui che no devant dai siei voi. Intal cjàf al ripeteve 
il sunòr ch'al fas il pas dal cjaval cuant che al bat il gocul sul clap. 
Lu veve imparàat leint Vergilius, là che i parons romans a conta- 
vin come ch'e jere nassude Rome. A lui, un Celt, nassùt di une 
famee di Celtis, nol è che i podès interessà masse. Ma cumò 
i tornave comude ché naine ch'e someave pardabon il rumòr 
dal galop: quadrupedante putrem sonitu quatit ungula campum. 
Dopo le ultime voltade de strade, là che ancje d’Istàt il flat si fas 
fumate, finalmentri a rivarin lis primis cjasis de Statio Bilachinen- 
sis. Di li a Virunum dome che pràats e lùs. AI riva su le ultime ore 
dal dì. Le sé int e jere li che lu spietave. Il vieli dal paîs al vignì fàr 
fin su le strade. Al tignive inte man une tace di idromél, in segn 
di bon acet. Une usance antighe, ancjemò buine di inmagà cu le 
sò sugjestion anime e pinsîr. Al veve il savòr dal mît, da le liende. 
«Nissun al scomparìs», i contave so nono. E al veve reson. Biel 
che il soreli al colave e le gnot e montave di daùr da lis monta- 
gnis di piere, cun dut il misteri peat a le bielece da lis stelis. 


Angelo Floramo 


Mors tua, vita mea 


de che le cjampane mezane a le sonave par trei véltis, dut 
il paîs a si domandave cui ch’al veve lassàt chest mont. Alore 
al scomenzave il toto-muarts: èral “lui” ch'al ere stàt mandat a 
cjase dal ospedàl parcè che ormai nol ere nue ce fà o èrale “jei” 
che a l’ere malade di tant timp? 

Cheste domande no si le faseve il bechin, parcè ch'al ere ben 
informàt: un da le famee al lave cuasi ogni dì a fà visite a chei 
ch'ai stavin màl, par cirî di capî cui ch'al sarès stàt prossim a tirà 
le gripe. 

Pal bechin a si presentave un’ocasion d’àur: finalmentri ai 
sarèssin rivàts i bécs da le bùse. Intal simitieri i parints dal muart 
ai podevin sielgi il puest da le sepulture. In càs contrari al ere il 
bechin ch'al decideve dolà fà le bùse: alore, fasint un sfuarg di 
memorie, a s'impensave ch’al convignive scavà in chel tàl puest 
parcè che aì sot ai èrin i rescj di un ch'al ere stàt sepelît cu le 
cjadenute d’àur o cu le vere o cui dincj d’àur: alc a si podeve 
recuperà! 

Al capitave che a misdì, par no molà il lavér, il bechin al mangjàs 
une scjatulete di ton (in ché dì si lu podeve permeti) sentàt sul 
Or da le buse. 

Le butilie dal vin a l’ere platade intun cjanton dal simitieri, sot 
i flors secs e le vecjiis coronis. Plui di cualchidun a si riguarde 
che une vélte il bechin, ormai strac, nol veve finît di scavà le 
bùse regolarmentri, ma a le veve lassade manco profonde da le 
bande dal preidi ch'al veve di benedî le casse, tant lui no si sarès 
nacuart. 


Il Ploc, le fontane di Racolane 


Un’atre vòlte al ere sucedùt che le casse a l’ere plui lungje dal 
solit e no l’entrave inta bùse. Benedît il muart e jessude dute le 
int dal simitieri, par calà le casse inta bùse nol restave atri che 
scurtàle un toc cu le siee! A le sere di ogni funeràl il bechin al 
faseve fieste inta locande Al Parco. 

Cuant ch'al tornave a cjase al cjatave simpri un pigul dispiet: 
cualche burlon al meteve une fascine di dàscis sul porton o al 
stropave le bùse da le clàf cuntun stec. Ma il bechin no si le cja- 
pave. A si limitave a dî sbarbotant: «// topolino gjira, gjira fin che 
cade nella trappola!». 


Antonino Danelutto 
Furlan di Scluse 


Gorky park 


ndal 2006 a sei là, cun dute la famee, a Mosca a cjatà gno cugnà. 

Imò prime di cjapà l’aereo a no jodevi l’ore di tornà dongje parcè 
che svolà no mi garbe tant! Bon, rivàts e alogjàts. Ducj i dîs ch'a 
sin restàs in chè grande capitàl a ju vin passàs, naturalmenti, a 
visitàle. La prime robe ch'a nus à lassàs “sturnîs” a è che no ’nd è 
bars o betules da podé bevi alc, a nd è nome ristorants, albergos 
e hotels; par nou cjargnéi al è ben stran... Une dì a sin làs al parco 
Gorky, indulà che àn girà ancje cualchi film. Par visitàlu dut, cun 
calme, a conventarès cualchi zornade, par fà capî ce tant grant 
ch'al è! Bielissime la puarte principàl cun decorazions e simbolo- 
gjies che a no rivi a descrivi, a bisugne jodiles. Si podin nolegjà bi- 
cis e ancje barches, visità museos, scoltà musiche, fermasi a cjalà 
monuments, scultures. A ‘nd è zardins, laghets, zones verts, par 
fà sport, par poisà e di Invier a ven metude une piste di patinagjo. 
A ‘nd è une zone indulà ch'a son dai puints in piere e un zardin 
maestòs (Neskuhny) e a chi si rive a dà da mangjà ai ucieluts e as 
schirates. Sichè duncje a sin rivàs in une zone “particolàr”... indulà 
ch'a erin i autoscontros. Cheste gioventù sentade in dai trabicui 
a giravin in circul a tor a tor, un dadr chel ati in tune monotonie 
“assurde” (forsi abituàs a un “sevér” comportament...). Ai nome 
cjalà i miei fiis e a sin entràs a mostràur cimQ ch'a si va cui auto- 
scontros e a vin tacà a làur dintor. In un prim moment no capivin, 
ma plan plan a son entràs in dal vér divertiment e àn tacà ancje 
lòr a là a sbati. No vorès mai crodù che la Cjargne a fossie stade 
cussì indavant rispiet a Mosca! 


Paride Radivo 
Furlan di Paulàr 


Tal volt 


S'indarinte la lùs 
de svelte vuarzine 
tal foropà a font 
la tiere in amòr, 


lassant al bar 
ch’al cole intor 
il timp di vuarî 
vielis feridis. 


Aldo Rossi 


35 premi tal concors di poesie “Nelso Tracanelli” 
San Michél 2021 


Chei biscots pa taviele 


sa tant mi ven da pensa a vite tribulade di màri: undis fruts 
in vincjeun agns, cjamps, pràts e vacjas, cjasas e stalas. Sa- 
crificis cence poste e cence mai lamentàsi. Da fruts, apene che 
si ere un tic in fuarce, si ere usàts a dà une man tai lavòrs e il la- 
vr al ere secont l’etàt: dut al giovave ta economie da famee. In 
cheste suage al entre chest ricuart. Si lave ormai viers l’Atom, la 
campagne a mudave i siei colòrs e tai cjamps ere ore di cjapà sù 
i prins còsui secs. Cussì tal dopomiesdì mari a mi tol cun sei, gei 
pa schene e vie ta taviele. Pa strade i si fermìn un lamp ta cjase 
di nòne Marie, màri di me mîri. 

«Cemlt séstu, frute?». 

«Achì po, màril Sei un tic strache, ma tocje di fà. | lavòrs ai co- 
mande!». 

«Ma, ti sintistu? Ti èisal passat il maleg di îr?». 

«Sì, sì! Ma si sa encje ce mal ch'al è!». 

«Bon, ma encje tu ve! Tu podevas ben spietà inmò un tic prin di 
inviantin un àti!». 

«No sei migo lade a cirîlu!». 

«Eh, bon! Ma no èrino avonde vot? Mangijistu, frute?». 

«I mangji, sì! Ma i vorès tante gole di biscots di chei di compre!». 
«Joi frute! Cjape achì e cumò lant in jù, va compriti doi aì dapît 
da Vile! Mancje mai che tu ségnis!». 

Cussì disint, savint che in famee no ere propit cussì grasse, a 
gjave il tacuin da sachete dal grimal e i slungje cualchi franc. 
«Viout di no stà tant sot dal soréli!» i dîs, compagnantnus fint su 
pa puarte. E a mi: «Viout di tò màri!». 


Dapît da Vile, mari a entre ta buteghe di Toni da Relie e a torne 
fùr cu la ponte dal grimàl rodolade sù par ben par platà il pecjàt 
di desideri. 

«Mame, cuant mangjìno i biscots?». 

«Dopo, tal cjamp!». 

Rivats in Cjaule, tal cjamp lunc, vin comengàta passà las reitadas 
dai fasùi fermansi di aracli in aracli a cjapà sù i còsui secs. Ri- 
vàts a mieg cjamp, un moment di pouse. Sentàts su pa cumierie, 
dopo vei bevùt un flat di aghe, «Ven ca mo frut, ch'i disnecìn i 
biscots!». 

Cussì disint a tire for dal grimàl un pacut coloràt cu la scrite ‘wa- 
fer’; no vevi mai viodùt un pachet di biscots di cheste fate, al 
massim cualchi scjatule di bande di chei secs tipo galete. A di- 
snece il pachet e ai si palèése tant che bastonuts scuadràts a plui 
straàts cun enfre alc di masulit; mangjaju cui vòi e po cu la bocje 
al è stàt dut un: ai si disfave in bocje e ché cremute enfre vie a 
veve un savòr mai sintàt e mai vOt indiment. 

«Ce bogns, no frut? Cjò, tol inmò un!». 

No coventave che a tornàs a dî; i mangjavi il biscot e i jodevi che 
encje jei a veve un gust di ce sorte par chel goloset e a sameave 
che finti vòi ai ridès da contentece. Da fruts no si à trop la condi- 
zion di capîi problemas di une femine ch'a spiete; si viodeve cres- 
si la panse, si sintive cualchi cjacare dai grancj, ma dut al restave 
invulugat ta fumate. Epùr chei biscots ta taviele mi son restàts 
simpri tal cjaf dutune cu la biele mùse di mè màri che, encje se 
strache, a pareve la persone plui contente e sodisfate dal mont. 


Celestino Vezzi 
Furlan di Curcuvint 


gni dopomedho- | WS i 
de la Catina l’an- SR ir e) 
dava da so comare POS 
Nuta par beve un cafè 
insieme e ancia par 
contase le novità del 
paeis. In chel dhì le 
scumithia a parlà dei 
so fioi. «Se te save- 
se, Nuta, da un po de 
temp me fiol Piero nol 
me obedès pi. AI me 1 
responth mal. No sai  Disen di Rosetta Toffolo 
pi cossa fa!». «Ah, pa 
l'amor dhe Dio, no te schertharà mia!». «No, no Nuta, no scher- 
the proprio. Ai fin pensat de faie fa ‘na benedhithion!». «Ben, 
mi soi fortunadha, el me Marcuti l'è proprio un bravo nin, plen 
de creantha, mai che ’l me rispunde mal. E po, adhes tel clame: 
“Marcuti, ven ca un momentol”». 
Marcuti, che l’era drio a dhuià a cucuc coi so amighi e al se vea 
apena scondUt drio ’| figher, no je risponth. 
«Marcutii, ven fora de là, ven ca un momento». 
E Marcuti, rabiat: «Merda, mare!». 
Da chel dì, in paeis, i lo a sempre clamàt «Marcuti Merda Mare». 


Anna Burigana 
Fevelade di Vinouf di Fontanafredha 


os) 
D 


EI Barba Blanc 


lo veva batiàt come Angelo, ma fin da pissul, ancia in famea, i 

lo clamava “Luti”. 
Al era puarèt tra i puarès, un de chei che a carneval, el dì de zuo- 
iba grassa, i ziva a frisses ’nta le cjases dei pi siors. ’Nta la so vita, 
de mangià, a no ‘nd à mai ciapada ’na passuda: arbes de ciamp, 
lat e cualche ouf. AI viveva ‘nta ‘na cjasuta cu la cusina tacada al 
stale e la ciàmbura sora el puartin. Al è rivat ancia a maridase cu 
’na vedrana che, al contava, no lo à mai contentàt e, soradut, a 
no voleva fioi. 

Nos canais che steàn visin de ciasa, tante sères se sinteàn four 
del stale par scoltà le stories de la so vita. A se capiva che al 
inventava, parsè che ogni uolta al cambiava el finale. Nos lo ten- 
teàn sempre sul picante, e lui a je stava volentèir. 
“Na uolta a je à sbrissàt da dise che a nol è deventàt pare parsè 
che la so fèmena a no vèva mai vedut ros. E nos rideàn! 
Chel vecjo, ven tacat a clamàlo “Barba Blanc” par via de la barba 
e dei ciavèi blancs, e de le sèes foltes che i è cuiarzeva chei doi 
uolùs negres, che i te fissava come ch' al fa un pursiel col pissa. 
Alerarestàt vedovo tant prest; alà sempre lavorat pociut, altaba- 
cavaealcicava, albeveva volenteir ma solo negre, alfeva ride dus. 
Me pense cuant ch’ al à contàt de che femena che, par disgrazia, 
a se veva negat ’ntal roàl de cjasa. Al è finit la storia disendo: «A 
no podeve colà ‘nta ‘na bot de vin... che io sarès zut a ciuciàie le 
cotules?». 


Lidio D’Odorico 
Fevelade di San Quarin 


Barbîrs e paruchieres 


( ch'a mi cjali tal spieli da me paruchiere, cu la cjarte stagno- 
le sul cjàf, o cuant ch'a viòt cierts tais di cjavei o colòrs, a pensi 
cemlt ch'a son cambiàts i timps da cuant ch'a eri frute. Se me màri 
a diseve ch’a lave da paruchiere, ai vuleve plui di mieze zornade. Se 
no vevin cualchi cerimonie, al sucedeve dòs voltes ad an: Pasche e 
Nadal. Come dutes las siores dal borc, a tornave a cjase cui cjavei 
plui curts, une permanent e l’istès colòr di cuant ch'a ere partide, 
naturalmentri. Las nones si regonavin i cjavei intune strece, simpri 
sot il fagolet. | oms a lavin dal barbîr plui dispès: chei cui cjavei luncs 
no vignivin viodùts di bon voli. Rivà fin a Tumieg però nol ere facil 
e, soredut chei di une certe etàt, par sparagnà un franc ma ancje 
timp e fadie, si fasevin regolà il tai dal barbe Gildo. Al faseve sentà 
il client ta cort, une tavae su las spales, e al tirave fùr dut ce ch'ai 
coventave: il rasòr, il pinel, las fuarpiis, la machinete par tosà e une 
petenele che in tai agns a veve pierdÙt plui dincj di lui. In Afriche, in 
Grecie e in Albanie al veve taiat i cjavei a tancj soldats: vueres dulà 
che lui al contave di no vé vulùt fà l’eroe, ai vevin insegnàt un mistîr. 
A mi e as més sùrs al pensave gno pari; simpri chel stes tai: pinie 
drete e caschet curt, par dutes cuatri. Ogni tant masse curt: mi 
ricuardi che un’Estàt a vevi scotàt las voreles. Une mé cusine, poc 
plui grande di me, une volte à vulùt zuià a fà ancje jé la paruchiere. 
Bessole in cjase cun mé sùr Paola e cun me, un par di fuarpiis in 
man, à provat a cambiànus il tai: asimetric e a cufs. Vuè a varès 
lancàt une mode. Al contrari las à sintudes di dut il parentàt. Une 
cariere di paruchiere scjafoiade tal nassi. 


Claudia Tolazzi 
Furlan di Plan di Cocès 


Il pél sul ùf 


pà tal Ùf: cirî ale cun cetante pedanterie ancje se la probabi- 
litàt di cjatàlu e je in pratiche nissune, riferît in particolàr a 
pigui difiets, pecjis o mancjancis di chei altris. Par sei plui clàrs, 
jessi cetant tichignòs, fiscài e v.i. Il mùt di dî al nas dal fat di volé 
pandi juste apont il compuartament di chel ch'al cîr ce che nol 
po esisti, stant che i àfs no àn péi, o ben, no puedin vént se o 
cjalìn la integritàt de tressadure esterne. 

Ma chi no stin fevelant di pél tal ùf, tant che detule, ma invezit di 
“pel sul ùf”, ven a stài di une constatazion ogjetive; une pelaie di 
sede, sutîl, scuasi stralusint, ma avual cence soluzion di continu- 
itàt: dute la monture elitiche cuvierte di plante fùr. 

E par furtune ch’e je cressude dopo il clucî, se no cuissà ce ber- 
deis induliàts al varès fat vignî a chel scalognat uciel o madrac, 
che par sò nature al clucìs; ma par furtune, juste ben, nol è stàt 
CUSSÌ. 

Cuant che lu à viodùt, il Supervisòr Onorari Dal Ovo (5.0.D.O.) al 
è restàt maraveat fùr di mOt, sospindint di fat la sò omologazion. 
Al jere usàt a mudaments di grandece, colòr, maglutis; ma nol 
veve mai viodùt nuie dal gjenar. Si cjapà alore cualchi zornade 
par disberdeà la cuistion. 

Timp une setemane dal clucî, metude fùr in plen soreli, la pelaie 
di sede si svantà tant che la néf tal soreli; fin dal probleme. 


Stefano Galante 


Cirilip, Bartalisti e Copisti 


DI fruts, tal prin dopoguere, o vevin tancj zùcs di passetimp: 
alarmi, puce, scuindon, fintant che un amì un péc plui bene- 
stant nol à vat in regal un balon propit di corean (cun tant di cu- 
sidure esterne par sierà la cjamare d’aiar). Alore, el zùc dal balon 
al è deventàt el prin passe timp. Cuant che po si è sbusade la cja- 
mare d’aiar, un frut, fi dal becjàr, al à fornide la vissie dal purcit 
che, secjade, si podeve sglonfàle in sostitusion de cjamare d’a- 
iar: dut al lave ben fintant che un fantat dispetòs nol intervignive 
tal dà un pidadon ch'al sbusave la cjamare d’aiar e cussì noatris o 
vevin di spietà une gnove purcitade par vé un’altre vissie. 
Cuant ch'al mancjave el frut dal balon, o vevin el zùc dal cirilip 
(cuant che, plui grant, o soi làt a scuele a Udin e o vevi amîs dal 
Manzanés, ai scuviert che chel zùc lu clamavin “pindul-pandul”). 
El cirilip al ere un toc di len taront e lunc 15-20 centimetros, 
spigàt tes dòs pontes; el vignive poàt in fùr su dun muret e cun 
d'un baston di 40-50 centimetros al vignive colpît par ch'al 
svolàs. Fintant ch'al ere par aiar, el zuadòr al cirive di dagji un 
altri colp par falu là el plui lontan pussibil. Di fer, par tiere, el zua- 
dòr al veve ancjemò trè zuades par mandà el cirilip plui lontan 
pussibil de base. 

l aversaris e stavin in spiete e e cirivin di cjapà el cirilip al volo. Chel 
ch'al rivave a cjapàlu, al scualificave el prin zuadòr e al lave a sco- 
mencà di gnîf el zùc te base. AI vinceve chel ch'al rivave a man- 
dà el cirilip plui lontan, contant el numar di maces fin a le base. 
Cualsiasi aversari al varès podùt cjapà el cirilip al volo e eliminà 
el prin zuadòr, deventant batidòr, ma al veve di stà avonde lon- 


tan parcè che el zuadér cu le mace al veve le facoltàt di dà el 
baston pes gjambes. Prime o dopo, ducj e cjapavin une buine 
uaine pes gjambes. 

Cuant che m’impensi, mi maravei che nissun ‘| à mai cjapàt un 
cirilip tai voi. 

Ma el zùc plui avincent al ere chel des bandes: Bartalisti cuintri 
Copisti (pai plui zovins: Gino Bartali e Fausto Coppi eri i doi cam- 
pions dal ciclismo di chei agns). 

Jo o tignivi par Bartali, ma i doi grups di tifòs si ecuivalevin come 
numar. Ogni grup al veve une sede segrete in cualchi fossàl ator 
dal paîs, li ch'e vignive costruide une capane di frascjes. Ogni 
grup al cirive di individuà, di scuindon, la capane dai aversaris 
e di distruzile, ma capitave che i doi grups e vignissin in contat 
e alore e podevin nassi barufes o fiondades (ogni frut, in chei 
agns, al veve une fionde). 

Ma cuant che né fruts si cjatavin di gnQf al di for des bandes, 
si sfantave ogni rivalitàt e ducj e zuavin insieme cun le solite 
amicisie. 


Antonio De Anna 
Furlan di Basilian misclicét cun chel di Buri 


L'arc di San Marc 


i: di frutin al bateve lis manutis, cuant che i siei paris i di- 
sevin: «Doman o lin al màr». AI gjoldeve dome al pinsîr che, 
cuntune palute, un seglotut e tant savalon al varès podUt tirà sù 
un cjistiel come chel che al dominave la plane dal guc dal so paîs, 
cun tant di fossàl difensîf plen di aghe e un puint jevadòr, che al 
varès protet i cjastelans dai assalts barbars. 

Viodint l’inzen di Carli, Luzie, la Sante di Dicembar, i lassà fùr de 
puarte de sò cjamarute un scjatulon cul zùc dal meccano. Cuant 
che il frut lu viodè nol podeve crodi, cun chei elements mecanics 
foràts, vîts e dadui, bulons e une clàf inglese al podeve fà sù des 
costruzions, dulà che la fantasie e superave la realtàt. 

Finidis lis elementàrs, al continuà tes superiòrs, rivant a sei un 
diligjent student di inzegnarie. Al jere prossim a cjapà la lauree e 
bielzà tantis ideis i buligavin tal cjaf. 

| viei di cjase i vevin contàt che agnorums indadr, une pandemie 
e veve savoltat il mont, sledrosantlu come la manie di une gja- 
chete, ma che come altris pandemiis, cul là dal timp e graciis a 
Diu e jere lade bonantsi. Cheste gnove lu mortificà un grum, ma 
tal stes timp lu stuzigà a tal pont che i vignì la idee di dissegnà 
une struture di superficie curvade, vadie, un domo, une cupule 
gjeodetiche che e fos autonome di ogni intervent esterni, che 
e varès cuviert la sò citàt, protezintle e mantignintle libare di 
futuris pestilencis. 

DecidUt a fàlu, al le ae taule di dissen, furnide cun ducj i im- 
prescj necessaris pal so progjet. Tra ecuazions, calcui, formulis 
matematichis, scuadris, compàs e lapis, al scomengà a tirà des 


Arc di San Marc a Dursinis di Sora 


riis.. Carli al metè 
in zùc dutis lis sòs 
cognossincis di inze- 
gnarie e di archite- 
ture, la cupule che 
jU varès protets e 
scomengave a cjapà 
pît e forme sore il 
sfuei. Cul entusiasmi 
propri de zoventUt, al 
jere sigùr che e varès 
funzionàt no dome a 
nivel local, ma ancje 
tal forest; za al calu- 
mave che lu varessin 
nomenàt sui libris di 
scuele. Dulinvie ché 
lungje gnot si jere 
discjadenàt un tem- 
poràl insolit, cun tons 


e lamps che a sbregavin i nùi neris. | sclops di chest montafin 
che lu compagnarin lu mantignirin sveat, intant che al finive di 
dissegna il progjet dal domo. Cricant il dì al vierzè il barcon, 
al veve bisugne di une bocjade di aiar fresc. Nol ploveve plui, 
il temporàl si jere bonàt e un arc di San Marc al paronave sul 
paisag. Carli, maraveàt, al cjalave ché sflandorose cupule che e 


cuvierzeve la sò citàt. 


Galliano Remo De Agostini 
Buenos Aires (Argjentine) - Furlan di Tresesin 

Barbara Jelenkovich 


LUI 


1 V S.te Ester di Babilonie regjine 
2 S S.Oton vescul Madone dal lat 
3 D S. Tomàs apuestul Perdon di Barbane 
4 L S. Eliodér di Aquilee vescul 
5 M S.Antoni Marie Zacarie predi 
6 M S.te Marie Goretti vergjine 
7 J Ss. Claudio vescul 
8 V S.Andrian Ill pape 
9 S S.te Veroniche muinie 
10 D S.Piul]di Aquilee pape 
11 L S.Benedetabàt Patron d'Europe 
12 M SS. Ermacure e Fortunàt martars  Patrons dal Friùl V.J. e di Udin 
13 M Dedicazion de Basiliche di Aquilee 
14 J S.Camil di Lellis predi 
15 V S. Buineventure vescul 
16 S Madone dal Carmél 
17 D S.Alessirimit 
18 L S.Fidrì vescul 
19 M Ste Rine muinie 
20 M S. Apolinàr di Ravene vescul 
21 J S.Lauring di Brindisi frari 
22 V S.te Marie Madalene dissepule 
23 S S.te Brigjide di Svezie muinie Patrone d'Europe 
24 D Ste Cristine di Bolsene muinie 
25 L S.Jacumapuestul 
26 M SS. Ane e Joachin 
27 M S. Aureli vescul 
28 J SS. Cels e Nazari martars 
29 V S.te Marte di Betanie dissepule 
30 S S. Pieri Crisolic vescul 
31 D S.Ignazi di Loyola predi 


Il princip crot 


) ne volte, intun cjistiel parsore Través, a Top, al viveve un re cu 
la sò biele famee. Dongje dal cjistiel aljere un grant bosc e intal 
bosc une fontane: intes oris plui cjaldis dal dopo di misdì, a la prin- 
cipesse plui zovine i plaseve sentàsi li dongje a zuià cuntune bale 
di aur e gjoldi il fresc. Ma une dì la bale i sbrissà di man, e rondolà 
fin ta la fontane e... pluf! dentri, jù jù, fin ch'e sparì dal dut (parcè 
che l’aghe e jere fonde che mai). Alore la principesse e tacà a vaî e 
vaî, lagrimons di no crodi! 

«Ce ti duelie?» e disè une vòs. Jé e cjalà ator, ma no viodè nissun. 
Dome un crot dentri da la fontane, che i vignive fùr juste il cjaf, 
grues e dut bombàt. 

«Oh Signér! — e saltà sù la principesse — ce brute bestie slichigno- 
te! Ce fastu ca?». 

«Cheste e je la mè cjase — al rispuindè il crot — ma contimi, ce ti 
aial sucedùt?». 

«O soi avilide, parcè che la mé bale di aur mi è colade dentri da 
l’aghe e cumò cuissà dulà ch'e je finide...». 

«Po ben, mi rangji jo a cjolile. Ma tu dopo, in cambi ce mi dàstu?». 
«Dut ce che tu vuelis: bécs, diamants...». 

«Cjale, jo no vuei nuie da la tò robe; mi baste che tu mi vuelis ben, 
cussì o podarai zuià cun te, sentàmi cun te, mangjà cun te, durmî 
cun te». 

«Va ben, va ben, baste che tu mi puartis chè bale» e disè jé su- 
stade. Ma intant e pensave: “Figurìnsi! Ma cui crodie di jessi, ché 
brute bestie ch'e cracole dut al dì?”. 

Il crot si butà dentri da la fontane e al sparì sot da l’aghe. E dopo 


timp, velu li ch'al jere tornàt sù cu la bale. Contente come une 
pasche, la principesse le cjapà sù e e corè vie. «Spietimi!» al berlà 
il crot. Ma ché e jere za rivade tal so cjistiel. La dì dopo, intant che 
il re al jere sentàt in taule cun dute la famee, si sintì a bati sul por- 
ton, toc toc!... e une vòs: «Principesse, vierzimi!». La principesse e 
deventà blancje in muse. 
«Di ce àstu pòre? — i domandà so pari il re — cui isal che ti clame?». 
La frute i contà dut ce ch'al jere capitàt la dì prime. Alore il re al 
pensà, po i disè: «Ce ch'al è imprometUt al è imprometdùt. Vierzii 
e fàlu vignî dentri». 
Cussì il crot al saltugà fin dentri dal salon. «Tirimi sù su la tò cja- 
dree, che mi senti dongje di te» i disè. E jé, plene di riviel, lu tirà sù. 
«Cumò tirimi dongje dal to plat, cussì o mangjin insiemi». E jé lu 
tirà dongje dal plat, plene di disgust. «Cumò o soi passàùt. Va in- 
drece i tiei linzùi e puartimi tal to jetut, ch'e je ore di là a durmî». 
A chel pont la principesse e tacà a vaî, parcè che il crot i faseve 
propit stomi! Ma il re so pari le cjalà di stuart e i cridà: «Cuant che 
tu vevis dibisugne, lui ti à judàt. Fas ce che ti à domandàt». E cussì 
la principesse e cjapà sù la bestie cun doi déts e le poià par tiere in 
cjamare intun cjanton. «E no — i disè il crot— tirimi sù e poimi sul to 
cussin, che se no jal conti a to pari». A chel pont, a la principesse i 
montà sù il fum. E cjapà il crot e lu sbatè cuintri dal mùr. «E cumò 
sta li cidin e no sta plui moviti!» i zigà. Ma cuant che al colà jù par 
tiere, il crot nol jere plui un crot: al jere deventàt un princip, zovin 
e biel che mai, cui voi verts come l’aghe. Al jere stàt faturaàt di une 
vecje strie plene di tristerie, e nissun fùr che jé al varès mai podùt 
liberalu. Cussì la principesse e fo contentone, parcè che no dome 
al jere un biel zovin, ma al jere ancje il so moròs, cause so pari che 
le veve obleade a puartàsal tal jet! 

Claudio Romanzin 


La statue di San Jacum 


A conte che tai prins dal ‘800 su la glîsie di Clausîet a colà une 
saete che a frugà il tet sore l’altàr maùer e a mandà in scjeles 
la biele statue di legn di San Jacum, il paron di cjase. Il pridi al 
ere di malesmans par vie che la int ‘nd voleve subit une nove, e 
di piere, da placà al puest da la vecje. CemUet fà? | fabrizèrs ai 
veve savùt che a Venezie a si podeve cumbinà alc, dant un cuc ai 
fondigos dulà che Poleon al veve ingrumàt, par puartà in France 
o vendi in Italie, cuadris, statues e libris fiscàts cuant che al veve 
fat serà glisies e convents e mandat a spas fraris e muinies. 

Ma cui mandà a Venezie par un afàr cussì delicàt? A si ere intala 
colme dal Estàt e ducj ai ere intrigàts, cui davQer fen e vacjes, 
cui davler vîts e pomèars. Ai azetàr da zî jù nome doi ominuts di 
mieze vigogne, Anzulut da la Cie e Nardin dai Pirones che ai no 
ere mai stats al di là da la Plaf. | fabrizèrs ai cumbinar a dimprest 
la carete di Snaiz e il mus dal Bergum e ai consegnàr un biel mu- 
lugut di bécs a Nardin, il pi indavidùt, racomandant da fà las ru- 
bes belapont e da stà in vuaite che la statue a fos propit un San 
Jacum, chel cul cjapielon, la mace e la cape sante dal pelegrin. 
A Venezie ai podeve contà sul jutori di Martin, un paisan plen di 
snait che al veve fat fortune cuntune becjarie, che al conosseve 
il gjastalt venezian dal proveditùer francés par savîe dulà che al 
ere il fondigo cui sants di piere. Anzulut e Nardin, dopo vîe ziràt 
cun Martin un pùec pa la citàt, ai entrar tune grande glisie scon- 
sacrade. Ai restar di stuc vidint desenes e desenes di statues, 
San Roc, San Bastian, Sant’Antoni dal purcel, Sante Luzie, Sante 
Polonie e Sante Catine da la rode, sants a pitinton, sence contà i 


Clàf di glisie 


Criscj e las Mado- 
nes. Bocje vier- 
te e vlei disco- 
colàts, Anzulut e 
Nardin ai pareve 
cus su la palade. 
Il gjastalt, savint 
ce che ai cirive, al veve za tiràt for un San Jacum di lusso. «Propit 
biel, ma cetant costel?», al domandà Anzulut cuntune vosute 
rivuardose tal mentri che Nardin al tignive ben strents i bécs tala 
gofe. Il gjastalt, che al ere un bolpon, profitant di chei doi mierlis 
di pas e olmant che ai veve tencj bécs, a i rispundè cun pachee: 
«Come che vedè questo San Giacomo la xe una vera opera d’ar- 
te, ma voio farve un bon presso. Solo dovè dirme se lo volè portar 
in Friuli come vivo o come morto. Perchè morto, el ga un presso 
e vivo, un altro». 

E Nardin, che al ere il malcul tancuan dai doi, dant dicomedon a 
Anzulut, e incoragjàt dal mulug dai bégs che al tignive tala gofe, 
al rispuindè in venezianot: 

«Chel veda mo’ sior gastaldo, mi no posso saver quel che i pensa i 
fabrizeri. Ma par no bazilar più de tanto e per no dir de aver fato 
el viazo dibando, mi dirìa de comprarlo vivo, che se po i lo vol 
morto, i lo coparà a Clausedo». 


Gianni Colledani 
Furlan di Clausîet 


Il cjant di Ansfrit - 1 


A pene un pOc plui in bas, dentri da le sò gose di piere e barags, 
al cor il Tiliment, come ch'al fos il dràc di Sigfrit, il Nibelunc. 
AI sgorle di brume blancje e di aghe verde, glagade, rabeose e 
businant inte strente. 

Cualchi pas plui indevant, vie pe valade, dute chè ande si sglonfe 
e e piert il so vigòr su le glerie lusint. Dal alt dal pic da le roche le 
tor antighe e sta in vuaite su le plane, cjalant il Pincion, là che il 
flum si scjafoe parsore da le Tabine. 

Al è Dicembar. Frét e glace. | déts di Jule, diu dal Invier veneràt 
dai Paris, a cjarecin le jerbe muarte, si ingrimpin sù pai lens, a 
brusin i ramags inscheletrîts e si fasin sintî ancje sot da le piel, là 
che al cor un sgrisul. 

| contadins dal Borc le clamin “Julugne”, e forsit a san di jessi an- 
cjemò pagans inte lenghe e intal cùr, ancje se dongje dal cjistiel 
e sta le Pléf dal Diu dai Cristians. Ansfrit al polse dongje dal fùc, 
involugàt dentri de sò grande mantele di lane nere. E chel fùc e 
je le uniche lùs ch’e art inte stanzie cuiete. Le sole anime cjalde, 
profumade di len e di resine, di bosc e di muscli. AI somee cuasi 
che lis ombris ch'a passin lizeris sù pai mùrs di piere a puedin 
cjapà vite, intal zîr di bal antîc ch'al à dut il savOr da le liende. A 
son i cjavai dal re Alboin il grant, e lis tendis di piel de Panonie, 
le spade di fier alcade adalt berlant, a colpî le cjar dal nemì. E 
daùr di lòr une sdrume di Avars e di Slàfs, dut un cori di Bizantins 
e di Latins. Ise le Veretàt? O ise dome le Saghe? Siums. Cjants 
che aromai a son bielzà doventats une liende, materie buine par 
jessi intonade da le vòs dai barts e dai cjantòrs. Epàr Ansfrit nol 


viòt. Al è prisonîr di une gnot eterne, sieràt dentri di un scùr 
cence cunfins, là che no si pues scjampà fùr. Mai! Une condane 
crudél, pratindude dal gndf re dai Francs, cuintri di lui, che al à 
olsàt algasi in riviel cuintri le leg dal gnOf paron da le tiere. Si vise 
ancjemò de sò investidure. Le spade che i fo donade, lis runis 
incidudis su le sò lame. E il non di ché lame: “dint di lòf”. Le sò 
anime Noricane. Il pataf, le grampe di tiere dentri le man, come 
a dî: “Ve chi, il podé che ti ven concedUt su oms, bestiis, arbui, 
uciei, flums, boscs e cjamps”. «Mi contistu ancjemò une volte ce 
che ti àn fat, Siòr gno?». A fevelà e je stade une zovine femine 
scrufade in zenoglon dongje dal tron di len dal paron, cul cjàf 
poiàt su lis sòs gjambis, i brags strents ai siei flancs tant che une 
cinturie. Oh dome che Ansfrit al podès viodile! | siei voi a àn il 
colòr da le glace cuant che le prime Iùs dal dì lu cjarece, spieli 
dal cîl ch'al rît parsore. Lis sòs ceis a son neris come le gnot, a 
fasin ombre ai vues da le muse, alts come pontis di piere. | cjavei 
a son di forment, spi madr ch'al riflet un alc di ros intal folt de 
criniere. | lavris a son petai di rose, frescs di rosade. Sigurd si cla- 
me, fie di une antighe sgjarnassie, chei Wends che i Langobarts 
a faserin lòr sclàfs intune ete cussì lontane che nissun si ricuarde 
il so non. Sigurd le sclave fie di sclàfs. Ma Ansfrit le ame come 
mai nissune altre inte vite al à amàt. 


Angelo Floramo 


Doi personagjos dal Cjanàl di Racolane 


ntal Cjanàl ducj ai cognossevin il Tavio. Grant lavoradòr, al veve 

vivÒt a lunc fin a le fin dai agns Setante dal Nufcent. AI faseve 
un pouc di dut, ma ce che a lu impegnave di plui al ere il lavòr 
da le stale. AI passave le biele stagjon a Nevèe; aì al conduseve 
une malghe insieme a sò femine. AI governave une mandrie di 
vacjis, al faseve formadi saurît e scuete gustose. Al tignive cont 
di dut, al veve il lambic dal sparagn. Par capîsi, cuant che i alpins 
ai fasevin il campo estîf dongje le malghe, al recuperave pa’ le’ 
bestis ce ch'al vanzave dal rancio e par se i fondins dal cafè. Une 
volte il so gjat, masse curious, al ere colàt intal cjalderon dal 
formadi. Il Tavio a lu veve cjapàt pal copìn e a lu veve stricat jù, 
jù fin ta code, cence pierdi une gote di lat! A fuarce di sparagnà 
al veve ingrumàt tancj bécs: a ju imprestave a cui che ju varès 
tornàts di sigàr, ma simpri dopo ch'al veve fat firmà le cambial 
già cui interès. 
Un personagjo un grum cognossdt, e no dome in Friul, al ere il 
Gnazio Piùs (Piussi), un dai plui grancj alpiniscj talians. NassOt 
ancje lui intal Cjanàl di Racolane, ultim di dîs fradis, di frut allave 
sui prats dal Montàs a tignî a mentts le vacjis, venastai a fa il pa- 
gugnìc. Prima di là soldàt al veve lavoràt inta miniere di Cave dal 
Predil. Finide le naie al veve fat il boscadòr e dopo al ere passat 
a le’ dipendencis dal Enel. 
Già di pigul al veve fat intindi che le sò grande passion a le’ erin 
le’ monts, propri come i siei vons, ch'ai erin stàts esperts sca- 
ladòrs e guidis alpinis. Le’ Alps Juliis e le Dolomitis no le’ vevin 
segrets par lui. AI veve scalàt dutis le’ plui impuartantis pichis da 


Borgadis: Sot il Plan e Plan di ca 


le’ Alps e al veve coronàt le sò ativitàt alpinistiche intal Antartide 
e su le’ monts dal Himalaya. 

Al veve passat i ultims agns come gestòr da le casere-rifugjo di 
Sot Cregnedùl, dopo Nevèe su le strade viers Cave. Di bielis ma- 
nieris, al ere simpri disponibil a contà le’ sòs aventuris ator pal 
mont: al ere un plasé passà un’ore cun lui. 

Nus à lassat intal 2008, a 73 agns. 


Antonino Danelutto 
Furlan di Scluse 


La “comari” 


A Cjarlins, pene finide la vuere al jere un sindic brao, onest, ma 
di pocje scuele. Une matine e rive in Cumun une letare plene 
di boi e di timbros. Subite l’impiegàt la puarte su la scrivanie dal 
siòr sindic che la vierg e al tache a lei. La letare mandade dal 
prefet e diseve: “Si chiede a codesta Amministrazione Comunale 
di far pervenire a questa prefettura il numero delle ostetriche e il 
loro utilizzo. Firmato Il Prefetto”. 

Dome a sintî cui che le veve firmade, al sindic i ven la tremorele 
e al pense: “Ze robe sarae la ostetriche?”. A jere une peraule 
che no la veve mai sintude. Dopo jessisi strucat il cjàf par une 
bune ore, finalmenti i ven une idee: “La peraule ostetriche e à 
di vignî di ostie; alore la ostetriche e à di jessi la machignute par 
fà lis particulis”. 

AI clame l’impiegàt e i comande: «Scrîf! A S.£. il Signor Prefetto 
di Udine. Pont e a capo. In risposta alla Sua richiesta, si comunica 
che in questo Comune c’è solo una ostetrica e che questa la usa 
regolarmente il Parroco». 


Emanuela Paro 
Furlan di Cjarlins 


L'antro siél del mondo 


Note in fra le rame de novènbar. 

De nui grandéni polsadi de stornei 
ta’| negro fis gatiun dei sipressi. 

Ta sto blu fondo ‘| me oc’ al se sfanta, 
de sto blu fondo xe fata l’ènema 


che senpre de manco mea de ti, 

de duti la xe; e quel che al iera 

brùsia pa’l siél ancéi al se fa midàl 

de ’n’antro biau, un biau se se pol 
’ncora più fondo. L'antro siél del mondo. 


Ivan Crico 

In glesie 


M a ce laiso a fà in glesie subit dopo scuele?» Teresiute cu- 
« riose. «A preà! Ce si vadie a fà in glesie? E po no son robis 
par feminis!» Ferui categoric. 

n glesie a lavin, sì, lòr, che a lavin. Ogni dì, fùr di scuele. E jere 
vierte la puarte, parcè no là dentri a fà ginkanis jenfri i bancs, a 
slichià sui piastrelons di marmul, a sclipignasi cu la aghe sante?! 
Lis frutis invidiosis! 

No si metino intal cjaf di là, une dì, a viodi ce che a fasin in glesie 
chei sfonderàts di masclis? 

AN! A son ducj che a fasin marcoletis sù pes scjalis de orchestre! 
La plui ferbinte, Teresiute, svelte come un lamp, si fionde su la 
puarte che e mene di sore, le siere cun doi zîr di clàf e di corse 
a clamà il plevan. 

Prisonîrs! 

E cumò? 

Provìno a saltà jù? 

Séstu mat? 

Provìno a sburtà la puarte? 

E ten, e ten, e je salde! 

E alore? 

Magari il plevan nol è a cjase! 

Sì, po! 

Velu che al rive. 

Culì i vùl un avocat daurman! Nomenàt Ferui, di ufizi. E lui, avo- 
cat di dîs agns che, in futàr, al sarà, salacor, idraulic, al met adun 
un plait di difese nuie mal. 


«A son lis frutis che a van in glesie a fà comedie, a butin par aiar 
i libris, a sberlin! E alore nè no vin podùt sopuartà chel desìo, o 
vin scugnùt intervignî!». 

«E su la orchestre? Ce jeriso làts a fà?». 

Domande dificile, l’avocat di dîs agns al tache a daspà par clamà 
dongje une rispueste che e tegni. 

«Eehh, ma... eeeeh... noaltris... eeh...». 

Un a la volte a passin devant dal plevan, che nol è propit mon- 
tessorian in fat di pedagogjie. Un bon patafon pe cope par om 
(a Ferui doi) e une tirade di orelis. E guai contà a cjase che se no 
la prionte e je sigurade. 

Ferui, cu lis orelis in fùc, al passe devant di Teresiute, che e ridu- 
ce sot cog. | sivile cuintri: «Tu tu mi le pais!». 

Teresiute e à vivùt intal teròr di chè menace par agns. Fin che 
une dì si cjate vistude dute di blanc inta ché stesse glesie, in pîts 
dacîs di un om vistùt di blu, devant di chel stes plevan, che i fàs 
une domande. 

E rispuint di sì. 

Po, cui voi che i ridin, e slungje la man gampe bande di Ferui che 
i met la vere intal dét. 

Ancje a lui i ridin i voi. 


Laurin Zuan Nardin 


Nil 


Par furtune ch’a son 
imats 

i gjats 

e i fruts [...] 

Par furtune 


RAFF BB LAZZARA 


) n, doi! Un, doi, tré, cuat!» Colp in bati de grancasse, sul 
« segnal dal diretòr, e la bande, partint di li dal scjifonat, si 
mf in formazion sù viers de place. 

Gjambe cjavaline ma sigure, a timp perfet Nil iva daùr tant che 
un sunadòr, cence pierdi il pas. La int in rie sui 6rs de strade lu 
salude, ma lui, concentràt, cui voi vaiulints pal gjoldiment, nol 
rispuint. Par nie al mont nol falarès chel apontament te sere dal 
Perdon di Sante Margarite, prime de funzion. La fieste par lui 
e je dute li, in chei minùts che la bande e va a inconeasi sù pe 
androne, fasint rimbombà dute la tirade strete dai mùrs di clap, 
prin di rivà in place e fermàsi a flanc dal sagrat. Li, cun Nil a pàr, 
e va indevant a suna fintremai che la maree dai paisans e de int 
di fùr, passant daprdf dai sunadòrs, no è finît di folcjàsi in glesie, 
pe predicje dal bonsignòr e la benedizion. 

«Vergogniti, pipinot!» i dîs a Nil s6 mari imberdeade, cuant che 
si cjate a passai dongje. «Trops di l6r viodistu a fà cheste co- 
medie?» Lui al strice i voi, al cjale par tiere e no i rispuint. Al sa 
dome che par une buine setemane, se no di plui, cu la midisine 


di ché musiche nol varà bisugne di là a strissinàsi pes ostariis. 
Baste sintî cemùt che al sivile tai dîs dopo dal Perdon. Nancje il 
prin clarinet de bande nol rivarès a fà chés variazions! 

Ma i diaui a stan pòc a torna. E lui al torne te ostarie. E si puarte 
daùr dut il so repertori di cjans, gjats, mus, purcits, gjai, cunins, 
che — tai e cuài — al sa fà vuacà, gnaolà, ronà, rugnà, cjantà, vuicà, 
fra i tais che i bulats dal paîs ben vulintîr i pain, tratant di sga- 
varà sbocjagàts fin a pierdi il flàt. Pecjàt che plui indevant te gnot, 
come simpri, al finissi par restà li di bess6l, sentàt suturni tun cja- 
nton, devant dal ultin cuart di merlot. AI è in chel moment che, 
par bonà la pòre regjine di frontà il timp infinît, Nil al pense che 
dopo muart no i di- 
splasarès di sei mu- 
dat... tune vît di re- 
fosc, o ben za in ue 
o, miòr ancjemò, 
subit in vin, e sal- 
dà cussì cun mari 
nature il cont dal 
bevi. AI mande jù 
l’ultin cluc e al jes. 


Gianfranco 
Pellegrini 


Disen di Oriana Cocetta 

Friùl salvadi 


i di scomengà o ai di dîus che o ai une vere passion: la 
mont. Cence gjavà nuie ae famee, ai amîs, al lavòr, apene che 
o pues mi cjapi e o voi ator sù pes nestris montagnis. 

L’Istàt passade le vin tacade dopo jessi stàts sieràts par cualchi 
més in cjase: a ducj nus mancjave il là ator, il viodi di dongje chel 
che o vin podùt dome cjalà dal barcon par dute la Vierte e ancje 
plui. Si che une dì di Lui o ai cjapade la biciclete, la tende e o soi 
lat vie (o fàs part di MTB Friuli). Il viag al è stàt di parsore Udin 
fin a la Mont di Ruvigne vie pes stradelis. Di li sù pal Cjanàl di 
San Francesc parsore de flumere dal Arzin par rivà ae Siele di 
Cjampon e smontà jù te Val dal Tiliment e rivà a Vile di Cjargne. 
Pes pistis pes bicicletis jù a Tumieg e po a Damar. Cu la Fele cumò 
in bande, il prin dì alè stàt tal Cjanal di Resie, il dì dopo tal Cjanàl 
di Dogne par smontà jù in chel di Saisare. Cu la Mont Sante dal 
Lussari denant, di rive sù fin ae Siele di Prasnig par podé smontà 
te stupende Val dal Riul Frét. Par finî ben, jù a Tarvis par là po al 
Làc disore di Fusine, sierant cussì la setemane. Ma ce sucedial 
lant ator cussì? A cambiin tantis robis. Lis cjaminadis a son bielis: 
si rive a là dapardut, ma no masse lontan. In machine tu rivis 
tai puescj plui lontans, ma viodint plui nuie che pOc. La bici ti 
permet di traviersà mieg Friùl intune dì, podint cjalà ator e podint 
fermasi li che si à voie: gjoldi ilviag e soredut i puescj. Lis zornadis 
a scomencin cuant che il soreli al jeve, e a finissin cuant che al va 
amont. | tiei gnùfs amîs a son i pegs in bande de stradele, i flums 
e i pics parsore di lòr che ti tegnin di voli par dute la valade. 
Il cidinòr. Alc che al dì di vué al è dificil di sintî a cualsisei ore. 


Lis stelis. Taponadis di gnot des lùs des citàts. Lis bestiis. Che no 
si sintin a cjase lr, a scjampin di nò. E a ce pensistu par dut il dì? 
Là in viag cussì al è come cjalàsi intun spieli, cjalàsi di difùr. Come 
che nò o fossin un pipinot manovràt des nestris stessis mans. Ta 
chest mQt si rive a cognossi lis nestris emozions, i nestris plasés, 
lis nestris pOris, la nestre persone. Alore a cambiin i valòrs che 
e vegnin dats a ce che o vin tes nestris mans, a ce che o din il 
nestri timp e lis nestris fuarcis ducj i dîs, al cambie ce che nus da 
la gionde e ce che al è un vér displasé. Là ator pe nestre Tiere e 
pai nestris monts alore no nus fàs ben dome pes gjambis o pal 
flat, nus vierg il cjàf e nus fas cjalà ator cun voi diferents. 


Francesco Pascoli 


Insom de Val Saisare cul riul che pòcs metris dopo al sparìs dentri te glerie. 
Dadr, di campe a diestre, JÒf Fuart, Cime Castrein, Modeon dal Buing, dut den- 
tri dal Bosc di Tarvis, la foreste plui grande in Italie. 

Ricuarts de mé infanzie: Barbe Enore 


di un barbe che par nò fruts al jere come un nono, biel che 
al jere il fradi plui vecjo di gno pari, e fra di lr a jerin ben 
disevot agns di diference. Il barbe al jere un om amat e benvolùt 
tal paîs. Al veve fat il marcjadant e al cognosseve une vore di int, 
ducj i volevin ben. Ancje i zovins dal borc a fasevin vulintîr une 
tabaiade cun lui e i davin dal “tu” come che si use tai paîs. 

Al jere cressùt une vore di corse lavorant fin di pigul par vua- 
dagnàsi il pan; a cutuardis agns al partive di Colorét in biciclete 
par là a vore inte fornàs fintremai a Gurize e al tornave a cjase 
dome la sabide. 

A disevot agns al jere deventàt za pari, ma i ffs apene cressùts a 
jerin partîts pe Australie e là si jerin maridats lassant i gjenitòrs 
di bessòi, par chel a vevin cussì tant afiet par me e gno fradi. 
Dutis lis vacancis di scuele lis passavin a cjase lòr e par nò e jere 
fieste grande. Il barbe al jevave a buinore par molzi lis vacjis e si 
lu sintive a cjantà inte stale dut content. 

| plaseve tant dî “Cròs Santel”, lu diseve dispès, come une litanie. 
Ce biel cuant che nus cjariave sul cjar dal fen e si tornave a cjase 
cu la cjavale blancje, po dopo, rivats tal curtîl, al dispeave la Cile 
e nus montave su la sò grope par fànus fà il zîr da curtîl. 

Nadài, Paschis e dutis lis fiestis comandadis, nus viodevin ducj 
sentàts te grande taule dal tinel e le agne e butave jù la polente 
sul taîr insiemi cu la rasse in padiele. Nol mancjave mai il butilion 
dal vin e ancje a né fruts nus davin un gotut cu la aghe. Grande 
fieste e jere la vendeme, jù pe culine cun ducj i parincj dàts don- 
gje pe ocasion. Il barbe al jere simpri content di vé tante int ator 
e ancje di vecjo nol veve pierdude la sé ligrie e voie di vivi. AI è 


stàt dome il taramot a mandàlu a remengo. La cjase lesionade, 
scugnî là a durmî te tendopoli cun chei dal paîs, al è stàt cetant 
dùr par lui e par mé agne, ma ancje ché le àn superade cun fuar- 
ce e coragjo e par furtune a àn podÙt viodi la cjase comedade 
prin di murî. Il lòr ricuart no mi lasse mai e il l6r esempli mi re- 
starà simpri tal cùr. 


Carmen Pezzetta 


Bessàl - 2 


Foto di Alessandro Miani 


AI pensave di vé fat scjampà il leon! 


È àn puartàt a cjase nestre che al jere un pigul grum di pél 
coloràt, al steve intune man. Une sere, dopo une gjite intai 
possediments de Serenissime, in cjamp dal diaul, mé fie mi do- 
mande: «Papà, puedio tignîlu cheste sere in cjase cun né, che 
doman al ven il gno muròs a cjolilu?». 

Peraulis un grum profetichis: al è stàt cun nò par ben sedis agns! 
Ma come al solit, dopo i prin timps che lu ai puartàt fùr a cja- 
minà, a dài di bevi e di mangjà e dut il rest, ce che al contave e je 
stade simpri la mame che i steve dongje. Cressint cun né, chest 
campion di raze miscligade, che al rispuindeve al non di Sugar, 
al jere deventàt un grant cjagadòr di gjats, fintremai che nol à 
cjapàt une grande sgrifignade intal nàs: cussì, dopo une grande 
vuacade, e je finide la sò aventure di cjacadòr. 

Nol ubidive cuasi mai, dome se i steve ben a lui. 

No sai se al à capît alc, ma in ché volte che a Cormòns a àn in- 
maneàt il “Festival del Bastardino” al à vingUt il prin premi in fat 
di ubidience (dulà mai). 

| plaseve cjalà la television dongje di me, te sò poltrone per- 
sonàl. Une dì, mentri che o viodevi un documentari sul Kalahari, 
a an mostrat un leon che al vignive indenant plen di se: in ché 
Sugar al à tiràt sù il pél e, poiant lis catis sul mobil, al à tacat a 
vuacà. Nancje che il leon lu ves sintùt, si è ziràt e al è lat vie. 
Dut baldangòs al à crodùt di vélu fat scjampà lui il leon! Par altri 
dopo un an che nol è plui o sintin ancjemò la sò mancjance. 


Gigi De Marco 


| soi Furlan 


(- biel ch'al è sei Furlans! Sveasi la buinore cui rusignài che 
a cjantin e a saludin la zornade. Vierzi i voi e rindisi cont di 
sei part di une Patrie, di un Popul che nol cognòs confins. Une 
famee sparnigade par dut il mont, ma tignude dongje da mari- 
lenghe e da une fradelance sincere. Ce fortune podé là “da lis 
monts insìin al màr”: da la Cjargne a la Val Cjanàl, jù fin a Grau 
e Lignan, passant pes culinis di San Denél e i vignài dal Cuei. Un 
teritori che o vin braùre de sò storie e de sò int, dai Romans in 
Aquilee ai Langobarts in Cividat. Une siore citàt come Udin che 
intun sclop ti puarte a Palme: la citàt stelade. Glemone rimpi- 
nade pal Cjampon a recuarde che i Furlans no molin mai: cuant 
che a colin no si lamentin, ma si tirin sù lis maniis e si dan di fà 
par tornà a partî. Tancj altris paîs e robis sul Friùl a meretaressin 
contadis: une cjere di confin plasmade des tradissions e valòrs 
che a son la gnestre fuarce. 

Furlans, int sincere e legre, che a à gust di lavorà e fà fieste ta 
sagre dal paîs, bevint un taiut e cjantant vilotis insiemi. | sin un 
popul cuntune identitàt uniche, tignude dongje da culturis e 
usancis che si unissin ta nestre lenghe. 

Ce biel ch'al è indurmidisi cu lis stelis ch'a coronin il cîl, là sù 
ch'a svuale l’acuile indorade da gnestre bandiere. Sierà i voi e 
insumiasi: il Friùl nol è nome une cjere, ma al è une emossion 
custodide tal cùr di ogni Furlan. 


Marco Bovolini 
Hong Kong (Cine) - Furlan di Glemone 


Pietro Nicolaucich 

S. Aristide di Atene martar 


L'ocje di aur 


| jere une volte un om ch'al veve tré fîs. Une dì il grant al le a 

fà lens a Gjavons. Rivàt tal bosc, un puar vecjut i domandà: 
«Par plasé, o ai fam e sét: dami un toc di pan e une gote di vin». 
«Va là fùr dai pîts!». E si metè a vore; ma li di pÒc i sbrissà la 
manarie e si taià un brac. 
«O voi jo» al disè il secont. Rivàt tal bosc, al cjatà ancje lui il 
vecjut. «Par plasé, o ai fam e sét: dami un toc di pan e une gote 
di vin». «Va vie, vecjat!». E si metè a vore; ma li di pòc ancje lui 
si taià un brac. 
Alore il pigul, che ducj clamavin Gnogno, al disè: «O voi jo». «Ma 
dulà vàstu tu, che tu sés bon di nuie?» lu mincjonavin. Dut cas, 
al partì. Rivàt tal bosc, al cjatà ancje lui il vecjut. «Par plasé, o ai 
fam e sét: dami un toc di pan e une gote di vin». «Mi displàs: o ai 
dome polente frede e bire garbe; ma se tu ti contentis, o fasarìn 
a miezis». 
Alore il vecjut i disè: «Tu tu as bon cùr. Ti regali cheste ocje: no 
dome e à lis plumis di aur, ma e je ancje magjiche: cuant che un 
le tocje, jéè e zighe “Cuà!” e tu tu às di rispuindi: “Tachiti là!”». Po 
al disparì. 
Gnogno al cjapà la strade di Cosean e sot sere al rivà li di 
un’ostarie, al cenà e al le a durmî, cu l’ocje sot dal jet. Vie par 
la gnot al sintì «Cuà!». Si sveà e al zigà: «Tachiti là!» E jere la fie 
plui grande dal ostîr, ch'e voleve robài l’ocje. E jere ancjemò cu la 
vieste di cjamare intor. E e jere restade tacade a la bestie. 
«Judaitmi!» e vosà ché puarete. Sò sùr e jevà sù dal jet cence 
nancje vistîsi, e rivà di corse dute crote e le gafà par distacale. 


«Cual!». «Tachiti là!». E ancje la sùr crote e restà tacade daùr da la 
fie dal ostîr cu la vieste di cjamare, tacade dadr da l’ocje. 

Sul cricà dal dì, il zovin al tornà a partî. Cjamine cjamine, al cjatà 
un predi, ch'al tornave di messe leint il breviari. Cuant che il 
predi al viodè lis dòs zovinis in chel stàt: «Brutis vergognosis!» 
al berghelà e... paf! jù une sberle tal cùl a la fie crote dal ostîr. 
«Cua!». «Tachiti là!». E ancje il predi cul breviari al restà tacàt cu 
la man tal cùl da la fie crote dal ostîr, tacade daùr da la sùr cu la 
vieste di cjamare, tacade dalr da l’ocje. 

Dopo un pc al cjatà un cjalderàr, ch'al menave un cjar plen di 
pignatis al marcjàt di San Denél. Cuant che al viodè il plevan cu 
la man tal cùl da la zovine, i montà il fum: «Brut schifòs, cumò 
ti cuincil» e jù une legnade ta la schene cu la mescule di len. 
«Cua!». «Tachiti là!». E ancje il cjalderàr al restà tacaàt cu la 
mescule di len ta la schene dal predi cul breviari, tacàt cu la man 
tal cùl da la fie crote dal ostîr, tacade daùr da la sùr cu la vieste 
di cjamare, tacade daùr da l’ocje. 

Cussì al rivà a Cosean. Il re di ché vile al veve une fie, biele come 
la lùs dal soreli, ma cuntun mussic, cuntun mussic, che no rideve 
mai e no voleve nancje nissun pai pîts. E veve fat un pat cun so 
pari: mi sposarai dome cuant che cualchidun mi fasarà ridi. Ma il 
timp al passave e jé e restave vedrane, e so pari al jere ingrisulàt. 
Ma cuant che il zovin al rivà in place a Cosean, cu la sò ocje di 
aur dulà ch'a jerin tacats la fie dal ostîr cu la vieste di cjamare, la 
sùr crote, il predi cul breviari e il cjalderàr cu la mescule di len... 
a viodi ché sorte di procession, la principesse e tacà a ridi come 
une mate. E cussì i doi si maridarin e a viverin contents. E cuant 
che so missér al murì, Gnogno al deventà re. 


Claudio Romanzin 


A Venezie par triacje 


CO - 
dut par vecju. Rapuarts di amicizie, di parantàt, di afàrs: int e 
rube che a zeve, int e rube che a vignive. A vignive in sù telerìe, 
corean e veri, guseles, libris, zucher e cafè, sàl e pever. A zeve in 
jù piere e legnam, vin e frutam, vigjei, zocoi? e agnei, butiro e for- 
madi, tant formadi, dal moment che “Venezia è quello strano po- 
sto senza terra dove non si ara, non si semina, non si vendemmia”. 
E da Venezie a sortive la triacje, une medisine cetant innome- 
nade, cussì ai diseve i bugiardini da l’epoche, par curà badaluc,? 
vùei, mal di San Valantin, tos, catàr, fiat, splense,? fivre e gjan- 
dusse. Une meracolose panacea che ducj i speziàrs d’Europe ai 
tignive in grant cont. Par no restà sence, i Fabricis di Clausîet ai 
zeve jù a prenotàle par timp, parcè che nome 40 speziarîes su 90 
ai veve il permès dal Governo da preparàle secont regoles cetant 
severes e... penes da no cjapà sot gjambe. Di dut chest business 
Venezie a veve il monopoli, che al butave begons. La triacje, che 
a tire il non dal grec antic theriaké, “antidoto contro il veleno dei 
serpenti”, a si basave su une rezipe segrete fate di 63 ingredients 
enfre i cuài mente, anice, pever, canele, anziane, mîel, vin gréc, 
confenon,* cjar di lipare secjade, polvare di coions di cerf e di 
cuar di narvalo. Dute l’operazion a vignive fate in public, e in pri- 


capretti 
capogiro 
milza 
papavero 


a_WN 


No simpri a si vuarive... 


since dal Protomedego e dal 
Magistrato sopra la pubblica 
salute. Encjamò al dì di vuîe, 
tal cjanton enfre Campo San- 
to Stefano e Calle del Spe- 
zièr, a si cjate sul saliso une 
piere taronde che a tapone il 
bùs dulà che al ere poàt un grant mortàr di bronz. Uì, dòs voltes al 
an, frugant e messedant dut, a si preparave la triacje, une pastele 
colùer dai fondacjus dal cafè. Visìnsi che in furlan “fà triacje” al 
è come dî “fare a pezzi, ridurre in poltiglia”. Dal moment che la 


triacje a veve cussì tantes virtùts a ere, naturalmenti, cjare, anzi, 
cjarone. Las speziarîes da triacje pi innomenades ai ere: “Alla te- 
sta d’oro” da piè dal Puint di Rialt e dongje la glisie di San Tolo- 
mio, “Allo struzzo d’oro” dongje il Puint dai Baretari e “All’Ercole 
d’oro” in Cjamp di Sante Foscje. Dutes insegnes di... aur. Il nobile 
metallo al plaseve e il mestér al rindeve. Insome, bégcs come aghe, 
schei a slacs.5 Cuant che tal 1797 il leon di San Marc al lassà las 
sgrifes sot il mai di Poleon, la produzion di triacje a calà, ma no 
dal dut. Encjamò ai prins dal ‘900 al ere il cavalier Bascjere, o gno 
nono Zomarie sio fatùer, a puartàle sù ai Fabricis. A Clausfet a si 
conte che l’ultime triacje a fo vendude tor dal 1938 da siore Fran- 
cescje, la speziàrie. Cuissà che la triacje, che a ere stade buine 
pa la gjandusse, a no ves podùt zovànos encje pal coronavirus! 


Gianni Colledani 
Furlan di Clausîet 


5. frane; in quantità 


Il cjant di Ansfrit - 2 


nte sale di piere antighe si sint dome che il cricà dal fùc jenfri 

dal grant camin. L’aiar al busine, contant lis storiis che a vegnin 
dal Setentrion, plenis di spirts incuiets che a parin lamentéàsi. 
Une civuite e cjante dal bosc di faiars e le lune si insgrisule di 
pòre, velade dai nùi par no vé voe di savé, ni di viodi. 
«Le mé spade e à sfalcat vie le int di Ljudewit come ch'al fàs 
il contadin cu lis rosis dal cjamp e lis jerbis verdis dal Mai ch'al 
profume. Une dì cualchidun al varà pùr di contàle, o di cjantale 
le imprese di Ansfrit il Langobart. 
Un dai nestris, sigùr, che si cjapi le ande di pandi le nestre 
memorie, ché di un Popul gjeneròs di glorie, brauròs di storie. 
Parcè che grant al è l’onòr cuant che si scombat savint che si 
pierdarà. Masse facil scuintràsi cul nemì se le vitorie e je cierte 
ancjemò prime di tacà le batae!». 
E vai Sigurd, mentri che Ansfrit al sunsure le conte, cjaregant i 
siei cjavei. Par un moment al pàr che a trimin lis lagrimis sul èr di 
chés ceis neris che e à, prime di colà jù gote a gote, lentamentri 
su le piel frescje de muse. «Puartàt in cjadene devant dai Siòrs 
dai Slafs, inte tiere di Sisak, in Slavonie, o ai berlat al aiar le mé 
reson. Il sium di une concuiste par svindica libertàt di un popul 
nassùt libar e brauròs. Ma le condane dai potents, come che 
simpri e je stade e simpri e sarà, no amet il perdon, no amet le 
pietàt. Le ultime lùs che o ai viodude e je stade ché da le spade 
fervint che e à suiade le aghe dai miei voi, par simpri. E che d’in 
ché volte mi à improibide le viste». E trime, le zovine, come se 
e ves le sventure di jessi li, in chel precîs moment, devant dal 


torment, mentri che il popul mat al sighe e al berle, clamant il 
sanc, il patî, il dolòr. Magari le muart. E à il profum da le Vierte 
il cuarp di Sigurd. Il scàr intant al à glotude le tiere. Ogni vòs si è 
studade. Dome le pàs e svole pe plane. 

E je cheste le gnot che i Cristians a clamin “Nadal”, e a disin che 
intune gnot come cheste un Diu si è fat frutin par salvà il mont 
cence spade. “Ma i nestris vons — e pense Sigurd cjalant le gose 
profonde de gnot che si spalanche al di là dai barcons dal c]jistiel — 
a àn simpri crodOt ch'al seti Wotan chel ch'al torne, spirt di vite, 
par fecondà ancjemò une volte Freja, le antighe Mari. 

Par chest bisugne impià i fùcs inte plane e su le spice des monts, 
parcè che le lùs da le flame dal Soreli no si dismentei di ardi, che 
no pierdi le vie par tornà a nassi. E sarà propite ché lùs a vinci le 
pòre dal nuie. Sigurd e cjape sù une torce e e compagne Ansfrit 
par man. Le trece dai siei cjavei clàrs si smole. Frescje, profuma- 
de, di une bielece che dome un cjantòr al sarès bon di cjantàle. 
«Regalimi il profum dai tiei lavris, Sigurd, fie di Baldur», i sunsure 
Ansfrit. AI varà un voli su le ponte di ogni dét par contemplale, 
cu le tenarece da le man e le bussade di une cjarece. Propite 
come Wotan cun Freja. 

Intant, sot, da le PIéf, si alce il cjant dai muinis e dai fedéi, ch'al 
conte al Mont il grant miracul: Verbum Caro Factum Est. 

Le peraule e je doventade cjar. 


Angelo Floramo 


Le' sàgris sclusanis 


\/ ie pal an a Sclùse a si fasevin trei grandis fiestis religjosis cun 
tant di marcjàt. Le prime a l’ere chè di san Valentin, il 14 di 
Fevràr, precedude di un triduo di preieris. A dî messe ai vignivin i 
preidis da le’ parochis vizinis e, cul biel o culbrut timp, tante int a 
le rivave di dut il Cjanàl dal Fier. | fedéi ai impiavin un ceri davant 
dal altàr dal sant par domanda le gracie di no malàsi dal màl dal 
acident, venastà di epilessie. 

Finide le messe, su le puarte di gleisie si podeve comprà il pan 
di san Valentin: a cjase, un toc paromp al varès garantît le pro- 
tezion dal sant. 

A si usave dî che a san Valentin l’Unvier al fas l’inchin, ma al 
capitave spes ch’al ere freit e neif, e il marcjàt al ere cuasi desert. 
Pecjàt, massime pai fruts che no vedevin l’ore di comprà cualche 
scherz di carneval, un zocatulùt, figurinis, balutis, bombons, un 
cola... 

Le sagre plui grande a l’ere chè dal 24 di Avost, cuant ch’a si 
festegjave san Bartolomìo, titolàr da le parochie e protetòr di 
chei ch'ai vevin malatiis di piel, parcè ch'a si diseve che al ere 
stàt torturàt e spelàt vîf. In ché zornade il marcjat al ere un grum 
frecuentàt, ancje parcè che a Sclùse ai erin tancj vilegjants e 
tancj emigrants che une volte al an ai tornavin in paîs. 

Al 29 di Setembar a l’ere le fieste di san Michél. Il bestiam 
ch'al veve passonàt par dute l’Estàt sui Plans dal Montàs, dut 
inflochetàt al tornave inta sò stale. A Sclùse a le’ sostavin le’ 
vacjis che i parons ai vevin decidùt di scambià o di vendi; si 
faseve il marcjat dal formadi. 


Pa 


Scluse intal 1867 


Purtrop chestis fiestis plenis di vite, di ligrìe, sclete ocasion di 
agregazion, a son sparidis già cincuante-sessante agns fa. Cumò 
a le resist a malepene dome ché di san Bartolomìo, trasformade 
in musiche ch'a le instupidìs, luanis, patatis fritis e bire! 


Antonino Danelutto 
Furlan di Scluse 


Il lari poete 


) ne femine a ere simpri ch'a si lamenteve chi il siò on al ere 
ruspiòs e puc zintîl. “Mai — a penseve tra di se — ch'a mi vedi 
regalàt, se sae jo, une scjatule di caramelis o un flòr”. Une not, la 
femine, ch’aveve il sun lizér, a sint li’ gjalinis a sigà (a nd aveve do- 
dis pi un gjal), alore a svee l’on disint: «On, ti prei, va a viodi da li” 
gjalinis chi jo i ài pore dal scdr». E l'on mies indurmidît a i rispunt: 
«Sfondrade di femine, va là tu a viodi da li’ t6 gjalinis». La femine 
alore a impie la ls e a va sul barcon. Mentri ch'a viars il scùr dal 
barcon, a viòt a passà un on cun d'un sac su li’ spalis. La femine 
stant sul barcon a dîs: «Cui ee là?». E l’on al si ferme, si volte e cun 
d’une vòs dolse al dîs: «Addio donna, cogli angioli e coi santi e coi 
dodici sgarfanti e, il bel che canta il giorno, il cocorocio». Co a sint 
cussì, la femine a reste cu la bocje viarte e a dîs: «Oh, se poete e 
se biele puisie, torneimile a contà, bon on». E chel al torne a conta 
la solfe e po al va vie di corse. La femine a torne a durmî, ma jù pa 
la not ogni tant a si sveeve pensant a chel on dut zintîl ch'a i veve 
dit la puisie. Tal indoman la femine a jeve cuan’ chi ’| soreli al ere 
za jevat di un biel toc. «Orpu — a dîs — no ài sintùt il gjala cjantà e i 
soi restade indurmidide». A va abàs e come il solit a impie il fouc e 
po a va a dai di mangjà a li’ gjalinis. Ma co a viars la puarte dal pu- 
linàr, no viòt ne gjalinis ne gjal, alore cu li’ mans tai cjavei a si met 
a sigà: «On, on, a ni an partat vie li’ gjalinis!». E chel vignint fore 
da la stale a i rispunt: «Ah femine, femine, al è di sicùr stat chel tiò 
poete ch'al à savùt tant ben a contatile ’ste not, e adès, invezi chi 
gjalinis, mangjarìn puisie!». 


Benvenuto Castellarin 
Furlan di Roncjis 


Il gno flum 


Cjalic voltàt 

di cristal perlin 

la volte uchì di nò. 

Sul vert da la roste 

sbrocave la gole di vivi 

dal timp frutin. 

Rodolavin lis aghis 

lustrant claps e slavavaris, 
limpidis ta la calme dal biel timp, 
pantagnosis ta chel rabiòs. 


Saltugavin dentri 

tant che ucieluts intune poce. 
Cisicave bavesele 

passant jenfri 

lis fueis trimulinis dai pòi. 


Noaltris zuiavin, 

berlavin, 

svuacaravin tal so barlumà 
ch'al faseve i volis cimià. 
Tornavin cjase corint 
profumàts di vint, 
profumàts di soreli 
profumàts di ligrie. 


La vite je lade a peàsi 

in cetancj imberdeis! 
Ancjemò chi denant ti ricjati 
tu sés restàt cuiet a smicjà 
la fature dal om di vuéè, 
divierse o compagne 

di ché dai viei? 


I alci il mio viodi sù in alt. 
Sbrendui di nQi 

involucin il vosarili 

ch'al ven dongje 

dal timp scjampàt. 

L’aiarin lu sparnice dulintor 

e sgrisule il mio cour 

po lu spopee, 

lu mene insiemit a dut il rest... 
a sfantàsi là insom. 


Nicolina Ros 


1" premi tal Concors 
di poesie “Renato Appi” 
Cordenons 2021 


Lignan e il vueli di pes 


ii vòe di fà dal ben e in cuarte elementàr i ven bogàt. 
«No tu as volùt ubidî? Ti sistemìn ben nou!» Une manace, 
e no la prime che a vegnive da pàri e mari, ma che in gjenar si 
sfantave cun cualchi rimiedi di chei di un viag. Cheste volte però 
la sorprese a è rivade a metàt Lui, di sigàr già pensade prime, ma 
che a mi mi è sameade propit tant che une punizion pal magri 
ésit da scuele: cuindis dîs a Lignan ta colonie da POA (Pontificia 
Opera Assistenza) dutune cun aitis fruts di fameas plui o mancul 
numeròsas come la mè. 

Vaî e disperàsi no à coventàt a nue: «Tu podevas ubidî, cuant che 
al ere il moment!». 

Mai slontanat di cjase, l’esperience dal viag cu la coriere e 
rivà a Lignan, viodi chel mont cuntun’àte dimension, palags e 
casermons, grandas corts, cence une mont atorn atorn... mi àn 
fate vegni une nostalgje e une vajotarie cence poste. Chei plui 
granduts mi cjapavin pal cl, ma jo in’ vevi avonde: no varès mai 
inmagjinat une punizion dal gjenar. 

La vite in colonie a ere simpri chè: dividGts in scuaras, incuadràts 
e dut a orari; a binore gjinastiche, cualchi cjaminade tal savalon 
fint ch'a rivave ore di gustà, dopomiesdì un pisulut (e cui ere 
usàt a durmî vie pal dì?), cualchi partide di balon o cualchi giùc in 
compagnie, raramenti une svorghenade tas àgas dal màr, cene e 
pò inmò cualchi mateg fint a ore di là a poni. 

Las signorinas nus stavin simpri daùr; chés raras voltas che si 
rivave adore di tocjà l’àghe dal mar, sì e no fint in vite, i èrin come 
chés piouras che si viodin tai sierais. Las signorinas si metevin in 


rie cuntune cuarde ben tirade e davin vite a chel cuadrel che no 
si veve di passà e dulà che ducj in tasse si saltave e si patafave 
l’àghe salade. 

A une certe ore da binore, torn las dîs, al sucedeve un fat 
particolàr: ducj i nostis dafàs si fermavin, nus metevin in rie 
e i lavin, un dalr chel ati, viers une fontane ch'a ere subit di 
denti da reit che a cintave las colonias. In bande da fontane une 
grande cosse plene di fetas di pan e po inmò un capug di bande, 
vert, cuntun pes disegnate la scrite “Olio di fegato di merluzzo”. 
Si rivave ta cheste fontane dulà che dòs siorutas as faseve l’o- 
pare: une a struncjave dal bandon il vueli tune sedon grande e 
po al ordin “Apri la bocca” tal struncjave in bocje cence tantas 
comedias; nencje il timp di gloti che un’ate siore ti dave il toc di 
pan parjudà a para jù. 

La prime volte, che no si saveve, a lave, ma cuant che biel plan 
si intivave il savOr a tros fruts nol plaseve e dispès ere une gare 
par rivà, se pussibil, a schiva chest suplizi. A mi, no mi displaseve 
chel savòr che no vevi mai sintOt e cussì ogni tant, se mi lave 
drete, i tornavi a metimi in code pa seconde razion. 

A distance di timp mi ven da pensà che i vevin di vei avonde 
salùt, cunsideràt il fat che ché sedon a passave di bocje in bocje 
cence tantas comedias: juste une rosentade a la buine sot il spis- 
sul da fontane. 


Celestino Vezzi 
Furlan di Curcuvint 


Su la moto “par traviers” 


di jù chestis riis par dî, ancjemò une volte, di cemùt che 
il mont al è cambiàt in ogni aspiet dal vivi di ogni dî, ancje 
in aspiets che a puedin sei consideràts bandi, o di scjarse 
impuartance. A ogni mt, intal cas che o soi daùr a dî alc, a 
rivuardin in particolàr lis fantatis o lis feminis. O intint di contà 
di cemùt che o sin vignùts incà cul là indenant dal progrès ancje 
intal mt di movisi, di là di un puest intun altri. 

Naturalmentri jo no pues altri che fà riferiment al timp che mi 
soi cjatàt a sedi in vite. Cussì o conti che, fintremai a uns setan- 
te-otante agns indadr, se un al veve di movisi al varès vQt di falu 
a pît, o midiant di une bestie tacade intun birog cu lis ruedis, o 
cu la biciclete, che no le vevin ducj. Par fà un esempli, intal nestri 
paîs, prime che ancje jo o vignìs a viodi il soreli, si veve vùt juste 
un par di motocicletis (daùr che mi àn contàt, e che o varès vùt 
une brame mate di vé podUt viodilis), e dome un automobil, e 
un tratòr a petroli. Chest juste par rindisi cont di ce mont che si 
è dar a cjacarài sore. 

Dut cas, massime daspò finide ché sfondrade di vuere, a tacarin 
a slargjàsi simpri di plui lis tantis formis di motorizazion: intal 
traspuart di int e di robis; pes voris intai cjamps e in ogni altre 
ativitàt. Ve mo che si tacà a viodi i motorins: prime tacàts intor 
des bicicletis, po simpri plui grancj e duncje lis tantis cualitàts di 
motocicletis e i cussì clamàts scooters, a inglés vie. Su lis motos 
e sui scooters a podevin montà sù in doi di lòr, e, par solit, al jere 
un omo un fantat chel che al vuidave l’imprest, e su la sentute 
daùr al podeve stà un altri, o une altre. Lis feminis o lis fantatis 


no vevin ancjemò vàt la ocasion di vuidà une moto o un scooter 
e naturalmentri nancje une machine. E chi bisugne che o zonti 
une altre robe, impuartante: in ché volte lis feminis a jerin dife- 
rentis dai oms no dome intal fisic, robe che e e dure ancjemò, 
ma ancje intal vistîsi. Di fat, cui vevial mai viodùàt une femine 
cui bregons? | bregons a jerin pegots che a rivuardavin i oms, 
dome i oms. Lis feminis si cognossevilis ancje di lontan par vie 
che lòr a vevin lis cotulis. E salacor e varà zovàt propit ancje la 
moto a fà in maniere che lis feminis a tacassin a doprà i bregons 
par podé là a cjaval de moto o dal scooter. Al è avonde facil di 
imagjinà une femine cu la cotule a montà su la sentute dalr di 
chel imprest: se la cotule e jere strete no rivave a slargjà avonde 
lis gjambis par stà a cjaval; se e jere largje, come che ancje a àn 
vt usàt, une volte montade a cjaval e veve un cefà di chei a tignî 
dùr lis cotulis par no che a svolassin, distaponant cussì il capitàl 
che al varès vùt di restà platàt. Alore la soluzion e fo a colp cjata- 
de: la fantate, o femine, e montave su la sentute, sentade di une 
bande, par solit cjalant a man campe de strade, “par traviers” de 
moto, o dal scooter, poiant i pîts sul poiepîts, che ogni imprest 
al varès vùt di vé, e tignint lis cotulis, se a jerin largjis e lungjis 
strentis intal mieg des gjambis par no che a vessin podùt svolà 
o là a finîle intai rais de ruede daùr. O vin purpàr di meti in cont 
che lis motos, che o soi daùr a cjacarài sore, no vevin par ciert la 
viamence di chés sfolmenadis di cumò. 
Po, vignint incà cul timp, fin a rivà al dì di vué, e salacor par un 
fat di comoditàt, al è sot dai voi di ducj che a son pluitost raris 
lis feminis cu lis cotulis, partant si viodilis cuasi dutis imbraghes- 
sadis e, a diference di une volte, par savé se a son feminis si à di 
butàur il voli intor di altris particolàrs... 

Rem Spicemei 


Taresie dal pes 


Of let sul «Strolic Furlan pal 2018» la conte di Rem Spicemei 
su “Toni dal pes” che tal dopo uere al passave tal paîs di Vi- 
levuarbe. Tal dopo uere o stavi a Basilian, in place, e mi visi che 
di lunis e di vinars al passave el cjarug dal pes: nol ere Toni, ma 
Taresie. 

El cjarug nol ere cun dòs ruedes come chel di Toni, ma cun cuatri, 
une vore pigul e bas che, sentàt parsore, un om al varès tocjàt 
cui pîts par tiare; les ruedes di len erin fassades cun un cercli di 
fier. Jo, frutin, o cjalavi plen di maravee e compassion ché puare 
Taresie ch’e ere a stà cui sa dulà. Vecje, cence etàt. Ancje el mus 
ch'al tirave el cjarug mi someave vecjo, cence etàt. Cualchidun 
mi dîs ch'e ere di Feagne, altris di Maran Lagunàr. 

Mi contave mé mari che ogni dì, ancjemò gnot, e partive di cjase 
per cuistà el pes (si sa che ancje al dì di vué i pescjadòrs e tornin 
a tiare di prime buinore), po e partive pal gîr dai paîs fintremai a 
Basilian, po Varian, Blessan, San Marc, Feagne e tornave a cjase 
che e ere gnot o cuasit. 

Tes sornades che no passave par Basilian, e faseve un altri per- 
COrs. 

Taresie si fermave in ogni paîs tal stes puest: a Basilian e rivave 
tor les undis di buinore e si fermave in place tra el pog e la co- 
operative (prin che lu gjavassin, el pog al ere tra le bancje e el 
monumenti). 

Cualchi volte, già a Basilian a veve vendUùt dut el pes; alore e be- 
veve un taiut di vin e tornave a partî. Spes si indurmidive sul cja- 
rug e ancjemò al dì di vué cualchidun si vise che di frut a voltes 


cui amîs al menave el cjarug con parsore Taresie ator pai curtîi o 
lu scortavin fin fùr dal paîs. 

EI mus aromai al cognosseve la strade e al lave indevant di bes- 
sél, dome che, come ch'al ere usàt, a si fermave in ogni paîs de- 
vant de ostarie. Cul sdrondenà, Taresie indurmidide e lave spes 
cun les gjambes fùr de sponde e l’ustîr di ogni soste — aromai 
pratic — al comedave Taresie sul cjaruc par che no colàs e al dave 
el via al mus ch'al faseve un’altre trate di strade fin devant de 
ostarie dal gnùf paîs. 

Cualchidun al diseve che Taresie si indurmidive parcè che ere 
cjoche. Ma mé mari mi sclarive che — puare Taresie — no veve 
padin par vie che, rivade a cjase, ere cuasi ore di tornà a partì, 
cussì a ere simpri plene di siun. 

Ogni tant mi visi di ché brave siore e o dîs un recuiem par jè. 


Antonio De Anna 
Furlan di Basilian misclicét cun chel di Buri 


La strie blancje 


nute e jere une biele frute cui voi celestins clàrs come la aghe 

de font, l’incarnàt palit e trasparint tant che il lusòr lunar e lis 
ceis, lis soreceis e i cjavei blancs plui de néf. Anute e jere nassu- 
de albine. Tal metile al mont sò mari e veve cuasi lassàt la scusse 
e la none, tal viodi ché strane gnece e veve sentenziàt glagade: 
«Cheste e je une creature dal diaul! Puar fi, astu forsit dàt un 
pataf al Signòr par véè une cròs cussì grande?». Tic e tac la vòs 
si spant in paîs e lis malelenghis, ben spigadis, a tachin a sponzi. 
In nissune glesie, a disevin, si jere mai viodùt un bambinel o un 
agnulut cu lis ceis e i cjavei blancs. Duncje Anute e podeve dome 
vignî drete dal Infier e, cun jé disgraciis e tribui par ducj. 
La famee, par vergogne e par paràle, no le puartave mai fùr, 
nancje par fàle batià. Il plevan al veve plui voltis insistùt, batint 
simpri cuintri un mir. So pari di fat al crodeve che cuant che la 
aghe sante e ves tocjat la frute, il diaul in persone, cun tant di 
cuars e gatis di cjavron, al sarès saltàt sù par fà un pandemoni. 
A passin i agns e Anute e va a scuele. E je brave e studiose, ma e 
scrîf cu la man gampe. 
«E dopre la man dal demoni, e je une strie!» e dîs Matilde, che 
par ché frute e prove tante ruze. 
Di fantate, di fat, e veve vùt une grande simpatie pal pari di Anu- 
te, cence jessi cuintricambiade, cussì par dispiet si jere maridade 
cul fi dal nodàr, plen di palanchis, ma ancje di feminis e di vizis. 
Che nol fos farine di fà ostiis lu veve capît la sere stesse des 
gnocis, masse tart par tornà indaùr. Par consolazion, però, il cîl i 
veve mandàt Zuan, un fi biel e sognadòr. 


Anute e jere simpri di bessole: nissun moròs, nissune amie; la int 
le schivave piés che e fos une impestade. Cussì e passave il timp 
tal bosc a fevelà cu lis bestiis e a cirî jerbis par curà i cristians. 
E saveve che ciertis plantis, par vé plui efiet, si scugnive cjapàlis 
sù cul scùr, altris cul colp di lune e altris ancjemò sborfadis di 
rosade. Ma i paisans che le viodevin là in zîr di gnot a pensavin di 
jé lis piés robis e, une dì Anute, stufe di tantis tristeriis, i maledì 
ducj. 

Pèc timp dopo, sul finî de grande vuere, la int dal paîs e sco- 
mencà a inmalasi e a murî. “E je opare de strie blancje”, a rugnin 
lis vòs par sot. 

Une sabide, sul fà de sere, il miedi al fo clamàt a cjase dal nodàr: 
Zuan al sta tant mal, al è plui di là che di ca. Matilde, inmatunide 
pal dolòr e sigure che e fos colpe di Anute, e le in place a clamà 
dongje la int: «Mandìn subite vie ché strie, prin che il diaul al 
scuedi ancje lis nestris animis!». E fevelave cussì infervorade che 
ducj, cjolts sù raclis, forcjons e ristiei, a lerin li de cjase de puare 
frute. 

Jé ju spietave: palide, discolce, cun ché cjavelade blancje dislea- 
de su la schene: e pareve Marie Madalene prin de lapidazion. Tal 
cidinòr, Anute e le drete li di Matilde e slungjantji une flascjute i 
disè: «Daitle a Zuan, doman al starà di gnùf ben». 

Matilde daurman si fasè la cròs tant che di front e ves vùt Sa- 
tana. Intant, dal font dal troi, a rivarin doi carabinîrs a cjaval, 
clamàts dal plevan par dispierdi ché clape di disperàts. 

Matilde rassegnade e tornà a cjase. Zuan al stave simpri piés e jé 
no podeve fà altri che preà e vaî. Ma, di colp, e sintì un sglonf te 
sachete: e jere la flascjute. CemUt? E jere sigure di no véle cjolte 
sù. Cence dî ni ai ni bai le disvuede inte bocje dal fi: “Miòr vendi 
la anime al Demoni che viodi Zuan murî”. Sfinide si indurmidìs 


sul jet. Si dismovè che fùr al cricave dì e e cjatà Zuan in pîts, 
vuarît. Tal so cjàf si imberdearin pinsîrs e mil domandis. E le svel- 
te là di Anute par capî, ma la cjase e jere vueide. Anute e jere za 
lade vie, cuissà indulà, e no sarès mai tornade, lassant Matilde 
cence rispuestis. Ise stade pardabon une strie? 

Vué o savìn che tal 1918 la spagnole e à decimat la popolazion. 
O savìn ancjemò che al è comprovaàt il podé curatîf des plantis. 
Chei muarts tal paîs alore a forin colpe de maledizion o di une 
epidemie? E te flascjute jerial dentri un striament o une sorte di 
medisine natural? Ognidun che al pensi cemUt che al cròt miòr. 
De bande mé o fàs dome une considerazion: a son passàts cent 
agnseo vin sconfit tancj mài, ma no ancjemò il prejudizi, la igno- 
rance e la superstizion. Nò no vin timér di là su la lune, ma o sin 
simpri spaurîts denant lis diferencis. Anute, le cjatìn ancje vué 
su la nestre strade: viodìn ben di no judicà cence savé, di no 
clamàle strie une persone dome un pc divierse. 


Mara Basello 


Dràc furlan 


) i pigul o ai vOt simpri la manie di slargjà lis robis. Nol jere propit 
un ategjament naturàl di bande di un frutin, ma un zùc di ima- 
gjinazion di molà la cuarde dal acuilon, al rapresentave une stra- 
tegjie par gjoldimi di plui lis robis che mi plasevin un grum. Tra lis 
tantis, mi ven tal cjàf cheste situazion: viodi la nestre bandiere 
plui grande, pàr intun mUt particolar, il stravuelziment mi puar- 
tave a imagjinà un dràc intal puest dal grifon. O savevi benon che 
chel nemàl al jere za stàt cjapàt sù di une altre bandiere, o vevi 
imparàt a scuele che une minorance europeane, i galés, e no par 
cas, lu vevin metàt a svintulà stant che a fasevin part dal imperi 
roman, però il gno dràc al jere un pelut diferent. Prin di dut nol 
jere in pîts, anzit simpri svolant, forsit tant che un supereroi cul 
compit di protezi i nestris valòrs. Sicu ducj a san, come che al esist 
un supereroi, al à di interponisi un bricon. O vevi ben clàr che i 
piés a jerin za passàts pe nestre regjon, i Romans, i Langobarts, i 
Bizantins, i Francs, i Avars, i Venezians... Atile e Napoleon no jerin 
plui di chestis bandis. In chest cas il manigolt al jere dome une 
creature, alc di simil a un Magarot di bosc, une picule creature 
che e lave ator ator sparnigant cloparie e flaperie profitantsi di un 
popul che nol crodeve in se stes, che al veve plui dubis che cierte- 
cis. Insome ae fin il gno eroi alat al cjape il manigolt fasintlu sparî, 
tornant a polsà te nestre bandiere e a protezi la nestre int di man- 
cul pinsîrs di minorance. Par ben o par mal chest mùt di pensà no 
si è disfredat e vué o viòt un Friùl grant e brauròs de sò int. 


Lenart Gjavedon 
Furlan di Buenos Aires 


Sara Colautti 


SETEMBAR 


1 J S.Egjidiabat 
2 V S.Elpidi abàt 
3 S S. Grivòril Grant pape 
4 D Ste Rosalie vergjine 
5 L S.te Taresie di Calcute muinie 
6 M S. Zacarie profete 
7 M Ste Regjine vergjine 
8 J Nativitàt de Madone Perdon di Madone di Mont 
9 V S. Pieri Claver predi 
10 S S.Nicolau di Tolentin predi 
11 D S.te Teodore martare 
12 L Nondi Marie 
13 M S. Zuan Crisostomi vescul 
14 M Glorificazion de Sante Cròs 
15 J Madone Dolorade 
16 V SS. Corneli e Ciprian 
17 S S. Robert Belarmin gardenàl 
18 D S.Josef di Cupertin 
19 L S. Zenàr di Napuli martar 
20 M S. Eustachi martar 
21 M S. Matieu apuestul e vanzelist 
22 J S. Maurizi martar 
23 V S.Piudi Pietrelcine frari 
24 S S.Pacjific frari 
25 D S.Aurelie piligrine 
26 L SS. Cosmee Damian martars 
27 M S. Vissent de’ Paoli predi 
28 M S. Venceslau martar 
29 J SS. Michél, Gabriel e Rafael arcagnui 
30 V S.Jaroni predi 


Voglute, Doivogluts e Trévogluts 


jere une volte, bandis di Cormons, une femine cun tré fiis 
feminis: Voglute, ch'e veve dome un voli tal mieg dal cerne- 
li; Trévogluts, ch'e veve trè voi; e la plui pigule Doivogluts, ch'e 
veve doi voi. «NÒ o sin origjinals — i disevin la mari e lis sùrs — tu 
invezit, cun chei doi voi li, tu sés lamie e stufadice!». Le tignivin 
par massarie e i davin di mangjà roseons. 
Une dì Doivogluts, intant ch'e passonave la cjare, dute avilide, 
e cjatà une femine zentîl e i contà lis malegraciis che i fasevin. 
«Nuie pòre — i rispuindè la femine — baste che tu i disis a la tò 
cjare: “Bebee, cjavrute / pronte tavaiute” e e saltarà fùr une ta- 
vaiute parecjade cun ogni gracie di Diu». 
“O provarai daurman” e pensà Doivogluts. «Bebee, cjavrute / 
pronte tavaiute». E intun marilamp e comparì une tavaiute blan- 
cje e parsore... polente cul tocj, vuaìnis in fersorie, muset, guba- 
ne e dutis lis robis plui buinis che ognidun al volarès vé. 
In ché sere, tornade a cjase, e cjatà la solite scudielute, cun cual- 
chi roseon dentri, che i vevin lassàt di cene; ma jé le lassà li e e le 
a durmî. “Ca al è alc che nol torne” a pensarin chés altris. 
La matine Voglute i disè: «Scolte mo, vuè o ven ancje jo cun te a 
passonà la cjare». Ma rivadis tal prat, Doivogluts i disè: «Sentiti 
ca, che ti cjanti une naine. “Voglute, veglistu tu? Voglute, duar- 
mistu tu?”». Ché s’indurmidì e cussì no rivà a viodi nuie. 
La matine dopo, si fasè indevant Trévogluts: «Scolte mo, vué 
o ven ancje jo cun te, par jessi sigure che la cjare e sedi ben 
tignude». Rivadis tal pràt, Doivogluts i disè: «Sentiti ca, che ti 
cjanti une naine: “Tréèvogluts, veglistu tu?”» Ma par sbali, invezit 


di “Trévogluts, duarmistu tu?”, e cjantà “Doivogluts, duarmistu 
tu?”. Cussì a ché altre il tierc voli i restà viert. 

In ché sere i contà dut a sò mari e jé cuntun curtissat e copà la 
cjare. Doivogluts, disperade, e viodè la femine zentîl di ché altre 
volte. «Scoltimi me, fasiti lassà i budiei da la cjare e va soteriju 
devant da la puarte di cjase». 

«Puare beade! Vùstu i budiei? — si meterin a ridi lis sùrs — s'a ti 
plasin tant, cjapiju e va là». Cussì Doivogluts ju soterà devant da 
la puarte di cjase. La dì dopo... di no crodi! Su la puarte al jere 
cressùt un arbul straordenari, cun fueis di arint e pomis di aur. 
Juste in chel al passave di li un biel cavalîr. «Cui ise la parone 
di cheste plante? Mi plasarès vé une ramace». «Al è nestri, al è 
nestri» i rispuinderin la mari e lis dòs fiis grandis. 

Voglute si rimpinà sù pal len, ma ogni volte ch'e slungjave la man, 
lis ramacis si slontanavin. Alore e le sù Trèévogluts, ma ancje jéè no 
rivà adore di cumbinà un dret. «Strani — al disè il cavalîr — o vés 
dit che l’arbul al è vuestri, ma a mi no mi pàr. E ché li, cui ise?» al 
domandà, viodint Doivogluts su la puarte. «E je un’altre mé fie — 
e scugnì pandi la mari — e à dome doi voi! E je une zovine lamie 
e stufadice, nuie di origjinàl». 

«E tu rivistu a cjolimi une ramace?». «Sigùr che o rivi — i rispuin- 
dè Doivogluts — parcè che l’arbul al è gno». Si rimpinà svelte 
svelte, e distacà une ramace cun fueis di arint e pomis di aur e 
je de al cavalîr. E i disè parsore: «Sàr cavalîr, se o volés puartàmi 
vie cun vò e liberàmi, jo o sarai ben contente». 

Alore il cavalîr le cjapà sù sul so cjaval e le puartà tal cjistiel di so 
pari, di là dal Judri. E le sposà ancje. 


Claudio Romanzin 


A San Michîel... 


fin di Setembre, rancuràt encje il muiart, a si cumingave a zî 

davòr mfei.“A San Michîel a si tire il bon mfel”, e San Michîel al 
cole il 29 dal meis. Talas famees al ere dut un darpà.’ A si tirave 
fòr las scjales lungjes e lizeres, chés cui spargoi di vencjàr, a si pre- 
parave zeis, pics, sacoces e pierties. A si rinfuargave il cempli da 
las zigotes e a si meteve man a las zees di sgrenes di noglàr fates 
dai vecjus talas stales vie par l’Unvier. AI ere un spetacol vidîe 
sot Clausîet e jù pai Beargs di Vît e vie fin in Celant las melaries 
cjamades di dut chel ben di Diu, atitant che al ere stàt un speta- 
col vidîles in Avrîl cuant che las àfs ai svualopave sence recuie di 
rose in rose. Pal pi las melaries ai ere a parmiedi,? grandonones, 
ben cerpides e ben coltades, dutes di cualitàt. Par vîe une buine 
incalme, cetant no si veve bazilàt! A si conte che il Cenzo di Na- 
tarù a ‘nd veve puartade une di tant buine cualitàt da la Romanie, 
tignude par viag, che a no si scridilìs,* enfri dòs miezes patates. 
A ere famose la melarie di Rose mantovane dal Amadio e chés 
di Ape da la Ziine e dal Milio di Fui. Prime di Pasche, tencj ai si 
faseve sot a domanda incalmes. A si cunfidave tala buine stagjon 
e tal jutori dal cél, garantît da la benedizion dal pridi. La varietàt 
dai mîei a ere grande. A ’nd ere di grencj e di picui, di profumàts 
e no, dal mani lunc e dal mani curt, disviers par forme e culùer, 
ma ducj pardabon saurîts: Canada rusin e vert, Renete, Milanés, 


affaccendarsi 
a solatio 


3. rinsecchisse 


Diplome di... lauree di Pierine dal Bist 


di San Pieri, dal Vueli, Zeuca, Calemans, Ra- 
vadUers. Bocje ce vostu! | mîei da vendi a 
si ju tirave cul maneut e con ogni rivuart. 
Po a cjase a si ju sielzeve e a si ju meteve 
belapont talas casseles di sgrenes (vuoto 
a perdere), covacàts” suntune grampe? di 
patùs in spiete che al passàs Gjovanin Futìn 
che a ju puartave al marcjàt di Spilimberc. | mîei macolats inveze 
a si ju meteve da bande e, cuant che a ’nd ere un biel grum, a 
si ju spregave cuntun peston basculant intun gaup® di piere par 
fà il most, un vin da puarets ma cetant dolg e ferbint. Chei mal- 
cumàl inveze il paron a ju serave tune cjamarate sot claf, che ai 
veve da durà fin a Pasche. Podarao mai dismenteà chel bon nulî? 
Naturalmenti, cuant che a si zeve a scuele a si meteve tal sachet 
simpri il mîel pi picagnàt. Encje la canae a tignive ta la gofe une 
ronceute par curà il frait e parà fòr il... fitual. Vie pal Unvier la 
none Batelin a faseve tantes fetutes sutiles e po a las impirave 
su par un spali a mo di golaine par picjales a suiaà sot la nape. 
AI moment just a las meteve in muel tala aghe cjalde par fà un 
sirop pa la tos, o a las inegave tala creme marsale par guarnî il 
zavaon. Cumò, su chés melaries inglotudes dai barags e inva- 
dudes da la erie ai fas il nît i mierlis. San Michîel, ce disaressiel? 


Gianni Colledani 
Furlan di Clausîet 


adagiati 
brancata 


6 truogolo 


Une zornade di sanc: le crudeltàt dai Ongjars 
intun vilac da le Plane 


|° prime robe che a sintirin al fo un trimà da le tiere. Come 
un sgrisul di muart ch'al coreve sot dai lòr pîts. Cussì si fa- 
serin incuintri li un cun chel altri propite intal mieg da le Vile, 
sbandonant lis cjasis cussì come ch'e vignive, cence ordin, cence 
regule. Il soreli nol jere ancjemò jevàt ad alt, parsore dal cercli 
plui grant dal orizont e il lavòr su le tiere e sui cjamps nol jere 
stàt scomengàt. Grande le plane, traviersade di ché lenghe clare 
dal flum, a cori in chel jet di claps, tant blanc ch'al inceave. Po 
dopo, a soreli jevàt, a vioderin un nùl grant di polvar ch'al vignive 
in sù. Si algave puartat dal aiar, si slungjave come une mantele 
grise, une profezie malade e triste di miserie. Cumò al trimà si 
jere zontade ancje une vosate come di bestie rabeose. No si sa 
parcè, ma cualchidun al montà su le tor e al tacà a sunà le cjam- 
pane. Colps svelts, come batùts di man di un mat, colps cu le vòs 
di brong, come a clamà jutori cuant che une cjase e bruse par 
colpe dal fùc. Colps come chei di un cùr ch'al sta par scupià inte 
gose batint di pòre. Palpit di un animal ferît, ch'al berle di pòre 
ma nol rive a scjampà devant de crudece dal so cjagadòr che lu 
coparà. Le prime frece e à colpît il cuel di un frut. Ma le mari no 
je nancje rivade a tiràlu sù ch’e je stade sdrumade di une corse 
mate e furiose di oms a cjaval. 

E jere rivade le vòs, di cualchidun che le veve cjapade sù di lon- 
tan: si saveve che cuant che a saressin rivàts, no varessin spara- 
gnàt nuie a di nissun. Dopo dal magalizi, par solit, a brusavin lis 
cjasis, a metevin man ta lis cjanivis robant ogni ben. A puartavin 
vie cun se il besteam. Piés se cualchidun al cirive di resisti, di 


scombati, o ancje dome di protesta. Parcè che alore sì che a do- 
ventavin bestiis, come che a voltis a fasin i animi di prede, che 
no dome ti copin, ma ancje ti sbreghin cuarp e piel cun furiose 
ande, fasint dite un nuie che si creve. Le vòs e contave che intun 
vilag lontan dome doi dîs di strade a vevin puartàat vie lis feminis 
e i fruts, peàts come agnei su le gobe dai lòr cjavai: sacs di for- 
ment umans, cierfs apene scanàts. Se le gnot, inte distance, si 
viodevin ardi fùcs, alore chel al jere il segnaàl che une altre vile e 
steve brusant. 

Il plevan al vignì fùr da le glesie tignint alte le cròs dal Signòr, cul 
Crist doloròs picjàt parsore dal len. | trimave le man, e le vòs, ma 
il cjant al jere fuart e potent: “Kyrie Eleison” al cridave. Lenta- 
mentri, planc planc lis feminis i larin dongje, tignint i plui picinis 
dai lòr fîs strents al grim e pe man chei altris, e i lòr nevòts. 

No si puedin clamà oms chei che intun lamp a rivarin di corse, a 
cjaval, ma diaui scjadenàts da le gose profonde dal Unfier. 

Il sivilà da lis frecis, il lusòr da lis spadis, il businà furiòs dai cjavai 
e il berli di oròr di chei che a cirivin di scjampà a doventarin une 
robe sole cul polvar, il patùs, lis lagrimis e il paltan insanganàt. 
Lens cu le spice inflamade a tacarin a cori parsore dal cîl come 
lagrimis di fàc. | cuvierts di pae da lis cjasis a cjaparin le vampe e 
le vile intun sòl moment e brusave. A le fin dome il cidinòr. 

E il vaî di un frut, ancjemò vîf, dongje dal cuarp insanganàt di 
sò mari. 


Angelo Floramo 


Il bon formadi e le bone spongje di atris timps 


| statOt da le latarie turnarie di Sclùse-Racolane dal 1925 a si 
vierg cun dòs pagjinis dedicadis ai conseis pai socios. Al è inte- 
ressant cognossi il lòr contignUt. 
Prime di dut, pulizie: no dome le stale, ma ancje le’ vacjis a le” 
van tignudis netis cun stringhie e spazete, cussì a si mantegnin 
in salùt e a le’ fasin plui lat. L’aiar al à di circolà ben ta stale, a 
nol à di jessi masse cjalt; cui ch'al à il compit di molgi al à di vé 
vistîts nets, le’ mans netis, le’ onglis curtis, nol à di tirà sù tabac 
di nas e al à di lava ben il luvri par vé plui lat, bone spongje e 
bon formadi. 
Prime di molgi no si à di dà a le’ vacjis fen ch'al va in polvar par 
no sporcjà il lat. 
Cuant ch'a l’è ore di molgi bisugne viergi i barcons da le stale e 
tignî spalancade le puarte. 
Finît di molgi, il lat al à di jessi puartàt fùr subit da le stale, parcè 
che inta stale stesse al è simpri polvar, parcè che le temperadu- 
re masse alte a le favorìs le discomposizion dal lat e parcè che il 
lat al cjape cun fazilitàt l’odòr da le stale. 
| recipients dal lat ai àn di jessi di metal stagnàat (fier, ram e mai 
zingo), simpri lavàts plui voltis cu l’aghe bulinte e lassàts suà tal 
aiar libar, dolà ch’a nol è polvar e pussibilmentri a soreli. Doprant 
simpri recipients di len a si cor il riscjo di otignî formadi amàr. 
Il socio al à di puartà inta latarie dome lat di vacje. Le’ personis 
maladis a le’ àn di stà lontanis da le’ vacjis: il lat al pues jessi con- 
taminat dai microbos ch'ai provochin certis malatiis al om, come 
il màl dal grup, le scarlatine, il tif e vie indenant. 


Il Montàs 


Al è proibît puartà lat di vacje malade parcè ch'al ruvine il forma- 
di, ancje chel di chei atris socios. 


Antonino Danelutto 
Furlan di Scluse 


La sucje 


| ere za dòs, tré seris chi tré zovins a olmevin une biele sucje 
a secjà sun d’un barcon di ’ne cjase. 
Une sere a decidin di cjoile, al resteve dome di cjatà dulà fàle 
cuei. Un dai tré al dîs: 
«Pensi jo, vualtris cjolét la sucje sense favi viodi, pal rest i pensi 
jo». 
Intant chi chei altris doi a cjolevin la sucje, il tiars al steve atent 
ch'a no ju vedessin. Po cu la sucje sot il bras a tuchin ta la puarte 
da la famee ch'a vevin cjolt la sucje, e un al dîs: «Bune int, no ni 
faressis par plasà cuei che sucje chi sot li’ boris dal fogàr?». 
«Sì, parsè no, vignît pùr drenti chi la cuei» a i rispundin di drenti. 
| tré zovins a spetin chi la sucje a sedi cuete e, par il plaséè ch'a 
i vevin fat, a i dan une fete ancje a chei di cjase, ch'a disin: «Se 
bune ch’a è che sucje chi, si disfe in bocje». 
Finît di mangjà, i trè zovins a van vie ringrassiant pa l’ospitalitàt. 
Tal doman matine, il paron di cjase nol viòt pi la sucje sul barcon 
e impensantsi dai tré zovins da la sere prime al dîs: «Vutu viodi 
chi ché sucje ch'i vin fat cuei a chei trè zovins a ere la nostre?». 


Benvenuto Castellarin 
Furlan di Roncjis 


Cjapà il moment 


Lizér 

sbassiti 

sul pràt de vite. 
Cjape sù 

il moment, 
deventàt vieli, 
sbregàt vie dal presint, 
bandonàt tal passàt. 
Colàt, 

vitime dismenteade 
di un sassin 

che mai 

si volte indaùr. 
Sfolmenade 

le corse dal timp. 
Cence fin. 


Dut 

a un moment finàl 

al rive. 

Ardimentose 

si opon 

le memorie, 

nemie da le dismentie, 
soreli e aghe 

par lis fragjilis rosis 

di vite 

che tu tegnis fra lis mans. 
Dome jé 

e rint eternos 

i pics di ogni istant. 


Claudia Lizzio 


2* premi tal Concors di poesie “Renato Appi” 


Cordenons 2021 


Il scherg dal feràl 


n. o soi làt a fà spese intun magazen di viàl Palme. Il 
placàl al jere bielzà plen di machinis; cjatàt il puest pe mé, 
smontant mi soi fermàt a cjalà di traviers dai platins il sflandòr 
di ros e zàl che il soreli lant a mont al lassave daùr, scuasit a voléè 
brusà il scàr che si faseve indenant. In magazen tra une robe e 
ché altre o ai pierdùt cuasi un’ore, tant che o soi jessùt di bon 
pas par cori a cjase. Il plagàl al jere lusoràt di cuatri ferài adalt 
di un pal e chescj e fasevin un biel sflandòr di colòr narang. Lant 
viers le mé machine o ai fat cas di un om, ch’o vevi za incrosàt 
dentri, ch’al leve sù e jù daùr des machinis. 

Cul mont ch'al cor mi è vignQt il suspiet e mi soi platàt par capî 
les intenzions di chest. Mi pareve di strani, stant che mi jere so- 
meàt un par ben, tant che si jerin dite un mandi. Cjalantlu ben, il 
suspiet al lave svantantsi, chest al cjalave lant e tornant, rie par 
rie e al meteve dispès une man sui cjavei e si gratave, come che 
mi sucét a mi cuant ch’o ai alc che no mi torne. | voi incuintri e 
i domandi ce ch'al è che nol va. E chest cun in man le borse de 
spese, mi cjale nigant il cjàf e al dîs: «Mi àn freade le machine» e 
po al zonte: «Gnove di pache ch'o ai ancjemò di finî di paiale, ve 
ca il puest libar li ch'e jere». 

I domandi: «Séso sigàr di no véle lassade intun’altre rie?». 

«O ai fat plui voltis il zîr, a’nd jere cuatri compagnis ma no le mé, 
o stoi spietant i zimui ch'o ai fat clama dal magazen». In chel e 
jentre tal placàl le machine dal cent e tredis; intant ch'e smonta- 
vin chest ur va incuintri e jo daùr. Contàt a chescj ce che i tocja- 
ve, si sin inviàts sul puest là che e varès vùt di sei le machine. 


Chest al dîs a chei doi zovins: «Viodéso, e jere chi, gnove di pa- 
che e no soi nancje siguràt cuintri le robarie, o ai di fà denunzie». 
Un zimul i domande: «Véso cjalàt ben magari di véle metude 
intun altri puest?». 

E lui: «Sigàr, o varai za fat vot voltis il zîr, and jere un cuatri come 
le mé, dòs e son bielzà ladis, chi de mé il box al è vueit». Chel altri 
zimul che al steve clicant le pene ch'al veve in man i domande: 
«Mi diséso ce machine ch’o vés e il numar di targhe?» E chest: 
«O vevi une Fiat Tipo, colòr vert militàr!». «Sì, mi diséso il numar 
di targhe?» E lui: «Zovin, e jere apene une setemane che le vevi, 
a dî il vér no mi è passat pal cjaf di tegnile a ments». Chel altri 
ch'al veve scoltàt, fats cuatri pas in jù, al dîs: «Fiat Tipo gnove 
come ché culì, cheste, de targhe no à un més di vite!». Ancje nò 
tré o sin làts sul puest e chelom: «Le mè e je vert militàr, cheste 
e je viole!» Il zimul lu cjale disintji: «Véso le clàf te sachete?». «SÌ, 
vele!». Chel ch'al jere daùr a clicà le pene al dîs: «Nono, scligait il 
boton dal telecomant». Il nono al sclice e si piin i lampaments e 
dutis les lùs de machine. «Eco, nono!» al dîs il zimul. 

Chel cjalantle maraveàt: «Ma le mé no je viole!». «No, no je vio- 
le, e je le lÙs naranc dai ferài ch'e cambie i colòrs, viodial, chè 
blancje e pàr zale». E chel cjalant i doi al dîs: «Zovins, ce scherg 
che mi è fat il feral! E cumò ce fasìno?». «Paiànus di bevi po, 
nono... ma, ma viodét ce scherg, a son daùr a clamànus di une 
altre bande, nancije il timp di bevi... mandi e tignît a ment il nu- 
mar di targhe e... soredut il telecomant!». 


Carlo Zanini 
Furlan di Colorét 


A scampinotà 


3 dòs fiestis plui grandis dal gno paîs a jerin — e a son ancje 
cumò — la fieste di Sante Polonie in Fevràr (chè invocade cu- 
intri il mal di dincj) e la Madone des Graziis, cu la prucission, 
in Setembar. Dutis dòs a vignivin anunziadis cuntune setemane 
interie di sunadis che si spandevin dal tor, dulà che un grop di 
oms a scampinotave, batint a man il batacul des cjampanis, par 
gjavà fùr suns e armonies particolàrs. Ché dal scampinotà e jere 
une sorte di art musical, che par praticale ben i voleve urele fine 
e man svelte e fuarte. | plui brafs a podevin continuà par oris 
e oris, là sù parsore, fintremai tal cùr de gnot. Si fermavin ogni 
tant, dome par bagnà il gargat cun cualche glut di vin, cjapàt sù 
intes fameis, jemplant cun ché misture di blanc e neri une dami- 
gjane che, cun fature, a puartavin là sù parsore, fin dongje das 
cjampanis. Bisugna dî che il grop dai scampanotadòrs, une vore 
gjelòs de sò braùre, al cirive di tignî platàts i soi segrets. 

Une sere, sintint chés bielis sunadis, a un trop di frutats i jere 
vignude gole di imparà a sunà cul batacul. Descul descul, a rivin 
parsore dal tor, ma l’ultime botule — ché ch’e puartave propit 
sot des tré cjampanis — no puedin vierzile. Prova un, prova chel 
altri, sburta di ca e sburta di là, nuie ce fà. Parsore de botule e 
jere stade poiade une gruesse piere, ch’e servive par montài sù 
cuant che si sunave cu la cjampane tacade plui ad alt. Dopo vé 
tant sberlàt ai oms di sposta la piere — ma chei a fasevin finte 
di no sintîju —, ai frutats avilîts, ma ancje rabiòs, i ven une gole 
mate di svendicàsi. Inalore, man a man che a tornin jù, a cjapin 
lis scjalis di len poiadis su ogni solar dal tor e lis platin al plan plui 


bas. Cidins cidins, si slontanin 
fasint finte di nuie, intant che 
i oms di parsore a ridevin di 
gust, par no véju lassàts sunà 
cun lòr. Cu la biciclete a van 
pòc lontan, a cjatà un pàr di 
fantatis. A fasin i matarans 
cu lis bielis frutis, ma cu lis 
orelis simpri tiradis, par sintî 
cuant che lis cjampanis a va- 
ressin tasUt. | batacui a dan i 
ultins colps, po il paîs al ven 
taponat dal cidinòr. Alore a 
tachin a riduca, pensant a la 
muse di chei che a vevin di 
tornà jù dal tor, cence scjalis. A scampinotà sul tor, par indalegrà lis 
A spietin ancjemò un pòc, po — fiestis grandis 

pedalant plancut si fasin don- 

gje te ostarie, par sintî lis novitàts. Cuant che a stan par jentrà te 
ostarie, a sintin la cracade di un taulin crevàt sot i colps rabiòs 
di un scampinotadòr, che ur berlave daùr a chei cuatri omenuts 
che a zuiavin cuiets a cjartis, pensant che magari a fossin stats 
lòr a combinà chel mateg des scjalis platadis. A sintî cussì, i fru- 
tats a zirin la biciclete e vie di corse, cence fàsi viodi di nissun. 
La zornade dopo a vegnin a savé che, par tornà jù dal tor, iomsa 
an scugnùt molà jù pe botule il plui lizér de combricule, tignintlu 
pai pîts. Par vie dal scùr, o par vie di cualchi tai di plui, a àn sbaliàt 
la smicje e chest al è rondolàt jù, solar dopo solar, scuasit fin di 
sot. Par fortune ducj i vues a àn tignQt bot, il scarsanàl al è restàt 
intîr, dome tantis pachis par dut. 


| frutats no àn viert ilbec su chest fat, dome 
tancj agns dopo a àn VUt il fiat di pandi 

ai scampinotadòrs — aromai deven- 
tàts vielis — che a jerin stàts lòr a 
combinà chel mostro di mateg. A 
viodi cemUt che lis musis dai vie- 
lis a si scurivin simpri plui cul savé 
cui che ju veve cjapàts ator ché 


de botule, 
scuasit fin di sot 


gnot lontane, i frutats a àn pensàt N 


che, ancjemò une volte, al jere miòr 
cjapà dibot la biciclete e tornà a slontanasi plui che si podeve. 


Dongje di cheste contute, o ai di zontà che l’usance dal scampi- 
notà e jere rivade a tirà indenant fin ai nestris timps. Ancje se 
une volte la int e scugnive jevà une vore a buinore, ducj a jerin 
tant contents di sintî sunà a lunc lis lòr cjampanis, che a indale- 
gravin lis fiestis grandis. Za pòc timp, inte solenitàt di Setembar, 
sore sere uns cuatri zovins a scampinotavin, come che i paris e i 
vons a vevin fat prime di lòr. Ma cualchidun dal paîs— dulà che al 
è vignÙt a stà un esercit di fameis gnovis da dutis lis bandis— al à 
pensàt di clamà i Carabinîrs di buride, parcè che al sintive un “in- 
sopportabile disturbo alla quiete pubblica”. Dal sigàr, lis cjampa- 
nis a stevin disturbant chei che a cjalavin instupidîts la television 
che, si sa, e ven prime di dut. Cussì, i zovins a àn scugn0t tornà jù 
dal tor in presse, cui Carabinîrs che ju spietavin sot. Di ché volte, 
nissun nol à cjapàt plui in man i batacui par scampinotà.Ancje 
chest al è un mÙt — brut, trist e basoal — di copà lis tradizions 
che cussì, cun tant aviliment, a scugnin slontanàsi simpri di plui. 


Claudio Mattaloni 
Disens di Mino Coceano Furlan di Cividàt 


Orgnan e al mastel 


|? Mari gi dîs a Orgnan: «Va lì di gna Maria a dîgi che ti impresti 
al mastel che ai di fà la lissia». 

Rivat lì di agna Maria, Orgnan al cjapa al mastel par tornà a cjasa. 
Dopo péc si à stracat di partàlu, alora al à provàt a falu rodolà, 
ma ancja cussì no si podeva, parcè che al mastel al lava di ca e di 
la da strada. Alora Orgnan al à pensat di disfà al mastel e cussì 
al varès partàt cun mancul fatura lis breis dal mastel. Cuant che 
la mari lu viòt a rivà a cjasa cul mastel disfat, gi dîs: «Ah Orgnan, 
Orgnan... se tu metevis un pal traviars da orelis (lis mantiis), no 
coventava disfà al mastel par partàlu cjasa, tu lu metevis su lis 
spalis intîr». 

Tal doman la mari a clama Orgnan e gi dîs: «Orgnan, mi à scjam- 
pàt al pursit dal cjot, al è làt sù pa stradela... vai subit daùr prin 
che si piardi e partilu a cjasa...». 

Di corsa Orgnan al va e dopo un pòcal riva ancja a cjapàlu insom 
di una vigna. “E cumò — al pensa Orgnan — cemÙt fasio a partàlu 
a cjasa?”. Alora si visa dal mastel, al gjava un pal da vigna e lu fàs 
passà traviars da orelis dal pursit e lu met sù pa spalis. 

Cuant che la mari lu viòt rivà, gi dîs: «Ma Orgnan, se gi atu fati a 
ché pura bestia?». 

«Mari — gi rispuint Orgnan — tu mi vevis dit tu di meti un pal tra- 
viars da orelis dal mastel e jo ai fat compagn cul pursit!». 


Silla Stel 
Furlan di Vuanis 


| Merecans 


A rivin! A rivin i Merecans!». 

La letare di cjarte lizere “par avion” e tabaie clàr: «O sarìn 
in Italie ai 2 di Avost, e o starìn dut il més». 

Mé mari e je scombussulade. 

«Bisugne fai bon acet!». 

Gno pari al da di cjalcine a lis stanziis. 

A son plui di vincj agns che a son vie a Toronto, in Canadà. No 
son nancje stàts al funeràl dai vecjos. 

«L’aparechio al coste masse!» a vevin dite. 

Gno barbe, làtin Canadà a la fin da la vuere come muradòr, cumò 
al à une imprese cun plui di otante operaris e al è fat fortune. 
«O ai spedît il “cjar” cu la nàf, che al è bielzà rivàt a Vignesie; nò 
o rivarìn cul aparechio fin a Vignesie e po o rivarìn a Codroip cul 
“cjar”» al veve scrit gno barbe. 

«Ma cui tirie il “cjar”?» a domandin i fruts? 

«Tasét che no savés!» al dîs gno pari. 

Nol saveve nancje lui. 

La Cadillac celestine e discapotade e je lungje siet metris. 

«Ise rivade rote, che i mancje il tet?» a disin i fruts. 

«Tasét che no savés!» al dîs gno pari. 

«Ma trop consumie chest po po di machine?» a domandin i 
fruts. 

«Cuntun litri e fàs siet chilometris» al dîs gno barbe. 

«O larìn tal albierc!» a disin lòr. 

«Ma nancje par sium! — e dîs nestre mari — us metìn ta la cjama- 
re dai fruts! E voaltris fruts ducj in ché altre cjamare; in cuatri 


intal jeton, doi da cjàf e doi da pît». 

A àn di là a cambià il “cec”, in bancje. Tal distributòr a pain cui 
bogns par la benzine. 

«Si mangje ben in Italie...» a disin lòr. 

No si devi mangjà mal nancje in Canadà, viodùt che a son gras e 
passQts plui di nò. 

Nome a cjase nestre a an fat fùr siet gjalinis, cuatri cunins, dòs 
razis, une forme di formadi e ducj i salams che a jerin tal cama- 
rin; cumò il curtîl al è vueit (e ancje il camarin). 

A àn mangjàt e bevùt a spesis dai parincj par dut il més, ma jes- 
sint stàts masse impegnàts a gustàs e a cenis, no àn mai vùt timp 
par là a cambià il “cec”. 

Mé agne po, simpri ocupade a sbeletàsi e a pituràsi, mai une 
volte ch'e vedi parecjade la taule o lavàts i plats. 

Di tornà a fà il jet po nancje tabaià, simpri mè mari. 

Come regàl pal disturp a mè mari i àn dat 10 dolars (canadés) e 
un dolar par om a noaltris fruts. 

«Ce si comprial cuntun dolar, mame?» o domandi jo. 

«Pòc, frut!» e rispuint jé. 

Al ven il dì da la partence e i Merecans saludant a vain, ingropàts. 
«O tornarìn!» a disin lòr. 

«Sperìn di no!» e pense mé mari. 


Pauli Jacùs 


Cui séstu? 


o esal biel, il cjapiel? E Dio bon, al è chel gndf, mi à costàt von- 

de! Lu met simpri, jo. Cence cjapiel o ai frét al gurviel. Aio fat 
ben mo di meti il vistît di dîs di fieste? E no... che nol è fruiàt nie. 
Po cjo, di domenie là a messe e a gjespui e po dopo, il dì de sagre, 
là a sivilà pe vile... Nol rive adore a fruiàsi. E ce biele le gjachete 
che mi à fate le mame, no ise? Viòt mo, a varà mitàt il boton pi 
biel che a veve. O mame, mame, cussì jo mi ricuardi di tel Mi va 
il cor, sàstu? Sastu che dal vistît jo o ten cont? Sastu che, finide 
cheste saison, o torni cjase jo? AI mancul tu, tu saràs contente. 
| bregons invezit tu pus crodi! Di gnot slavràsi su le bancje dal 
treno ancje par tiere, salacor. A voressin sopressàts. Jo no soi 
bon. Tu mai sopressaràs in ché volte. Lis scarpis sì che a son fru- 
iadis! Ma... ce vUstu, o ai dome chés. Cui sa ce ch'al a vignaran a 
costà ca un par? Vevio di meti i scarpons, lis goculis, pùr no! Le 
valîs a je plene di vistîts di dîs di vore. O tachi doman, a vore. E 
cetant che a pese le valîs! Spiete che le met par tiere. E se dopo 
me puartin vie? Alore sì vel O ai pÙùr scrit parsore ma, intun paîs 
come chest no si sa mai... 
No aio di jessi mat jo mo? O vevi mitude dentri te valîs ancje une 
angurie, par rifrescjàmi tal treno, vie pe dì. E dopo, no le ai man- 
gjade. Mi vergognavi. Dulà aio di là a mangjale cumò, puaret? A 
sarà ancje fraide, po cjo! E se mi tocje di butàle vie, nancje no 
savarès dulà, in ché citàt maladete! Intant o soi rivat in place. 
Vedìn là sù ce ore che a je. O Diu, mi incee il soreli. Tal treno o 
arin tal scùr... 
O scuen tignî in man i documents, le tessare. O met il biliet di 

treno parsore, no si sa mai... Se, 
a cas, mi intopin i carabinîrs, 
cuant che a viodin chel puar di- 
sgraciàt, i domandin i documen- 
ts. E se, parvie che no capìs, jo 
no soi bon di dàus daurman, o 
cjapi le multe. Cemlt varessio 
mo di paiàle le multe? Alore, mi 
metin dentri. Mi àn pàr dite che 
ca no matein i carabinîrs cui fo- 
rescj. Viòt tu mo che no dismen- 
tei di tornà meti il tacuin te sachete. A je pocje robe dentri, ma 
dute le robe mé a je li. Mi àn dite che cuant che tu saltis fùr de 
stazion, a man drete, no tant distant, a je une osterie. Al è un 
Furlan l’ustîr. Chei puars che a rivin come me, magari ancje sot 
gnot, a van ducj li a finîle, par durmî salacor. Anìn po indenant! 
Nancje no soi bon di fà un pas. Ocjo ch'al rive un automobil. 

O ai di tiràmi in bande, ma no pues! E un pas indaùr no mi par, 
sacrabolt! O soi làt vie cul cjàf alt, un ninin di pinsîr ma i voi colòr 
di sperance. E cumò o soi ca come un bintar, discognoss0t. Lui 
sì, l’ustîr, mi cambiarà un pcs di bécs. Cjale mo, a sarès ore di 
mangjà un bocon! E se propit o ai di là a servîmi, dulà vaio? 

Sù mo, anìn! 


Italo Scaravetti 
Dému (France) - Furlan di Percùt 

Anna Mattiuzzo 


OTUBAR 


1 S S.te Taresie dal Bambin Jesù 
2 D SS. Agnui Custodis Fieste dai nonos 
3 L S.Gjerartabàt 
4 M S. Francesc di Assisi frari Patron d’Italie 
5 MS. Luîs Scrosoppi predi 
6 J S.Brunonabat 
7 V Madonedal Rosari 
8 S S.Demetri martar 
9 D S. Dionîs martar 
10 L S. Denél profete 
11 M S.Zuan XXIII pape 
12 M S. Serafin frari 
13 J S.Edoartre de Inghiltere 
14 V S. Calist pape 
15 S Ste Taresie di Jesù muinie 
16 D Ste Edvigje religjose 
17 L S.Ignazidi Antiochie martar 
18 M S. Luche vanzelist 
19 M SS. Martars canadés 
20 J S.te Rene martare 
21 V S.te Ursule martare 
22 S S.Zuan Pauli Il pape 
23 D S. Zuan di Capestran predi 
24 L S.Antoni Marie Claret vescul 
25 M S. Crispin martar 
26 M S. Evarist pape 
27 J S.Fluringmartar 
28 V_ SS.Jude e Simon apuestui 
29 S S.te Ermelinde vergjine 
30 D B.de Benvignude Boiani vergjine di Cividàt 
L 


(90) 
po 


S. Volfanc vescul 


I sîs ch'a van pal mont 


| jere une volte a Udin, in borc di Gragan, un om ch'al veve 

fat il soldàt pal re di Ongjarie. AI veve combatàt cun valòr; 
ma une volte finide la vuere, i vevin dàt dome tréè carantans e 
«Torne a cjase tò, che no tu coventis plui». L’om al restà malon: 
«Dopo dut ce ch’o ai fat par lui! Lasse che lu cjapi...». Cussì, plen 
di fote al partì. 
Rivat a Baldassarie al cjatà un ch'al butave jù arbui cu lis mans, 
come ch’a fossin stecs. «Tu che tu sés tant fuart, vàstu lavorà par 
me?». «Sì gjo». E i doi si meterin par strade. 
Rivàts a Laipà, al jere un cjagadòr in zenoglon ch'al pontave la 
sclope cuissà dulà. «A cui tiristu?». «Là in France al è un bosc 
e dentri e je une moscje suntune ramace». «Tu cun ché smicje, 
vùstu lavorà par me?». «Va ben». E i tré si meterin par strade. 
Rivats a San Gotart, a vioderin un mulin a vint cu lis palis ch'a 
ziravin cence un fregul di aiar: al jere un ch'al soflave cul nés! 
«Tu cun chel nés, vùstu lavorà par me?». «Parcè no?». E i cuatri 
si meterin par strade. 
Rivats a Beivàrs, aljereun che sijere disvidadeune gjambeealsta- 
ve in pîts dome sun ché altre. «Parcè mai?». «Jo o cor svelt svelt: 
mi soi gjavat une gjambe, se no o rivavi prime di partî». «Tu cussì 
svelt, vùstu lavorà par me?». «Po sì». E i cinc si meterin par strade. 
Rivàts a Godie, sentàt par tiere al jere un cuntun grant cja- 
pielat dut pleàt in bande. «Cun chel cjapiel tu someis un pa- 
iag dal circ». «No pues tiràlu sù, parcè che si no i ucieluts che 
a duarmin dentri da l’orele a cjapin frét». «Tu cun ché orele, 
vùstu lavorà par me?». «Fatel». E i sîs si meterin par strade. 


Cjamine cjamine, a rivarin intune grande citàt, dulà ch’al jere a 
stà il re di Ongjarie. Il re al veve une fie di maridà e al veve pan- 
dùt che le varès dade a cui ch'al rivave a batile ta la corse (che 
|é e jere svelte come il vint). Bisugnave là a cjoli l’aghe cuntune 
tace fin ta lis risultivis da la Ledre, sot Glemone, e tornà. «Benon 
— al disè l’om di Gragan — ma par me al corarà il gno garzon». 
Partide la gare, chel svelt di gjambe al partì e dopo cinc minùts 
al jere za ch'al tornave indaùr cu l’aghe. «I profitarai par polsà un 
tic». Si distirà par tiere e si indurmidì. Passade un’ore, la princi- 
pesse e jere cuasi rivade in citàt cu l’aghe, che chel altri ancjemò 
al durmive. Alore il cjagadòr i sbarà un colp ch'al spacà un fros 
di jerbe dongje da l’orele. Il coridòr si sveà e intun lamp al rivà, 
prin da la principesse. 

Il re, però, nol voleve ameti la sconfite. «Cumò o vin di fà fieste». 
Al fasè preparà di mangja e di bevi par lòr intun palag; ma une 
volte dentri, al sierà puartis e barcons e al impià un grant foga- 
ron, par brusaju ducj. Ma chel di Godie, co s’inacuarzè di ce ch'al 
capitave, al scjassà il so cjapielat e cul aiar al distudà il fùc. 

«Jo a ti, mé fie no te doi. Piprest ti lassi dutis lis més sostancis, se 
tu tu rinunziis a sposàle. Ma tu às di puartà vie dut, ve, no lassà 
nuie». E a rivarin cent oms ch’a strissinavin cent cassis plenis di 
aur. L’om di Baldassarie lis cjamà su la schene e «Dut ca? Bon, se 
nol è altri, jo 0 voi». 

«Nol è pussibil!» al vosà il re. E al mandà ducj i siei soldàts a 
cjaval cuintri di lòr par copàju. Ma l’om dal nàs potent al de une 
soflade e ju fasè svolà come fueis. 

E cussì si puartarin cjase l’aur dal re, lu dividerin par sîs e a vive- 
rin di siòrs par dute la vite. 


Claudio Romanzin 


A Través, a vidîe il treno 


(°° che tala scuele di Clausîet a rivà la circolàr che ai varès 
screàt la stazion feroviarie di Través, il pi content al fo il me- 
stri Zomarie di Tisti. L’ocasion a ere golose par menà jù canais 
e garzones a vidîe passà il treno. L’inaugurazion a ere pal 28 di 
Otobre dal 1930, otàf aniversari da la Marcia su Roma. Tisti, tant 
che iscrit al Fassio, al veve dut il timp par ben figurà. AI clamà 
dongje Cesco di Ribot, il capo dall’ONB (Opera Nazionale Balil- 
la), la Milie in rapresentance da las Piccole italiane, la Boreane 
par cusî las bandierutes da svintulà al passag dal treno e Snaiz 
par preparà pan e mortadele. Bin, tant che sofér,? a si ere za 
proponàt da menà jù ducj. Rivade la dì, sul camion telonat da la 
Coperative, ai montàr sù prime i mestris: Tisti cul confanon,? po 
Cjavagut cul russac dai panets e, cuetegant, la Santine di Rosse- 
to cu la sporte da las bandierutes. Po, tun gran befel,? a si ram- 
pinà la mularie. Par ultim ai tiràr sù il fotografo Bepo di Bulian 
cul sio cavalet e il pecot neri. Po Bin al dè gas, e vie. A ere cu- 
mingade la Marcia su Travesio! Passade Duminisie e Pissimbòlie, 
sot la regjie di Tisti, la canae a si metè dute a cjantà: “...i/ valor 
dei tuoi guerrieri la vision dei tuoi pionieri la vision dell’Alighie- 
ri oggi brilla in tutti i cuor. Giovinezza, giovinezza, primavera di 
bellezza della vita nell’asprezza, il tuo canto squilla e va”. Dal piè 
dal Tul, intun lamp, il camion al fo a Través. Uì da la stazion a ere 


1 autista 


labaro 


3. frastuono, vociare 


Al rive il treno a Travès 


belzà rivade dongje tan- 
te umanitàt, da Lestans e 
da Cjastelnouf. A contave 
mè mari Marie, presint 
tant che Piccola italiana, 
che la stazion a ere dute 
inflochetade di bandieres e di streces di roses a picjulon da las 
fignestres. La canae, che a mateave dilunc las sines e a coreve a 
piè cuet di sveler* in sveler, a un sivil di Tisti, a si fermà par metisi 
in dest-riga cu las bandierutes in man. | Balilla di ca e las Piccole 
italiane di là. E po ai sunàr las cjampanes di San Pieri e a tacà la 
bande cun Fiero l’occhio, svelto il passo. | carabinérs ai tignive 
di vùli dut chel batabui.® Po, suntun brear plen di confanons, il 
podestàt in ponte di siet, petto in fuori e pancia in dentro, cui 
vùei discocolàts come il Duce, al fasè il sio discors, une bisodieS 
sence cjàf ne code. A la fin il pridi, detes cuatri peravolutes in 
crùes, al benedì la nove stazion. Intant, viers Top, a si sintì pri- 
me un sivil e po vie vie il sdrondenà e il soflà di chel mostro di 
fier e di fum che tencj ai no veve mai vidùt. Par saludà il treno 
i fantaguts ai cumingàr a svintulà ducj contents las bandieru- 
tes. Biats, ai no podeve savîe che, in curt, chel stes treno a ju 
varès menàts prime a la visite di leve a Sacîl e po in vuere. Di 
dute ché fieste a nos reste nome une biele fotografie di Bepo. 


Gianni Colledani 
Furlan di Clausîet 


4 traversina 
5 rumore, frastuono 
6 discorso a vanvera 


Vitale da Bologne al conte Bertrant 


MM uart. Copàt da le masnade sassine di chei che si disin ca- 
valîrs, ma a son dome che une manie di brigants. Butàt tant 
che un toc di cjar fraide parsore di un cjar di ledan. Scompagnàt 
vie pe strade da le vòs scuaiade di femine meretix, che par fàlu e 
je stade paiade ben. Crotade di pet e di pît, e sbelee il sant ch'al 
mùr, fasint fente di vélu riverît. Scomut a tancj, pa lis sòs santis 
virtùts. Professòr di Teologjie inte universitàt di Tolose, onoràt, 
tant che mestri di mestris preseàt. Guelf, duncje pro Pape, nol 
plaseve al Ghibelin ch'al bruse di rabie intal cjistiel di Gurize. Ma 
tal stes timp, libar di ogni umane miserie, suspiet ancje al Pape, 
pa le grande libertàt ch'al veve di mostrà il mal ancje inte scune 
da le Glesie, là che il vizi si cuintribande cu le pietàt, cuvierzintlu 
cule mascare da le caritàt. Francès provengàl, e duncje malgradît 
ancje da le nobiltàt dal Patriarcjat, feut dal Imperi e duncje grant 
nemì di Avignon. Vignesie lu deteste, dal moment ch’al difint, e 
ancje ce tant ben, dal so teritori il cunfin, e al siele un Grifon par 
fà le vuardie a le brame di un Leon. Ce tantis fameis onoradis di 
princips furlans, cun cjistiei dongje dai siei, e vicins, lu odein, dal 
moment che lui al cjape le difese, simpri, dai contadins. Ancje i 
sorestants borghés, i marcjadants plens di braùre, chei che a te- 
gnin buteghe in place a adorin le marcje d’arint plui che no San 
Marc cun cor fervint no le àn digjeride che dal so rigòr simpri 
atent a cjastià il masse lusso, a imponi un compuartament ch'al 
sedi plui indrecàt a le puare umiltàt, a le miserie da le sobrietàt, 
pluitost che a le voe di jessi i prins, inte borse o intal profum di 
robe di mangjà peade sul len dai camarins. Ancje lis confrater- 


nitis, maladis da le anime fervint dai fanatics, cu lis cassis plenis 
di ricjecis donadis par ereditàt, che masse dispès a fasin marcjàt 
jenfri le Fede e lis sioretàts, lu àn bielzà condanàt, zurant cun si- 
gurece che une dì il Patriarcje al sarà fermàt. E cumò le condane 
e je stade bielzà eseguide, le vuaite parsore dal vuat, le feride, e 
il non da le Richinvelde ch'al sune cun dolòr par ducj chei che lu 
an amàt e che cumò a puartin feride sul cùr ch'al vai. E jo, Vitale, 
artist, vignOt vie dai Bolognés parcè che cul pinel o podès cjan- 
tà le glorie di cheste tiere e o preparàs cul scarpel le arcje par 
tignî le relicuie dai Sants aquileiés, ve chi che o soi, dentri le mé 
buteghe, a condanà devant di voaltris chest grant misfat. E ogni 
colp che il scarpel al mene, ogni colorade vene ch'e mostre une 
muse, o une sene, jo o insist a contà le veretàt, nude e crude, 
come ch'e je stade. Parcè che cheste Storie no pues finî cussì, 
in cheste maniere. Le met in ta lis vuestris mans, cjalantle inte 
peraule piturade dentri dai miei colòrs. Le mè lenghe al sarà il 
pinel, che al cjante cence vòs, e par simpri al ricuarde il sacrifici 
di un Patriarcje parsore da le sò Cròs. Il rest al è un cjant ch'al 
sa come nl di incens sot da le volte antighe di une glesie cate- 
dràl. E planc si sfante inte lùs di une albade. E si fàs glorie biade. 


Angelo Floramo 


Il teritori dal comun di Sclùse: dome crets 


teritori dalcomun di Sclùse, ch'alocupele part central dal Cjanal 

dal Fier,alèimprodutîf, alè fatdomedicrets. Cussì al diseve, ara- 
son, il vecjo plevan pre Pieri Foramit intai prins agns dal Nùfcent. 
Ma già Vignesie, cuant ch'a le comandave fin ca sù, a si ere rin- 
dude cont di cemùt che le int a le viveve in miserie e a le pative 
le fan: a le veve constatàt che i prodots da le magre coltivazion 
ai bastavin a le int sì e no par doi meis al an. Par chest le Sere- 
nissime no le veve mai pratindùt di clamà al so servizi i oms di 
Sclùse. 
Fin a metàt Nùfcent cuasi dutis le’ fameis a le’ vevin une vacje o 
une cjare. Par mantignîlis, le’ feminis a le’ scugnivin là a fà fen su 
le mont parcè ch'a nol bastave chel dai pigui flecs di pràt dongje 
il paîs. Spes a le’ lavin a sesolà intai pericui pùr di vé un misar 
brag di jerbe; al ere sucedùt ancje che plui di une a l’ere sbrissa- 
de intai sdrois, a l’ere lade di tòri e a le veve finît cussì di tribula. 
Lom ch'a nol emigrave al faseve cualche lavorut intal paîs o al 
cjapave cualche franc fasint il boscadòr. 
Inveze cun Ponteibe e cun Perteade mari nature a l’ere stade 
plui gjeneròse: teren plui fertil, cjamps ch’ai rindevin, pràts don- 
gje cjase cun tante jerbe, dapardut melugàrs, cocolàrs, clozàrs e 
zespàrs, ogni ben di Diu. 
| boscs ai erin comuts di sfrutà e illegnam, abondant e no di pin, 
al veve plui valòr. Insome, le int a le viveve un grum miòr, tant 
che si lave disint: 


Racolane e Scluse 


A Ponteibe al cjante il cuc 
a Perteade ai àn di dut 

a Dogne ai àn le rogne 

a Sclùse i polentàrs 

a Racolane i verzàrs. 


Antonino Danelutto 
Furlan di Scluse 


9) 


NO) 


In compagnie de lune 


Va a rivarà a fà i conts di tropis bussadis dal cùr sclo- 
pant dai inamoràts di dut il mont cuant che, intal cîl sfo- 
dràt di stelis, al comparìs ancje il cercli magjic dal colp di lune. 
E o savìn ben che cence la lune no saressin: la maree, i amòrs 
nostalgjics, lis gnots scuris, e la tiere no varès il so satelit che nus 
regale tancj biei spetacui. 

E nò ce lunatics saressino cence di jé? 

Intal 2019 al è stàt l’inoval dai cincuante agns che l’om al è sbar- 
cjat su la lune. 

La lune in prin plan cun tancj onòrs le vin viodude tornade tal 
so puest tal cîl; cjalantle un fregul cuant che e je te fase incol- 
menade, le viodìn dute luminose. Cetancj che a van daùr de sò 
energjie e des tradizions a jé leadis. 

Amie intal ort e intal zardin e ancje in cjase e fàs jevà la paste. 
Jé e da relax e e proviàt parfin il timp. Une vore a son i sprocs a 
jé dedicàts. 

La lune e jé in noaltris, cui siei alts e bas e cui siei vincjevot dîs 
dal so cicli di ogni més che si jeve e e va a durmî, nus fàs pensà di 
ce che al vignarà, lant cul ricuart tai timps indaùr cuant che dut 
il lavOr agrari al jere concentràt propit su di jè. 


Lidia Gobbo 


Laiuinfont 


Uchì nol è pi nissun 

son partîts par Meriche 
i son zQts laiuinfont 

e no son pi tornàts 

e li” cjasis di claps 

e i ussiei parsore 
spietin e no cjantin 

al cjampanîl al bat 

e il sun al cor par nuie 
tant uchì nol è pi nissun 
i son duts andats 
laiuinfont da dulà 

no se torna indavòr 

mi cjalin e no favelin 

e no sai parcè jo 

me sint l’ultin. 


Tullio Rossi 

Il crocant in Gjai 


| ere già da un pouc ch'i stavin studiant cemUt rivà adore 

di parà vie la gole che da un pouc a balinave tal nosti cjaf 
di fruts: il crocant. A dî il vér vevin provàt a tità mè mari, ma 
i timps ai ere chei ch'ai ere e, pur no mancjant las coculas, 
spongje e sucar no si podevin di sigùr stracà par chei golosets. 
Al è cussì che cun aitis cuatri vin organizade la spedizion che, 
a dî il vér, à domandàt un tic di timp par podei tirà dongje la 
cuantitàt di gjenar che al coventave; si sin cussì cjatàts tal stali 
da Petache a fà un tic di liste: mieg chilo di sucar, doi etos di 
spongje, las coculas e une fressorie. Las coculas nos mancjave, 
plui intrigade al ere pa spongje e pal sucar che i vevin ognun da 
toli di nascous tas nostas cjasas. Pa fressorie vin combinàt di 
fàse prestà da Costanse, une buine femine ch'a stave in Busort 
che nus voleve bon e nus contentave in dut, dant d’intindi che a 
coventave a mè mari. 
Rivade la sornade tal dopomiesdì, no podint meti adum la ressi- 
pe in cjase, sin làts in Gjai sot la briglie di un riu che al veve simpri 
un spissul di aghe ch'a coreve. 
La gole a ere tante e rivàts a galop tal lùc destinat, ravuet dongje 
cualchi legne secje e stecs e parecjàt un pous di claps a cercli vin 
impiade tal mieg la foghere; metude sore la fressorie il plui in- 
format al dave las diretivas. Dislidî prin il sucar tune tace di aghe 
e massedà biel plan. 
| erin ducj i cinc atorn atorn di cheste fressorie a cjalà: «Bute las 
coculas cumò! No spiete inmò un tic ch'a cambi colòr! Mé mari 
no fas cussì! Tas tu, ce vustu saveil Massede ch’a tache!l». 


Tra un rabec e chel ati, a bot e stros las coculas son ladas ta fres- 
sorie e encje la spongje: al si algave sù un bon odòr da fati tirà la 
gole. Decidùt che al ere stàt avonde sul fùc, vin metude la fres- 
sorie ta l’aghe par che si sfreidàs plui di corse. Stavin spietant di 
podei finalmenti cergà chel goloset cuant che une sivilade nus 
glace il sanc. 

Conossevin benon chel sivul che al compagnave dispès las no- 
stas matedats in paîs: al ere il vordean. Da briglie lu viodevin 
jù tal puint di Gjai che al stave vignint viers di nou: «Us ài ben 
viodùts! Seiso mats a impia fùcs in cheste stagjon! Cumò us si- 
stemi jo!». 

Cun ogni probabilitàt cualchidun dal paîs al veve viodUt il fum e 
lu veve visat. Ce fà? 

Se nus ves becàts, varessin cjapade un sope e cence contà la 
reonte di chei di cjase. Tocjave di scjampà subit. Cjapàt sù ducj 
i nostis imprescj, vin imbrucjàt il troi che al puartave, enfre il 
bosc, tal Plan das Cidulas; no jessint inmò sfreidade jo i vevi la 
fressorie ta man e i corevi cun jei. 

Il Vordean al vosave: «Fermaisi, us ai ben conossùts!», tant che 
al vignive sù pal riu, ma nou no i davin cuarde e corevin cul flàt 
tal pugn un dadr chel ati pal troi. Ma, di bot, un biel radisot al 
ferme la mé corse e i viout la noste ‘gole’, il crocant, svualà pal 
arie dutun cu la fressorie. 

La vin passade lisse, in realtàt il Vordean no nus veve conossùts, 
ma no vin mai podùt cercà il savòr di chel goloset tant sudàt e 
desideràt. 


Celestino Vezzi 
Furlan di Curcuvint 


Mestre par simpri 


i) che lavi intal cimitieri di Aquilee, incuintravi spes Bru- 
no, un siòr anzian che mi recitave simpri lis poesiis di cuant 
ch'al lave a scuele e al diseve che lu vevin salvàt, cence dî par- 
cè. Une dì, pòc prime ch'al muri, mi è contàt dute le storie. 
Inte scuele di Aquilee à insegnàt par tancj agns le mestre Lucia 
Deganis, che jere une vore severe. Cuant che jere zovine jerin i 
agns dal fassisim e intal 1938 Benito Mussolini ‘| è vignùt in visite 
inte citàt romane. Par fà biele figure, le mestre i à fati imparà a 
memorie tantis poesiis ai fruts di scuele. Logjic che jerin dutis 
poesiis che lodavin Mussolini e al fassisim e ducj dovevin reci- 
talis benon. Bruno mi à contàt che a scuele nol podeve sopuartà 
le mestre Deganis, ma cualchi an dopo lis poesiis àn salvàt lui e 
sò mari in timp di vuere, parcè che sò mari veve udàt un parti- 
gjan e i fassiscj orevin copàju ducj i doi, ma lui ‘| è recitàt lis po- 
esiis cussì ben che ju à convints e lòr ju àn liberàts. Cuant che le 
mestre jere vecje, viveve intal ricovar di Grau e Bruno | è pensàt 
di scrivigi une letare par ringraziale e dîsi che lis sòs poesiis vevin 
salvàt lui e sò mari, ancje se a scuele jè i cridave simpri parcè che 
al scriveve màl. Par cualchi més Bruno nol à vùt rispueste. Une 
dì i à rivàt une letare dal ricovar di Grau e lui subite ‘| è pensàt: 
“Le mestre mi à rispuindùt”. Dopo vierte le buste, ‘1 à viodùt le 
sò letare plene di segnos ros e a le fin simpri in ros ‘1 jere scrit: 
«Fai ancora troppi errori di ortografia, devi impegnarti di più». 


Luisa Contin 
Furlan di Aquilee 


Tré fradis 


E agns dopo da la Seconde Guere se ti capitave di passà in- 
tun dopomisdì d’Istàt par la strade polvarose ch'a mene dal 
Coseat a San Denél, al prin paîs, juste di ca e di là da lis ledrutis, 
un di une bande e chel altri di ché altre, suntune piere di un 
antîc puarton, tu cjatavis doi omenuts. Distiràts suntun flanc e 
cul cjapiel su la muse par parasi da la Iùs a polsavin doi fradis, 
Milio e Lindo. A fasevin la lòr sieste dopo gustàt, intant che chel 
altri l6r fradi Checo al jere a poàsi ta la trombe dal fen inta la 
stale. A jerin part di une famee grande, di chés di une volte, di 
subit dopo da la Grande Guere: dîs di lòr, tra mascjos e feminis. 
Chescj trè fradis a vivucavin, a fasevin chel pòc: un pàr di cja- 
mputs, une vacje e un cjarut ch'al vignive tacàt a une mussute 
ch'a vevin. Lindo e Checo a davin une man a cualchi contadin e 
si guadagnavin la mignestre pal misdì e Checo si podeve jodilu 
menà il fol li dal fari. Trancuii, par solit, ma no cuant che cualchi 
frut o fantagcat a volevin jodiju rabiàts, jù tiravin sù cun cualchi at 
o cualchi peraule. Ve che alore a davin sù, a davin di mat. Lindo 
(ta l'anagrafe Teodolindo), chel plui socievul, al pierdeve il con- 
trol se lu clamavin ‘polente rosse’, se i fantats a lavin a scampa- 
notà, se la cantorie a intonave un cert Magnificat specialmentri 
tal dì da la Madone. E a ’nd jere par ducj: al vosave daùr al mestri 
dal coro, ai fruts ur coreve dar, «Jal dîs ben jo a tò mari!». Po co 
i fantats a lavin sul cjampinili a scampanotà, a scugnivin sierasi e 
cualchi volte stà li par oris, che lui ju spietave par claponàju don- 
gje il grumut ch'al veve ingrumàt. Ma al jere Lindo ch'al puartave 
la cròs, devant, intant dai funerài o da lis rogazions. 


Ciro fari e Checo 


Timps di stradis 
blancjis; altris fru- 
tats a spietavin 
che Milio (ta l’a- 
nagrafe Emidio) 
al vignìs for dal 
so puarton par 
fài cjatà devant 
une cròs fate cu 
l'aghe, ben clare 
sul polvar. 

Diu nus vuardi! 
Ur coreve daùr 
berlant «Se ti cja- 
pi, ti fàs jodi jo!», 
cul indis pleàt e 
strent in bocje 
che cualchi vol- 
te fintremai al 
sanganave par la 


fote! Il plui pigul, ma il plui vecjo, al jere Checo, Checo Franz pai 
fruts, sticàts dai gjenitòrs par ricuardà Franz Josef, l’imperadòr. 
O vevin dit che par solit lui al lave li di Ciro Fari, ta la sò farie; il 
so compit: menà il fol, ch'al veve di tignî saldo in bore il cjarvon 
par scjaldà i fiers di bati. AI pierdeve la tramontane se i fruts i 


disevin daùr ‘vigjell’. 


Puars mai lòr: prin ur tirave il cjapiel, po ancje lui al cjapave sù 


claps e vie. 


Par furtune, in ducj e tré i càs no si à mai vudis conseguencis 
gravis. Al finive dut e al sbulive vie cul passà da lis oris. 

E il paîs altornave 
ta la sò cuiete. E 
la int jujodeve sui 
dopomisdì d’Istàt 
distiràts a pisulà 
cui cjapiei su la 
muse su lis ban- 
ciis di piere fùr 
dal puarton dal 
muni. 

Di personagjos 
di cheste sorte 
une volte a ’nd 
jere scuasi un par 
paîs. Pal plui si 
tratave di perso- 
nis  disfurtunadis 
cun problemis di 
instabilitàt di cjàf, 
che si sbrocave 


Lindo 


vie dome in cualchi manie, cualchi insoference, cualchi fisime. 
Insom la int ur voleve ben, dome che cualchi frut, cence triste- 
rie, si divertive a fàju inrabià. 


Gotart Mitri 
Furlan di Sedean 

Conts 


\/ en, ven Lussie, ven che o fasìn i conts». 
« «Si, siore». 

«Alore, oggi e je sabide, cheste setemane tu as fat cuindis oris, 
vero? Cuindis». 

«Sì, siore». 

«E dunque o jerin d’acordo par vot euros a l’ore. A son cent e 
vincj euros. Giusto?». 

«Sì, siore». 

«Veju chi. Dòs di cincuante e une di vincj». 

«Si, siore». 

«A posto, alore?». 

«Eh... a puest un pòc». 

«Ce robe? No jerino d’acordo par vot euros a l’ore?». 

«Sì, siore». 

«E alore? Ce mi venstu fùr, adesso...». 

«Vot euros a l’ore par fà lis voris, tignî net, sopressà, scovà, cjapà 
sù par tiere...». 

«Eh! E alore?». 

«Ma jo no ai fat dome chel». 

«Oh, po sint mo, cheste e je biele! E che avresti fatto?!». 

«Lis lezions di furlan, di lenghe furlane. | ai dat lezions di lenghe 
furlane». 

«Tu mi as dàt... tu a mi... lezions... tu...». 

«Sì, siore. Jo a jéè. | ai dat lezions di lenghe furlane. | fevelavi fur- 
lan, i corezevi la pronuncie... lu à dit ancje jé che in dì di vué 
cence la lenghe furlane no si va di nissune bande!». 


«Ma robis di no crodi! Jo o crodevi che... che al fos cussì... tant 
par...» (cinc decibei e mieg in sù). 

«E crodeve mal! Jo invezit o crodevi che al fos cussì... tant par... 
cjapàmi un francut di plui». 

«E tropis lezions mi varessistu dat?» (decibei stabii). 

«O ai contadis dîs. Biel che o scovavi e che sopressavi o che...». 
«Ah! Ma questa poi! E magari tu às ancje une tarife pes lezions!» 
(cincuante decibei in sù). 

«Si capìs! A son vincj euros par lezion. Che e fasi jé il cont». 
«Ma tu tu sés mate! Dovrei darti anciemò doi cent euros?» (de- 
cibei dificii di valutà). 

«No, siore, no. No doi cent. Dusinte. Par furlan no si dîs doi cent, 
si dîs dusinte. Jè e varà bisugne ancjemò di cualchi lezion». 


Laurin Zuan Nardin 


Bepi Bevilaga e la sò dinastia 


j e nassude la principessa Carolina di Monaco e par jé à an tiràt 
vincjaun colps di canon. 

Ancja jo soi fi di una Regina: cuant co soi nassùt àn tiràt colps di 
canons par cuatri agns... sul Carso. 


Dario Aita 
Furlan di Sarvignan 


Colpe dal... virus 


ti pidimie e à tacàt a cori come une uarbite ancje tal paîs di 
Gjino. Le int in pinsîr no po dàsi padin. | funerài, cence fedéi 
daùr, e spandin malincunie e dolòr. Al torne il ricuart dai timps 
di vuere. | discors a... distance e fevelin di peste, varuele, spa- 
gnole, mal di pet, e di ducj i diaulets che e àn traviersàt i popui 
de lòr vignude ai dîs di vué. Le preocupazion no mole. Al baste 
un rafredòr par metisi sul atenti. Cul virus, che po al à ancje non 
e cognon, Covid - 19, no si scherze fregul. Le situazion e je une 
vorone serie. Ducj a domandà le salùt di ducj. E se un al mancje 
di fà le spese, le pòre e passe di bocje in bocje fintremai che e 
finìs in un «viva» opùr tun requie cidin cidin. Gjino al è un di chei 
che al sa dopleà le fufe par vie che i vecjos i àn contàt che dal 
Disevot par fà front ae spagnole tocjave fumà saldo, tignî simpri 
alc in bocje e paràsi ben dal frét. 

Un disastri. Al ven a stài che une biele dì si sparnize tal paîs le 
vòs che Tite, amì di une vite di Gjino, de sò famee e scuasi in pa- 
rentàt par vie 
di une cusine 
jentrade tal zîr 
dai parincj, al è 
sparît de circo- 
lazion par cual- 
chi zornade. 


Le glesie di Felet 

Lu àn viodUt strissinàsi cul jutori di doi bastons di sîs. Daspò nuie. 
Savude le brute gnove, Gjino al clame subit al telefono l’amì. 
«Pront... cui che al è ch'al cjacare di là dal fîl..?». 

«O soi Gjino, to copari. Ce sucedial? Stàstu p6c ben? Astu bisu- 
gne di une man?». 

«Eh caro, è stato per via del virus... Ma cumò o stoi mancul mà, 
vie...». 

«Astu patît tant? Ise stade grivie?». 

«Cumò no pues lamentàmi, dome che o scugni tiràmi daùr cua- 
rante dîs di zes...». 

«Cemlùt? Fasie ancje di chei scherz li le pidimie?». 

«Signorsì, per fatto conseguente. Sta atent: o stavi lant a messe 
vistÙt come da regolamento, ocjài, mascarine, siarpute e gjornal 
sotto il braccio destro. Cuant che o stoi par cjapà i prins scjalins 
dal puarti, no passial il Sindic... cul fat di saludalu, mi soi ziràt di 
scat. In chel al rivà jù di buride il fi plui grant di Bruno che mi dè 
une comedonade tal sotpanse... | ocjài si son fuscàts. Doi pas 
tal vueit... ne/ nulla... e dopo o soi colàt. Frattura esposta del 
femore, une setemane di degenza, quaranta giorni di gesso e... 
torni qui da noi se le fa male. Viodistu il virus ce matez ch'al fàs... 
Se no vevi chel sbrendul su le muse par tignîlu lontan forsite le 
varès scapolade...». 

Cognossude le facende il Diretòr dal Strolic mi domandà une fo- 
tofografie dal fat e un prin plan di Gjino, che però al refudà di 
dàmi ché documentazion. 

E alore, diretòr, par justificà il spazi ve culì le foto de glesie di 
Felet dulà che o soi nassùt e o speri di murî. Mandi. 


Giannino Angeli 
Furlan di Felet 


Fantassinis balonaris 


IL m'impensi di ché puora beada gnagna Zeze (Agnese, ma 
ducju’ a la clamavin Zeze) e chest non a si lu è tignùt stret par 
duta la vita. La Zeze a no si era mai maridada e forsi, nencja mai 
cognussùt un om: di marosets po, Diu nus vuardi! Fin da zovina 
si è simpri ben tignuda: cun chel cuarp magri coma ’na brea e 
parsora di un vistidùt a partava simpri un golf celestin cui bo- 
tons madreperla e ’na spiluta cun tré gragnei di coral pontada 
tal pet. Par l’Unviar, invessi, a si veva fat cui fiars ‘na mantilina 
di lana di feda colour prugna ch’a si meteva ‘n ta lis spalis ogni 
dì par zî a Messa prima. Vignuda un pc avant cui ains, a era 
doventada pi devota, scuasi bigota, ma encja plena di scrupui: 
«Guai cussì, ocju culà». «Sù mo, a no si devin fà ché’ robis lì a la 
tò etàt», chel al era il siò mugugnà e predicja di ogni dì. 

Na volta, li? sòs gnessis, di sedis e disavot ains, al era d’Estàt e 
volevin screà un pàr di barghessutis curtis, fatis fà da la sartora, 
cuntun scampul di tela. Ché’ puoris fantassinis a no erin nencja 
rivadis a bas da lis scjalis, che cuant ch'a li” è vidudis, di colp asi à 
voltada cu la solita predicjadoria: «Vergognosis, vergognosatis! 
Veisu coragju di zî in ziru cun chés barghessutis?! Zeit davour- 
man a cuiarzi chè’ giambatis». E lour, rossis in musa par poura 
O par rispiet, di corsa a son tornadis in cjamara a metisi sù un 
cotulin ch'al mostrava si e no chei zenogluts discocolàts. 

Si pous dîsi che, ’na volta, inta dutis lis ciasis a era ‘na gnagna 
Zeze. E saveisu parsè? Parsè che ai nustris timps, almancu ta li” 
ciasis che jo cognossevi, a mi pàr ch'a era pi severitàt, o mi sbal- 
giu? In cjasa si imparava la buna creansa e chel timour di Diu che 


la Zeze simpri a predicjava, ma no par vei poura di Lui, ma par vei 
rispiet pal prossim, che in chista era tant evoluda a mi somea un 
argoment ‘na scaia dismenteat. Ma bisugna encja dîsi la veretàt, 
cualchi volta a esageravin. 

Cui sa se ch'a varès dita la Zeze s'a ves iodùt chel spetacul in 
television, tal 2019 in Fransa pal campionàt dal mont da lis fan- 
tassinis balonaris. Un spetacul, ‘na fiesta di colours coma e forsi 
encjamò pi di un carnevàl, su lis scjalinadis di chei stadios, plens 
colmus di zent, di ogni rassa, colour e cualitàt e ducjus, ma pro- 
piu ducjus, cul bras alzàt cui telefonins pontàts par fotografà e 
fasi il selfie. Li’ feminis, cu li sòs musis coloradis e recjins di ogni 
sorta, ma no doma ta li’ vorelis (tai lavris, sul nàs, e cualchidun 
al mi à dita, encja dulà ch'al pous sussedi ’na dì che un fantulin al 
dovarès cjapà il prin nutriment da la mari!), scoladuris da ziracjàf 
ch'a metevin in biela mostra tatuagios. Par un lamp, crodeitmi, 
a mi à parlt di jodi gnagne Zeze che cun lis mans a no saveva se 
taponàsi i vui o li vorelis. Bandieris e siarpis a svintulavin al sun 
di trombis, trombetis e tambùrs, par fà casin e simpri pi sunsdr. 
Dut un moment silensio di tomba, tant da podei sintì ‘na moscia 
svualà e duci in piè pal Inni Nazionàl. Intant, la arbitro cul sivilot 
a à dat il via al spetacul calcistic! Ben, se li’ vessis da véilis vidudis 
coma ch'a scoletavin su e zù pal cjamp sportîf, cui varessial mai 
dita che ’na dì i varessin vidùt lis busdatis (cussi a clamin lis fan- 
tassinis a Spilumberc) a scudinsolà la lòr cjavelada bionda, mora 
e cualchi rossa, a mo di coda di ciaval, e cu li’ giambutis zovinis 
e tatuadis, braurosis e cun snait, a driblavin i scrupui, i timours e 
il pregiudissi da la gnagne Zeze e di un mout di vivi che purtrop 
romai ducjus a àn dismenteat. 


Alberto De Rosa 
Toronto (Canadà) - Furlan di Sopula 


Marisa Moretti 


NOVEMBAR 


1 M Ducji Sants 
2 M La dì dai Muarts 
3 J S.Justmartar Patron di Triest 
4 V S. Carli Borromeo vescul Zornade de Unitàt nazionél 
5 S SS. Martars di Aquilee 
6 D S.Lenartabat 
7 L S.Ernestabaàt 
8 M S. Gofrét vescul 
9 M Dedicazion de Basiliche di San Zuan in Lateran 
10 J S.Leon il Grant pape 
11 V S. Martin di Tours vescul 
12 S S.Josafat vescul 
13 D S.Diegofrari 
14 L S.Clementin martar 
15 M S.Albert il Grant vescul 
16 M S.te Margarite di Scozie regjine 
17 J S.teLisabete regjine di Ongjarie 
18 V Dedicazion de Basiliche Vaticane 
19 S S.te Matilde muinie 
20 D S.Otavi martar Zornade de infanzie 
21 L La Madonede Salùt Zornade naziondl dai arbui 
22 M Ste Cecilie vergjine 
23 M S. Colomban abàt 
24 )J S. Crisogun di Aquilee martar 
25 V S.te Catarine di Alessandrie martare  Compatrone di Udin 
26 S S.te Dolfine vedue 
27 D S. Valerian di Aquilee vescul I di Avent 
28 L S. Mansuét vescul 
29 MS. Saturnin vescul 
30 M S. Andree apuestul 


Il Iòf e i siet cjavruts 


Di une volte une cjare, che e veve siet cjavruts, sù bandis di 
Taipane. Une dì e veve di là a rincurà di cene. «Stait ate-e-e- 
ents che nol vegni il lò-0-0-of. 

O podées cognossilu parcè ch'al à la vò-0-0-0s grocje e lis gatis 
scu-u-u-uris». «O starìn at e-e-e-en ts, mame, va là tu». E subita 
scomengarin a cori e a saltà. 

Dopo un pc che a zuiavin... Toc toc! «Cui i-i-i-isal?». E rispuindè 
une vosate grocje: «O soi jo, la mame, cuntun regàl». Ma i cja- 
vruts a vevin capît ch'e jere la besteate. «Tu no tu sé-e-e-es la 
nestre mamute, che jè e à une voosute dolce e lize-e-e-ere. Tu 
tu sés il l6-0-0-of. Vie di ca». 

Alore il lòf, bruntulant, al le ta la buteghe in place. «Svelt, dami un 
vas di mîl». «No, che tu tu sés trist». «Se no tu mi dàs la mîl, jo ti 
mangji!». Il butighîr, plen di pòre, ide ilvas e il lòf al mangjà la mîl. 
Toc toc! «Cui i-i-i-isal?». E rispuindè une vosute dolce: «O soi jo- 
o, la mame. Vierzé-et mo fruts ». 

Uhm, la vòs e jere propit chè da la mame. Cuissà... «Poie ca la 
ca-a-a-ate, fanus viodi di ce colò-0-0-or che e je». Il lòf al passà 
la gate par la buchete; ma e jere scure plui dal scùr e i cjavruts 
a capirin che ancje cheste volte e jere la besteate. «Tu no tu 
sé-e-e-es la nestre mamute, che jé e à une gca-a-a-ate biele e 
cjandide. Tu tu sés il l6-0-0-of. Vie di ca». 

Alore il lf, bruntulant, al le li dal pan. «Dami un pocje di farine 
blancje, moviti». «No, che tu tu vuelis cumbinà cualchi imbroi». 
«Se no tu mi dàs la farine, jo ti divori!». Il fornàr, plen di pòre, i 
de la farine e il Iòf le strussà sù par la gate. 


Toc toc! «Cui i-i-i-isal cumò?» E rispuindè une vosute dolce: «O 
soi jo-0, la mame. SÙ mo, fruts, dai, vierzè-et». 
La vòs e jere ché da la mame. «Fanus viodi di ce colò-0-0-or 
ch’e je la ca-a-a-ate». Blancje! «Cheste volte e je pro-0-o-opit la 
mame». E a vierzerin la puarte. 
| cjavruts a cirivin di platàsi, sot dal seglàr, dentri da la vetrine, ta 
la panarie, sot da la taule. Dut di bant: il lòf, che al veve il nès fin, 
al nulive l’odor di bec e al rivave a cjatà i cjavruts e a mangjéju 
un dadr chel altri. 
Ma no propit duc;... Bechinin, il plui picinin, no savint dulà me- 
tisi, si jere sieràt dentri di un orloi di parét, di chei luncs di len 
cul pindul. E stant che la mame lu veve lustràt juste la dì prime 
e al nulive ancjemò di cere, il nàs dal lòf al restà confusionàt e la 
besteate e partì vie cu la panze plene, ma cence Bechinin. 
«Oh, puareme-e-e-e— e zigà la cjavre, une volte tornade a cjase— 
ce ribalton! SigOr ch'al è stat il l6-0-0-of! | gnei zoculuts! Dulà 
sono finî-i-i-its?» e ju clamà un par un. 
Cuant ch'al sintì il so non, Bechinin al saltà fùr di corse di dentri 
l’orloi. Marie fi, in lagrimis, si imbragarin e si tirarin viers da la Tor. 
Ma juste juste ch'a jerin li, a vioderin il lòf distiràt sot diun vencjar, 
passùt, ch'al ronceave di gust. E... meracul! La panze si moveve! 
«Oh Signér! Che i gnei zoculuts a se-e-e-edin ancjemò vîfs?». 
Cu lis fuarpiis i taià la panze dal Iòf e un a la volte a saltarin fùr 
ducj i sîs, vîfs e in buine salùt! Po le jemplà cun sîs clapons biei 
grancj e le tornà a cusî cul fîl. 
“Bisugne ch’o bevi un pocje di aghe, par parà jù il mangjà sul 
stomi” al pensa il I6f, co si sveà. E al le su la Tor. Ma cul pés dai 
clapons al colà dentri e s’inneà. 

Claudio Romanzin 


Il samovàr di Tunin 


i pontes e scarpei ben spigaàts al ere il segret di ducj i 
spicepieres par parà indenant il lavQer. A no si cjacarave en- 
cjamò di dinamit e di ziment, e la piere a ere basilàr par fà puints 
e galarîes. Par dîle cun Jacum Cecon, il grant Fisenbahner, che 
di chestes rubes al si intindeve, «sul cantér la fole a à simpri 
da fumà e l’incuin da sunà!». Par chest Meni di Rope, palîr! e 
impresari su la ferovie Transiberiane, al veve volùt cun se Nardin 
Colledani (Barbe Nato), un favri da fin di Clausîet, un nin estrùes, 
ma mestri tal spicà e temperà. Prime a Omsk e Tomsk, po a Ir- 
kutsk e sul volton dal Bajkal dal meis di Marg dal 1894. A voleve 
snait, salùt e fortune par frontà cuarante dîs di treno, barcje, 
slite e peduline. E a fo in chest cantér, dulà che Meni al veve 
menàt da Prades da Dalt encje i fradis Antonio (Tunin) e Umber- 
to (Berto) Zannier dai Locandins, che Nardin al placà la sé favrie. 
Tunin al veve 26 agns e al ere za stàt, come scarpelin, in Stirie e 
in Ongjarie dulà che dai vecjus al veve robàt cui vùei tant mestér. 
Tal cantèr siberian al ere ce fà par ducj. Purtrop la biele stagjon 
tala Terra dormiente (chest al è il significàt di Siberie) a durave 
trie meis, cul agravi dal paltan tacadig e dai milions di muscjins 
(a si cugnive lavorà cuntune garze su la muse). Par chest bisu- 
gnave prime preparà dut ce che a coventave, soredut las pieres 
in cuadri e a volt. Cuintre chel frîet mostro che al ti inglacave il 
sanc a zovave un grum vistîsi di piels di bolp e di marder,? vîe 


1 reclutatore di manodopera 


? martora 


Dal Bajkal in Prades 


valenki? ben imbutîts di lane, bevi 
cualchi sgnapute, ma soredut durmî 
e lavorà in baraches ben foderades di 
legn e di muscli, cuntune stue di ghi- 
se da tignî simpri ben imboconade. 
Recuardìnsi di Menuti (alore al veve 
dodis agns) che, cuant che al zeve a 
disvuedà i aurinàrs, al vedeve il pis 
inglacàsi par arie e colà par cjere sglinghignant. | scarpelins ai 
picave piere dut il dì, tic toc tic toc, cambiant dispès las pontes 
fruiades cun chés spicades da Nardin. Ce polveron no erel talas 
baraches! Pi che scarpelins ai sameave fornàrs. Par resentà di 
tant in tant il gargat i Locandins ai tignive su la stue un samovàr. 
Dut il dì a bulive dente l’aghe par vîe simpri pronte une tace di 
tè. Cuant che Tunin, tal 1904, al lassà il Bajkal par vignî a lavorà 
a Moscje al Museo delle Belle Arti Alessandro III, vue Museo Pu- 
skin, al puartà tal russac* encje il samovàr, cul jutori dal copari 
Gjovanin Zannier (Cacete). Al fo cussì che chest samovar, biel 
bombàt e culùer dal arint, al rivà da Moscje in Prades, dopo un 
viag di 7700 km su la spadoles di Tunin. A contave sò gnece, 
la mestre Esterine, che Zefin, la sò femine, in prin a no voleve 
nencje vélu par cjase, crodint che al fos stàt un aurinar. Cetante 
storie inveze, fra mieg dal tè, no veve... bulît in chel samovar! 


Gianni Colledani 
Furlan di Clausîet 


stivali russi 


4 zaino 


Gnocs di sespis 


È ostarie Ressman di Malborghet e je famose pai gnocs di pa- 
tatis cu lis sespis. Ju preparin pardabon ben, come ch'e cjante 
le tradizion, seguitant le ricete de valade: morcje, scuete fuma- 
de e tant apetit come cuince. Il cjapitani Hensel ju cognòs ce 
tant ben, dal moment che al è passàt dut l’Invier in paîs, mentri 
che al ispezionave le fortificazion da lis munizions parsore dal 
spic di montagne ch’e domine il paîs. | siei soldàts, in prevalence 
Cecs, si judavin cul slivovitz, sedi par digjerîju miòr che par fài 
cuintri al aiarat glagat ch'al vignive jù da lis pieris grisis dal Jòf 
Fuart. Ducj a san ce tant biel ch'al è cjatà for un moment di pàs, 
sot sere, di condividi cui amîs. Tu puedis ancje parà vie le nostal- 
gjie di cjase. Ché di Hensel e je pardabon lontane. A Kronstadt, 
in Transilvanie. A cene finide si nase une prese di tabac, chel 
bon, tignàt tant che une relicuie e comprat a Maribor, là che lis 
fueis a doventin cuasi neris cul respîr cjalt de plane ongjarese. E 
insiemi si cjante. Cussì si dovente fradis. E forsit, di une sgnape 
a ché altre, judantsi cu le bire, si lasse scjamà vie ancje cualchi 
confidence: «Herr Kommandant! O deventarìn famés tant che i 
tresinte spartans sul pas da lis Termopilis! O resistarìn fin al ultin 
om. Par chest o alci le mé tace in vuestri onòr!» Cussì al disè un 
uficiaàl ch'al faseve fadie a tignîsi in pîts di bessòl, par colpe de 
sgnape. «Ai 14 di Marg dal 1809 le valade e jere un paradîs di 
butui che a jerin par scupià intune maravee di colòrs. | pràts a 
nulivin di fen e di rosis, strents jenfri i brags di une Vierte ch'e 
steve par puartà lùs e vite. Eugeni Beauharnais, sul cjaval blanc, 
al tacà a stranudà: «Merde. Al va ben ancje scombati cuintri dai 


Austriacs, ma le alergjie po no!». Devant di lui le spice dal Tscha- 
lawai e parsore il fuart. Ducj a varessin dite che al sarès stàt im- 
pussibil di concuistà, cui siei muraons, lis altis spaltadis, ingrim- 
pinàt come ch'al jere sui crets. Nancje il canon dal bas lu varès 
podùt smicjà. «Par fuarce a saran ducj intanàts là sù, pronts a 
trainus cuintri». E il pinsîr al lè fin a Napoleon. Cualchi setemane 
prime si jerin un péc tiràts. Il Gjeneràl al jere simpri ator, a gjoldi- 
si il miOr da le vuere: di un jet a di chel altri, mentri che invessite 
lui al scugnive cjapàsi lis sclopetadis dal nemì, frontà l’oròr dai 
assalts, tignî cont da le grande responsabilitàt viers i siei soldats. 
E le ploe frede in Autun, il cjalt dal Istàt. Le manovre progjetade 
par concuistà il fortin e jere completamentri une robe buine pai 
mats: puartà i canons su le gobe dai mdi o su le schene dai sol- 
dàts fin parsore des monts che a circondin il fuartin dai austriacs 
e di là sù bombardalu cence che nissun di lòr si inacuarzi, se no 
masse tart par fà alc. Fài colà parsore dal cjàf une ploe di balis 
di canon come mai nissun al veve podÙt viodi prime. E cussì al 
fo. Cuindis mil francès a podevin cumò marcjà viers nord, par 
unîsi a le Grande Armade direte cuintri Viene. Ma no ancjemò. 
E jere rivade le vòs che a Malborghet e jere une ostarie, ché di 
Ressman, là che le parone e jere une vore brave a fà di mangja. 
«Il plat de cjase, Madame». AI domandà Beauharnais. Ma si sa, 
lis sespis cuetis, se no tu ses usade, a puedin ancje regalàti un 
efiet un tic dispetòs. «Merde!». AI disè il gjeneràl. E ducj chei 
altris jù a ridi! 


Angelo Floramo 


D'Unvier, ce ligrie sul Gravon 


\/ iers le fin dai agns cincuante dal Ndfcent ai erin incjimò tancj 
i oms, zovins e no, ch'ai scugnivin emigrà par cjatà lavòr. Di 
solit ai partivin pa’ le France o pa’ le Svuizare sul finî dal Unvier, 
cuntune valîs plene di ricuarts e di nostalgjie. 

Ai tornavin a cjase cul prin freit di Dicembar, dopo meis e meis 
di fadie e di rinuncis. Alore a l’ere fiestone no dome in famee, 
finalmentri unide, ma ancje intal paîs. Inta stradis al ere un mo- 
viment insolit, le’ buteghis a le scomengavin a vendi cence scrivi 
sul libret di spese, le’ ostariis a le’ erin frecuentadis già davant 
misdì. 

A Racolane i emigrants a si cjatavin prin dal scùr inta ostarie sul 
Gravon, l’unic puest di agregazion, e aì si fermavin fin a l’ore di 
cene. Il local a s'implenave di ligrie e di fum di spagnolet. 
Ognun al veve di ce contà davant a un tai. 

| Matie dai Pinons al preferive ordenà une mantie di neri, ven a 
stà un crichil di un cuart. 

| Gjunda al scombateve che se l’om al veve di là su le lune nol 
veve di mirà dolà che si le vedeve, ma plui in là parcè che tal 
fratimp a si sarès spostade. 

| Feo Busan, ch'a nol molave mai il cjapiel, al contave ce compit 
ch'al veve inta imprese e cemùt ch’al passave le’ oris di libertàt. 
E cussì ducj chei atris, cence soste. 

L’ustîr, pazient, a si premurave di contentà ducj. 

n Fevràr - Marg, inta primis zornadis di soreli cence neif, une 
cuindisine tra emigrants e atris oms di Racolane si davin apun- 
tament dopo misdì in Saròp, intun flec di pràt ben riparàt dolà 


In Saròp 


che si scjaldavin come lusertulis; ancje aì ognun al diseve le sò 
e al ere un plasé sintî le’ esperienzis di cui ch'al veve cognossùt 
un atri mont. 


Antonino Danelutto 
Furlan di Scluse 

Stupidats! 


b- ca e je una storia vera, tant, che al è ancjemò vîf chel che 
la conta!... 

O sin intun paîs dal Cividalés, disìn... Orsaria, di dulà che al ven 
un vecjut, di grant càr e ancja ruspi e pevarìn, che o clamarìn... 
Mino. 

Mino, za un sessanta agns fa al è lat a stà intun paîs cunfinant, 
disìn... a Buri, che al è ancja il paîs da la sò femina! E za cun chè, i 
paesans a an simpri vùt mutîf di tiràlu sù, riducant... 

Cumò che al è vecjut al à una badanta russa che, za timp, e je 
lada in feriis tal so paîs cuntun pulmin di siei paesans che cumò 
a vivin culì ator. Cuant che e je tornada indadr, il cas al à volùt 
che e rivàs a Buri tor lis 3 dopo miezagnot e cuant che e à sunàt 
il campanel par jentrà in “cjasa”, Mino no i à viert, anzit, spaurît 
e confusionàt, al à clamàt i Carabinîrs! 

Cuant che a son rivàts e i àn domandat ce che al sucedeva, cun 
ché puara femina ancjemò sul puartel... ur è dit: «Scusait... o 
pensavi che a fossin i laris», e cussì e je finida, par chel moment. 
Tal doman, un paesan di Orsaria che al veva za savùt dut il càs, 
lu cjatà ta la ostaria. 

| va dongja e i dîs: «Mandi Mino, o ai savùt, di una buina banda, 
che par Buri i laris prin di jentrà a robà a sunin il campanel!». 
Chel altri, se al ves podùt copàlu lu varès copàt! | da una cjalada 
di neri e i rispuint, menant il cjàf, cuntuna sola peraula: «Stupi- 
dats!». 


Valdi Boscutti 
Furlan di Codroip 


La pavee 


A buinore o soi jevàt 

la mé svee e à sunàt, 

da pît il jet su la cjadree 

mi cjalave la pavee, 

metàùt sù i bregons e la maiute, 
i cjalcins e la scufute 


e cjariàt da la cartele 

o soi partît par là a scuele. 
Sul balcon vissin di une fuee 
e balave la pavee, 
cjaminant dut content 

il gno pas nol jere lent; 


e rivàt dentri la classe 

il gno cùr al bateve masse, 
ma parsore di une bree 

si è poiade la pavee 

che sbatint lis sòs alutis 

mi à dat fresc fin tes spalutis. 


Cristina Leita 


La cjavre di nono Noè 


da sigOr che fin che al à podùt gno nono Noè al à tignude la 
cjavre. Mi soven di fat che, cuant che o jeri frut, simpri di mati- 
ne, o mangjavi di gulizion lat di cjavre cul cafè di vuardi, se daspò e 
jere polente rustide cjalde al jere ancjemò miòr. Vignùt plui grant, 
il nono, cuant che o jeri libar dai compits e di studià, mi menave tal 
bosc a fà glaudinariis par dà di mangjà a la cjavre. Al jere biel là intal 
bosc cul nono parcè che mi spiegave ancje lis cualitàts des plantis 
che a cressevin tal dulintor. Cussì o rivavin tal puest dulà che lui al 
saveve che a cressevin lis glaudinariis e si metevin a taiàlis che a je- 
rin torteadis sù pes agacis o sù pai barags, cirint di no cjapà spinadis 
ni di une bande ni di ché altre, fin che o vevin ingrumàt un biel ba- 
let; peantlu cuntune glaudinarie, il nono sal cjariave su lis spalis e lu 
puartave fin a cjase. A cjase nestre e vignive plui di cualchi volte, par 
fà une tabaiade cul nono, Angjeline Plasee e plui voltis mi capitave 
di sintî i l6r discors intant che o fasevi i compits o biel che o studiavi. 
Une zornade gno nono al disè a Angjeline: «O ai la cjavre che no sai 
ce che e à, e matee di sigùr e cussì o scugni menàle a Sant Andràt cul 
tricicli di Cie». Jo no capivi dut e tra me e me mi domandavi il parcè 
che al veve di puartàle a Sant Andràt, ma o tasevi e o pensavi: “O 
viodarìn ce che al sucét!”. Cussì tal indoman il nono al à domandàt 
il tricicli là di Cìe che jal àn prestàt, parcè che a so timp al leve a 
puartà pan a Sant Lauring, cuant che la lòr famee e veve il for, e mi 
à domandat se o levi cun lui par tignîi ferme la cjavre. No ai podùt 
refudà e cussì o sin làts e tornàts di Sant Andràt, ma ancjemò no vevi 
capît il parcè che le veve menade fintremai là jù. Mi soi rindùt cont 
di dut cualchi més dopo, cuant che o vin scugnt rinunzià al nestri 
lat, parcè che la cjavre e veve fat un cjavrut. 


Valter Peruzzi 


21 di Novembre, Madona da Salùt 


|? dì da Madona da Salùt dopo messa i coscrits ai puartava la 
statua da Madona ator pal paîs plen di sinsilinas! e nò frutas 
davour cul viestît da prima comunion e i scarpons, parcè che a 
veva neveàt; il predi al preava e al cjantava e duta la int davour; 
insoma, una granda fiesta. | na dismentearai mai un 21 di No- 
vembre di un grumon di ancj fa. | erint a tirà foet ta Tésa jo e mé 
mari, a era una sornada un grun biela e nuia freda, as sunava las 
cjampanas e jé a voleva bail&? a finî par là a messa. | erint davour 
a ingropà la bleon, cuant ch'a riva mè vava a cuatri sù pal troi e 
a clama disperada: «Lina, Linaaa!». Mé mari ai cor incuintra: «Ce 
ch'a ‘nd è?». Mé vava a veva poiat la cjicara cul lat da colaseon 
a sfreidà su pa bassa? dal balcon e cuant ch'al era clip, a lu veva 
bevùt. Pecjàt ch'a era colada denti una puntina, ch’a tigniva la 
tindina in banda par spià di four, e cussì a veva bevùt encja la 
puntina! Jo i eri avilida. «Joi, mama, i vin da puartà vava tal ospe- 
dàl se no a mour». «Tàs, chi ai da pensà un moment ce ch'al è da 
fà». Ai à det a vava: «Va in cjasa e beif ueli, mangja roba muiuli- 
ta, cuei cartufulas e mangjilas». | vin passat la sornada a preà 
la Madona da Salùt, e jo a vaî disperada. | vin durmît pòc in ché 
not e fastidiàt un grun! Ma l’indoman a buinora mé vava a è fat 
la puntina tal vasut! Una das tantas grasias da Madona da Salùt. 


Iside Del Fabbro 
Furlan di Davoussja 


festoni di carta colorata 
andare di fretta 
davanzale 
tenera 


sa_WN 


Paradìs-Cordenons zuda e vignuda 


de colpu, un suoiba de sera, al Signour al à ingrumat, tun cian- 

ton del paradìs, duta la zent ch’a vigniva da Cordenons; da 
la plassa, da San Jacu, da San Zuan, da Cianpanuòi... e ancia da 
Sclavons. E sicome che lui al conòs duti’ li lenghis del mondu, al à 
dita ugussì: «Doman, viners, dì de marciàt, ve dai un dì de vacan- 
sa, par podeir tornà da ’ndulà che rivàt. Ve visi però coma ch'a 
sarà organisada la gita: partensa bunora, che ‘| vias al è lunc; 
vistivi benon che anciamò a nol è cialt; stasera un biel bagnu, e 
i omis doman matina la barba. Pa’ li' femenis invensi, un biel pa- 
langrin, i ciavei cul cocon, o un cotul e giaca, un paltò riuoltàt e... 
me racomandi, par dutis, la cotula sot. Pa’ li’ scarpis, feit coma 
che voleit, basta che ve ciatessadi pulît: socui folpi, socoletis, 
tichignis, dàlmenis o ancia un par de stivai. 
De ‘na roba me racomandi; co rivat, feit a plan, no steit a fà sus- 
sùr, veit da passà inosservàs. Nissun de chei vifs al à da inacuar- 
sisi che seit ulì. Na uolta rivàt, giràt pal paeis, uardàt e scoltàt 
par jodi se capît anciamò chel ch'a disin; ciaminàt belsuoi o in 
conpania, sensa disturbà, sensa dî altri nuia. Feit coma ch’a ean 
fat i fiuoi cualchi an fa, cuant che cul telefonin (che capirèit de 
sigùr se ch'al è), a giravin pa’ li’ stradis e pa' li’ plassis in sercia dei 
Pokemon. Vossaltris, girarèit cu’ la memoria in sercia de chel che 
veit vivOt, de chel ch’al eis stàt, dei uostri’ ricordus, del uostri 
passat. Jodareit ch'al è scuasi dut ganbiat... ma chel puoc che 
ciatarèit conpai, al sarà senpri miei de nuia. E de colpu, la matina 
davour, ciars, sarabans, bilughis, vacis, mus, ciavai, un motocaro, 
un par de corieris e parfin un taxi. A seconda dei tinps, ugniun 


sul siò mesu. Prin da partî, ulti controlu: camisulin e giaca... a 
postu; ciapiel... a postu; indressada ai mostaci... a postu; britula 
in sacheta... a postu. Partensa bunora, ...rivat a li’ deis. 

Par strada, par ronpi ‘| desun, tripis, polenta e formai, panada, 
sclopès, brovada e muset... e un fiascu de vin. Cualchidun... miei 
‘na raspa... par digirî che dieta “vegana”. Bidalora, rivàs! Ma..... 
rivàs ‘ndulà?! Jo no capìs; a nol eis de sigùr al nuostri paeis. Nian- 
cia ‘na ciasa de clap, cianps sensa pi sgiavins, blava semenada 
fin to la strada, nuia bars par fà da cunfin, niancia pi ’na roia, la 
filanda sparida, ‘| Makò darocàt, sensa pi speransa. 

Come fa a no piardi la pasiensa? 

E la me ciasa? Sparida la ciasa! Ulì a son nassàs i fiuoi, ulì ven pa- 
tît, ven plansùt, ven ridùt, ven spetàt, ven sperat. Ulì, sen nassùs 
e sen muars... e ades, niancia un sen del passagiu. Pecadu! Omis 
sensa memoria... sensa gola de la storia. 

Dut finît; ‘n altri mondu. No capìs pil parlà. 

No jot pi la zent de la me zent. 

Finîs i Bigulars, i Patanostris, i Sichès, i Sculassina, i Pes-cia- 
dours... adès, dus Raffin. 

Finîs i Bitùs, i Bitussùs, i Canisèla, i Durìcs, i Famùta, i Pascolòs, i 
Sava, i Speransìns... adès, dus Del Pup. 

Dut un grun! No te sas pi de chi che te suos. A no pous zi benon. 
E li fameis? ’Na uolta a erin famiglie allargate parchè steani in 
vint to ‘na ciasa. Ma dus parins intra de lour. Adès invensi, par fà 
‘na famiglia allargata al coventa veir... almancu un giudice ch'al 
decit chi, coma e parsè... e cualchi fiuol che in mies a massa zent 
al se ciata, al pi de li’ uoltis, a cressi belsoul e malcontent. 


Aldo Polesel 
Folpo de Cordenons 


Dài di scherme 


) ucj nò o savìn la storie de Patrie dal Friùl, forsit no ducj o savìn 
invezit la storie di un libri che al fo scrit ta chei agns li. Chest 
libri si clame Flos Duellatorum, il plui antfîc manuàl di scherme 
di dute l'Europe e ancjemò al dì di vuè il riferiment par dà di 
spade secont il stîl de fin dal secul XIV. L’autòr dal libri al è Fiore 
dei Liberi di Premariàs. Cressùt cui mestris di spade di Cividàt 
dai siei timps, ae fin de scuele al le ator pe Italie de Ete di Miec 
par fà viodi la so braùre. Al samee che Fiore dei Liberi al vedi vùt 
tal 1383-1384 l’incaric pe manutenzion de artilierie pe difese 


de citàt di Udin; vòs 
a disin ancje che al fo 
magjistrat, uficial de 
pàs e tal grant con- 
sei. Flos Duellatorum 
al splee cemùt com- 
bati cu lis mans, cu 
la daghe (curtissat), 
cu la spade curte o 
la spade lungje; al da 
conseis sul combati 


I cuatri principis: la pru- 
dence (la ling), la velocitàt 
(la tigre), la olse (il leon), la 
fuarce (l’elefant) 


Rievocazion storiche a Cividat: duelants (foto Clau- 
dio Mattaloni) 


Figurants cu lis armis intune rievocazion storiche 


cu l’armature, cu 
la manarie, cu la 
lance — tant a pît 
che a cjaval — e 
cul racli. Tal libri 
Fiore dei Liberi 
al metè i cua- 
tri valòrs dal so 
schermist perfet: 
la prudence (la 
linc), la velocitàt 
(la tigre), la olse 
(il leon), la fuar- 
ce (l’elefant) che 
par ordin a vuelin 
dî il capî di corse, 
sedi plui svelts di 
chei altris, sedi 
coragjòs e cun 
sintiment tal stes 
timp: la tor che e 
ten su destrece e 
tecniche. Al dì di 
vuè o podìn là a 


lis rievocazions di Cividàt, Cordovat, Palme, Spilimberc, Vengon, 
Voleson, par tornà a viodi cemQt che al jere il mUt di vivi ta chei 
agns, diferent pardabon di nò cumò, cence tante premure e plui 


timp di passà cui amîs e chei dal paîs. 


Francesco Pascoli 


251 


Tal secul passàt 


San Quarin, cun lis vueris e lis emigrazions, di omins a ‘nd 

erin restàts pocjùs. A tignî cont lis cjasis, lis stalis e a lavorà 
i cjamps erin dome feminis e fruts. Tai ains cincuante dal secul 
passat, a colonizà il paîs, son vignòs trevisans, veronés e vicen- 
tins. E àn portàt gn0fs imprests agricui, cualchi tratòr, vuarzinis 
grandononis ch’a no lavin ben parcè che i nestris cjamps a son 
plens di clapons. | forests no capivin il sancuirinés e a fevelavin 
dome i lòr dialets. N, invezit, cognossevin dome il dialet bislac 
di Pordenon e cualchi peraulute par talian. Ven a stài che al jere 
intrigòs capîsi par dret! Une dì si è presentade inte “Mercerie” 
de place une frutate vicentine par comprà une “gucia da lana”. Il 
botegàr, justementri, ai domande in sancuirinés: «Cu les manies 
curtes o lunges?». La frutate no capive il sens da la domande 
e ripet: «‘na gucia da lana». Dal botegàr stesse domande e, po 
dopo, «Nina, dìsie a tò mare ch’a vegne uchi jé». «No la pòle — 
rispuint in vicentin la frutate — ’l è drio taconare». Gigi botegàr 
al tache a ridi e ridi cence nissun ritegn. Nol podeve savé che, 
par talian, chè peraule li a voleve dî rammendare. La frutate, 
mortificade, di colp a scjampe fùr de buteghe e dîs a la sùr ch'a 
la spietave: « Nden a casa che quel lì ne ciol in giro». 
Ché puare fie, ch'a domandave une gusiele di lane par cusì, no 
podeve savé che cun “gùcja” par sancuirinés s’intint la maie di 
lane invernal, la maie di sot, insome! 


Lidio D’Odorico 
Fevelade di San Quarin 


Un on ch'al passeve par culimiòs 


) non al vignive consideràt di ducju come un culumiòs e spa- 
ragnin. Difati, no lu vedevin mai ta l’ostarie a zuja a li’ cjartis 
o a bevi un tai cui amics, ma la sò culumie a ere dute aparense. 
Chistu on, Estàt e Unviar, al jeveve cuan’ ch'al ere ’cjemò scùr. 
Col jeveve, al deve ‘ne olmade a la femine ’cjemo ch'a durmive. 
«Vibt — al diseve — se ch'a duàr, invezi di jevà i par prime, a mi 
tocje simpri a mi». L'on dupu jessisi vistît al zeve sul solàr a cjoi 
un zei di blave di sgregnolà, al vignive abàs e al zeve in cusine, al 
pieve il lumin, po a si meteve a sgregnolà la biave. 

Cui stressoi da la biave al pieve il fouc tal fogàr, dopu un toc di 
timp al zeve ta la stansie dal vin a trai un bocal parsè ch'ai ere 
vignude séèt. 

Sintint chi ’cjemò la femine no ere jevade, al scomenseve a sigà: 
«Filìsite! Filìsite! jeve po, no ti às sintùt il gial a cjantà?!» 

E ché di là sù: «Tàs mo, tàs bruntulon di on, i jevi adès». 

L’on al lasseve passà un altri pu’ di timp e po al torneve a clamàle 
sbatint tal sufit da la cjamare cul mani da la scove, fin chi la femi- 
ne a veve di jevà di rassinigu. 

Co ere rivade abàs però, dute rabiose a i diseve al on: «Brut mo- 
stru di un omenat! A è ché lì la culumie ch'i ti às pa’ la famee: i ti 
jevis cul scùr e par viodi ti às di pià il lumin ch'al va a petroliu, po 
ti brusis i stressoi par nuie, ti bevis il vin sense vé set, ti strassis 
vòs par clamàmi ch'i jevi. Jo stant a durmî i fai pi culumie di te 
encje se no fai nuie!». 


Benvenuto Castellarin 
Furlan di Roncjis 


| luvins 


| martars a Codroip e je une zornade speciàl. A rive int di ducj 
i paîs dongje, che no pues mancjà a chest apontament sete- 
mandl. Lis ostariis a son plenis di int e tancj di lòr, bevOt un taiut 
ta un puest, cu la scuse di cirî cualchidun, a van a preà subit ta 
une altre glesie. Pe place il vosarili al è cussì alt che si tu às alc di 
dî a cualchidun dongje di te, tu às di alga la vòs. 
Vuéè mé mari e vùl puartàmi al marcjàt e par me e je la prime 
volte. Jè mi ten strente la manute parcè che framieg dute chè 
int i podarès pierdimi. Mal veve racomandàt plui voltis prin di 
jessî di cjase: «Paulino, tenti simpri tes més cotulis, che si tu ti 
pierdis cualchi zingar al podarès puartati vie!». Jo o ai ilteròr che 
al sucedi alc dal gjenar e no moli nancje un moment la cotule di 
mé mari. 
Po ben, a viodi dute la place e il borc di sot cussì plen di int e di 
barachis, jo o soi incantesemat. Sui bancs da lis barachis al è di 
dut e di plui. No ai mai viodùt nuie dal gjenar; vistîts, maiutis, 
bregons, cotulis di ducj i colòrs, e po scarpis, scarpets, gavatis, 
scalfarots di dutis lis misuris. 
Po ancjemò la barache dai plats, scudielis, tacis, cjacis di alumini 
e di len, pirons e sedons. 
Cuant che o viòt l’om che al vent plats, a butàju par aiar, disint 
che a son infrangjibii, e a i sbrisse un plat che par tiere al va in 
mil tocs, i sclopi a ridi di gust; l’om dai plats, mi da une cjalade di 
brut e jo mi scuint tes cotulis di mè mari. 
O passìn denant dal banc dai dolgs e mè mari mi strissine vie di 
corse cence che o vedi il timp di tacà a vaî. Che o sin denant dal 


banc dal pes si inacuarzisi subit pal odòr. Il pessar al spessee a 
butà glace sul pes ma lis moscjis a fasin fieste distès. 

La barache dal formadi po e mostre formadis di dutis lis cuali- 
tàts; jo o cognòs nome chel di latarie e soredut no ai mai viodùt 
une forme interie di grana, nere e cussì grandonone. L’odòr dal 
formadi po al è cussì bon di fàmi vignî l’aghegole. 

In font dal marcjat, finidis lis barachis, a son lis feminis che a 
vendin besteutis. Une e à un zei plen di poleguts, un’altre e vent 
razutis e jo o sarès ancjemò li a cjarezalis tant a son nininis. Tor- 
nant indaùr, mé mari si ferme a cjoli un pocje di verdure e cual- 
chi pome. Sul banc dal pomardl, intun cjanton, al è un grum di 
robis zalis e tarondis, che jo no cognòs. 

«Ce sono chés robis li, mame?» o domandi. 

«A son luvins e a son une vore bogns» e fas jé. Cussì mè mari si 
gjave un caprici e a ‘nt compre un scartogut. 

Ju cerci, ma a san come di fasùl crùt o di cesaron e no mi plasin, 
cussì o torni il scartogut a mè mari che ju pare jù cence fàsi preà. 
Vignint vie, o ai ancjemò tes orelis la vòs dal pomardl che al zi- 
ghe: «Vaît, vaît frutins, se no la mame...». 


Pauli Jacùs 


Li' cjampanas 


mi recuardi cuant ch'a si vissinavin li’ grandi’ fiestas: par esem- 
pli la Madona dal Rosari o San Micheil. Na setemana prima, a 
li” cinc di matina, a scuminciavin a sunà il tersu dal Ave Maria. E 
cui erin i sunadours? Spes i erin nò da la famea di Gjerolimu chi 
stevin vissin il cfampaneli. Di bunora i sunavin chel tersu e mai la 
zent na bruntulava; là pal dì a disevin: «Vìu sintàt ce biel tersu? 
Erin sigùr chei di Gjerolimu!». 

Cuant ch'al era un matrimoniu, simpri di sabida, la glesia e la 
placa erin plenas di curious; specialmintri ches comarutas ch'a 
vignivin par fà la critica. L’usancia, restada fin vué, a era di sunà 
«la dansa» cu li’ cjampanas. A scuminciavin cuant ch'a vegnevin 
four i nuvis di glesia e, certi voltas, a sunavin encja pi di do oras. 
| sunadours a na varessin dat la so placa nencja par idea. | nuvis 
a ju paiavin e gji portavin da bevi a volontàt. 

| volarès dà un'idea da l’importanza ch'a vevin li’ cjampanas in 
chel timp: ogni dì a scuminciavin la matina di bunora cu l’Ave 
Maria, po a sunavin la messa picala e l’ora di zî a scuela. A misdì 
al era l’Angelus cun la cjampana granda e dopo sunava l’ora da 
tornà a scuela. Par zî a dutrina a sunava la campanela e la sera a 
sunavin par il rosari. Cuant ch’al era muart cualchidun a sunavin 
il bot e la sera dai Sans a sunavin da muart. 

La domenia a sunavin la messa prima, la messa granda tre vol- 
tas, jespai il dopu misdì e funsion la sera. 

A sunavin cuant ch’a erin duti li” procezions e cuant ch'a vegne- 
va il vescu; ma il pi biel a erin i dìs di grandi fiestas cuant ch'a 
sunavin ligria. A compagnavin ducjiu i gran’ momens da la vita: 


Il disen dal cjampaneli 


batesin, comunion, 
cresima, matrimo- 
ni, funeràl. 

Li” cjampanas a ni 
clamavin encja par 
zî a lavorà da la roja 
e cuant ch'al era un 
fouc o cualchidun 
di pierdOt: a suna- 
vin ‘cjampana mar- 
tel’ par riunî ducjui 
volontaris. 

Cuant ch'al era il 
temporàl, a suna- 
vin par ‘rompi il 
timp’ e par parà via 
la tampiesta. Ma il pi grant avenimint ch'a marcavin al era cuant 
ch'a si finiva la guera; chel dì lì a sunavin da la matina fin la sera. 
| m'impensi tal 1944, cuant ch'a si è rota ‘na cjampana sul nostri 
cjampaneli. Cualchi meis dopu al è stàt racolt abastanga bes par 
fondi ‘na nova cjampana e àn fat ’na granda fiesta il dì ch'a è 
stada montada sù. | mi recuardi che su la cjampana nova a vevin 
stampat chisti bieli parolas: Lodo il Dio vero. Raccolgo il clero. 
Chiamo il popolo. Piango i morti. Allontano i fulmini. Abbellisco 
le feste. 


Angelo Faelli (Angjilin da la Grisa) 
France - Furlan di Darba 

Silvia Pignat 


DICEMBAR 


1 J S. Eligji vescul 
2 V S. Cromazi di Aquilee vescul 
3 S S. Francesc Saveri predi 
4 D S.te Barbare martare Il di Avent 
5 L S. Dalmazidi Pavie vescul 
6 M S. Nicolau di Bari vescul 
7 M S.Ambròs vescul 
8 J Madone Imacolade O 
9 V S.Sîrvescul 
10 S Madone di Laurét 
11 D S.Damàs pape Ill di Avent 
12 L Madonedi Guadalupe 
13 M S.te Luzie martare 
14 M S. Zuan da la Cròs predi 
15 J S. Venanzi Fortunàt di Cenede vescul () 
16 V S. Everart dal Friùl 
17 S S.Lazar vescul 
18 D S. Grazian vescul IV di Avent 
19 L S. Dario martar 
20 M S. Liberàt martar 
21 M S. Pieri Canisio predi 
22 J S.Flavian martar 
23 V SS. Vitorie e Anatolie martaris ® 
24 S S.te Irme Badesse 
25 D Nadal dal Signòr 
26 L S.Stiefin martar Sante Famee di Jesù, Marie e Josef 
27 M S. Zuan apuestul e vanzelist 
28 M SS. Inocents martars 
29 J S.Tomàs Becket martar 
30 V S.te Anastasie di Aquilee martare (DI 
31 S S. Silvestri pape 


Lis tré feminis ch'a filavin 


piere une volte a Prate une zovine pegre, che no veve voie di fà 
nuie. Une dì la mari si stufà e e scomengà a petài fuart. Juste 
in chel e passave la regjine, ch'e lave a fà la spese. 

«Parcè i dàstu jù a tò fie, che si sint a vaî fin in place?». La mari, 
par no svergognàle devant da la regjine, e contà une bausie: 
«Maestat, mé fie e lavore masse e chest nol va ben, parcè che jo 
o soi puarete e no ai avonde robe di dai. No sai plui ce fà di jé!». 
«Benedete mari, o puartarai vuestre fie tal gno cjistiel, che li e 
podarà filà fin ch'e vdl». 

E cussì la zovine e montà in caroce e vie. Rivadis intal cjistiel, la 
regjine i fasè viodi trè grandis stanziis, plenis fin sul sofit: une 
di lin, une di cjanaipe e une di lane. «Frute, se tu tu rivis adore 
di filà dute cheste robe, ti darai gno fi par marît e tu tu deven- 
taras principesse». La zovine, imagjinasi! Cu la sflacje ch'e veve, 
nancje in tresinte agns no sarès rivade a finî. E cussì e passà tré 
dîs cence movi un dét. La tierce dì e tornà dentri la regjine, ch'e 
cjatà dut come che lu veve lassàt. «Maestàt — i disè la zovine — 
mi displàs, ma o soi cussì avilide! No soi usade fùr di cjase...». 
«Va ben — i rispuindè la regjine —, o pues capî la tò maluserie. 
Doman, però, metiti sot». 

Dopo un toc, intant che la zovine e jere sul barcon, e viodè passa 
par strade tré feminis. La prime e veve un pît cussì grant, che 
cuntun pas e faseve dute la strade; la seconde e veve il lavri 
disot cussì grues, che lu strissinave par tiere; e la tierce e veve il 
poleàr cussì larc, che i faseve ombrene sot dal soreli. 

«Scolte — i diserin lis trè feminis —, se tu tu imprometis di invi- 


dànus a gnocis, nò ti judarìn. Tu podaràs contà ch'o sin cusinis 
dretis». «Benon. Alore vignît dentri e metétsi a lavorà». 

E cussì chés tré a scomengarin a filà di scuindon: la prime e ti- 
rave fùr il fl dal grum dal lin e e fracave la ruede de corlete cul 
pidon; la seconde lu bagnave cul lavron; e la tierce lu torteave e 
e bateve su la taule cul dedon. La prime dì a finirin il lin; la secon- 
de la cjanaipe; e la tierce la lane. La regjine no crodeve ai siei voi! 
Contente come une pasche, e visà il re e e scomengà a preparà 
par lis gnocis. Ancje il princip al jere content, parcè ch'al varès 
sposàt une zovine brave e lavoradore come nissune. 

«Maestàt — e disè però la zovine — o ai di domandà un plasé. 
O ai tré cusinis dretis, che ur vuei tant ben. Puedio fàlis vignî a 
gnocis?». «Ma dal sigùr, frute mé, invidilis pùr». 

Cussì, cuant che ducj a jerin za in taule, lis trè feminis a jentrarin 
e si sentarin dongje da la nuvice. Cun chel pidon, cun chel lavron 
e cun chel dedon ch'a vevin, a fasevin fin impression. 

«Scusait po, gnagne — i domandà il princip a la prime — cemùt 
mai ch’o vés un pît cussì grant?». «Eh, frut gno, a fuarce di fracà 
il pedal da la corlete». 

«Scusait po, gnagne — i domandà a la seconde — cemàt mai ch’o 
vés un lavri cussì grues?». «Eh, frut gno, a fuarce di lecà il lin, la 
lane e la cjanaipe». 

«Scusait po, gnagne — i domandà a la tierce — cemùt mai ch'o 
vés un poleàr cussì larc?». «Eh, frut gno, a fuarce di torteà il fîl». 
Alore al princip al le da la regjine e i disè: «Mari mé, scoltait mo 
ben: di cumò indevant la mé nuvice no varà mai plui di filà in vite 
sò, se no volés ruvinà la sò vite e la mé felicitàt». 

E cussì, d’in ché volte, la zovine no à plui batùt un claut. 


Claudio Romanzin 


I segats di Cjevoles 


(I che ai rivave i zenevrons,! a Clausîet ai rivave encje i sega- 
ts,2 cui da la Cjargne, cui dal Cjaduvri, cui da Tramonc. Ai vignive 
par taà bosc, dut a fuarce di brags, che la motosega a ere encjamò 
tal mont dai sums. Las poces ai si ere belzà glagades e la zuligne* 
a veve sblancjàt i beargs. Dut al durmive tal frîet di Dicembre, ma 
ai no durmive i segats di Cjevoles, clamàts dal cavalier Bascjere a 
lavorà tai sìei grencj boscs di Pissimbolie e da la Palavoran. Al ere 
dut un ce fà, dut un seà, dut un massanga. Cui dispedave la ramae 
cu la manarie e cui la ingrumave, cui al faseve concolutes* e cui a 
las spacave pal lunc dopo vîe plantat la manarie e i conis tal mestri. 
A vignive fòr cuatri o cinc legnes da brusà. Legnes buines di rep, 
cjarpen e gamer, che po las femines, cjamades come mus, ai varès 
puartades in strade cul zei e intassades secont il pas asìn, ven a 
stài cm 170x170x85. Las peses ai no esisteve e a si vendeve nome 
a pasea vali. A cavalot da las dòs vueres a si faseve encjamò cussì, 
come prime di Crist. Po ai sarès passàts i cjaradàers par puartàles 
talas filandes di Maniat e Spilimberc. Ma i segats di Cjevoles ai ere 
soredut clamàts par taà diretamenti tai boscs las brees da lavùer, 
pal pi di nuiàr, ma soredut svelers di rori e di cjastignarie. La fero- 
vie a ‘nd veve simpri tante bisugne (e a ju paave ben), dal moment 
che, par poà jù las sines, a ‘nd coventave ben 1670 par km. | cje- 
volans, come prime rube, ai preparave une caboite? par se e pai 


tordelli 
segantini 

brina 

piccoli rocchi 
capanno, tettoia 


UU saWN 


imprescj. Suntun cavalet di tràfs a X ai poave sù las taes, zà scua- 
drades cu la bidele e “batudes” cu l’auriane, une cjere rosse par 
marcà la linee di tai, e ai las blocave cu las clanfes.9 Po cu l’antine, 
la siee a cuatri mans, ai si meteve un sot e un sore e ciu ciu, vie par 
ores, par tirà fòr da un toc doi o cuatri svelers di cm 260x25x15. 
Chel che al steve sot al tignive sui vàei un par di ocjài di tele par 
paràsi dal sighic minùt che al ploveve jù da l’antine. Recuardi che 
dopo la vuere, prime dal boom, da vîe vidùt i ultims segats a lavorà 
tal bosc da la none Batelin in Zuite. Ai ere vignùts a fà las brees di 
trie gruesses ciriesaries di biele grene, rose e nere. Santin e Matie, 
cussì ai si clamave chei doi omenons cu las braghesses di vilùt, ai 
ere pari e fi e ai rivave da Faidone. Da piè di lùer ai tignive simpri 
impiàt un fogherut par scjaldési las mans imbramides’ e tun gamel 
une crodie di argjel par onzi la lame. Di tant in tant ai si paussave 
e, biel che Santin al gugave planin planin l’antine cul triangol, Ma- 
tie al prufitave par fà une sunadute cu l’armoniche a bocje. Che- 
stes brees, che Badolio al varès vùt da puartà sù tala Vile a Mario 
di Justin par fànos la vitrine, ai for inveze vindudes jù pa la 
Basse. Ma parcè? Parcè che, intant, a ere rivade la formiche. 


Par fà sù un mùr a vél simpri tancj modons. Tantes grazies a Santina 
Colledani (Santine dai Bisins), Ida Toneatti (Ide dai Bulos), Luigi e 
Corrado Zannier (Gjigjuti e Corado di Ongaro), Onorina Zannier 
(Onorine di Viane), Fiorino Cescutti (Fiorino di Carete), Paolo 
Fabrici (Paulin di Belete), Dario Colledani (Dario 
dai Bisins), Alida Brovedani (Lide da la Cueste di 
Fusian), Gio Maria Fabrici (Gjani dal Colombin). 


Gianni Colledani 
Furlan di Clausîet 


6 grappe, spranghe di ferro 
?. intirizzite 


Il gusta di Quintino Sella a San Denél 


6 Italie no je cuasi nancje rivade e za si presente cuntune 
« grande taulade di mangjons!». Lauring al sbat su le taule di 
len da le cusine di une des locandis plui onoradis di San Denél une 
biele fasane grasse, splumade e nete, pronte parjessi butade inte 
padiele, dopo véle jemplade di cjastinis, nolisecjarmasanade ben 
speziade. «No sta dîmi nuie, Taresie, che mi sint za roseà il stomi». 
Taresie, le camarele de locande, e je impegnade dadr dal bràùt di 
cjar. Dal pentolon al ven fùr un profum peng di bonodòr di cjase. 
Lu è fat jé! «Tu ès di rinditi, Laurinc, le bandiere che tu viodis là 
sù su le lobie e je colorade di vert, di blanc e di ros. No je plui 
ché gjaline vecje e nere parsore di chel linzùl zàl! Ché cun doi 
cjafs, che mi faseve ancje un tic di impression». Lauring e sbat 
le manarie sul taulîr di len e dopo vè ringraciàt ducj i sants dal 
Paradîs cu la sò creance solite, scomodant parfin le Madone, di 
Barbane fin su le spice dal Lussari, al barbote cuntun fîl di vòs: 
«Tant par scomengà, chei sturnei no si son nancje inacuarts che 
no je le bandiere taliane, ma ché ongjarese. | colòrs a son simpri 
chei. Le à puartade di Esztergom, Meri, il fi dal fari, là ch'al veve 
fat il servizi militàr par chel sél imperadòr ch'al merite di jessi 
clamàt cul so non cristian: Checo. 

Precîs a gno pari, ancje inta lis moschetis, che Diu mal perdoni. 
A di un galantom i baste un non, nomo? No i coventin migo doi, 
come chel batocjo di Vittorio Emanuele. E visiti che no si trate 
di une gjaline, ma di une acuile. E il plevan nus à simpri contàt 
che e je imparintade cu le nestre di acuile, ché zale dal Patriar- 
cje». Si sente, Taresie, par butà un len sul fùc, si sue il sudér cul 


pecot ch'e ten come un grimàl sui flancs, e po dopo e sbote: 
«Cual Patriarcje? Milio, chel ch'al è a stà in Borc di Pog?». Inutil, 
al pense Lauring. Cun Taresie e sarà simpri une vuere pierdude. 
Come ché fate cui Regnicui talians, che a pierdin dutis lis batai- 
is ma a le fin le vincin, le br vuere. Come cumò. Se no fossin 
stàts i Prussians, cul cuc che a varessin vincùt cuintri de Austrie. 
E cumò a lui no i sarès tocjàt di meti adun un gustà di re pai 
talians, i Iòr gjenerài, lis fanfaris e i sunadòrs. E intai cjamps le 
int e mÙr di fam! E propite vué, ai 14 di Novembar, ti rive a San 
Denél in pompe magne Quintino Sella, il Piemontés. Le liste e 
jere picjade su le cape dal camin. A jerin doi dîs che si cusinave 
pal “commissario regio”. 

E inte sé locande. Lui che al veve scombatdt cuintri dai talians 
a Solferin, ai 24 di Jugn dal 1859. «Sapete cosa vi dico, miei cari 
Friulesi? Che in onore di questo pranzo superbo, che mi ha ricon- 
ciliato con le freddezza mostratami da tanti di voi, propongo che 
da oggi questa locanda si chiami Albergo Italia». 

E mentri che il farmacist, il nodàr, il miedi si spelavin lis mans, il 
predi, pre Tite, tirant sù une tabacade sul néàs, si lassave scjam- 
pà, in onòr di Dante: «Di dolore ostello, non donna di province 
ma bordello». Lauring al cjalà sodisfat Taresie: «Astu sintùt? An- 
cje Dante al è cun noaltris!». 

E Taresie: «Dante cui? Chel di Borc di Sac?». 


Angelo Floramo 


Il Contadin 


A Racolane le campagne a le consisteve in une serie di cjam- 
puts cun tancj parons, dolà ch’ai vignivin coltivàts fasùi, pa- 
tatis e sorc. 

Isolade di chè’ atris cjasis, inta campagne and’ere une dolà ch'al 
viveve cu le sò famee un simpatic personagjo, il Silvio che, con- 
sideràt il puest, a si faseve clamà Contadin. 

Al veve une gjambe di len par colpe di une schegje di bombe da 
le prime vuere mondial (cualchidun malizious al diseve ch'al ere 
stàt cjastiàt parcè che intun moment di sconfuart, tra sclopeta- 
dis e bombardaments, al veve dat cun chè gjambe une pidade 
a un Crist). 

Al ere un grum gjenerous e ospitàl. Aì di lui a le’ cjatavin simpri 
bon acet le’ feminis, dutis vistidis di neri e cul fazolet neri sul 
cjàf, ch'a le’ vignivin di Resie a vendi chel pouc ch'a le’ vevin, par 
cjapà un franc. 

A le’ traviersavin a pît le mont cul gei: dentri a le’ vevin le sta- 
derie, spongje e piculis formis di cug, un formadi vert tant al ere 
magri, ch'al servive dome pal frico. In Setembar a le’ puartavin 
ancje nolis, coculis e soredut zespis. 

Dopo l’ultime vuere il Contadin al veve afitàt intal paîs une stan- 
zute e al veve viert une butegute dolà ch'al vendeve sal e tabacs. 
Daùr dal bancut al veve impilàt le scjatulis dai spagnolets e dal 
tabac, i fulminants e plui sot al tignive un vasut cu le’ goliis; in 
bande ai erin in biele mostre trei o cuatri pevarins, venastà gran- 
cj biscots che ogni tant ju spolverave cul fazolet dut coloràt ch'a 
si usave une Vélte. 


Vite a Racolane tal 1930 


Cuant ch'al ere le stagjon juste, al vendeve ancje cais: ogni tant 
a ’ndi meteve un su le plote da le stue e cuant ch'al fricave a lu 
gjavave da le sglofe cul peron e a lu gustave sul moment. 

Inta butegute il Silvio nol ere mai bessél parcè che cun lui ai 
passavin il timp i siei amîcs. A lòr, par Pasche e par Nadal, al 
mandave un bilietin di auguris firmat “Contadin senza campi”. 


Antonino Danelutto 
Furlan di Scluse 


Un panin di tristerie 


Ba par plaséè, tegnimi a vore cun te cumò che o ai finidis 
« lis mediis, no mi plàs là a scuele!». | siei gjenitòrs a gjestivin 
un biel bar intal centri dal paîs cun tancj clients sodisfats di cjatà 
dut di buine cualitàt, dai golosets a lis polpetutis, ai stuzighets 
che Line e preparave cu lis sòs mans, par no cjacarà dal cafè e dal 
taiut di Franco, misturàt dut cun tante cordialitàt. Par contentà 
il frutat, Franco e Line a decidin di butà jù la parét dal busigatul 
tacàt dal bar e fà une paninoteche par Richeto. Par la viertidure 
al è rivàt il Sindic cu la fasse tricolòr, il Plevan cun dadr il muini 
cul cjalderin de aghe sante e daspò taiàt il nastro e dade la bene- 
dizion, cun dut il paîs a an fat un brindisi al aveniment. Su la ve- 
trine, in biele mostre, sot di un neon, e jere la scrite: “Da Richeto 
- Panini di tutti i tipi per tutti i gusti”. Richeto al veve tante passion 
e fantasie e i panins i vignivin propit speciài e gustòs. Une sabi- 
de, ator misdì, a jentrin inte paninoteche tré frutagats: un di lòr 
al ordene un panin cu la panzete, il secont cul salam e formadi 
fresc. Richeto si met daurman in opare. Il tierg, il plui fanfaron, 
cu la barete al incontrari, i ocjài di soreli su la ponte dal nàs, ancje 
se al jere innulàt, cu lismans sprofondadis intes sachetis dai blue 
jeans sbrendolàts e a pendolon tant che a moments al mostrave 
lis clapetis, alordene sbrufant: «Richeto, a mi tu mi fasis un panin 
di leopart!». A Richeto cuasi cuasi i scjampe il curtìs di man, ma 
di buride al dà fùr i doi panins e di bot al cor a contài a so pari. 
Franco, cence par nuie impressionàsi i dîs di colp: «Richeto, disi 
al frutat che dome par un panin no si disnice la bestie!». Cu la 
tristerie no si fasin panins. 

Ameris Verzegnassi 


I 


La a marcjàt 


or Sant’Ane, une madone di Merlane, i disè a sò brùt: «Lunis 
cu ven o larìn a Palme, al marcjàt des bestiis, a vendi un pòc 


di polam. Dato che o larìn cui fruts, o fasarìn cussì: 


Jo o puartarai il dindi 

Tu tu puartaràs l’ocat 

Mariute, che e je plui grandute, e puartarà doi cunins 

Jo, Laure e Vigji o puartarìn tré dindiutis 

Tu, Gjovanin e Tin o puartarés cuatri gjalinis 

Anute e Rose, che a son pigulis, a puartaran une sporte di ùfs 
Pieri e Bepi, invecit, a puartaran chei cuatri ocuts, parcè 
che se no, “dopo Sant’Ane, ogni ocut lu ten la sò mame”. 


Cun chel ch’o cjaparìn, te sierade o podarìn là a fà spesis sul mar- 
cjàt di San Martin a Sarvignan, e cussì i fruts a saran contents. 
Ma cumò, sveltis a vore!». 


Regina Favero 


Papà dei poveri 


Li al vignive clamàt chel ch’al vendeve verdure; al rivave in 
paîs une volte par setemane d’Estàt, d’Inviern i timps si slun- 
gjavin di plui. Par agns da nou al vignive un di Glemone, al veve 
un camion celestin, las casselas da verdure metudas in ordin in 
pile tal casson lassant un curidòr tal mieg dulà che ad dr da spal- 
tade a ere la balance. 

Cuant ch'al rivave si lu sintive da lontan pal fat che, propit sore 
da cabine, une grande plere a sbarnigave a plen la vous regji- 
strade di une raganize che, ché e simpri ché, a diseve cussì: 
Donne venite tutte al banco dell’emporio! Abbiamo tutte le qua- 
lità di frutta e di verdura: arance, limoni, mandarini, fichi sec- 
chi, datteri di Spagna, bagigi, cappucci, cavolfiori, spinaci, mele 
ruggine, mele del Canadà, mele del Trentino e di ogni qualità. 
Donne venite tutte al banco dell’emporio e comprate oggi anche 
per domaniiii! 

AI si fermave in place subit sot da Batarame, davant da puarte 
dal stali di Tomàs, dongje da fontane. 

Biel plan si davin dongje las feminas cu la borse di tele sot il brag 
che as stavin dispes a cuestionà cul rivendicul che, se al podeve, 
al cirive di dà sù ce che plui i faseve comut. 

Tant al stave in place e tant, nou mularie, si stave poàts ta puar- 
te dal stali di Tomàs a cjalà chés pomas coloradas che nos ere 
ta noste campagne e nencje ta noste cjanive; cu l’aghegole in 
bocje si mangjave cui voi l’uve, las bananas, l’angurie. Sierà i voi 
e mastià a vueit: masseda salive e cirî di clamà a memorie savòrs 
e gUSC]... 


Noi ere timps di miserie; in cjase no mancjave da mangja, disìn 
ch'al ere misuràt, ma di sigOr in tancj ch'i erin no ere la pussibili- 
tàt di comprà dut chel ben di Dio che il “papà dei poveri” al me- 
teve in mostre. Al ere un spetacul viodilu a cuestionà tant che 
cun sveltece al cjapave chel sfoi grossolan e gialic lu rodolave a 
plere, al pleave un tic il foncj e ta chel scarnog al meteve denti i 
desideris das feminas poant il dut sul plat da balance, tignint ben 
di vouli che spere che a segnave il peis. 

«No tant! Metimi di mancul! Gjave, ch'i no ai begs avonde! No 
sta metimi roube tant madure ch'a mi va di mal subit!». 

Erin las vous das feminas che tal fratimp as gjavave fùr, da sa- 
chete dai grimài, chei tacuins tignùts sieràts cun doi voi che si 
incjastravin. 

Ogni tant al vignive encje un di Tarcint che, invesse da vous re- 
gjistrade, al clamave la int cun berlis e cjantadas; ai ere in doi e 
il plui vecjo al si sostentave a dî monadas no prime di vei intonàt 
la sò cjancon preferide: Vorrei baciar Nineta, ma lei mi dice no. 
In fondo alla scaletta si, si la bacerò. 

E chel bacerò finàl si slungjave e si slambriave cence fin. 

AI veve une buine batule, al ere babio tal laudà la sò mercanzie 
e al incjocave chés femenutas di compliments e di batudas tant 
che cun sveltece al emplave la pagjele da bilance. 


Celestino Vezzi 
Furlan di Curcuvint 


Stele 


Sa al è il non de mé cjicute. Jo mi soi tant afezionat a jé 
daspò la partence di cheste tiere de mé femine za cuasi doi 
agns. Jè mi à lassàt un grant vueit. Prin Stele i faseve tante com- 
pagnie cun tante atenzion, afiet e ancje vuardie. Stele e je nassu- 
de in Toscane tal 2010 e gno fradi, lant a cjatà dai amîs in cheste 
tiere, me à puartade dongje. 

Une dì mi è vigndt tal cjàf di menàle a scuele di ubidience, parcè 
che tal gno pensà mi soi dit che ancje jé e à bisugne di relaziona 
cun altris cjans e ubidî ai miei comants. Cussì le ai puartade al 
cjamp cinofil di Buri, localitàt Maline. 

L’istrutòr si clame Vani, un bràf mestri cun tante passion par i 
nemài, soredut pai cjans di cualsisei taie. Cun lui ducj o sin de- 
ventats brafs. Tal imprin dal cors la mé Stele e jere dute spauride 
e plene di pòre viodint ducj chei cjans. Po dopo a planc a planc 
e à cjapàt coragjo e a la fin dal cors al jere ancje l’esam. Jéè e à 
rispuindùt dut cun bravure e di cjàf, meretantsi un 100/100 inte 
pagjele. Mi sta dant tante sodisfazion. 

Cumò cuant che le puarti ator i dîs: «Seduta!». E jé dute bra- 
vurose a colp si sente, maraveant ducj i presints. A voltis i dîs: 
«Lino a cjatà Annarita?». Al è il non de mè puare femine: jé, dute 
emozionade, si plante daùr de machine e jo le cjami sù. Su la 
sepulture de famee o impii une cjandele, o dîs cualchi preiere a 
sufragji e daspò o lin a spas, tignintle simpri al sguingal. 

O cjaminìn pes stradis rispietant simpri il codig de strade e cuant 
che o cjatìn altris personis nol è ràr il cas che si complimentedin 
cun me par vé un cjanut biel e cussì simpatic. 


Cuant che o soi ator di bessòl o pensi a ché puare creature bes- 
sole e cuant che o torni a cjase mi fas simpri tantis bielis fiestis. 
La gnot jé e duar sul tapèt de mé cjamare; mi fàs tante compa- 
gnie e jo o stoi plui cuiet e sigùr. 
Cun cheste conte o consei a tancj che a son di besséi di tignî une 
besteute par compagnie e ur ripet che e fas vivi plui ben e acetà 
la vite cun dignitàt e sperance, cence dî che menantle ator a pîts 
pes stradis si recupare ancje in salùt. Stele par me e je une stele 
dinone di fat. 

Argeo Tomat 


La voe di Strolic 


“Uei vendi la chiamese 
Uei sta senze gustà 

Ma il Strolic uei comprà 
Anchie chest an”. 


No, no, biele rizzote 
Rosine vite mè... 

Il Strolic’| è parte... 
Tal doi di bant. 


Pieri Zorut 


Il càs de puarte sierade 


\ o stait vierzi! Tiraitsi in bande!». A fuarce il Comissari Ro- 
« cheton al veve paràt in bande i oms da ostarie che si jerin 
metùts denant dal magazen. Pòc prime, un gran colp e une vo- 
sade di dolòr a vevin clamat dongje chel bossul di int. 

Aljere dipòc che Rocheton sijere trasferîtintal paîs. Alvevecjatàt 
une cjamare malsacodade parsore de ostarie. La situazion e veve 
di jessi provisorie, cussì al veve dit al ostîr, so vecjo compagn di 
scuele che al veve metUt in pîts l’ambient. Ma come che al sucét 
dispès, il poliziot si jere leàt al IÙc e ae int, deventant un di lòr. 
Cualchidun al podarès pensà che vè un Comissari in pension al 
podedi jessi un tornecont, ma Rocheton al jere special. Al vio- 
deve delits par dut, ogni tramai e jere une arme, ogni barufe e 
puartave di sigùr a un copament. Di ben che al jere Spilot, il so 
assistent, che lu dregave, fasintlu resonà. 

Eco parcè che, ancje ché dì, Rocheton nol veve dubis! 

«SigUr che chi dentri si sta consumant un delit!». 

«Comissari, jo o cròt...». Ma l’ostîr nol veve rivàt a finî di cjacarà. 
«Ostîr! O ai dismascaràt cetancj criminài. O nasi l’odòr di delit, 
come il I6f al nulìs il trop di pioris». 

Tirant la mantie de puarte nol sucedeve nuie. E jere sierade par 
dentri cul clostri. 

Altri colp. Altre vosade! 

Rocheton si jere gjavàt la gjachete e volucàt lis maniis de cja- 
mese. 

«Spilot, va di corse a cjoli un leverin. O tirarìn sù la puarte dai 
cancars!». 


Intant che il zovin assistent dal Comissari al coreve viers la vecje 
stale, di dentri si sintive murmuià. Une vòs stropade, ingosade. 
Un lament di soference. 

«Cui isal dentri?» al veve domandàt Rocheton. 

«Manlio Brusadule e Pieri Balute» cualchidun al veve rispuindUt. 
«A son amîs di simpri. No cròt che...». 

«Si sta pOc a passà dal ridi al vaî! — al veve dit il Comissari cun au- 
toritàt — vué tu ti strenzis la man e doman tu ti cjapis pal cuel!». 
Nancije finît di cjacarà, il Comissari si jere metàt in vuaite, pon- 
tant il dét par tiere. 

«Cjalait! Sanc!» al veve berlàt. 

Di sot la puarte, un riùl ros al veve scomengàt a cori jù pal scjalin, 
segnant il marcjepît fin sul òr dal curtîl. In curt une poce rosse si 
jere piturade sui claps. | oms a vevin scocolàt i voi, plens di pòre. 
Spilot, che intant al jere tornàt, al veve cjapàt la peraule. 

«Che al scusi, Comissari. E se chei doi oms di dentri si fossin 
metùts a travasà e a vessin bevùt cualchi tai vie in dilunc dal 
lavòr? Salacor cul taponà lis butiliis a àn pierdOt la smicje e a àn 
rangjaàt cualchi martielade sui déts. Eco il vosament. Sturnîts dal 
vin a àan smenteat la sarpintine tacade e il vin al è saltàt fùr». 
Rocheton si jere fermàt pinsiròs. 

La puarte e fo tirade sù dai cancars. Ducj a vevin cjalàt la sene. 
Doi oms, plens come gUts. Un cul martiel. Chel altri che al ponta- 
ve un suro suntune butilie cun doi déts fassats. Intant il butilion 
sot da damigjane al spissulave e il vin al coreve par tiere. 
«Spilot! — al veve dit Rocheton — eco sberdeat il càs de puarte 
sierade!». 


Massimo Furlani 


Gnocis a riscjo 


Bee al è un mataran che a nol piert ocasion par fà schergs a 
ducj. | siei amîs a no rivin mai a paràsi dai siei mategs, ancje 
une vore pesants, e a spietin l’ocasion juste par svindicési. 

Ven a stài che Bepi al si maride e al pense che i siei amîs di sigàr, 
par l’ocasion, a volaran tornàjai cul interès e al è un pòc preo- 
cupàt. 

Il dì da lis gnocis lui al è su lis spinis e al sta ben atent che a sedin 
ducj in glesie, e no magari fùr a involugà la sò machine cu la cja- 
rte igjieniche o a molài il flat a lis gomis, o piés ancjemò a gjavài 
dutis cuatri lis ruedis par lassà la machine sui blocs, come che al 
veve fat lui ai amîs ta lis lòr gnocis. 

Viodint che dute la clape dai siei compagns e je daùr dai bancs, 
Bepi al tire un suspîr: “Mancumal, che mi è lade drete ancje che- 
ste volte”, al pense. 

E tache la cerimonie, ma cuant che il plevan al rive a la frase fa- 
tidiche: «... parli ora o taccia per sempre!» a si spalanche il puar- 
ton da la glesie e un toc di om, mai viodQt prin, si fàs indenant e 
cuntune vosone di fà vignî il pél dret, al zighe: «Fermi tutti! Che 
achì no si maride nissun!». 

Il nuvig, incantesemàt, al devente blanc come un pegot; la nu- 
vice e à un mancjament, ma prin di colà e fàs a timp a cjapà 
doi scapelots di sò mari, che forsit e saveve alc che il nuvig nol 
saveve. | parincj e ducj i invidàts a son di clap e cualchidun al 
murmuie sotvòs: «Ma cui isal chel mat?». 

Lom al ven indenant cu la sò calme e rivàt dongje dai nuvigs si 
ferme, ju cjale ben in muse e al sbroche: «Scusait, o ai sbaliàt 


glesie!». Po si zire e cu la sò calme al torne indadr, cence che 
nissun al olsi di fermàlu. 


No si à mai savUt ce che i amîs a àn spindùt par la senegjade. 
Bepi nol à plui fat schergs a dinissun. 


Pauli Jacùs 

Tilio dal roc 


iù bielzà indenant cui carnavài al sta insiemi cun le sò femine 
tal cjasàl a mieg dal cuel; ator di chest al à tante tiere a pràt e 
a bosc. De contadinance al à tignùt les cuarante pioris che al ten 
a slas. Par chest al à fate une spaltade sul cuel fin su le strade 
grande, cjapant dentri ancje un toc di bosc. Les cognòs une par 
une e les clame par non; par lui il miòr al è il roc che i è metùt 
non Galisto: une bestie maraveose ch'e met in mostre fuarce, 
elegance e doi cuars grues ch'e van a taront dar des orelis e le 
ponte a ret dai voi e va une cuarte par fùr. Par lassàlu insiemi cu 
les pioris, i picje il cacitt. Cuant ch’al jentre tal sierai chest i va 
incuintri e lu trusse adasi par vé i bagjigjis che Tilio al puarte cun 
se te sachete dai bregons. Cun Galisto si è fat ancje fotografà 
insiemi par meti le fotografie intune biele suaze. Il roc al jentre in 
cualsisei discors dal so paron, tant che lu àn nomenat “Tilio dal 
roc”. In paîs pcs lu àn viodùt ma ducj lu cognossin. 

Une dì sintin a tucà te puarte e le femine di Tilio e va a vierzi: al 
jere un si6r a visaju che les pioris e jerin te strade ch'e blocavin il 
trafic. Tilio no si deve pàs par capî cui ch'al podeve vè sdrumade 
le spaltade e fat scjampà les pioris. Metude a puest, tal doman 
al è làt tal sierai ma Galisto no si è fat dongje, al jere insom ch'al 
pocave cui soi biei cuars il pàl de spaltade. A viodi cetant i è vi- 
gnude sù une fumate di chés e alà pensàt ben di sieràlu intal cjòt. 
Tal CRAL ducj a menà le viole a Tilio disintji che ilroc al è plui bràf 
des vuardiis municipàals a blocà il trafic, ma lui, fat savéè ch'al è tal 
cjòt, si è inviàt par cjase. 


* tocdi pegot ch'al vignive peat sot de panze dal roc par che nol fecondàs 


les pioris. 


Rivat tal curtîl al viòt le puarte dal cjòt spacade in doi e Galisto 
ch'al steve pocant le spaltade. Rabiòs tant che une ruie, intant 
ch'al tornave a dà dongje le puarte, il roc al parave jù il sierai. Le 
femine e à pensàt di fà ben a dài un consei disintji: «Di sigàr al 
tornarà a sfracassale, cun chei cuars te mandarà in sflichignis, tu 
varessis di pastanà un cuatri clauts tant che par dentri e vegni 
fùr le ponte, juste le ponte. Sburtàt ch'al varà une volte nol co- 
ventarà che tu sieris il clostri». A Tilio i à parùt une buine idee, e 
di tante rabie e par volè dài une lezion meretade al è metàt une 
dozene di clauts di dîs e batùts dentri fin insom. 

Parant sù Galisto tal cjòt i diseve: «Tu és finît di pocà, ju viodi- 
stu!». 

Tal doman buinore come ogni dì al va des sòs besteutis; par prin 
al ciale viers il cjòt, le puarte e jere interie, al jere cetant content 
di véi dat seont ae femine. Al vierg il clostri, le puarte e jere un 
pòc dure, alore i da un tiron e tant che si spalanche al viòt plom- 
bà jù ilroc che al jere restàt pastanàt cul cjaf tai clauts di dîs. Nol 
varès mai volùt chest tant che si è sintùt sclopà il cùr. 

Par Tilio, cul là dal timp, nol jere tant chel di vé pierdùt Galisto, 
ma chel di sintî le femine ch'e cjatave ogni scuse par meti il dét 
te plaie e mostrant le fotografie picjade in cusine i diseve: 

«No tu mi às mai scoltade e par une volte che tu lu às fat tu às 
volùt meti dal to e cjo mo paiade le fote. Tant, ise vere, no tu às 
pierdùt nuie, tu às le fotografie e ti son vanzats i bagjigjis». 


Carlo Zanini 
Furlan di Colorét 


Tilio e Gilo 


G ilo al era tornàt da li” Americhis ta ‘na zornada di Estàt cuant 
che il soreli al brusava e l’aria da respirà a era penza e a stra- 
cava anima e cuarp. 

AI veva dessidùt di vendi duta la sò imponent furtuna che, di 
là dal Grant Mr, al veva fat: cieris, cjasis, vilis, terens da fabri- 
cà, partecipazions ta socjetàts, investiments. Insumis un grun di 
béècs da podé cuvierzi, un a un, ducj i paesans e chei che a stevin 
tai paîs dongja. 

«Parsè atu dessidùt di vendi dut e vignî chi ta chista socjetàt fata 
di tantis piculis bielis robis e di pucis grandis brutis realtàts?». 
Cussì a i veva dit Tilio so amic di infanzia e sempri stàt cun lui in 
contat. «Soi tornàt tal me paîs par via che i cròt a se che i me 
vons mi an insegnàt e par via che li” me radîs a son uchì, il me 
DNA a no riva a misclissàsi cun chel di altris societàts cun pen- 
sérs e mouts di fà diferentes». 

Pront Tilio a i à rispundQt: «La civiltàt furlana, miei latina par via 
che Roma a comanda, a no ti lassa il gust di vivi: siòr o puaret, 
bravo o snacheot, studiàt o puar om, ti sòs peat a chel che si 
clama burocrazia, la cjadena che ti condiziona ogni moment da 
la to vita». 


Chest test al è sensa il non dal autòr par via che tal copia, incola, sposta, met, 
taia, scurta, slungja, il Strolegant a lu à pierdùt. Chel a si scusa tant e al promet 
‘na bira par paid il debit. 

